ASIGURĂRI    ȘI   REASIGURĂRI


CAPITOLUL  I

ISTORIC    AL    ASIGURARILOR

1.1. Primele noţiuni de asigurare

Dezvoltarea societăţii este marcată de efortul şi strădania oamenilor pentru propria lor propăşire şi pentru propria lor apărare în faţa unor evenimente care le pot periclita existenţa şi devenirea. 

Viaţa oamenilor nu este întotdeauna senină. Indiferent câtă grijă se acordă evitării problemelor sau protejării bunurilor niciodată, nimeni nu poate fi sigur de succes. Unele evenimente negative (calamităţi ale naturii, accidente, pierderea sau micşorarea capacităţii de muncă în urma unor boli sau a bătrâneţii) implică traume psihice sau pierderi financiare semnificative.

Cu toate acestea, oamenii doresc să se bucure de propriile lor locuinţe, să-şi conducă autoturismele, să zboare cu avionul, să navigheze fără să se teamă de potenţialele probleme care pot apărea. Asigurarea a apărut din nevoia de protecţie a omului în faţa unor pericole şi pentru găsirea soluţiilor adecvate de înlăturare a lor.

Cele mai vechi forme de asigurare sunt  întâlnite încă în antichitate şi datează de circa 6500 de ani. Meşteşugarii tăietori de piatră din Egiptul de jos  au constituit un fond de întrajutorare, format anticipat, prin contribuţia tuturor pentru acoperirea pagubelor provocate de diverse nenorociri ce loveau membrii colectivităţii.

Prin anul 650 înainte de Christos, în Grecia antică înţeleptul legislator Solon  a obligat societăţile politice şi meşteşugăreşti să constituie un fond comun alimentat prin cotizaţii lunare, destinat să repare prejudiciile survenite în interiorul grupului. Este cea dintâi asigurare obligatorie care se cunoaşte.

In Roma antică s-a constituit o asociaţie de înmormântare pe baza unui Regulament al Colegiului funerar din Lavinium care funcţiona pe baza unor cotizaţii de înscriere şi a unor plăţi periodice. Membrii asociaţiei aveau astfel asigurate, la deces un rug şi un mormânt.

Unele forme ale asigurării de bunuri sunt cunoscute încă din orânduirea sclavagistă, sub diferite forme. Astfel, pierderile care rezultau din aruncarea peste bord a încărcăturii pentru salvarea expediţiei aflată  în pericol ( cauzat de naufragiu, furtună, eşuare, etc.) erau repartizate în mod proporţional, fiind suportate de toţi participanţii la expediţie, pe principiul avariei comune. Aceste principii au fost cuprinse în legislaţia maritimă a insulei Rhodos încă din anul 916 înainte de Christos şi se menţin până în zilele noastre. Au fost codificate în colecţia de reguli York-Anvers elaborată în anul 1890 şi a fost modificată în anii 1924 şi 1950. 

Alte surse documentare ne oferă şi alte aspecte din istoria asigurărilor, astfel cele mai vechi asociaţii mutuale au fost semnalate în secolul al XII-lea în Islanda, câte una la 20 de gospodării care acopereau, pe principiul reciprocităţii, daunele din pierderile de animale. Primele operaţiuni de asigurare maritimă au apărut în porturile italiene în sec al XIV.

O formă de asigurare a constituit-o sistemul de acordare a rentelor viagere, denumite tontine apărut în Franţa în sec al XVII-lea şi răspândit apoi în Olanda, Anglia şi Germania. Sistemul era bazat pe principiul asigurărilor de viaţă dar participanţii primeau în locul sumelor asigurate rente viagere.

In anul 1678 Wilhelm Leibnitz a elaborat planul de constituire a unei Case de asigurare împotriva riscurilor de foc şi apă a cărei funcţionare se baza pe plata unor cotizaţii anuale. Asigurarea împotriva riscului de grindină a fost introdusă pentru prima dată în Scoţia la finele secolului al XVIII-lea.

In anul 1832, Albert Masius a întemeiat la Leipzig, prima mare societate germană de asigurări pentru vite, bazată pe principiul mutualităţii.

Dezvoltarea traficului de călători pe calea ferată a condus la apariţia în Anglia a primei societăţi de asigurare specializată în acest domeniu, la mijlocul secolului al XIX-lea.

Asigurarea maritimă şi asigurarea împotriva riscului de incendiu a fost marcată de înfiinţarea la Trieste, în anul 1822, a societăţii Assienda Assiguratrice, societate care a funcţionat şi pe teritoriul României după anul 1830.

Asigurarea de răspundere civilă a fost instituită şi practicată pentru prima dată în Franţa şi se referea la acoperirea daunelor cauzate de proprietarii de cai şi trăsuri. Asigurarea s-a extins şi la răspunderea proprietarilor de fabrici pentru daune cauzate angajaţilor ori terţelor persoane.

In Statele Unite ale Americii sectorul asigurărilor a fost dominat de societăţile de asigurare engleze. In anul 1852, din iniţiativa lui Benjamin Franklin  a luat fiinţă Societatea pentru asigurarea caselor împotriva riscurilor cauzate de incendiu - Philadelphia Contributionship. Elizur Wright a creat mai multe întreprinderi de asigurări americane şi a susţinut legiferarea controlului statului asupra societăţilor de asigurări; a contribuit la elaborarea unei metode de calcul corecte a rezervei de prime la asigurările de viaţă şi a unor tabele corespunzătoare, necesare în practica asigurărilor de viaţă.

La începutul secolului al XIX-lea existau în lume 30 de societăţi de asigurări, respectiv 14 în Anglia, 5 în Statele Unite, 3 în Germania, 3 în Danemarca, 2 în Franţa şi câte una în Olanda, Elveţia şi Austro-Ungaria. In anul 1900 erau în jur de 1272 de societăţi de asigurare iar în anul 1969 activau în jur de 9700 de case şi societăţi de asigurare în 71 de ţări. Aceste societăţi de asigurare activau 2676 în domeniul asigurărilor de viaţă, 6036 în domeniul asigurărilor de bunuri iar 962 de societăţi practicau tot felul de asigurări.

1.2 Asigurările  în România  -   apariţie şi  dezvoltare

Primele forme de asigurare se întâlnesc încă înainte de secolul al XIX-lea, respectiv un fel de întrajutorare reciprocă a membrilor aceleiaşi comune la decesul vitelor denumită în limbajul vremii Hopşa. Astfel, în cazul accidentării unei vite, aceasta era tăiată iar carnea era împărţită între locuitorii din aceeaşi comună, fiecare plătind o sumă de bani pentru parte ce-i revenea. In felul acesta proprietarul sinistrat îşi acoperea în totalitate sau în parte paguba suferită

Breslele din Transilvania, înfiinţate în secolul al XIV-lea au fost primele organizaţii care au practicat o formă de asigurare pe principiul mutualităţii şi întrajutorării. Aceasta  se referea la asigurări de viaţă şi potrivit  clauzelor fiecare membru era obligat să plătească o taxă de înscriere iar apoi cotizaţii periodice. Sumele astfel strânse erau folosite pentru a suporta cheltuielile de înmormântare pentru membrii săraci ai breslei, precum şi pentru plata de ajutoare pentru familia decedatului atunci când aceştia rămâneau fără mijloace de trai.

In timp au luat fiinţă şi s-au dezvoltat asociaţii pentru stingerea incendiilor care funcţionau cu aportul şi în favoarea  mai multor comune învecinate. Se menţionează, astfel, o Casă de incendii organizată la Braşov în anul 1744. Principiul de funcţionare era cel al creării unui fond comun prin contribuţia  trimestrială a fiecărui membru al Casei, din care se despăgubea cel care suferea de pe urma unui incendiu. 
O instituţie de asigurare pentru incendiu  s-a creat şi în Sibiu  la iniţiativa magistraturii oraşului în anul 1823 dar în anul 1864 când statutul său fusese definitivat numai jumătate din proprietarii de imobile şi-au dat adeziunea pentru constituirea ei.

In secolele XIX şi XX o dată cu dezvoltarea societăţii  şi cu creşterea gradului de complexitate a activităţilor desfăşurate a sporit şi interesul oamenilor pentru acţiunea de asigurare. Prima organizaţie de asigurare propriu zisă s-a constituit la Braşov în anul 1844 de către Asociaţia Meseriaşilor sub denumirea  Institutul Naţional de Pensii din Braşov, având caracter specific de asigurări de viaţă. Condiţiile istorice din Transilvania au permis ca sub influenţa unor mari societăţi de asigurare ale timpului (Assicurazioni Generali  şi Riunioni Adriatica di Sicurta), a căror rază de acţiune s-a extins şi în această parte a ţării noastre, populaţia din această parte a României să cunoască mai înainte decât cea din alte părţi ale ţării, instituţia de asigurare.

In a doua jumătate a secolului al XIX-lea şi în prima parte a secolului al XX-lea o dată cu dezvoltarea economică a ţării, s-a dezvoltat şi sectorul asigurărilor apărând în peisajul economic o serie de societăţi de asigurare cum ar fi Transilvania-1866, Dacia-1871, România-1873, Naţionala-1882,Generala-1887, Agricola-1906, Urania, Patria, Banca Generală de Asigurare-1911. In anul 1881 prin fuzionarea societăţilor Dacia şi România a luat fiinţă societatea Dacia-România care în 1909 a preluat societatea Patria.

In anul 1887 în Brăila, cercurile comerciale din Brăila şi Galaţi în colaborare cu Banca Marmorosch Blank înfiinţează societatea de asigurări Generala având ca ramură principală asigurarea transporturilor maritime în special a celor de cereale. A întreţinut relaţii bune cu societăţi de asigurare străine printre care Assigurazioni Generali din Trieste, care de altfel a şi subscris capital la înfiinţarea ei. După mutarea sediului în Bucureşti, societatea de asigurări Generala şi-a diversificat operaţiunile de asigurare în special în ramura asigurărilor de viaţă, având în preajma primului război mondial o situaţie financiară prosperă.

In Transilvania o activitate deosebită au desfăşurat societăţile de asigurare Transsylvania şi Banca Generală de Asigurări devenită mai târziu Prima Ardeleană. In anul 1921 sediul societăţii Prima Ardeleană s-a mutat la Cluj, aceasta constituind prima societate anonimă de asigurări a românilor din Ardeal. Capitalul acestei societăţi s-a mărit cu aportul altor două societăţi Dacia-România şi Naţionala.

In anul 1923 s-a constituit societatea de asigurări Asigurarea-Românească care a avut o ascensiune rapidă prin introducerea asigurărilor populare de viaţă fără examinare medicală.

De remarcat este faptul că până la primul război mondial societăţile de asigurare străine participau doar ca acţionari la societăţile de asigurare româneşti, după anul 1918 acestea şi-au deschis agenţii şi sucursale proprii: Sun din Londra, Adriatica din Trieste, Danubiana, etc. Începând din anul 1940 s-a înregistrat o masivă pătrundere a capitalului german pe piaţa românească prin societăţi ca Victoria, Vatra-Dornei, Allemania, Dacia-România, Naţionala, Steaua-României, Transylvania.
In anul 1930 în România îşi desfăşurau activitatea 44 societăţi de asigurare. In urma concurenţei din piaţă în anul 1936 mai funcţionau doar 23 de societăţi de asigurare. 

In ceea ce priveşte intervenţia statului în sfera asigurărilor se remarcă faptul că în anul 1915 a luat fiinţă Casa de asigurări a Ministerului de Interne care a fost reorganizată în anul 1936 iar in anul 1942 s-a constituit Regia Autonomă a  Asigurărilor. Prin Legea nr. 216 din anul 1930 a luat fiinţă Oficiul pentru supravegherea întreprinderilor private care încheiau asigurări şi reasigurări, care funcţiona pe lângă Ministerul Industriei şi Comerţului. Caracteristic în funcţionarea acestei instituţii a fost larga cuprindere în asigurare a riscurilor şi introducerea unor forme de asigurare obligatorii cum ar fi asigurarea de răspundere civilă a proprietarilor de autovehicule pentru transportul, cu plată, de mărfuri şi persoane, asigurarea pompierilor militari pentru cazurile de deces, infirmitate şi boală, asigurarea clădirilor, a recoltelor, a inventarului agricol contra incendiului, inundaţiei şi grindinei. De altfel, în deceniul al 4-lea al secolului XX s-a înregistrat de extindere a asigurărilor în România prin practicarea tuturor formelor de asigurări cunoscute din cadrul fiecărei clase de asigurare, sigur în mod inegal in diferite domenii de activitate.

Perioada comunistă întinsă pe o perioadă de 45 de ani a adus mutaţii importante în economia şi societatea românească. In primul rând reţinem etatizarea şi socializarea proprietăţii, instituirea conducerii centralizate a economiei şi societăţii, subordonarea economiei conducerii politice a partidului unic, trecerea de la economia de piaţă la economia planificată, dirijată de la nivel central, etc.
Sectorul asigurărilor a traversat o perioadă de prefaceri, de transformări, unele pozitive altele impuse de calitatea de monopol pe care statul a impus-o. Un prim pas s-a făcut în anul 1948 când societăţile de asigurări au fost naţionalizate şi trecute în proprietatea statului. Întregul lor portofoliu şi rezervele tehnice şi matematice au trecut în proprietatea Societăţii de Asigurare Sovieto-Române Sovromasigurare. De altfel în anul 1949 a luat fiinţă şi Întreprinderea se Stat pentru Reasigurări, prin reorganizarea  Regiei Autonome a Asigurărilor.

In anul 1952 s-a creat Administraţia Asigurărilor de Stat – ADAS, care a preluat activitatea Întreprinderii de Stat pentru Reasigurări Si a introdus în practică asigurarea prin efectul legii. Societatea Sovromasigurare avea în practică asigurările facultative. In anul 1953 societatea Sovromasigurare s-a lichidat, portofoliul ei fiind preluat în întregime de ADAS.

ADAS practica asigurări de bunuri, de persoane şi de răspundere civilă sub două forme juridice:

a) asigurări prin efectul legii;

b) asigurări facultative.

Asigurările prin efectul legii aveau la bază interesul economic şi social al întregii 

societăţi pentru apărarea şi conservarea avuţiei naţionale, menţinerea continuităţii activităţii economice şi sociale şi protejarea victimelor accidentelor.


In baza legii, erau cuprinse următoarele forme de asigurare:

a) asigurarea locuinţelor persoanelor fizice pentru cazurile de calamităţi naturale;

b) asigurarea animalelor din gospodăriile cetăţenilor;

c) asigurarea de accidente a călătorilor pe mijloacele de transport rutier, feroviar, aerian, maritim şi fluvial;

d) asigurări de răspundere civilă auto a proprietarilor de autovehicule.

Asigurările facultative erau destinate completării asigurărilor prin efectul legii şi 

cuprindeau :

a) asigurări de bunuri pentru cazurile de avarie, distrugere, furt a bunurilor persoanelor fizice;

b) asigurări de persoane pentru cazurile de invaliditate, supravieţuire, deces şi alte evenimente;

c) asigurări de răspundere civilă pentru pagube produse terţilor, pagube constând în avarierea sau distrugerea unor bunuri, precum şi vătămare corporală a unor persoane.

ADAS a practicat operaţiuni de reasigurare privind asigurările maritime şi de aviaţie.

            O dată cu trecerea la economia de piaţă şi sectorul asigurărilor a intrat într-un proces de profunde transformări. 

Începând cu 1 ianuarie 1991 ADAS şi-a încetat activitatea. Portofoliul de asigurări şi patrimoniul acestei societăţi a fost preluat de primele 3 societăţi de asigurări pe acţiuni, nou constituite cu capital integral de stat ( Asigurarea Românească, Astra şi Carom).

Asigurarea Românească s-a constituit pe reţeaua organizatorică a fostei ADAS cu sediul central în Bucureşti, cu sucursale, filiale şi reprezentanţe în toată ţara. A preluat cea mai mare parte a portofoliului, a capitatului social şi aproape întreaga bază materială a fostei Administraţii a Asigurărilor de Stat. Societatea a preluat activele aferente asigurărilor facultative de viaţă, cele aferente asigurărilor prin efectul legii, asigurărilor facultative de autovehicule şi a altor asigurări facultative.

Astra - cu sediul central în Bucureşti dispune de filiale în ţară şi străinătate. A preluat activele şi pasivele corespunzătoare de la societăţile mixte cu participare ADAS din străinătate, cele aferente asigurărilor şi operaţiunilor de reasigurare în relaţiile cu străinătatea dar dezvoltând mereu şi alte forme de asigurare cerute în piaţa românească a asigurărilor. Societatea dispune la ora actuală de o reţea de sucursale şi filiale extinsă în întreaga ţară. In vara anului 2000 societatea şi-a introdus în portofoliu şi practicarea asigurărilor de viaţă cu acumulare de capital.

Carom- a fost înfiinţată cu un profil deosebit, respectiv efectuarea unor prestaţii specifice solicitate de celelalte societăţi de asigurare cum ar fi constatarea daunelor, evaluarea pagubelor, stabilirea şi plata despăgubirilor urmând a recupera cheltuielile efectuate de la societăţile de asigurare care i-au dat mandat reţinându-şi comisionul aferent. In ultima perioadă de timp activitatea societăţii a scăzut simţitor, societăţile de asigurare, efectuându-şi cu specialişti proprii constatările de daune pentru asigurările din portofoliu, atât cele care vizează asigurările interne cât şi cele care vizează asigurările externe.

După anul 1990 au apărut în peisajul pieţei asigurărilor din România o serie de societăţi de asigurări cu capital privat o parte cu capital integral românesc, o parte cu capitat mixt românesc şi străin, o parte cu capital integral străin toate încercând să acapareze cât mai mult din piaţa de asigurări românească.

Societatea de asigurări Româno-Germană UNITA S.A. a luat fiinţă în anul 1990, ca S.R.L. dar ulterior a devenit societate pe acţiuni. Are capital german şi românesc iar sediul central în Timişoara. Iniţial societatea a practicat numai asigurări de viaţă cu acumulare de capital. La ora actuală se practică întreaga gamă de asigurări cerute în piaţa asigurărilor.

Compania internaţională de asigurări Metropol S.A. a fost înfiinţată în anul 1991 cu capital integral privat. A practicat întreaga gamă de asigurări. La aceasta data societatea este lichidata.

Societatea de asigurări AGRAS S.A. înfiinţată pe lângă Banca Agricolă, practică în special asigurări de culturi agricole, asigurări de animale dar şi alte forme de asigurări facultative (de bunuri, de clădiri, de avarii auto, de persoane altele decât cele de viaţă, de răspundere civilă).

Societatea de asigurare-reasigurare ARDAF S.A. înfiinţată în anul 1992 pe lângă Banca Dacia-Felix. Societatea are o reţea de sucursale şi agenţii răspândită în întreaga ţară şi practică întreaga gamă de asigurări cerută de piaţa românească. In anul 1998 ARDAF a absorbit  Societatea de asigurări de viaţă-Felix S.A.

Societatea de asigurare-reasigurare “ Ion Tiriac” ASIT  S.A. a luat fiinţă în anul 1994 şi practică toată gama de asigurări non-life la un înalt standard profesional. Are o reţea de sucursale şi agenţii răspândită  în întreaga ţară. In anul 2000, capitalul majoritar a fost preluat de grupul german ALLIANTZ. 

Societatea de asigurare-reasigurare OMNIASIG  S.A.  a luat fiinţa pe lângă Banca Română de Comerţ Exterior BANCOREX, dezvoltându-se foarte rapid pe infrastructura acesteia şi pe puterea ei financiară. Practică toată gama de asigurări non-life inclusiv asigurări de culturi agricole şi de animale. In anul 1998 s-a înfiinţat  OMNIASIG- asigurări de viaţă care are în portofoliu numai asigurări de viaţă cu acumulare de capital.

CAPITOLUL  II
                   COORDONATELE   TEHNICE ALE ASIGURARILOR

2.1. Conceptul  de  asigurare


Asigurările s-au născut din nevoia de protecţie a oamenilor şi a averilor agonisite de-a lungul vieţii acestora. In decursul vieţii, oamenii acumulează o serie de bunuri, valori toate adunate cu efort şi sacrificii dar care pot dispărea într-o clipă în urma unui incendiu, cutremur, furt sau alt cataclism. Refacerea bunurilor pierdute într-o perioadă scurtă de timp pentru ca traiul zilnic să poată fi reluat nu se poate face decât prin asigurare.


La fel, individul se poate confrunta cu pierderea capacităţilor sale de muncă, integritate fizică şi deci imposibilitatea desfăşurării unei activităţi şi lipsa unui venit la nivelul avut anterior.


Împrumutul pentru construirea sau cumpărarea unei locuinţe, asigurarea unui venit suplimentar pentru perioada de după pensionare se pot realiza tot prin asigurare.


Observaţiile statistice evidenţiază faptul că evenimentele, pericolele generate de factori naturali sau de activităţi umane într-un teritoriu determinat sunt periodice, mărimea pagubelor putând fi evaluate doar cu aproximaţie. Incertitudinea constă în faptul că nu pot fi identificaţi subiecţii (persoane fizice sau juridice) asupra cărora planează pericolele respective, intensitatea şi momentul producerii evenimentului.


Prin măsurile luate în decursul dezvoltării societăţii, omul a încercat să se pună la adăpost  de consecinţele unor evenimente nedorite. Cu toate acestea a rămas neputincios în faţa unor catastrofe naturale generatoare de mari pagube. Incă din antichitate oamenii au fost preocupaţi de a preveni dar mai ales de a suporta în comun pagubele suferite de unii membrii ai comunităţii, atât pagubele materiale cât, mai ales, consecinţele financiare ale accidentelor şi deceselor membrilor comunităţii.


Rolul asigurării este acela de a oferi oamenilor securitate, altfel spus acela de a-i ajuta pe cei care suferă o pagubă sau care sunt implicaţi într-un accident.


Asigurarea este un mijloc de a acoperi o parte a riscurilor cu care se confruntă persoanele sau firmele în activitatea lor de zi cu zi sau în cea de afaceri.


Asigurarea are rolul de a acoperi consecinţele financiare ale unor evenimente nedorite cu care se confruntă unele persoane sau firme. Asigurătorii nu acoperă riscurile speculative care pot conduce la câştiguri financiare. 


Asigurarea compensează financiar efectele unui eveniment nefavorabil. Fondurile pentru compensarea financiară a asiguratului sunt create de asigurător din primele plătite de firmele sau persoanele care au subscris prime de asigurare. In schimbul primelor de asigurare alocate acestor fonduri, asigurătorul acceptă riscul unor despăgubiri semnificativ mai mari în cazul în care deţinătorul poliţei va suferi un prejudiciu a cărui cauză face parte din riscurile asigurate. Fiecare deţinător de poliţă trebuie să contribuie la fondul de asigurare în mod proporţional cu probabilitatea de risc, precum şi cu valoarea probabilă a efectelor acestuia.

Asigurarea – constituie un sistem de relaţii economice, care implică aportul unui mare număr de persoane fizice şi juridice la constituirea unui fond bănesc, în condiţiile în care fiind ameninţate de aceleaşi pericole, în existenţa şi activitatea lor, concep şi recunosc oportunitatea prevenirii şi înlăturării pe baze mutuale a prejudiciilor generate de producerea acestor pericole viitoare, probabile, posibile dar nesigure.

In vederea limitării şi mai ales a compensării pierderilor materiale produse de diferite calamităţi naturale sau sau a celor financiare produse de accidente sau boli persoanelor care desfăşoară o muncă utilă  aducătoare de venit familiei, persoanele fizice şi juridice ar trebui să-şi constituie rezerve materiale şi financiare la nivelul valorii bunurilor deţinute sau al veniturilor obţinute în perioadele de câştig maxim. Acest lucru este neeconomicos şi aproape imposibil de realizat. 
De aceea s-a dezvoltat ideea de a ceda riscurile care pot produce daune bunurilor deţinute de diverşi proprietari sau a celor care pot periclita viaţa sau integritatea fizică a diferitelor persoane fizice aducătoare de venituri familiei –unor companii specializate în asigurări şi reasigurări.

La nivelul acestor companii de asigurări şi reasigurări se formează sub formă bănească acele fonduri de asigurare din care se acoperă toate pagubele produse de riscurile acceptate de compania de asigurare, bunurilor asigurate sau persoanelor acceptate în asigurare. Fondul de asigurare contribuie la refacerea bunurilor avariate sau distruse iar prin ajutorul financiar oferit în cel mai scurt timp după o calamnitate, contribuie la extinderea activităţilor economice.
Mărimea acestor fonduri ar trebui să fie suficient de mare pentru a reuşi să acoperă toate pagubele bunurilor şi persoanelor protejate în cazul unor fenomene naturale de mare intensitate.


2.2. Trăsăturile caracteristice ale asigurărilor
Pentru a fi promovate relaţiile de asigurare, trebuie să îndeplinească anumite trăsături caracteristice :
a) Caracterul aleator al evenimentelor-la care se referă asigurarea. Evenimentul trebuie să fie întâmplător, realizarea lui să nu depindă de voinţa persoanelor implicate în asigurare, fie că acest fapt nu este posibil ( în cazul calamităţilor naturale-ploi torenţiale, cutremur, grindină), fie că legea le interzice provocarea evenimentelor respective ( incendii, accidente corporale, etc.). Pentru a fi asigurabil evenimentul trebuie să fie posibil în viitor cu consecinţe întrevăzute, posibil aşteptate, totuşi nesigur sub aspectul ivirii, a măsurii în care va provoca sau nu pagube, la şi sub aspectul localizării şi duratei.

b) Caracterul evaluabil  al evenimentelor  înseamnă că pentru a fi asigurabil, evenimentul în cauză, trebuie să poată fi cuprins în cercetarea statistică, deci să decurgă după legităţile evenimentelor întâmplătoare, încadrându-se în regulile de calcul al probabilităţilor. Posibilitatea de evaluare a evenimentelor se referă la numărul de cazuri ce se pot ivi şi la volumul pagubelor pe care aceste fenomene le produc. Acest fapt face posibilă stabilirea primelor de asigurare ce urmează a fi plătite de către fiecare persoană fizică şi juridică care urmează să fie preluată în asigurare, care va fi mărimea fondului creat la nivelul asigurătorului şi volumul pagubelor care vor fi acoperite într-un cadru mutual din acest fond.

c) Mutualitatea – adică, constituirea şi utilizarea fondului de asigurare pe principiul  suportării în comun a pierderilor fiecărui membru al comunităţii formate. Fondul de asigurare se constituie  sub formă bănească, prin contribuţia unui mare număr de asiguraţi în scopul înlăturării efectelor nedorite ale evenimentelor asigurate. Uneori, o parte a fondului de asigurare format se mai utilizează şi pentru finanţarea unor acţiuni de prevenire a evenimentelor care pot produce distrugeri bunurilor sau persoanelor asigurate. Fondul de asigurare se foloseşte la efectuarea plăţilor cu titlul de despăgubiri cuvenite persoanelor asigurate în cazul producerii evenimentului asigurat. Principiul mutualităţii este operant deşi în procesul asigurării nu este posibilă dezdăunarea integrală a asiguratului pentru paguba suferită, cauzele fiind următoarele:

· asiguraţii nu dispun de resurse băneşti pentru a suporta primele de asigurare la nivelul acoperirii integrale a pagubelor suferite;

· imposibilitatea evaluării în bani a pierderii reale suferite de asigurat sau urmaşii acestuia în cazul asigurărior de persoane;
· necesitatea cointeresării asiguraţior în păstrarea corespunzătoare a bunurilor asigurate sau a intrgrităţii corporale, tocmai prin despăgubirea parţială a lor în raport cu paguba reală suferită.
d) Extensia numerică a asiguraţilor reflectă una din cerinţele fundamentale în derularea procesului asigurării, prin aceea că numărul de asiguraţi trebuie să fie cât mai mare, deoarece calculul primelor de asigurare se face cu ajutorul unor metode statistice, pe baza evaluării şi a dispersiei riscului. Existenţa unui mare număr de asiguraţi crează condiţia pentru constituirea fondului de asigurare la o valoare suficient de mare încât să poată fi despăgubiţi toţi cei care au suferit pagube din riscurile cuprinse în asigurare.

e) Echidistanţa asiguraţilor faţă de risc sau faţă de un eveniment asigurat. In funcţie de distanţa pe care potenţielul asigurat o are faţă de incindenţa de producere a riscului acesta va plăti o primă de asigurare mai mare sau mai mică aşa cum va fi şi distanţa acestuia faţă de gradul de  producere a riscului. Se impune identificarea intereselor similare ale asiguraţilor pentru a promova o anumită formă de asigurare şi dezdăunarea în acelaşi fel a asiguraţilor pentru o anumită categorie de riscuri.
2.3. Condițiile promovării relațiilor de asigurare
Promovarea relaţiilor de asigurare implică anumite condiţii subiective şi obiective.

Condiţii subiective: 
a) interesul pentru asigurare

                                 

b) suportabilitatea financiară a asigurării
a) Interesul pentru asigurare al persoanelor fizice sau juridice ar putea fi interpretat prin necesitatea de a identifica, preveni evenimentele generatoare de pagube. Interesul pentru acţiuni de asigurare se află în corelaţie cu evoluţia generală a nivelului de dezvoltare a societăţii, cu nivelul de cultură şi civilizaţie al societăţii.

b) Posibilităţile financiare ale persoanelor fizice şi juridice de a suporta plata primelor de 
asigurare sunt esenţiale. Altfel spus, posibilităţile de plată a primelor de asigurare poate determina interesul pentru promovarea asigurării, îl poate amâna sau chiar bloca. Aşa se explică unul din motivele pentru care în ţările dezvoltate, asigurările sunt mai puternic intrate în uz, în timp ce în ţările mai puţin dezvoltate nivelul şi sfera activităţii asigurărilor este mai restrânsă.

Condiţiile obiective se referă la caracteristicile impuse evenimentelor pentru a intra sub incidenţa asigurării. Astfel evenimentele trebuie:

a) să fie sporadice

b) să aibă o anumită regularitate

c) să aibă o extensie teritorială

d) să se producă în viitor

a) Caracterul sporadic al ivirii sau producerii evenimentelor relevă faptul că în asigurare evenimentele se cuprind selectiv. Numai în măsura în care afectează sporadic, în timp, în teritoriu şi ca număr de subiecţi, acestea se pot prelua în asigurare
b)Regularitatea relativă a producerii evenimentului care generează pagube, se impune pentru a trezi interesul în ceea ce priveşte măsurile de protecţie prin asigurare pe care cei ce sunt afectaţi sunt interesaţi să şi le ia.
c)Extensia teritorială a pericolelor pe care le poate genera un eveniment impune măsura asigurării numai atunci când numărul celor periclitaţi este suficient de mare pentru a suporta financiar constituirea fondului de asigurare iar pe această bază acoperirea pagubelor apărute.

d)Evenimentul potenţial asigurabil trebuie să fie viitor, evenimentele petrecute în trecut neputând constitui obiect al asigurării.

2.4. Abordări ale asigurării

Asigurarea se defineşte ca o prevedere legală sau ca un acord de voinţă între două sau mai multe părţi, acord în care o parte (asiguratul) doreşte să fie protejat împotriva producerii unor riscuri care i-ar putea provoca unele pagube la bunurile pe care le deţine sau propriei sale vieţi şi o altă parte (asigurătorul) care în schimbul unei sume de bani (primă de asigurare), platită de către asigurat îi promite acestuia că-l va despăgubi cu valoarea pagubelor produse de riscul asigurat sau că-i va plăti asiguratului sau urmaşilor acestuia o sumă asigurată sau o indemnizaţie în cazul producerii unor accidente a persoanei asigurate sau a unor vătămări corporale ale acesteia.

Conceptul de asigurare se examinează sub trei aspecte:
· juridic, 

· economic 

·  financiar.

Juridic- pentru a fi operantă, asigurarea trebuie să capete o formă juridică iar acest lucru rezultă din contract ca „lege a părţilor” şi din legea propriu-zisă emisă de puterea legislativă. Legea constituie principala formă juridică de reglementare a asigurărilor. In art 942, Codul civil român defineşte contractul ca fiind „acordul de voinţă între două sau mai multe persoane spre a constitui sau a stinge între dânşii un raport juridic”. 

Contractul de asigurare are caracter civil

Contractul de asigurare este bilateral, nu se poate încheia cu titlu gratuit şi face parte din  categoria contractelor aleatorii. Potrivit prevederilor Codului civil român, art 1635, „contractul aleatoriu este convenţia reciprocă ale cărei efecte în privinţa beneficiilor sau pierderilor pentru toate părţile sau pentru una sau mai multe dintre ele, depinde de un eveniment incert”.

Asigurările facultative sunt realizate prin contracte de asigurare. Asigurările sunt reglementate prin lege. Actuala lege a asigurărilor este Legea 136/1995 completată cu Legea 172/2004. Legea asigurărilor şi contractul de asigurare, în principiu, sunt izvoare de drepturi şi obligaţii în materie de asigurări.

Economic asigurarea implică constituirea în condiţii specifice a fondului de asigurare care prezintă câteva particularităţi. Mai întâi că acest fond de asigurare se constituie sub formă bănească. De obicei se păstrează sub această formă sau sub forma unor active care se pot transforma în bani într-o perioadă scurtă de timp(sunt uşor vandabile). O parte din el se poate păstra şi sub alte forme (clădiri, acţiuni cotate, alte bunuri mobile,etc.) în principiu pentru fructificarea lui. 
Fondul de asigurare se constituie descentralizat, la nivelul fiecărei societăţi de asigurare pe seama primelor de asigurare încasate. Constituirea şi utilizarea fondului de asigurare implică relaţii economice între părţi prin fluxurile băneşti pe care le presupune încasarea primelor de asigurare de către societatea de asigurare iar apoi prin plata despăgubirilor şi a indemnizaţiilor de asigurare aferente.

Financiar se poate aprecia că asigurarea este intermediar financiar între persoanele fizice asigurate care plătesc eşalonat prime de asigurare şi persoane juridice şi fizice care au nevoie de resurse financiare. Reiese faptul că în asigurarile de viaţă, asigurarea constituie nu numai un mijloc de protecţie împotriva riscurilor dar şi un important instrument de economisire şi fructificare a resurselor băneşti.


Asigurările sunt considerate o ramură prestatoare de servicii, un intermediar finaciar şi un activ financiar într-o economie de incertitudini.
2.5.  Funcţiile asigurărilor

Prin funcţiile sale asigurarea îşi explicitează rolul, menirea socială, direcţiile şi modalităţile de acţiune precum şi efectele scontate. 

Asigurările au următoarele funcţii: funcţia de acoperire a pagubelor, funcţia de prevenire a pagubelor şi funcţia financiară.

Funcţia de acoperire a pagubelor produse asiguraţilor de evenimentele cuprinse în asigurare este considerată a fi funcţia de bază care prezintă interes atât pentru asiguraţi cât şi pentru economia ţării respective.

Pentru asiguraţi această funcţie dă o marjă de siguranţă cu privire la protecţia bunurilor şi a vieţii care nu se pot ignora nici de persoanele fizice nici de persoanele juridice.

Asigurarea nu poate preântampina producerea pagubelor şi nu poate înlatura consecinţele asupra dezvoltării generale dar prin acordarea despăgubirilor sau a indemnizaţiilor  rezultate din asigurările de persoane se realizează intr-un termen relativ redus refacerea condiţiilor de activitate care au existat înainte de producerea evenimentului asigurat sau a capacităţii de muncă a persoanelor vătămate sau păgubite.

Funcţia de prevenire a pagubelor se realizează prin:

a) finanţarea unor acţiuni de prevenire a evenimentelor ce fac obiectul asigurărilor iniţiate de societăţile de asigurare cu tentă de popularizare pentru prevenirea pagubelor.

b) prin formularea unor condiţii de asigurare care să-i constrângă pe asigurati să promoveze acţiuni  de prevenire a evenimentelor asigurate si să-i cointereseze în menţinerea în bună stare a bunurilor asigurate şi a integrităţii persoanelor asigurate.

Exercitarea acestei funcţii se realizează prin prudenţă în stabilirea, condiţiilor de asigurare, coparticiparea asiguratului la suportarea pagubei alături de societatea de asigurare, excluderea de dezdăunare a pagubelor produse din culpa asiguraţilor, luarea tuturor măsurilor pentru realizarea principiului conform căruia asigurarea nu trebuie să fie sursă de îmbogăţire pentru asiguraţi.

Funcţia financiară a asigurării este una din pârghiile sistemului financiar. Încasarea primelor de asigurare se face pe parcursul întregului an financiar cu scadenţe în anul de referinţă. Plăţile de despăgubiri si sume asigurate se fac treptat pe măsura apariţiei şi argumentării lor la fel pe întregul an financiar. Diferenţa între încasări şi plăţi pe parcursul anului de referinţă poate fi utilizată ca resursă generală de creditare în economiie, fiind constituită în depozite sau disponibilităţi curente la bănci. Societatea de asigurare poate efectua diverse operaţiuni pe seama resurselor mobilizate.

Funcţia financiară se manifestă şi în contextul raporturilor financiare dintre societăţile de asigurare si stat prin intermediul unor pârghii fiscale-plata impozitului pe profit şi a altor obligaţii cu caracter fiscal.

O parte a fondului de asigurare constuit de societatea de asigurare reprezentând mai ales rezerva matematică la asigurările de viaţă are caracter de permanenţă, ea fiind consolidată. Ea poate fi utilizată ca sursă de creditare pentru cumpărarea de actiuni ale unor firme având profil variat de activitate. 

2.6. Clasificarea asigurărilor
Asigurările prezintă un mecanism complex de înfăptuire şi forme de realizare. De aceea este absolut necesară o clasificare a lor. 

Criterii de clasificare se stabilesc în funcţie de:

                            -      regimul juridic,

·  obiectul şi ramura de asigurare,

·  varietatea riscurilor asigurate,

·  sfera de manifestare.

1)  După regimul juridic  

· asigurări prin efectul legii 

· asigurări facultative sau contractuale
Asigurările prin efectul legii se caracterizează prin faptul că relaţiile de asigurare dintre asigurat şi asigurător (referitor la drepturi şi obligaţii, tehnici de asigurare, constatarea şi evaluarea pagubelor, stabilire despăgubirilor cuvenite, etc sunt reglementate prin acte normative cu caracter obligatoriu.

Asigurări de acest fel se practică în toate ţările lumii cu variaţii de la o ţară la alta.

În România între anii 1949 – 1990 asigurările prin afectul legii au avut o sferă largă de cuprindere (asigurarea de răspundere civilă auto, asigurarea clădirilor şi construcţiilor aparţinând populaţiei, asigurări agricole, asigurări de animale, asigurări de accidente a călătorilor)

După 1990 sfera asigurărilor s-a restrâns, rămânând doar asigurarea de răspundere civilă auto şi aceasta cu o altfel de aplicabilitate decât înainte de 1990. O singură caracteristică a acestei asigurări merită reţinută – se realizează o completă concordanţă între previziunea statistică pe care se bazează calculul primelor de asigurare şi producerea evenimentelor asigurate şi prin aceasta se minimizează primele de asigurare.

Asigurările facultative – se caracterizează prin faptul că relaţiile de asigurare dintre asigurat şi asigurător se stabilesc prin liberul consimţământ al părţilor în baza unui contract de asigurare.

Caracteristicile asigurărilor facultative: 

a) în asigurările facultative se cuprind numai o parte din bunurile sau persoanele  asigurabile, nici o formă de asigurare nu poate cuprinde totalitatea bunurilor sau persoanelor asigurabile existente la un moment dat în economie. Gradul de cuprindere în asigurare este foarte diferit de la un bun la altul sau de la o ţară la alta. 

b) suma asigurată se stabileşte la dorinţa asiguratului, de cele mai multe ori cu acordul asigurătorului. In cazul asigurărilor de bunuri ca sumă asigurată se ia valoarea reală a bunului la data încheierii asigurării. La asigurările de persoane, deoarece viaţa omului este inestimabilă, suma asigurată se stabileşte în funcţie de posibilităţile materiale ale asiguraţilor. In funcţie de prima de asigurare pe care asiguratul poate să o plătească, de complexitatea asigurării pe care acesta doreşte să o încheie, de perioada în care asiguratul doreşte să fie asigurat, de starea sa de sănătate şi nu în ultimul rând de activitatea pe care acesta o practică se stabileşte suma asigurată a contractului de asigurare.

c) favorizează antiselecţia riscurilor, pentru că cei care doresc să-şi încheie asigurări sunt tentaţi să plaseze sub protecţia asigurărilor riscurile cu probabilitate mare de producere.

d) primele de asigurare sunt în general mai mari faţă de asigurările obligatorii datorită dispersiei mai reduse a riscurilor şi a cheltuielilor de administrare mai mari.

e) implică efort şi cheltuieli de încheiere mai mari;

f) prezintă flexibilitate la stabilirea condiţiilor de contractare;

2) După obiectul asigurat:

· de bunuri

· de persoane

· de răspundere civilă

· de risc financiar

Asigurările de bunuri au ca obiect valorile materiale, animalele posibil a fi distruse de calamităţi naturale sau de accidente. Ca forme ale asigurărilor de bunuri : asigurarea clădirilor, construcţiilor şi a conţinutului lor, asig de transport, asig culturilor agricole, asig autovehicolelor, asig gospodăriilor persoanelor fizice, asig de aparatură electronică, etc.

Asigurări de persoane au ca obiect persoanele fizice pentru cazurile de deces, invaliditate permanentă totală sau parţială din accident, de supravieţuire, de atingere a unei vârste, etc. Asigurările depersoane sunt: asigurări de viaţă şi de accidente.

Asigurările de răspundere civilă au ca obiect răspunderea unei persoane fizice sau juridice pentru pagubele cauzate unor bunuri aparţinând unui terţ sau vătămarea unui terţ.

Asigurările de răspundere civilă au următoarele forme: asigurarea de răspundere civilă auto, asigurarea de răspundere a medicilor, a constructorilor, a proiectantului, a producătorului, a proprietarului, etc.

Prin această asigurare se protejează patrimoniul asiguratului, deoarece când el produce un prejudiciu unui terţ asigurătorul şi-a asumat răspunderea şi intervine în despăgubirea persoanei prejudiciate.

Asigurarea de risc financiar  are ca obiect pierderea pe care asiguratul ar putea-o suferi în urma neâncasării obligațiilor financiare pe care clienții săi le au față de acesta și preluarea acestor pierderi de către asigurător.
3.După riscurile asumate (asigurate) se pot întâlni o serie de forme de asigurare, denumirea lor fiind suprapusă cu riscul care se asigură:

· asig de viaţă

· asig de accidente

· asig de furt

· asig de incendiu

· asig riscuri de transport

· asig de răspundere civilă a persoanei

· asig medicală de călătorie în străinătate

· asig de risc financiar

· asig de pierderi financiare din riscuri asigurate

4.După natura relaţiilor dintre părţile implicate în asigurare:

· asigurarea directă
· coasigurare
· reasigurare
Asigurarea directă- este asigurarea propriu zisă, implicând în mecanismul ei părțile între care intervine relația de asigurare, respectiv asiguratul şi asigurătorul între care intervine contractul de asigurare.

Coasigurarea – constituie o formă de asigurare directă în care asiguratul încheie contractul de asigurare pentru masa bunurilor asigurabile cu mai multe societăţi de asigurare în acelaşi timp dar în cotă parte; riscurile preluate fiind greu de asumat de către o singură societate de asigurare.La fel şi răspunderea se va face în cote părţi dar în plan global satisfăcând pretenţiile asiguratului.

Reasigurarea – constituie o asigurare indirectă, de fapt este o asigurare a asigurătorului. Apariţia reasigurătorului este o necesitate datorită creşterii valorii bunurilor aduse de către asiguraţi şi o cerinţă impusă asigurătorului de a face faţă unor riscuri grele. Prin reasigurare, asigurătorul cedează unui reasigurător o parte mai mică sau mai mare din riscurile asumate de la asiguraţii săi şi primele aferente. Bineânţeles reasigurătorul va participa la plata despăgubirii cu o cotă parte corespunzătoare riscului asumat.

CAPITOLUL  III     
 ELEMENTELE  ASIGURĂRILOR

Asigurările au un conţinut complex iar formele sub care se perfectează sunt variate. Cu toate acestea ele au anumite elemente comune, respectiv: subiectele, părţile implicate, obiectul asigurării, interesul în promovarea asigurării, despăgubirea de asigurare, perioada de asigurare.

Interferenţele elementelor sunt redate în următoarea schemă:

ASIGURĂTORUL este persoana juridică (societatea de asigurări) care are ca obiect de activitate realizarea de operaţiuni de asigurare şi constituirea fondului de asigurare, contractarea asigurării, plata unor despăgubiri (în cazul asigurărilor de bunuri), acoperirea unor prejudicii provocate terţelor persoane (în cazul asigurării de răspundere civilă ) plata sumei asigurate şi a altor indemnizaţii de asigurare rezultate din asigurările de persoane.

In România rolul de asigurător îl au societăţile de asigurare autorizate de Comisia de Supraveghere a Asigurătorilor din România.
Un rol important îl au de fapt primele 10 societăţi de asigurare, ordonate într-un top subiectiv de Comisia de Supraveghere a Asigurătorilor în funcţie de volumul de prime subscrise de acestea. Primele 10 companii de asigurare subscriu 89% din volumul total de prime de asigurare din piaţa românească de asigurări. Acestea se mai pot grupa funcţie de capitalul social sau funcţie de profitul brut obţinut în anul de asigurare încheiat, după indicatorul marjei de solvabilitate sau eventual după felul şi mărimea rezervelor constituite.
Într-o ordine arbitrar stabilită, cele mai importante sunt: ASIROM, ALLIANZ-ŢIRIAC, ING, OMNIASIG, ASTRA-UNIQA, ARDAF, UNITA, AIG, BCR ASIGURARI,  etc.


ASIGURATUL este o persoană fizică sau juridică care în baza unor clauze dinainte stabilite şi de comun acceptate, intră în relaţii juridice de asigurare cu asigurătorul. In cele mai dese cazuri asiguratul este persoana fizică sau juridică ce perfectează relaţia de asigurare în calitate de contractant, efectuează plata primelor de asigurare în vederea constituirii fondului de asigurare şi este îndreptăţită să solicite asigurătorului despăgubiri pentru pagubele suferite ori suma asigurată în cazul ivirii evenimentului asigurat, având deci calitatea de beneficiar de asigurare.


Calitatea de asigurat desemnează în toate cazurile pe titularul interesului asigurat – în cazul asigurării de bunuri, persoana asupra faptelor căreia poartă riscul – în cazul asigurării de răspundere civilă, persoana pentru a cărei viaţă şi sănătate s-a contractat asigurarea – în cazul asigurării de persoane.

CONTRACTANTUL- constituie o excepţie în raportul de asigurare. In această calitate se regăsesc acele persoane fizice sau juridice care au un interes în legătură cu asiguratul şi care contractează asigurarea în numele şi pentru acesta. De exemplu, în cazul în care giranţii unui titular de credit vor garanta cu bunuri proprietate personală creditul pe care titularul l-a contractat, aceste bunuri vor fi asigurate cu un contract de asigurare a cărui contractant va fi titularul creditului şi acesta v-a achita şi prima de asigurare.

Contractantul îşi asumă sarcina de a negocia condiţiile încheierii asigurării, semnarea contractului de asigurare (încheierea lui) şi plata primei de asigurare.

Calitatea de contractant de asigurare poate surveni în asigurările de bunuri, de persoane, de răspundere civilă şi în asigurările de risc financiar, dar acest fapt se impune a fi precizat prin condiţiile de asigurare.

In asigurările de persoane, calitatea de contractant intervine  în două ipostaze :

1) când contractantul poate asigura şi alte persoane devenind prin acelaşi contract şi asigurat ( în cazul asigurărilor familiale mixte de viaţă şi accidente).

2) când contractantul, deşi încheie asigurarea şi se obligă la plata primelor de asigurare, nu este el asigurat ci alte persoane ( în cazul în care persoana juridică încheie contract de asigurare de accidente pentru angajaţii proprii).

BENEFICIARUL de asigurare – de regulă este însuşi asiguratul. In unele situaţii, prevăzute expres în condiţiile de asigurare calitatea de beneficiar o pot avea şi alte persoane, specificate expres în contractul de asigurare sau numai în poliţă. In asemenea cazuri în poliţele de asigurare se vor menţiona toţi factorii implicaţi – respectiv asigurătorul, contractantul şi, în cazul decesului asiguratului, beneficiarul sumei asigurate. 

Beneficiarul asigurării dobândeşte drept propriu la efectele asigurării. Pe parcursul valabilităţii asigurării, asiguratul  (contractantul) poate modifica beneficiarul asigurării (în cazul asigurărilor de persoane).

In cele mai multe cazuri nu există o delimitare strictă între contractant şi beneficiarul asigurării. La asigurările de persoane, contractantul asigurării poate fi în acelaşi timp şi beneficiarul acesteia. In asigurarea mixtă de viaţă, dacă asiguratul supravieţuieşte la expirarea contractului de asigurare, el este beneficiarul sumei asigurate înscrise în poliţă. In cazul decesului asiguratului pe durata valabilităţii contractului de asigurare, beneficiar al sumei asigurate înscrise în poliţă este o terţă persoană, de regulă menţionată în poliţă.


In cazul în care contractantul (asiguratul) nu desemnează o terţă persoană care să fie beneficiarul sumei asigurate în cazul decesului său, atunci calitatea de beneficiari ai drepturilor ce decurg din contractul de asigurare o au moştenitorii legali ai asiguratului.


OBIECTE ASIGURABILE


In practica curentă a asigurărilor pot constitui subiecte ale asigurărilor: bunurile, persoanele, răspunderea civilă şi riscul financiar.

a) BUNURILE – se pot asigura bunurile a căror valoare se poate cuantifica într-o unitate monetară şi care întrunesc toate condiţiile cerute de actele normative. Cunoaşterea cu exactitate a bunurilor asigurabile prezintă o mare importanţă pentru asigurător în vederea stabilirii măsurilor care se cer a fi luate în vederea cuprinderii lor în asigurare. Bunurile se preiau în asigurare de către asigurător în  schimbul plăţii de către proprietar sau contractant a unei sume de bani numită primă de asigurare. La producerea evenimentului asigurat ( calamităţi, accidente) asigurătorul plăteşte costul reparaţiilor, înlocuirilor părţilor distruse ale bunului asigurat. In asigurarea de bunuri, despăgubirea nu poate fi mai mare decât suma asigurată şi decât valoarea de înlocuire a bunului distrus.

b) PERSOANELE- la rândul lor pot constitui subiecte de asigurare prin aceaa că în schimbul achitării de către asigurat sau contractant a unei prime de asigurare, asigurătorul garantează persoanei ca asigurat, plata sumei asigurate stabilite iniţial, în cazul producerii evenimentului asigurat ( deces, boală, invaliditate, supravieţuire)
b)RĂSPUNDEREA  CIVILĂ  constituie subiect de asigurare prin aceea că asigurătorul preia asupra sa obligaţiile de despăgubire pe care asiguratul le-ar putea avea faţă de o terţă persoană (fizică sau juridică) căreia asiguratul i-a pricinuit un prejudiciu (avarierea unor bunuri, decesul unor persoane, vătămare corporală, etc. )

c) RISCUL FINANCIAR constituie subiect de asigurare prin aceea că asigurătorul preia asupra sa obligaţiile de pierdere financiară pe care asiguratul le-ar putea avea în urma neâncasării de către el a obligaţiilor financiare de la clienţii săi.

INTERESUL ÎN ASIGURARE

Reflectă manifestarea de voinţă favorabilă promovării raporturilor de asigurare dintre asigurat şi asigurător Interesul în asigurare este motivat de risc într-un context social, economic de mediu dar poate constitui şi efectul unor acţiuni educaţionale precum şi al potenţei financiare a persoanelor fizice şi juridice

In asigurarea de bunuri interesul asigurabil se naşte din raporturile persoanei în raport cu un bun asigurabil pe care îl deţine sau îl posedă.

Interesul reflectă valoarea pecuniară expusă pierderii, a bunului asigurat sau valoarea patrimonială ce poate fi pierdută de asigurat sau beneficiar ca urmare a unui eveniment asigurat. Reiese că interesul asigurabil trebuie să aibă caracter economic şi să fie evaluabil în bani.

In asigurările de persoane interesul este în strânsă legătură cu evenimentul sau riscul sub incidenţa căruia se află persoana – decesul, invaliditatea din accident, supravieţuirea. Interesul asigurabil apare ca o opţiune pentru o măsură de prevedere şi ca un mijloc de economisire pe termen lung.

In asigurările de răspundere, interesul se referă la patrimoniul celui responsabil, ameninţat a fi micşorat în caz de eveniment asigurat cu sumele datorate de asigurat terţului păgubit sau vătămat, pentru acoperirea prejudiciilor de care este răspunzător.

Este de înţeles că fără un interes anume nu poate fi promovată operaţia de asigurare. In asigurarea prin efectul legii, societatea este interesată în promovarea unor forme de asigurare. Ca urmare interesul  în asigurare  este impus asiguraţilor prin efectul legii.

In cazul asigurărilor facultative de bunuri interesul pentru conservarea bunurilor şi protejarea lor poate fi promovat de asigurător, de asigurat, de chiriaş, de depozitarul bunurilor, cărăuş.

In asigurările de persoane interesul persoanei însăşi în protecţia integrităţii corporale sau vieţii, generează asigurarea.

RISCUL

Noţiunea de risc este esenţială şi caracteristică în ansamblul elementelor generale ale asigurării. In societatea umană riscul apare ca un eveniment posibil şi nedorit, previzibil sau neprevizibil producător de pierderi materiale sau morale. 

Riscul este un eveniment viitor, incert şi probabil  a cărui producere ar putea provoca diferite pierderi la bunuri sau ar afecta sănătatea, integritatea corporală sau chiar viaţa oamenilor ori ar produce pierderi morale.

Riscul are o semnificaţie de pericol sau primejdie posibilă sau aceea de eveniment incert, posibil şi viitor care ar putea afecta bunurile, capacitatea de muncă, sănătatea sau chiar viaţa oamenilor

Riscurile pot fi provocate 

a) de forţele naturii cu caracter accidental ( forţă majoră, incendiu, îngheţ, inundaţii, etc.) sau cu caracter premanent (uzură)

b) de forţele umane, ca urmare a intereselor individuale deosebite, influenţelor economice sau progresului tehnic

c)  imperfecţiunile comportamentului uman

1)  Riscuri generale

Reflectă ideea că în societatea modernă omul se află sub influenţa unor riscuri variate, care pot fi generate de forţele naturii, de folosirea tehnicii sau de anumiţi factori sociali şi economici. Forţele naturii pot declanşa calamităţi cu puternice efecte distructive între care: grindina, ploile torenţiale, inundaţiile, seceta, îngheţul, cutremurele de pământ, incendiile, trăznetul, alunecările de teren, prăbuşiri, etc.

Toate aceste efecte distructive afectează bunurile şi după caz oamenii. O serie de cauze naturale stau la baza deceselor, bolilor sau îmbătrânirii oamenilor, ori afectează culturile agricole sau starea de sănătate a animalelor.

Un grad mare de risc îl generează şi omul prin comportamentul său faţă de semeni ( prin folosirea necorespunzătoare a mijloacelor tehnicii, a instalaţiilor, prin nerespectarea cerinţelor de protecţie şi securitate a muncii, prin acţiunile sale contra legilor, etc.).

La rândul lor o serie de factori economico-sociali ( crizele, şomajul, conjuncturile economice nefavorabile) pot genera efecte negative asupra existenţei social-umane.

Sub aspectul cauzelor generatoare, riscurile pot avea

· caracter obiectiv, respectiv sunt independente de voinţa omului

·  subiectiv, respectiv cele care depind de om şi de comportamentul lui.

Riscurile cele mai studiate şi care produc cele mai mari daune sunt cele produse de catastrofele naturale şi care au o largă răspândire pe glob, cum sunt: seceta, uraganele, inundaţiile, cutremurele de pământ, incendiile şi accidentele.

Seceta - Efectele secetei sunt dezastruoase, constând în diminuarea sau compromiterea recoltelor în zonele calamitate; creşterea mortalităţii animalelor, afectarea biologică a populaţiei şi creşterii mortalităţii generale, cu deosebire a celei infantile. Diminuarea rezervelor de apă are consecinţe asupra consumului populaţiei şi a funcţionării industriei, a altor ramuri ale economiei şi implicit asupra PIB-ului, a balanţei comerciale, a balanţei de plăţi în cadrul ţărilor afectate.

Cicloanele ( uragane sau taifunuri ) reprezintă deplasări ale unor mase de aer cu diametru de 1500-2000 km, care se mişcă în spirală timp de câteva zile cu o forţă deosebit de mare şi care poate produce ca efecte secundare : ploi torenţiale, inundaţii, catastrofe, avarii maritime, distrugeri terestre, victime omeneşti. 

 Inundaţiile - ele pot avea ca efect ieşirea râurilor din matcă şi revărsarea lor, distrugerea digurilor, afectarea şoselelor, căilor ferate, culturilor agricole, distrugeri de locuinţe, provocarea de daune la bunuri şi animale ale populaţiei chiar şi pierderi de vieţi omeneşti.

Cutremurele de pământ: anual se produc în jur de 100.000 pe întregul glob pământesc, cele mai multe nu pot fi percepute de oameni şi nu generează efecte distructive. Totuşi unele dintre ele au urmări catastrofale prin pierderile umane şi pagubele materiale pe care le provoacă.

Cutremurele de prăbuşire şi cele vulcanice sunt violente, dar afectează zone restrânse. În schimb cutremurele tectonice sunt cele mai importante prin aria de acţiune şi efectele distructive.


Accidentele : sunt evenimente aleatorii care periclitează viaţa, sănătatea şi integritatea corporală a oamenilor aflaţi în diverse locuri şi ipostaze (acasă, la locul de muncă, în timpul deplasărilor în diferite locuri etc.)


Există o gamă variată de accidente: profesionale sau de muncă, de transport, de trafic rutier, de aviaţie etc.

Incendiile : au constituit de-a lungul timpului pericole care au produs mari pagube materiale şi au curmat adesea numeroase vieţi omeneşti. Cauzele incendiilor au fost şi sunt şi azi diverse, trăsnete, autoaprinderea unor zăcăminte sau materiale combustibile, explozii, scurtcircuite electrice, neglijenţă, acţiuni criminale. Efectele incendiilor fiind aceleaşi: pagube mari incalculabile şi de neînlocuit pe plan material şi socio-uman.

2) Riscul de ţară
Riscul de ţară reflectă gradul de performanţă economică şi de stabilitate politică a unei ţări şi prezintă interes în economia şi practica asigurărilor şi reasigurărilor de bunuri aflate în străinătate, bunuri şi mărfuri aflate în tranzit, de garanţii, pierderi financiare şi credite externe.

3) Riscul în operaţiuni cu devize
Are câmp de manifestare în sfera relaţiilor de comerţ exterior de import şi export vizând mărfurile, prestaţiile de servicii externe şi lucrările executate în străinătate. Riscul poate fi generat de operaţiile de translare în moneda naţională, a indicatorilor filialei, sucursalei sau agenţiei din străinătate ( active, pasive şi profitul) evidenţiat în valută străină. Riscul apare atunci când din operaţia de translare rezultă pierderi pentru societate.

4) Riscul economic
Riscul este generat de creşterea costurilor de producţie, de creşterea preţurilor la materiile prime şi alte utilităţi precum şi de intensitatea inflaţiei reflectată în preţuri. Riscul economic nu are implicaţii în asigurări decât în mică măsură.

5) Riscul contractual
Formele de manifestare ale riscului contractual sunt variate, fiind generate de neexecutarea de către una dintre părţi, a obligaţiilor contractuale din cauză de forţă majoră: pierderea bunului vândut pe parcursul derulării tranzacţiei, vânzarea sub, vânzarea unor lucrări viitoare în antrepriză, vânzarea cu rezerva proprietăţii sau vânzarea bunurilor cu plata în rate etc.

Riscul contractual se află sub diferite forme sub incidenţa asigurării comerciale. 
6) Riscul de faliment
Însoţeşte orice activitate economică şi se caracterizează prin “ incapacitatea societăţii de a se adapta în timp şi la cel mai mic cost la variaţia condiţiilor de mediu”( economic şi social).

Riscul de faliment este o formă a riscului economic. Se află în corelaţie cu o serie de factori între care : creşterea gradului de îndatorare a societăţii de referinţă, raportul dintre rata profitului şi rata dobânzii, variaţia cifrei de afaceri şi poziţia acesteia faţă de pragul de rentabilitate.

Indirect riscul de faliment, se află sub incidenţa asigurărilor ( de credite şi de garanţii, de pierderi financiare din riscul asigurat ).

7) Riscul de investiţii
Constituie un fapt ce nu poate fi ignorat. O investiţie pe termen lung înseamnă o cheltuială de fonduri financiare şi mijloace materiale sigură pentru un viitor ce conţine elemente de incertitudine.

În domeniul investiţiilor riscul apare, în principiu, în ipostaze variate: ca risc de proiect, generat de evenimente care periclitează realizarea în termen, calitativ sau ca volum a obiectivului economic. În principiu doar riscul de proiect, sub anumite aspecte, se regăseşte în practica asigurărilor.

Riscul în asigurări

Noţiunea de risc este specifică domeniului asigurărilor, constituind un element esenţial al contractului de asigurare.

Semnificaţiile noţiuni de risc în asigurări sunt variate:

1) Riscul reflectă gradul de probabilitate în ivirea unui pericol pentru care se încheie asigurarea, iar alteori proporţiile răspunderii asigurătorului.

2) Riscul înseamnă evenimente-calamităţi naturale  sau accidente care  produc pagube şi contra ivirii cărora se acordă acoperire prin asigurare.Ca urmare, incendiul, grindina, decesul, etc.- constituie riscuri asigurabile.

3) În limbaj internaţional risc înseamnă şi obiectivul asigurat sau obiectul asigurării (în cazul asigurării de bunuri- bunul, în cazul asigurării de persoane- persoana asigurată).

4) Riscul reflectă şi ramura de asigurare la care se referă. Vom avea risc industrial, risc profesional, risc auto, etc.

Riscul asigurabil este acela care îndeplineşte condiţiile pentru a fi preluat de o societate de asigurări, ce se poate asigura şi la producerea căruia se plăteşte despăgubirea sau suma asigurată cuvenită.

Riscul asigurat (preluat în asigurări) este posibilitatea de a suferi o pagubă, eventualitatea distrugerii bunului asigurat sau a survenirii evenimentelor asigurate ce pot afecta viaţa oamenilor sau integritatea lor corporală, care devenind reală, obligă pe asigurător să plătească asiguratului (beneficiarului) despăgubirea sau suma asigurată.

Noţiunea de risc în asigurări poate fi definită sub aspect juridic şi tehnic.

Din punct de vedere juridic, riscul constituie eveniment viitor, posibil dar incert, al cărui moment de apariţie este nedeterminat şi aflat în afara influenţei şi voinţei părţilor, contra căruia asiguratul îşi ia măsura de protecţie prin încheierea asigurării.

Nu sunt riscuri asigurabile evenimente petrecute în trecut sau a căror apariţie este imposibilă, după cum nu sunt riscuri asigurabile evenimente a căror apariţie este sigură. Excepţie de la această regulă o contribuie decesul la asigurarea de viaţă, a cărui producere este sigură pentru fiecare persoană, incert fiind momentul producerii acestui eveniment.


Din punctul de vedere al tehnicii, riscul este caracterizat prin probabilitatea de producere a evenimentului respectiv şi prin volumul acestuia. Probabilitatea de producere a evenimentului agreat în asigurare se determină pe baza legilor statisticii aplicate la constatările făcute asupra unui număr mare de cazuri întâmplate în trecut în împrejurări comparabile. Pe baza observaţiilor statistice se estimează volumul maxim al pagubelor posibile, deci a riscului maxim, în funcţie de care se estimează volumul şi nivelul acoperirii (desdăunării ).

Riscul constituie element al unei asigurări numai dacă îndeplineşte anumite condiţii juridice, tehnice, economice, condiţii care stau la baza unui risc asigurabil, aşa cum se relevă în continuare:

a) Riscul trebuie să fie posibil, deoarece în caz contrar asigurarea este lipsită de interes economic, deci inutilă (riscul producerii unor taifunuri în ţara noastră).

b) Riscul trebuie să fie real şi să prezinte un grad mare de periculozitate pentru asigurat. Nu se poate imagina o asigurare de viaţă în care suma asigurată să se plătească asiguratului la împlinirea vârstei de 150 ani.

c) Riscul trebuie să aibă caracter incert, deci să se producă întâmplător, adică factorii implicaţi în asigurare să nu poată cunoaşte sau influenţa producerea lui în timp şi spaţiu. De aceea în asigurări s-a încetăţenit o perioadă de siguranţă care cuprinde un număr de zile bine precizat de la încheierea asigurării şi până la data începerii răspunderii asigurătorului pentru producerea riscului asigurat. Şi aici face excepţie riscul de deces care deşi constituie un eveniment sigur, producerea lui în cazul fiecărei persoane în parte este incertă în perioada de valabilitate a asigurării.

d) Riscul trebuie să se producă indiferent de voinţa asiguratului. Deci pericolul de distrugere a bunurilor, de sacrificare a animalelor nu trebuie să vină din partea asiguratului. Asiguraţii vinovaţi de asemenea fapte nu au dreptul la despăgubiri. Pentru a combate eventualele încercări de a produce fraude se realizează prin preluarea bunurilor în asigurare la o valoare mai mică decât valoarea lor. Asiguratul este obligat să participe la acoperirea în parte a pagubelor produse la propriile bunuri asigurate, prin subasigurare sau prin franşiză.

e) Riscul trebuie să prezinte extensie teritorială cât mai mare fapt care permite constituirea cât mai facilă a  fondului de asigurare şi practicarea unor prime de asigurare cât mai mici. Rezultă deci că riscurile limitate la o anumită zonă a ţării nu pot fi cuprinse în asigurare deoarece:

· dacă asigurarea ar opera zonal, numărul de asigurări fiind mai redus, primele de asigurare ar fi prea ridicate

· dacă pentru riscuri cu manifestare zonală asigurarea ar fi extinsă la teritoriu naţional unii asiguraţi ar fi chemaţi nejustificat la plata unor prime de asigurare, încălcându-se principiul echităţii şi mutualităţii.

Riscurile cu frecvenţă şi intensitate variată pe teritoriul ţării se cuprind în asigurare, dar pentru respectarea principiului mutualităţii şi echităţii se aplică cote de prime diferenţiate.      

f) Riscul trebuie să se producă cu regularitate sau cu o anumită frecvenţă. Pentru a fi agreat în asigurare acesta este necesar a fi repetabil. Aceasta deoarece în vederea determinării probabilităţii producerii lui, a mărimii primelor de asigurare şi a mărimii despăgubirilor sunt necesare observări statistice.

În principiu asigurătorul trebuie să evite sau după caz să accepte cu prudenţă riscurile rare. Pentru determinarea regularităţii riscurilor se impune folosirea unor metode de lucru bazate pe calcul probabilistic care facilitează cercetarea fenomenelor ce se produc întâmplător şi în proporţii de masă.

g) Riscul trebuie să fie licit, se înţelege de la sine că pentru a fi asigurabil un risc trebuie să fie în concordanţă cu legile. Nu este risc asigurabil o faptă care contravine legilor şi moralei.( nu se va prelua în asigurare de răspundere civilă un criminal pentru crima pe care a produs-o).

Noţiunea de risc în asigurări impune şi alte precizări. Se face o distincţie clară între risc asigurat şi caz asigurat. 

Dacă un eveniment viitor şi nesigur, dar probabil care poate genera prejudicii la bunuri sau persoane se justifică a fi luat în seamă în activitatea de asigurare- el poartă denumirea de risc asigurat.
Dacă acest eveniment se produce, el poartă denumirea de caz asigurat. Asigurătorul este obligat la plată sau desdăunare faţă de asigurat, a drepturilor ce decurg din calitatea de asigurat numai atunci când s-a ivit cazul asigurat. 

Selectarea riscurilor constituie o măsură aplicată de asigurător conform căreia riscurile deosebit de nefavorabile, grele sau care afectează doar o parte din masa asigurabilă, fie nu se cuprind în asigurare, fie că se cuprind în condiţii de cote de prime majorate.

Selectarea poate avea loc la introducerea formei de asigurare în portofoliul societăţii de asigurare sau pe parcurs, prin eliminarea din asigurare a riscurilor pe care practica le-a evidenţiat ca fiind nefavorabile. Aceasta  măsură arată că asigurarea are în vedere numai riscurile normale( asigurabile).   



Consecinţele ignorării principiului selecţiei riscurilor sunt negative pentru practica asigurărilor deoarece:

a) s-ar declanşa o intensă antiselecţie a riscurilor constând într-o cerere mai mare de preluare în asigurare tocmai pentru riscurile nefavorabile dezechilibrând situaţia financiară a asigurătorului, care şi-a evaluat veniturile pe baza unor prime ce ţin seama de riscul mediu.

b) s-ar elimina spiritul de prevedere, în rândul asiguraţilor, prin încurajarea asigurării în situaţii grele, de excepţie.

c) ar necesita practicarea unor cote de prime mult mai ridicate neatrăgătoare sau inaccesibile, un cost ridicat al asigurări şi deci o restrângere a activităţii de asigurare.

Selectarea riscurilor este o măsură importantă care se cere a fi luată de fiecare asigurător. Ea este limitată de necesitatea atragerii asiguraţilor în procesul de asigurare şi nu de îndepărtarea lor. Mai este influenţată de concurenţa care se poate întreţine de către celelalte societăţi de asigurare din piaţă. Selectarea nu se impune doar din punct de vedere al asigurătorului care ar putea face faţă şi unor riscuri mai grele, prin stabilirea unor cote de primă mai ridicate. În interesul asiguraţilor însă se impune practicarea unor prime de asigurare reduse, iar acest fapt impune, evident, selectarea riscurilor. 


Antiselecţia riscurilor este specifică asigurărilor facultative şi ea poate fi combătută prin unele măsuri cum ar fi :

a) stabilirea unor cote de prime mai mari faţă de cele medii, ieşite din calculele efectuate pe baza observaţiilor statistice. Această măsură nu anulează antiselecţia în sine, dar compensează, în parte, efectul ei asupra echilibrului financiar al asiguratului.

b) creşterea calificării personalului de contractare şi încheiere de asigurări pentru a proceda la selecţia atentă a riscurilor preluate în contractul de asigurare, concomitent cu atragerea în asigurare a unui număr mare de asiguraţi

c) obligativitatea efectuării inspecţiei de risc, de către persoane bine instruite din societăţi de asigurare, atât la încheierea asigurării cât şi pe parcursul acesteia, pentru a preîntâmpina sau exclude din asigurare acele riscuri care nu corespund condiţiilor de selecţie impuse de conducerea societăţii.

 În asigurările obligatorii nu se poate pune problema selecţiei riscurilor, mai mult în actele normative  care reglementează încheierea  asigurării de răspundere civilă auto se apreciază faptul că acel asigurător care refuză încheierea unei asigurări de răspundere civilă unei persoane sau unui grup de persoane va fi sancţionat cu amendă, acţiunea putând ajunge până la ridicarea dreptului de a practica asigurarea de răspundere civilă.

Deoarece riscurile sunt numeroase şi variate, sub incidenţa asigurării intră doar o parte dintre ele. Sub acest aspect riscul exprimă probabilitatea producerii fenomenelor care motivează asigurarea, iar pe de altă parte exprimă proporţiile răspunderii societăţii de asigurare sau obiectul asigurat.

Structura riscurilor şi împărţirea lor este foarte vastă. Multitudinea şi complexitatea lor sunt reflectate în condiţiile de asigurare ale fiecărei societăţi de asigurare. Acestea depind de forţa şi stabilitatea fiecărei societăţi de asigurare în parte, de asemenea de gradul de organizare şi de stabilirea relaţiilor de colaborare cu alte societăţi de asigurare.

SUMA ASIGURATĂ

Reprezintă limita maximă până la care asigurătorul îl despăgubeşte pe asigurat sau beneficiar la producerea evenimentului asigurat. Suma asigurată se stabileşte în contract sau poliţa de asigurare la asigurările facultative şi prin acte normative în asigurările prin efectul legii.

 In asigurările de bunuri suma asigurată se stabileşte în funcţie de valoarea bunurilor asigurate. Operaţiunea se numeşte evaluare de asigurare iar rezultatul ei  valoare de asigurare. Suma asigurată poate fi mai mică, mai mare sau egală cu valoarea de asigurare.

Evaluarea cât mai corectă a bunurilor asigurate are o importanţă deosebită. Dacă suma asigurată este inferioară valorii reale a bunului asigurat, eficienţa economică a asigurării respective va fi mai redusă decât în cazul în care aceasta este egală cu valoarea reală a bunului asigurat.

Dacă valoarea de asigurare este mai mare decât valoarea bunului asigurat interesul asiguratului pentru păstrarea integrităţii bunurilor asigurate se reduce, asiguratul fiind interesat în provocarea intenţionată a prejudicierii lor.

In asigurările facultative suma asigurată se stabileşte în general de către  asigurat la înţelegere cu asigurătorul. Bunurile pot fi asigurate la valoarea lor reală, la o valoare mai mică (caz în care are loc o subasigurare) sau la o valoare mai mare ( caz în care are loc o supraasigurare ). 

La asigurările obligatorii, asiguratul nu-şi poate stabili independent suma asigurată, aceasta fiind prevăzută de actele normative care reglementează asigurarea, restrictiv sau cu alternative, In acest din urmă caz, asigurarea este obligatorie, dar asiguratul îşi poate alege suma asigurată dintre alternativele pe care actul normativ i le oferă.

Cu privire la evaluarea de asigurare, în asigurarea de bunuri trebuie remarcat faptul că valoarea unui bun are mai multe accepţiuni, cum sunt: “valoarea bunului”, “valoarea din nou”, “valoarea de înlocuire” sau valoarea lui la  data  de încheiere a contractului de asigurare. In unele ţări se întrebuinţează termeni ca valoare brută în loc de valoare din nou sau valoare de cumpărare şi valoare netă în loc de valoare reală.


La asigurările maritime şi fluviale se utilizează noţiunea de valoare agreată sau acceptată pe baza înţelegerii dintre asigurat şi asigurător, independent de evoluţia ulterioară a preţurilor mărfurilor acoperite prin asigurare.


Pentru că nu există o terminologie comună în limbajul internaţional de asigurare, termenii de mai sus sunt de regulă precizaţi şi explicaţi în condiţiile de asigurare elaborate de fiecare societate de asigurare.


La noi în activitatea de asigurare, valoarea bunului care de regulă stă la baza calcului despăgubirii, este considerată a fi valoarea din nou a bunului asigurat calculată la preţul de cumpărare din care se scade uzura ( coeficientul de uzură al bunului la momentul încheierii asigurării sau la momentul ivirii evenimentului asigurat.

Prin valoare din nou se înţelege valoarea de achiziţie a bunului respectiv la preţurile de cumpărare practicate ori preţurile zilei pe piaţa locală sau zonală.


In ultima vreme în asigurări se practică un sistem de calcul cât mai exact prin diferite variante a valorii reale a bunurilor asigurate. Chiar şi a apartamentelor proprietate personală a persoanelor fizice funcţie de zona geografică, de zona orăşenească, de mărimea lui, de amplasarea în bloc (et. I. X, parter etc) pentru ca nimeni să nu se îmbogăţească de pe urma asigurării


La asigurările de persoane sau răspundere civilă, suma asigurată se stabileşte la înţelegere între asigurat şi asigurător, Astfel în asigurările facultative de persoane se ţine seama de dorinţa asiguratului în înţelegere cu asigurătorul, nu în ultimul rând de puterea financiară a asiguratului sau a contractantului, suma asigurată fiind precizată în contractul de asigurare. Suma asigurată se plăteşte integral sau parţial asiguratului sau beneficiarului asigurării în caz de invaliditate totală sau deces al asiguratului sau parţial în cazurile de invaliditate permanentă parţială.


In asigurările de bunuri sau persoane suma asigurată poate fi modificată prin majorare sau reducere,  In cazul asigurării de bunuri modificarea trebuie să fie datorată schimbării rolului bunului asigurat, în timp ce în asigurarea de persoane suma asigurată nu este supusă nici unei restricţii.


PRIMA DE ASIGURARE
Prima de asigurare este suma de bani, dinainte stabilită pe care asiguratul este obligat în baza contractului de asigurare sau în baza legii să o plătească asigurătorului în schimbul preluării riscului asigurat şi angajamentul său de a achita asiguratului, la producerea riscului asigurat a despăgubirii sau a sumei asigurate cuvenite. Ea este o taxă pentru protecţia oferită de asigurător.


Intre forma de asigurare şi risc există o  corelaţie necesară. Prima de asigurare constituie preţul pentru care asigurătorul preia asupra sa riscul.


Se poate aprecia că în orice asigurare prima exprimă valoarea riscului care este determinată pe baze statistice. Se poate spune că aşa cum nu există asigurare fără risc tot aşa nu poate fi concepută asigurare fără primă de asigurare.


In corelare cu prima de asigurare se află alte noţiuni de uzanţă în domeniul asigurărilor – cotă tarifară, prima netă, adaosul de primă şi prima brută.


Prima de asigurare cu care se operează în practica de asigurări este prima brută sau comercială. Componentele sale sunt prima netă (sau prima de risc) şi adaosul (sau cheltuielile de administraţie) la prima netă.

COTA  TARIFARĂ - este prima de asigurare stabilită pentru o unitate de calcul ( 100 sau 1000 lei sumă asigurată ) o unitate de bun asigurat – cap de animal, hectar de cultură agricolă, pe perioadă de un an.

TARIFUL  DE  ASIGURARE-  este alcătuit din sistemul cotelor tarifare, fiind diferit în cazul asigurărilor prin efectul legii, faţă de asigurările facultative.

PRIMA  NETĂ - constituie principalul element al primei de asigurare brute. Se calculează pe baza tabelelor de mortalitate cu ajutorul calculelor actuariale la asigurările de viaţă şi se stabileşte pe baza datelor statistice la asigurările de bunuri şi asigurările de răspundere faţă de terţi.

Mărimea ei depinde de:

a) valoarea riscului ( ca probabilitate şi intensitate)

b) durata asigurării ( anuală, subanuală sau multianuală )

c) suma asigurată

Există şi asigurări fără sumă asigurată ( carte verde ) asigurări nelimitate sau totale.

Prima netă ( prima tehnică ) este destinată creării fondurilor de asigurare din care se plătesc despăgubirile, respectiv suma asigurată reprezentând baza plăţii despăgubirilor.

ADAOSUL  LA  PRIMA NETĂ -  este destinat acoperirii cheltuielilor de administrare a asigurărilor, constituirii rezervelor de siguranţă pentru acoperirea eventualelor diferenţe între plăţile de asigurare preliminate şi cele realmente efectuate în perioade defavorabile (inclusiv pentru acoperirea efectelor negative datorate antiselecţiei, pentru finanţarea măsurilor  de prevenire sau limitare a unor calamităţi naturale, pentru asigurarea profitului asigurătorului.

Prima netă împreună cu adaosul de primă poartă denumirea de primă brută. Ea este cea cu care se lucrează în piaţa de asigurări.

 Prima de asigurare aferentă unui contract de asigurare poartă denumirea de primă brută subscrisă. Ea este datorată integral asigurătorului la încheierea contractului, dacă aceasta este plătită integral se mai numeşte primă brută încasată. La cererea asiguratului aceasta poate fi plătită şi în rate subanuale când prima brută încasată este egală cu o rată de primă

Primele brute subscrise –sunt principalele venituri financiare ale societăţii de asigurări- şi reprezintă primele încasate şi de încasat aferente tuturor contractelor de asigurare care intră în vigoare într-o perioadă de timp.

Primele nete subscrise reprezintă primele brute subscrise din care se deduc sumele plătite şi de plătit drept prime de reasigurare.

Primele nete încasate reprezintă primele brute încasate din care se deduc sumele plătite drept prime de reasigurare.

Primele nete încasate au următoarele destinaţii:

a) constituirea fondului de asigurare din care sunt despăgubiţi cei dăunaţi, respectiv se plătesc sumele asigurate la asigurările de persoane

b) constituirea fondului de rezervă al societăţii de asigurare

c) finanţarea acţiunilor de prevenire a unor evenimente generatoare de pagube

d) acoperirea unor cheltuieli de administrarea asigurărilor şi constituirea profitului societăţii.

In stabilirea sistemului tarifar în asigurări se are în vedere principiul echivalenţei conform căruia nivelul cotelor tarifare trebuie astfel stabilit încât să se asigure un echilibru între încasările din asigurări şi angajamentele de plată plus cheltuielile de administrare.

Principiul echivalenţei trebuie urmărit de regulă pe fiecare formă de asigurare în parte.

CLAUZA  BONUS-MALUS -  în asigurări constituie un sistem de reducere sau majorare a primei de asigurare pentru a stimula sau sancţiona grija ori indiferenţa asiguraţilor faţă de bunurile cuprinse în asigurare.

In acest cadru asiguraţii care dovedesc grijă pentru bunul asigurat şi  nu provoacă plăţi prin despăgubiri în anul anterior de asigurare, beneficiază în anul următor de prime mai scăzute ( clauza bonus) iar celor care dovedesc lipsă de grijă faţă de bunurile asigurate, şi solicită plăţi de despăgubiri mari li se stabilesc prime de asigurare mai mari (clauza malus) .

Plata primelor de asigurare revine asiguraţilor sau contractanţilor de asigurări. 

In cazul asigurărilor  facultative ( care au la bază contracte de asigurare) plata primelor constituie condiţia esenţială de punere sub protecţie de asigurare a bunului.Şi la asigurările de răspundere civilă tot încheierea unui contract şi plata primelor de asigurare declanşează răspunderea asigurătorului.

Plata primelor de asigurare poate avea loc prin unul din următoarele procedee:

· al primei cherabile 

· al primei portabile

a) procedeul primei cherabile impune ca asigurătorul să se implice în încasarea primei de asigurare la scadenţă, prin organe proprii la domiciliul sau locul de muncă al asiguratului

b) procedeul primei portabile presupune ca grija plăţii primei la scadenţă să revină asiguratului care la scadenţă efectuează plata direct sau virează în contul societăţii de asigurare.

La noi în ţară se practică un sistem combinat de plată a primei de asigurare.

PAGUBA, DAUNA, AVARIA

Paguba constituie expresia valorică a prejudiciului produs de apariţia evenimentului asigurat la bunurile cuprinse în asigurare. La fel de bine se poate utiliza şi noţiunea de daună iar în asigurările de persoane se utilizează noţiunea de sumă asigurată sau vătămare corporală, iar în asigurările de risc financiar, noţiunea de pierdere financiară
Constatarea şi evaluarea pagubei în asigurări se face diferenţiat în raport cu ramura de asigurare, felul asigurării, cauza şi modul de producere a evenimentului care a produs paguba.


Înştiinţarea  daunei se face întotdeauna de asigurat declanşând intervenţia asigurătorului pentru constatarea tehnică a pagubei şi evaluarea sub aspect economic a acesteia.


Prin avarie se înţelege orice pierdere, cheltuială sau pagubă produsă unui mijloc de transport sau mărfurilor în cursul transporturilor.


In asigurarea de transport avaria poate fi totală şi comună.

Avaria totală – pierderea completă a bunului asigurat sau deteriorarea lui la un grad la care repararea lui necesită cheltuieli mai mari decât înlocuirea lui.

Avaria particulară –reprezintă cheltuielile făcute sau paguba suferită fie numai de către mijlocul de transport fie numai de mărfurile transportate în intervalul cuprins de la plecarea acestora din depozit, respectiv de la încărcare şi până la sosirea lor la destinaţie şi descărcare sau intrarea lor în depozit.


In transporturile maritime există un gen specific de avarie produsă în mod voit de către asigurat şi care este numită avarie comună.

Aceasta este paguba care s-a produs în mod voit fie navei fie mărfurilor transportate fie ambelor precum şi cheltuielilor făcute după deliberări motivate în scopul salvării navei şi a mărfurilor în intervalul de la încărcare şi plecarea în cursă până la sosire şi descărcare. Este o avarie cauzată în mod expres de către căpitan în interesul salvării întregii expediţii maritime ( ex. atunci când se aruncă peste bord o parte a încărcăturii pentru a nu se scufunda nava ) şi care se suportă prin contribuţia comună a armatorului şi a proprietarului mărfurilor transportate, deci a celor interesaţi în succesul transportului respectiv.


DESPĂGUBIREA   DE   ASIGURARE
Despăgubirea de asigurare reprezintă suma acordată asiguratului de către asigurător pentru acoperirea unei pagube la bunuri sau răspundere civilă, pagubă produsă dintr-un eveniment asigurat. Ea reflectă dezdăunarea de către asigurător, deci este un cost al refacerii obiectului distrus parţial sau total sau de reparare a prejudiciului produs.


Pornind de la funcţia de bază a asigurării, aceea de a acoperi pagubele ce au fost pricinuite bunului de evenimentul asigurat şi de la principiul cunoscut conform căruia asigurarea nu poate constitui un mijloc de îmbogăţire a asiguraţilor, deci acesta nu poate fi despăgubit cu sume ce depăşesc valoarea efectivă a pagubei, se ajunge la concluzia că problemele despăgubirilor în asigurări de bunuri comportă două situaţii:

1) în caz de pagubă totală  (distrugere sau pierdere totală a bunului asigurat) despăgubirea  este limitată la valoarea bunului din momentul producerii evenimentului asigurat. Condiţiile dezdăunării totale a pagubei este aceea ca bunul să fi fost asigurat la o sumă asigurată egală cu valoarea pe care a avut-o în momentul producerii daunei. Dacă suma asigurată este mai mică decât valoarea bunului, despăgubirea poate avea ca limită maximă suma asigurată prevăzută în contractul de asigurare la asigurările facultative sau prevăzută prin lege la asigurările obligatorii.

2) În caz de pagubă parţială – despăgubirea ( sau indemnizaţia de despăgubire ) se stabileşte funcţie de valoarea sistemului de acoperire adoptat.

· sistemul acoperirii proporţionale

· sistemul acoperirii primului risc

· sistemul acoperirii limitate

  a) sistemul acoperirii proporţionale ( sau regula proporţionalităţii ) se caracterizează prin faptul că despăgubirea cuvenită asiguratului pentru paguba produsă este în funcţie de valoarea integrală a bunului asigurat în momentul producerii evenimentului asigurat, cât şi de suma asigurată. Dacă asigurarea s-a făcut pentru o sumă egală sau mai mare decât valoarea integrală a bunului, despăgubirea în cazul unei pagube parţiale, este egală cu valoarea pagubei. Dacă numai o parte din valoarea bunului a fost asigurată, despăgubirea va reprezenta numai o parte din valoarea pagubei corespunzătoare procentului de acoperire.

    Pg  Sa

                                                   Dp = -------------

                                                                 Vt

                            Dp  -  valoarea despăgubirii

                            Pg -   valoarea pagubei

                            Sa  -  suma asigurată

                            Vt -  valoarea totală a bunului asigurat

            La toate asigurările în care acoperirea pagubei se bazează pe regula proporţionalităţii asiguratul trebuie să dea atenţie stabilirii sumei asigurate. Pentru acoperirea integrală a pagubei el trebuie să-şi asigure bunul la valoarea reală , în caz contrar va primi o despăgubire mai mică atât la pagube parţiale cât şi la paguba totală. 

          Pe durata valabilităţii contractului de asigurare va trebui să-şi reevalueze bunul şi să-şi reîntregească suma asigurată deoarece la pagubă se ia în calcul valoarea bunului la momentul producerii pagubei.

In asigurarea de persoane, deoarece nu se poate stabili o valoare a fiecărei persoane sigurate, în momentul producerii evenimentului asigurat se ia în calcul suma asigurată înscrisă în contractul de asigurare, care se va plăti asiguratului sau beneficiarului funcţie de condiţiile de asigurare.

b) sistemul acoperirii primului risc  - conform acestui principiu despăgubirea este egală cu paguba, neputând depăşi suma asigurată. Suma asigurată în asigurările de prim risc se stabileşte de regulă de asigurat după aprecierea lui ştiind că este acoperit integral până la limita ei.

Acest sistem s-a introdus datorită faptului că în cursul valabilităţii asigurării pot interveni modificări a valorii bunurilor asigurate.

Societăţile de asigurări din România practică la ora actuală ambele sisteme de acoperire, de regulă pentru populaţie sistemul primului risc iar pentru persoane juridice sistemul acoperirii proporţionale.

c) sistemul acoperirii limitate (clauza cu franşiză). Este tot mai des utilizat în ultimul timp aproape la toate formele de asigurare, deoarece impune asiguratului o atenţie deosebită în direcţia prevenirii pagubelor.

O altă cauză ar fi să se elimine de la despăgubire daunele de valoare mică şi care solicită costuri de lichidare mari şi un volum de muncă de asemenea mare.
Franşiza -  este partea din valoarea pagubei dinainte stabilită în mărime relativă sau absolută pe care asigurătorul nu o despăgubeşte, ea rămânând în sarcina asiguratului.

La asigurările încheiate cu franşiză se presupune stabilirea despăgubirii folosind unul din sistemele prezentate anterior ( prim risc sau proporţional) după care suma rezultată se reduce cu un procent sau o anumită sumă care rămâne în sarcina asiguratului.

Franşiza este de două feluri:

· deductibilă (absolută) când suma stabilită de dinainte se scade din orice pagubă, achitându-se asiguratului numai partea ce depăşeşte  suma respectivă.

· nedeductibilă (simplă sau atinsă) în cazul acestei franşize pagubele care sunt mai mici de valoarea franşizei nu se despăgubesc, pe când pagubele mai mari achitându-se integral.
Avantajele asigurării încheiate cu franşiză 

· decongestionează lucrările de rezolvare a cazurilor de pagube, prin eliminarea de la plată a pagubelor mărunte.

· Ieftineşte costul asigurării, prin reducerea valorilor de despăgubire, deci implicit a costurilor salariale şi prin posibilitatea stabilirii unor prime de asigurare mai mici.

· Contribuie la prevenirea accidentelor şi avariilor, pentru că în caz de pagubă asiguratul ştie că va suporta o parte din pagubă.

· În asigurările de persoane la producerea evenimentului asigurat, indemnizaţia de asigurare constă în plata sumei asigurate cuvenite care are ca bază de calcul suma asigurată.

PERIOADA  DE  ASIGURARE

Constituie intervalul de timp în care asigurarea este valabilă.

La asigurările facultative intervalul de asigurare este de regulă un an calendaristic:  10.03. 2009 – 09.03.2010. La asigurările de bunuri perioadele de asigurare pot fi şi mai mici de un an (semestrial, trimestrial, lunar ) sau mai mari de un an.

In cazul asigurărilor de viaţă durata asigurării este mai mare de un an, ajungând după caz la 20 ani şi chiar  30 ani. Se pot întâlni asigurări şi cu perioade nedeterminate.

Stabilirea cu precizie a duratei asigurării facultative prezintă importanţă întrucât influenţează mărimea primei de asigurare şi încadrarea în timp a răspunderii societăţii de asigurare. La asigurările prin efectul legii perioadele de asigurare sunt stabilite prin acte normative.

CAPITOUL   IV      
     CONTRACTUL   DE   ASIGURARE

4.1. Conţinutul   contractului   de  asigurare

Contractul de asigurare se defineşte ca un act juridic prin care o persoană fizică sau juridică, primeşte calitatea de asigurat şi se obligă să plătească o sumă de bani reprezentând prima de asigurare, persoanei juridice numită societate de asigurare, în baza căreia acesta în calitate de asigurător, preia asupra sa riscul ca la producerea evenimentului asigurat să plătească asiguratului sau unui terţ ( beneficiar al drepturilor rezultate din asigurare ) o despăgubire, o indemnizaţie sau sumă asigurată, în limitele stabilite de lege sau convenite de contract.


O definire pe plan juridic, foarte sintetic redată, este aceea  conform căreia “prin contractul de asigurare, întreprinderea de asigurare se obligă ca în schimbul unei prime să ia asupra sa un risc” – definiţie dată de Fl. Bercea în art. Asigurările şi lumea afacerilor din Tribuna economică nr 37/94.


In România, contractul de asigurare este reglementat de Legea 136/1995 publicată în Monitorul Oficial 303/29.12.1995, completată de legea 172/2004 publicată în Monitorul Oficial 473/14.05.2004


Prof. Hubert Groutel argumentează faptul că orice contract de asigurare are în principiu 2 funcţii, şi anume:

a) funcţia de introducere a unui risc într-o mutualitate, prin care în raport cu natura riscului, asiguraţii se solidarizează  în vederea constituirii mutuale a fondului de asigurare, pe seama căruia asigurătorul poate acoperi pagubele survenite.

b) stabilirea unei legături individuale între societatea de asigurare şi purtătorul riscului, care constă în angajamentul reciproc al părţilor, cu privire la prestaţie şi contraprestaţie, contractul de asigurare reflectând garanţia acestei legături.

Pentru a fi valabil, contractul de asigurare, trebuie să îndeplinească anumite condiţii:

· capacitatea de a contracta

· consimţământul valabil al părţilor

· un obiect determinat

· o cauză licită

Capacitatea de a contracta asigurări o au persoanele juridice din momentul înfiinţării şi funcţionării lor în contextul legii, precum şi persoanele fizice care se încadrează între  anumite limite de vârstă şi având capacitatea deplină de exerciţiu.

Obiectul contractului de asigurare îl constituie bunurile, persoanele expuse anumitor riscuri, riscul financiar sau raspunderea civilă a asiguratului. Intr-un cadru mai general obiectul contractului îl reprezintă crearea de obligaţii pentru părţile implicate ( respectiv asigurător şi asigurat sau /şi contractant )
Consimţământul părţilor la încheierea contractului de asigurare este necesar şi se circumscrie normelor de drept comun. Pentru a produce efecte legale, consimţământul părţilor trebuie să nu fi fost dat prin eroare, smuls prin violenţă sau surprins prin dol.

Cauza licită este o condiţie esenţială pentru ca un contract de asigurare să subziste  şi să genereze efecte valabile. Prin clauzele sale contractul nu se poate deroga de la legile care privesc ordinea publică şi bunele moravuri. Caracterele contractului de asigurare sunt variate, reflectând implicaţiile sale pe plan juridic economic, financiar şi moral.


Contractul de asigurare este reglementat, pe de o parte de cadrul general derivat din acte normative legale, aplicabile oricărui contract de asigurare iar pe de altă parte de normele speciale corespunzătoare fiecărei ramuri de asigurare ( de bunuri, de persoane, de răspundere civilă ) fără a ignora intenţiile şi scopul urmărit de fiecare societate de asigurări în parte pe o piaţă concurenţială a asigurărilor.

4.2. 
Caracterele juridice ale contractului de asigurare

Caracterul consensual - contractul de asigurare implică neapărat  consimţământul părţilor şi se încheie în formă scrisă, dovada lui prin martori neefiind admisă .

Contractul de asigurare trebuie să cuprindă unele elemente printre care: datele  de identificare a părţilor implicate: asigurător, asigurat, contractant, data de început şi expirarea asigurării ( ziua, luna, anul dacă este cazul şi ora de început a asigurării ), obiectul asigurării şi caracteristicile lui, riscurile  cuprinse în asigurare, sumele asigurate, prima subscrisă a contractului, prima plătită, termenele de plată a tranşelor următoare celei dintâi, limitele despăgubirii cu ocazia producerii evenimentului asigurat, obligaţiile asiguratului vizând păstrarea şi conservarea  bunului asigurat, luarea măsurilor de prevenire  şi limitare a pagubelor, cazurile în care asigurătorul poate refuza plata sau o poate amâna.
Caracterul  sinalagmatic al contractului rezultă din faptul că părţile se obligă reciproc una faţă de alta, respectiv una să plătească prima de asigurare, iar cealaltă să acorde despăgubirea sau suma asigurată la ivirea evenimentului asigurat.

Asiguratul să obligă să facă declaraţii de risc exacte, în atenţia asigurătorului, atât cu ocazia perfectării contractului de asigurare  cât şi la producerea evenimentului asigurat şi se obligă să plătească primele de asigurare la scadenţele stabilite. Asigurătorul îşi asumă sarcina de acoperire a riscului prin acordarea despăgubirilor corespunzătoare la ivirea evenimentului asigurat.

Caracterul  aleatoriu al contractului rezultă  din faptul că efectele acestui contract pentru părţi depind de un eveniment viitor, nesigur, incert. La încheierea contractului părţile nu cunosc şi nu pot evalua riguros avantajele patrimoniale ale contractului. Obligaţiile asumate de asigurat şi asigurător depind de un eveniment viitor, incert care comportă pentru fiecare din părţi o şansă  de câştig sau un risc de pierdere. Astfel plata despăgubirilor are loc numai dacă evenimentul asigurat s-a produs, în caz contrar  asigurătorul  este avantajat el rămânând cu prima de asigurare. Dacă despăgubirea  încasată de asigurat este mai mare decât primele încasate de asigurător, atunci avantajul este de parte asiguratului.

Caracterul  oneros rezultă  din faptul că părţile urmăresc realizarea anumitor scopuri, interese materiale, contraprestaţii băneşti a căror înfăptuire are loc pe întreaga perioadă de valabilitate a asigurării. Asiguratul beneficiază de protecţia asigurătorului, care preia asupra sa riscurile asigurate, dar nu în mod gratuit ci în schimbul primei de asigurare plătită de asigurat.

Caracterul oneros al contractului de asigurare nu exclude posibilitatea ca asiguratul să încheie asigurarea în favoarea unui terţ care devine astfel beneficiarul asigurării ( în asigurarea de persoane ).

Contractul de asigurare comportă o realizare în timp variabilă, fiind un contract succesiv în funcţie de forma de asigurare, de riscurile agreate, de obiectul asigurat.

Asiguratul se angajează să acopere un risc sau un complex de riscuri o perioadă de timp variabilă care poate să fie de o zi în cazul asigurării de asistenţă medicală pentru călătorii în străinătate, la perioade de 20 – 30 ani la asigurările de viaţă cu acumulare de capital ( risc de deces şi supravieţuire ). Perioada asigurată  poate fi şi de câteva zile în cazul asigurări de transport, asigurări de aviaţie, asigurări maritime ( pentru un transport ).

Acest fapt are repercusiuni şi asupra încasării eşalonate a primelor de asigurare – mai ales în asigurările de viaţă. 

Contractul de asigurare are valenţele unui contract de aderare.

Formularea clauzelor din contract aparţine societăţii de asigurare, asiguraţii având latitudinea de a le accepta sau nu în totalitate. 


In cazul asigurării de bunuri societatea de asigurare aduce la negociere cu potenţialul asigurat un proiect de contract a cărui definitivare are loc cu acordul părţilor.


In ţările cu o puternică dezvoltare a asigurărilor, organismele care supraveghează activitatea de asigurare, au impus încadrarea contractului de asigurare, prin conţinut şi structură, în anumite coordonate juridice de fond şi formă.


Contractul de asigurare este unic în raport cu întreaga perioadă de asigurare, chiar dacă plata primei de asigurare are loc în rate subanuale. 

Una din condiţiile de bază care stă la baza încheierii contractului de asigurare este buna credinţă. Pe de o parte din partea asiguraţilor, cu ocazia încheierii contractului, a expunerii la risc a bunurilor şi apoi în legătură  cu realitatea pagubelor solicitate iar pe de altă parte din partea societăţii de asigurare în legătură  cu clauzele impuse, răspunderea asumată, modul de evaluare a pagubelor şi stabilirea despăgubirilor.


Documentul care atestă încheierea asigurării, documentul de asigurare, poartă diferite denumiri: contract de asigurare ( în sfera asigurărilor de bunuri şi răspundere civilă ), poliţă de asigurare ( în asigurările de viaţă şi în asigurările externe), contract de reasigurare. Documentul de asigurare este foarte bine personalizat. Contractul de asigurare îşi defineşte specificul în funcţie de ramura de asigurare, de riscurile agreate şi de caracterul asigurării: contract de avarii auto, de asigurări a clădirilor şi a conţinutului, de asigurări a aeronavelor, etc.

Contractul de asigurare este reglementat pe de o parte de cadrul general derivat din acte normative legale, aplicabile oricărui contract de asigurare, iar pe de altă parte de norme speciale corespunzătoare fiecărei ramuri de asigurare (de bunuri, de persoane, de răspundere civilă ) fără a ignora intenţiile şi scopul urmărit de fiecare societate de asigurare în parte pe o piaţă concurenţială a asigurărilor.

4.3. Mecanismul perfectării contractului de asigurare

Pentru subscrierea contractului de asigurare este necesară parcurgerea unor etape în decursul cărora se stabilesc clauzele, condiţiile de subscriere, primele de asigurare şi obligaţiile părţilor contractante ale contractului. Aceste etape sunt următoarele :

a) Intocmirea ofertei de asigurare ( completarea declaraţiei de asigurare)

Perfectarea contractului de asigurare impune asigurătorului să informeze potenţialul asigurat asupra produsului de asigurare oferit şi a condiţiilor de asigurare. Este etapa în care potenţialul asigurat îşi manifestă dorinţa de a-si proteja bunurile sau viaţa sa şi de a oferi asigurătorului informaţii despre obiectul care urmează să fie asigurat pentru ca asigurătorul să evalueze riscul.

In mecanismul de perfectare al contractului, primul dialog scris între asigurat şi asigurător se realizează prin completarea de către asigurat a declaraţiei de asigurare. Declaraţia de asigurare cuprinde informaţii referitoare la elementele de identificare a părţilor implicate, bunurile ori persoanele care fac obiectul asigurării, date referitoare la risc, suma asigurată, etc.


In ţări cu o puternică industrie a asigurărilor declaraţia de asigurare ţine loc de ofertă de asigurare din partea asiguratului, pentru a-i fi preluate sub protecţie bunurile caracterizate sau persoana caracterizată. 
Mecanismul încheierii contractului poate fi declanşat şi de trimiterea unui document de asigurare, a unei cereri de plată a primei de asigurare ( reânoirea unui contract ) ori prin confirmarea de către societatea de asigurare a unei plăţi în contul său, plată care vizează tot reânoirea unui contract.

Declaraţia de asigurare reprezintă de cele mai multe ori un chestionar conceput de către asigurător în care potenţialul asigurat răspunde întrebărilor despre datele de identificare ale potenţialului asigurat, despre caracteristicile bunului sau ale  persoanei care urmează să se asigure, despre condiţiile în care este exploatat bunul care urmează să fie asigurat sau despre condiţiile în care lucrează persoana care urmează să se asigure şi despre riscurile la care potenţialul asigurat doreşte să fie protejat. Pentru persoanele care doresc să se asigure se declară starea de sănătate, vârsta, antecedente medicale, tratamente medicale efectuate, condiţiile de lucru, durata asigurării, etc. 

Dacă pe parcursul asigurării intervin modificări în structura de incidenţă a riscului (exploatarea bunului asigurat, condiţiile de lucru a persoanei asigurate sau în starea de sănătate a asiguratului), asiguratul este obligat să anunţe în scris asigurătorul, în cel mai scurt timp.
Declaraţia de asigurare trebuie să fie precisă, completă şi întocmită pe propria răspundere a asiguratului sau contractantului. Dacă se constată că asiguratul a fost de rea-credinţă în completarea declaraţiei de asigurare, asigurătorul denunţă contractul şi refuză plata indemnizaţiei de asigurare. 
Declaraţia de asigurare ca act unilateral de voinţă, nu produce efecte juridice specifice societăţii de asigurare până când nu a fost acceptată de asigurător. Dacă nu este acceptată , declaraţia nu este obligatorie şi poate fi revocată în mod expres sau tacit.

b) evaluarea riscului care urmează să fie preluat de asigurător (analiza ofertei de asigurare)
Această etapă presupune evaluarea ofertei (declaraţiei) de asigurare sub  toate aspectele, acordând o atenţie deosebită evaluării riscurilor care urmează să fie preluate de către asigurător. Acesta(riscul) prezintă o importanţă deosebită pentru compania de asigurări deoarece în funcţie de mărimea lui asigurătorul îşi dă acordul, sau dezacordul pentru a încheia asigurarea şi stabileşte cota de primă aferentă riscului la care sunt expuse bunurile. Analiza se bazează pe elemente şi informaţii din declaraţia de asigurare, banca de date a asigurătorului şi alte investigaţii asupra solicitantului asigurării.


In cadrul contractului de asigurare un loc important pe lângă caracteristicile bunului asigurat şi datele lui de identificare un loc important îl ocupă interesul asiguratului, riscurile asigurate, suma asigurată şi prima de asigurare. Perfectarea contractului de asigurare implică obligaţii din partea asiguratului a cărui nerespectare blochează încheierea asigurării sau conduce la consecinţe juridice în sarcina asiguratului ori la nulitatea contractului dacă acesta este în curs de încheiere. 
Interesul de asigurare se manifestă prin cererea de asigurare.


Precizările referitoare la risc trebuie să fie  clare  sub aspectul extinderii răspunderii, încadrării temporale, teritoriale, a cauzelor care le-au generat.


Suma asigurată şi forma de asigurare se află în corelaţie cu valoarea bunurilor asigurate, natura şi mărimea riscului preluat.

c) emiterea poliţei de asigurare

Contractul de asigurare se consideră încheiat atunci când asiguratul a achitat prima de asigurare şi asigurătorul a emis poliţa de asigurare. De regulă acordul părţilor se manifestă concomitent rezultatul fiind înscrisul constatator al asigurării ( contract sau certificat de asigurare de bunuri, respectiv poliţa de asigurare la asigurările de persoane).


Contractul de asigurare ca de pildă în asigurarea maritimă, de aviaţie se încheie prin intermediari ( brokeri), mandatari ai asiguratului şi respectiv agenţi ai societăţii de asigurare.


De o deosebită importanţă la încheierea asigurării este precizarea datei încheierii contractului de asigurare, a momentului intrării în vigoare  şi a expirării acestuia.


Există forme de asigurare la care momentul intrării în vigoare este diferit de momentul începerii răspunderii. Ex. asigurarea de asistenţă  medicală pentru călătorii în străinătate : momentul  intrării în vigoare poate fi data 15.08.2009 – 30.08.2009, dar momentul începerii răspunderii este numai după trecerea frontierei de stat a României respectiv ora  14 şi momentul încetării răspunderii este data de 30.08.2009 după reintrarea în ţară ora 16; încetarea asigurării are loc la ora 24 a zilei de nu se poate dovedi existenţa şi realitatea acestuia.

 Situații care pot interveni în perioada de valabilitate a contractrului de asigurare 
4.4 Incetarea contractului de asigurare - In mod normal contractul de asigurare cu durată determinată încetează în momentul expirării perioadei pentru care a fost încheiat 30.08.2009.
Contractul de asigurare are în exclusivitate forma scrisă, aceasta fiind singură probă admisă, în lipsa ei nici o altă probă, nefiind admisă.


In legătură cu raporturile de asigurare pot interveni: modificarea, denunţarea, rezilierea, nulitatea, reactivarea şi reânoirea contractului de asigurare.

4.5. Modificarea contractului de asigurare - pe parcursul valabilităţii asigurării este posibilă în cazul schimbării împrejurărilor esenţiale cu privire la risc, în raport cu regulile precizate în condiţiile de asigurare.

Modificarea contractului de asigurare poate avea loc în două circumstanţe. In primul caz, producerea în circumstanţe exterioare contractului, a unor schimbări în raportul de asigurare. In alt caz, una din părţile contractante, produce o deturnare a raportului de asigurare bazat pe buna credinţă prin declaraţii frauduloase sau practici neconforme cu conţinutul şi scopul asigurării.

 4.6. Denunţarea contractului de asigurare - de către una din părţi, poate avea loc în cazuri prevăzute expres în actele normative care reglementează asigurarea. Se pot menţiona situaţii variate, între care: caracterul inexact, nesincer sau incomplet al declaraţiei de asigurare, schimbarea esenţială a împrejurărilor în care se manifestă riscul, etc.

Asiguratul poate la rândul său denunţa contractul de asigurare în anumite situaţii  ca în cazul în care modificările la contractul de asigurare, comunicate de asigurător sunt apreciate ca fiind inacceptabile. Denunţarea contractului de asigurare produce efecte în viitor şi implică după caz restituirea sau nu a primei de asigurare.

4.7 Rezilierea contractului de asigurare-  poate avea loc ca urmare a faptului că scopul său nu mai prezintă oportunitate pentru părţi sau pentru una din ele.

Ex. evenimentul asigurat s-a produs înainte de începerea răspunderii societăţii de asigurări sau producerea evenimentului asigurat a devenit imposibilă, deci asigurarea nu mai are temei. In asemenea situaţii prima de asigurare plătită în avans pentru perioada ulterioară se restituie asiguratului. 

Rezilierea poate interveni şi atunci când asiguratul nu a achitat ratele scadente la primele de asigurare sau a depăşit termenul de păsuire acordat de asigurător, bunul asigurat a fost înstrăinat, asiguratul refuză modificarea contractului de asigurare la solicitarea asigurătorului sau în alte cazuri prevăzute de actele normative.  Rezilierea contractului de asigurare nu generează efecte retroactive ci doar viitoare. 

4.8. Nulitatea - contractului de asigurare constituie o sancţiune îndreptăţită împotriva efectelor care contravin scopului asiguratului. Nulitatea poate fi totală sau parţială şi intervine în cazul încălcării prevederilor legale cuprinse în contractul de asigurare, cum ar fi: încheierea unor contracte de asigurare pentru autoturisme avariate sau neînmatriculate, declaraţii incomplete sau neexacte făcute de asigurat, preluarea unor riscuri excluse, a unor bunuri sau persoane neasigurabile, etc….

Reiese că nulitatea contractului de asigurare constituie o sancţiune de drept civil constând în desfiinţarea cu efect retroactiv a contractului de la data încheierii acestui act, datorită nesocotirii normelor juridice de asigurare

4.9. Reactivarea - contractului de asigurare poate interveni în sfera asigurărilor mixte de viaţă, în cazul în care asiguratul a întrerupt un anumit timp, plata primei de asigurare. După o perioadă de timp, în care asigurarea a fost întreruptă, asiguratul poate relua plata primelor de de asigurare prin reactivarea asigurării. Reactivarea este posibilă datorită existenţei rezervei matematice în structura primei de asigurare dar fără a depăşi un anumit  interval de timp de la  întreruperea plăţii primei de asigurare. Reactivarea poate avea loc fie prin plata primelor restante şi menţinerea datei de expirare a asigurării, fie prin prelungirea duratei asigurării cu timpul pentru care nu s-au plătit prime de asigurare. 

4.10. Reânnoirea - contractului de asigurare poate avea loc în cazul asigurărilor încheiate pe o durată determinată, în cazul în care la expirarea perioadei de asigurare, asiguratul îşi manifestă dorinţa continuării raporturilor de asigurare în anul următor prin perfectarea corespunzătoare a contractului de asigurare. De fapt, reînnoirea are loc şi de drept pentru o nouă perioadă de timp, egală cu cea anterioară, dacă una din părţi nu denunţă contractul.

4.11. Subrogarea -  în drepturile asiguratului constituie în fapt o consecinţă a contractului de asigurare. Mai precis subrogarea constă în substituirea societăţii de asigurare sau beneficiarului de asigurare  în limitele sumei asigurate ( la asigurarea de bunuri şi răspundere civilă ) contra celor răspunzători de producerea pagubei. 

Deci, asiguratul sau beneficiarul de asigurare sunt despăgubiţi în primă instanţă pentru pagubele suferite în baza contractului de asigurare încheiat şi a primei de asigurare achitate.

Abia apoi se produce un act de subrogare, dacă evenimentul asigurat s-a ivit cu concursul sau prin fapta ilicită a unui terţ.

Subrogarea urmăreşte în fapt menţinerea echilibrului financiar al societăţii de asigurare între primele încasate şi despăgubirile plătite iar pe plan social şi moral obligarea terţului vinovat de producerea pagubei la repararea sau acoperirea ei.

Reiese că subrogarea nu poate avea loc în cazul asigurărilor de persoane. Instituirea subrogării presupune ca societatea de asigurare să fi plătit asiguratului indemnizaţia cuvenită, moment în raport cu care poate opera de drept.

Pe calea subrogării societatea de asigurare dobândeşte dreptul asiguratului cu toate garanţiile şi accesoriile sale, exercitându-şi dreptul de acţiune în regres asupra terţului vinovat de producerea pagubei în dauna asiguratului.

CAPITOLUL V

FONDURI  SI  REZERVE IN  ASIGURARI

         5.1  Rezerve tehnice  care se constituie in asigurari

Asigurătorii şi reasigurătorii trebuie să-şi constituie rezerve tehnice care reprezintă estimări ale plăţilor viitoare, pentru riscurile produse în trecut sau pentru cele care se vor produce în viitor.

5.1.1.  Rezerve tehnice în asigurările de viaţă

  Rezerva matematică


Rezerva matematică constituie un fond de rezervă specific asigurărilor de viaţă care se calculează după metode actuariale.


La asigurările de viaţă, nu există un echilibru între primele încasate de asigurător în cursul unui an şi obligaţiile asumate pentru acelaşi an. La aceste asigurări prima anuală este constantă, iar cele două componente ale ei sunt alocate următoarelor scopuri: prima de risc – pentru plata sumei asigurate în caz de deces al asiguratului; prima de economisire – pentru constituirea fondului aferent sumelor asigurate, în caz de supravieţuire a asiguratului la expirarea contractului de asigurare. 

Probabilitatea decesului creşte odată cu înaintarea în vârstă a asiguratului dar ratele de primă anuale sunt uniforme. Diferenţa dintre prima netă încasată de asigurător şi valoarea angajamentelor sale financiare la asigurarea de viaţă în anul de referinţă reprezintă rezerva de primă pentru anul respectiv, ea servind pentru acoperirea obligaţiunilor viitoare. 

Se constată că pe parcursul asigurării, obligaţiile partenerilor la contractul de asigurare evoluează în sens diferit, astfel:

· valoarea actuală a obligaţiilor financiare ale asiguratului descreşte pe măsura achitării primelor de asigurare anuale, ajungând egală cu zero după achitarea ultimei rate

· valoarea actuală a obligaţiilor financiare ale asigurătorului creşte în mod continuu, fiind superioară valorii actuale a obligaţiilor financiare ale asiguratului, cu excepţia momentului începerii asigurării când cele 2 valori sunt egale

· ultima obligaţie a asigurătorului o constituie plata sumei asigurate

Diferenţa dintre valoarea actuală a obligaţiilor financiare ale asigurătorului şi valoarea actuală a obligaţiilor financiare ale asiguratului, ce se impun a fi plătite, la un moment dat, poartă denumirea de rezervă matematică şi are ca scop acoperirea obligaţiilor viitoare ale asigurătorului. 

Rezerva matematică este generată de raportul dintre evoluţia încasărilor de prime, nivelul lor real, modul de fructificare, pe de o parte, şi obligaţiile de contra plată ale asigurătorului, adică la plata sumei asigurate pentru acoperirea riscului, pe de altă parte. 

Modul de constituire a rezervei matematice se explică succint în continuare, luând în considerare raportul dintre risc şi prima de asigurare în mecanismul asigurărilor. În asigurarea de bunuri, riscul asigurat şi prima de asigurare rămân constante pe durata asigurării, întrucât condiţiile de păstrare a bunului sunt, în general, constante. 

În asigurarea de viaţă situaţia este, însă, alta. Riscul de  mortalitate pentru fiecare persoană asigurată creşte o dată cu vârsta. Asiguratul plăteşte aceeaşi primă de asigurare pe tot cursul asigurării. Pentru a explica acest fapt se impune explicarea noţiunilor de primă naturală şi primă constantă.

Prima naturală sau prima riscului din fiecare an reprezintă valoarea probabilă a riscului în cursul fiecărui an. Fiind în creştere an de an ea ar fi greu de stabilit iar asigurarea bazată pe prima naturală nu ar fi agreată de asigurat.  

Prima constantă sau nivelată se stabileşte între valorile extreme ale primei naturale. Rezultă că în primii ani ai perioadei de asigurare, asigurătorul va încasa o primă mai mare faţă de cea justificată, iar în ultima parte o primă mai redusă faţă de cea pe care riscul de deces o implică. 

Din diferenţa de prime încasate în acest mod şi sumele plătite se acumulează anumite rezerve care, în timp, se fructifică şi prin dobânzile bonificate, ele reprezentând rezervele matematice.

În asigurările încheiate numai pentru cazul de deces, rezerva matematică are rolul de a stabili un echilibru între încasări de prime şi plăţi de sume asigurate în funcţie de raportul în timp dintre prima nivelată şi prima materială .

În asigurările viagere cu plata pe timp limitat, rezerva matematică se constituie pentru a putea face plăţi de sume în perioada în care nu se mai încasează prime. 

În asigurările mixte de viaţă, care îndeplinesc şi o funcţie de economisire, rezerva matematică cuprinde pe lângă excedentul necesar pentru acoperirea riscului de deces şi partea din primă datorată plăţii sumei asigurate la expirarea contractului de asigurare. 

Rezerva matematică nu este un fond de rezervă de siguranţă pentru asigurător, ca în cazul asigurării de bunuri, ci conţine economisiri făcute de la şi pentru asiguraţi de către asigurător. 

La calcularea rezervei matematice ca în toate calculele privind asigurarea de viaţă se iau în considerare valori probabile. O corectă gestiune financiară impune asigurătorului să-şi realizeze o acoperire financiară pentru fiecare contract de asigurare de viaţă. Asiguratul nu este obligat să plătească prima de asigurare pentru întreaga perioadă de asigurare pentru care a încheiat contractul. Ca urmare, asigurătorul va trebui, din motive de siguranţă, să stabilească asemenea niveluri ale primei de asigurare încât el să fie întotdeauna debitor faţă de asigurat şi nu invers. Altfel spus, pe tot parcursul asigurării, angajamentele asiguratului trebuie să fie superioare angajamentelor pe care asigurătorul le are faţă de asigurat, deci trebuie evitată aşa numita “rezervă negativă”. 

Sumele reprezentând rezerva matematică se păstrează de către societatea de asigurare în conturi la bănci, fructificându-se în funcţie de dobânzile bonificate. Ele pot fi fructificate de asigurător prin plasamente de lungă durată în acţiuni şi activităţi cu caracter economic. 

Metode de calcul a rezervei matematice


Există mai multe metode de calcul a rezervei matematice între care:

· metoda prospectivă

· metoda retrospectivă

(a) metoda prospectivă constă în calcularea rezervei matematice în funcţie de analiza viitoare a stocului de asigurări. Rezerva matematică la un moment dat, în cursul asigurării, se obţine ca diferenţă între valoarea actuală a prestaţiilor de asigurare viitoare (Va pr.v.) ale asigurătorului determinate la un anumit moment, şi valoarea actuală a primei de asigurare care mai sunt de încasat, determinate al acelaşi moment (Va p.n.).

Rm = Vapr.v. - Vap.n.

(b) metoda retrospectivă se bazează pe date şi elemente din trecutul asigurării. Rezerva matematică se determină ca diferenţă între valoarea actuală a primei încasate de la începutul asigurării (Va p.î.) şi valoarea actuală a prestaţiilor achitate de asigurător (Va pr.a.)

Rm = Vap.î. - Vapr.a.


Rezultatele, în general, trebuie să fie aceleaşi indiferent de metoda folosită. 

5.1.2. Rezerve tehnice aferente asigurărilor generale
Companiile de asigurări generale trebuie să-şi constituie rezerve tehnice aferente obligaţiilor trecute şi viitoare rezultate din contractele de asigurare subscrise în anul de referinţă. Prin urmare, rezervele tehnice pe care asigurătorii, care subscriu asigurări generale, trebuie să-şi le constituie sunt următoarele: 
5.1.2.1. Rezerve  de  prime

a) rezerve de prime pentru prime neîncasate

                b)  rezerve de prime pentru riscuri neexpirate

 5.1.2.2. Rezerve  de  daune

  
    a) rezerve pentru daune nelichidate

                b) rezerve pentru daune neraportate

    
     c) rezerve pentru daune redeschise

    
     d) rezerve pentru cheltuieli aferente daunelor

5.1.2.3. Alte tipuri de rezerve

    a)  Rezerva  pentru catastrofe
b) Rezerva de egalizare
A. Rezerve  de  prime

Rezervele de prime se calculează lunar prin însumarea cotelor părţi din primele brute subscrise, aferente perioadelor neexpirate ale contractelor de asigurare, astfel încât diferenţa dintre volumul primelor nete subscrise şi această rezervă să reflecte primele nete alocate părţii din riscurile neexpirate la data calculării.
a) Rezerva de prime pentru prime neâncasate

            Expunerea la risc a poliţelor de asigurare non-viaţă, se întinde de obicei şi după sfârşitul anului financiar. O parte a primelor subscrise într-un an financiar este destinat obligaţiilor aferente expunerii la risc după sfârşitul anului financiar. Această expunere sau acoperire a fost deja contractată şi s-a plătit deja pentru ea la subscrierea contractului de asigurare.

Rezerva pentru prime neîncasate este partea din primele subscrise care se păstrează pentru expunerea neexpirată a poliţelor.

Rezerva de prime neâncasate reprezintă partea din primele de asigurare care au fost subscrise de asigurător dar care nu au fost încă încasate; cu alte cuvinte rezerva de prime neâncasate este acea parte din prima subscrisă care nu a fost încă expusă riscului.
b) Rezerve  de prime pentru riscuri neexpirate

Aceasta ia în considerare posibilele evenimente viitoare de daună.

Rezerva pentru riscuri neexpirate este constituită prospectiv pentru a acoperi evenimentele viitoare de daună aferente perioadelor neexpirate ale poliţelor în vigoare la data încheierii documentelor contabile. Rezerva de riscuri neexpirate este constituită pentru a acoperi toate daunele şi cheltuielile care se estimează că vor apare în viitor, corespunzător perioadelor neexpirate ale poliţelor în vigoare la data încheierii documentelor contabile. In mod obişnuit rezerva pentru prime neâncasate este mai mare decât rezerva pentru riscuri neexpirate. Această afirmaţie este echivalentă cu afirmaţia că primele sunt suficient de mari pentru a acoperi daunele şi cheltuielile(altele decât cele de achiziţie), ceea ce un asigurător motivat pentru profit chiar urmăreşte.

În cazurile în care rezerva pentru prime neâncasate este mai mare decât rezerva pentru riscuri neexpirate asigurătorul nu are nevoie să păstreze rezerve în plus faţă de rezerva pentru prime neâncasate la poliţele neexpirate. Păstrând o rezervă egală cu rezerva pentru prime neâncasate este de aşteptat ca un anumit profit să apară în următoarele luni din aceste poliţe.

Situaţiile în care rezerva pentru riscuri neexpirate este mai mare decât rezerva pentru prime neâncasate sunt mult mai complexe. Aceste situaţii presupun că asigurătorul se aşteaptă să aibă multe pierderi din poliţele neexpirate, deoarece estimează să plătească mai mult pentru daune şi cheltuieli decât partea din prime pusă deoparte pentru perioada neexpirată.

Prin urmare rezerva pentru prime neâncasate va fi insuficientă pentru a putea plăti sumele estimate şi asigurătorul va trebui să constituie o rezervă adiţională pentru a face faţă acestui efort. Rezerva constituită adiţional la rezerva pentru prime neîncasate  pentru cazul în care rezerva pentru prime neîncasate este insuficientă pentru acoperirea riscului aferent perioadelor neexpirate se numeşte rezervă adiţională pentru riscuri neexpirate.

B. Rezerve  pentru  daune

           Ea poate fi estimată şi constituită sub această denumire ca valoare totală sau poate sau poate fi împărţită în patru componente separate.
a) Rezerva pentru daune raportate dar nelichidate – este valoarea estimată care se constituie ca rezervă pentru a lichida daunele despre care asigurătorul are cunoştinţă la data încheierii documentelor contabile dar care nu au fost încă plătite păgubiţilor. Ea se calculează prin însumarea estimărilor daunelor avizate şi nelichidate de societatea de asigurări.
b) Rezerva pentru daune apărute dar neraportate – această rezervă este necesară pentru a acoperi plăţile de despăgubiri pentru evenimente care s-au produs, dar nu au fost încă raportate asigurătorului.

c) Rezerva pentru daune redeschise – este o rezervă adiţională care trebuie evidenţiată explicit pentru daune pe care asigurătorul le consideră lichidate, dar care ar putea solicita în viitor unele plăţi suplimentare. În practică, între asigurători există diferenţe semnificative în ceea ce priveşte condiţiile în care o daună poate fi considerată o daună lichidată (închisă).

d) Rezerva pentru cheltuieli aferente daunelor – în lichidarea oricărei daune de mai sus asigurătorul va avea unele cheltuieli suplimentare (taxe legale). Rezerva pentru aceste cheltuieli poate fi evidenţiată separat. 

Chiar dacă rezervele nu sunt evidenţiate pe categoriile de mai sus, un asigurător tot va trebui să constituie si să menţină rezerve care să acopere aceste categorii. 

C. Alte tipuri  de rezerve
S-au constituit până acum rezervele tehnice reprezentând rezervele pentru daune nelichidate şi cele pentru riscuri neexpirate. În afară de acestea există şi alte tipuri de rezerve tehnice care nu pot fi clasificate cu uşurinţă:

a) Rezerva pentru catastrofe – este rezerva tehnică constituită în perioada dintre catastrofe pentru a acoperi riscul de catastrofă. Orice asigurător poate constitui o rezervă adiţională pentru a acoperi daunele care apar în urma unei catastrofe.

În asigurările non-life prin catastrofă se înţelege un eveniment singular care produce daune foarte mari într-o perioadă scurtă de timp. Definiţia exactă depinde de acoperirea oferită, un exemplu fiind “toate daunele care apar în 72 de ore în urma unei furtuni.Rezerva pentru catastrofe este o rezervă contingentă rezervei pentru daune nelichidate.
b) Rezerva de egalizare

Activitatea de asigurare este volatilă, prin urmare profitul unui asigurător poate fi volatil. O modalitate de a reduce această volatilitate este de a constitui rezerva pentru egalizarea daunelor. Această rezervă este folosită pentru a netezi profiturile de la un an la altul. Într-un an bun când profiturile sunt mai mari se transferă o parte din sumele de bani către rezerva de egalizare, reducând în acest fel profitul din acel an. Într-un an prost, are loc transferul în sens invers crescând profitul din acel an. 

Constituirea rezervei pentru egalizare nu este armonizată în întregime în ţările Uniunii Europene. Referitor la constituirea acestei rezerve ţările membre pot fi împărţite în 2 categorii:

· ţări în care scopul constituirii rezervei este acela de a egaliza şi a stabili rezultatele financiare de la un an la altul;

· ţări în care scopul constituirii rezervei este de a egaliza fluctuaţiile mari care pot apare în rata daunelor  în anumiţi ani, ca rezultat al variaţiilor în experienţa daunelor. În acest scop, pentru îndeplinirea acestui obiectiv, partea din primele încasate nete care nu sunt necesare într-un an financiar pentru a acoperi daunele sau cheltuielile se transferă către rezerva pentru egalizare.
Deşi legislaţia asigurărilor cere constituirea şi menţinerea rezervei de egalizare, autoritatea de supraveghere precizează metoda de constituire şi de evaluare a acestei rezerve. De asemenea nu există o armonizare în ceea ce priveşte deductibilitatea acestei rezerve la calculul profitului; în unele tări din UE această rezervă este deductibilă în alte ţări ( Marea Britanie) nu există posibilitatea deducerii.

5.2. Fonduri  de  asigurare
Fondul de asigurare este un fond constituit anual descentralizat pe baze ştiinţifice, pe principiul mutualităţii, numai sub formă bănească din primele de asigurare încasate de la asiguraţi persoane fizice şi juridice şi se utilizează exclusiv pentru finanţarea acţiunilor de combatere şi prevenire a daunelor, plata acestora produse bunurilor asigurate, a sumelor asigurate pentru persoanele afectate de accidente sau boli, pentru plata sumelor de care asiguratul răspunde în mod legal pentru prejudicii produse terţilor. De asemenea fondul de asigurare se constituie din comisioane de reasigurare şi din participarea societăţii de asigurări la profitul reasigurătorilor, din despăgubirile încasate de la reasigurători.

Constituirea şi utilizarea fondului de asigurare aparţine exclusiv societăţii de asigurare.

Fondul de asigurare are următoarele caracteristici:

· constituie o rezervă bănească, centralizată care se formează prin încasarea primelor de asigurare de la asiguraţi pe principiul mutualităţii;

· odată constituit devine proprietatea societăţii de asigurare;

· are o destinaţie specială, adică este folosit pentru finanţarea măsurilor de prevenire a daunelor, refacerea bunurilor avariate sau distruse, plata indemnizaţiilor de asigurare, etc.

Fondul de asigurare se compune din:

· fondul curent – format dintr-o parte a primelor de asigurare încasate în anul de gestiune potrivit prevederilor bugetului asigurătorului, folosit pentru plata despăgubirilor şi a indemnizaţiilor de asigurare din anul respectiv.

· Fondul de rezervă ce se constituie prin alocări din diferenţa dintre veniturile şi cheltuielile anuale ale societăţii de asigurare.

Fondul de asigurare se utilizează pentru:

· plata despăgubirilor şi a indemnizaţiilor de asigurare în caz de pagube provocate bunurilor asigurate, 

· repararea unor prejudicii de către asiguraţii din ţară potrivit legii;

· finanţarea unor acţiuni de prevenire şi combatere a daunelor 

· constituirea fondului de rezervă în lei şi valută;

· constituirea rezervei de prime la asigurările de bunuri şi persoane;

O parte a acestui fond se foloseşte pentru plata primelor de reasigurare către reasigurătorii din străinătate, plata de comisioane de reasigurare şi părţi din beneficii acordate reasigurătorilor, achitarea despăgubirilor cuvenite reasigurătorilor externi.

În economia de piaţă, când societăţile de asigurare sunt în concurenţă şi când inflaţia atinge o rată imprevizibilă şi greu de controlat, rezultatele obţinute pe baza datelor statistice nu mai sunt suficiente. În aceste condiţii este necesar un studiu mai aprofundat pe baze stiinţifice care să ţină seama nu numai de factorii aleatori de risc, ci şi de toţi ceilalţi factori de influenţă între sursele de constituire şi mărirea fondului de asigurare, între frecvenţa şi intensitatea riscurilor, precum şi de raportul între fondul de asigurare disponibil la un moment dat şi cuantumul despăgubirilor şi al indemnizaţiilor de asigurare care trebuie plătite la aceea dată. Astfel de calcule previzionare trebuie efectuate pe mai mulţi ani. În acest scop fiecare societate de asigurări trebuie să efectueze studii bine fundamentate privind:

· numărul de asiguraţi care ar putea solicita la un moment dat despăgubiri şi indemnizaţii de asigurare;

· numărul asiguraţilor cărora li se întocmesc dosare de daună;

· numărul celor cărora li se face efectiv plata;

· durata medie de lichidare a daunelor respectiv timpul de la înştiinţarea daunei şi până la primirea efectivă a despăgubirilor şi a indemnizaţiilor de asigurare;

Efectuând aceste studii se poate cunoaşte partea disponibilă din fondul de asigurare care poate fi folosit în alte scopuri. Utilizarea acestui fond se face în mod centralizat de către societatea de asigurări. Fondul de asigurare se constituie pentru asigurări de persoane, de bunuri răspundere civilă şi risc financiar.
Fond de asigurare curent – fond constituit la dispoziţia asigurătorului din primele de asigurare încasate în cursul anului curent. Dacă pagubele produse bunurilor asigurate de riscurile cuprinse în asigurare nu pot fi acoperite din fondul de asigurare curent atunci se acoperă din fondul de rezervă al asigurătorului

Fond de protejare a asiguraţilor – fond ce se constituie prin aplicarea unei cote procentuale asupra volumului de prime brute încasate de societăţile de asigurări din activitatea de asigurare şi reasigurare cu excepţia asigurărilor de viaţă. Din acest fond se plătesc despăgubirile şi indemnizaţiile de asigurare datorate asiguraţilor în caz de faliment al societăţilor comerciale din domeniul asigurărilor. Gestionarea fondului de protejare al asiguraţilor se face de către Comisia de Supraveghere a Asigurărilor, eventualele disponibilităţi rămase nefolosite până la finele anului se raportează în anul următor cu aceleaşi destinaţii.

Fond de rezervă al asigurărilor – parte a fondului de asigurare constituit în lei şi în valută pe baza unor calcule statistico-matematice, destinat achitării despăgubirilor de asigurare în cazurile când acestea depăşesc fondurile prevăzute în acest scop.

Fondul se formează în fiecare an prin alocarea unei părţi din diferenţa dintre veniturile şi cheltuielile anuale ale societăţii de asigurare. Practic fondul de rezervă este nelimitat în ceea ce priveşte cuantumul în care se constituie datorită răspunderilor mari pe care şi le asumă societatea de asigurări prin asigurările facultative.

Fondul are un caracter aleatoriu deoarece pagubele depăşesc uneori cu mult fondul curent de asigurare (în unele zone riscurile pot fi mult mai frecvente şi mai intense decât cele luate în considerare la stabilirea primelor de asigurare ).

După constituirea integrală a fondului statutar al societăţii de asigurări partea dintre diferenţa dintre venituri şi cheltuieli alimentează numai fondul de rezervă.

Când se utilizează fondul de rezervă şi în situaţiile în care acest fond este sub o anumită limită, partea rezultată din diferenţa dintre venituri şi cheltuieli se repartizează pentru reconstituirea acestui fond până la atingerea nivelului avut anterior utilizării.

Fondul de rezervă are un caracter dinamic deoarece nivelul său creşte proporţional cu creşterea valorii bunurilor asigurate, a răspunderii asumate şi a eficienţei obţinute de societatea de asigurări în activitatea de asigurări.

Întrucât din acest fond se compensează daunele şi indemnizaţiile de asigurare care depăşesc prevederile, el creează condiţiile necesare pentru ca societatea de asigurări să-si poată onora atât obligaţiile pe care le are faţă de asiguraţi cât şi pe cele privind prelevarea de impozit pe profit la bugetul statului.

Fondul de rezervă face posibilă realizarea funcţiilor societăţii de asigurare, asigură autonomia acestei instituţii în îndeplinirea obligaţiilor sale interne şi externe, contribuie la înfăptuirea gestiunii ec-financiare, la dezvoltarea activităţii de asigurare şi la ridicarea eficienţei lor ec-sociale.

Acest fond se păstrează într-un cont special la bancă, constituind o sursă importantă de creditare a economiei naţionale, cont cu ajutorul căruia se ţine contabilitatea fondului de rezervă al societăţii de asigurare constituit din profitul realizat în conformitate cu prevederile legale.

Fond de protecţie a victimelor străzii se constituie pe seama unei cote procentuale ce se aplică asupra volumului de prime brute încasate la asigurarea de răspundere civilă auto de către asigurătorii autorizaţi să o subscrie. Fondul se constituie şi se administrează de către Biroul Asigurătorilor  de Autovehicule care stabileşte şi cota  de alimentare a fondului. Fondul se foloseşte pentru protecţia victimelor accidentelor de circulaţie auto, soldate cu vătămări corporale sau decese în care autorul a rămas neidentificat, autovehiculul este neasigurat ori societatea la care este asigurat autovehiculul se află în stare de faliment.
CapITOLUL  VI

 REASIGURAREA

6.1. Conceptul  de reasigurare


Reasigurarea este o formă de asigurare a asigurătorilor denumită şi “asigurarea asigurării”. De fapt, şi analiza etimologică a termenului de reasigurare înseamnă “a asigura din nou”.


Deşi obiectul de activitate al asigurătorului este preluarea riscurilor terţelor persoane, societăţile de asigurare, indiferent de mărimea lor, cedează o parte din aceste riscuri din motive prudenţiale. 


Transferul unei părţi din riscurile asumate de către un asigurător, numit cedent, către un alt asigurător, numit reasigurător (cesionar), se realizează prin intermediul reasigurării. Operaţiunea de reasigurare se face prin contractul  de reasigurare.

 În cadrul acestuia, reasigurătorul promite să îl despăgubească pe asigurător pentru daunele aferente poliţelor acoperite de contactul de reasigurare, iar asigurătorul se obligă să plătească în schimb o primă de reasigurare, reprezentând o parte din primele încasate. 


Este important de menţionat faptul că deşi reasigurătorul va acoperi o parte din despăgubirile plătite asiguratului, între asigurat şi reasigurător nu există nici o relaţie contractuală. 


În contractul de reasigurare se utilizează anumiţi termeni specifici, cum sunt: reţinere, limită de reasigurare, comision de reasigurare.


În majoritatea cazurilor de reasigurare, nici una dintre părţile contractante nu este dispusă să preia, respectiv să cedeze riscurile în totalitate. Partea acoperită de reasigurat poartă denumirea de “reţinere”. Pe de altă parte, pentru a se proteja în eventualitatea producerii unor daune foarte mari reasigurătorul stabileşte o anumită “limită de reasigurare”, care reprezintă limita răspunderii acestuia pentru daunele acoperite pe baza contractului de reasigurare. Partea care depăşeşte această limită va fi suportată de către asigurător. Pentru acoperirea unei părţi din cheltuielile înregistrate de asigurător la subscrierea asigurării, reasigurătorul trebuie să plătească un comision de reasigurare. Acesta se exprimă, de regulă, ca procent din prime de reasigurare. 


Când un contract de reasigurare prevede plata unui comision de reasigurare, valoarea datorată reasigurătorului se va reduce cu valoarea comisionului, obţinându-se prime de reasigurare nete.


La rândul lor, reasigurătorii pot ceda o parte din riscurile preluate prin contractele de reasigurare. Acest transfer de riscuri este denumit “retrocedare”.


Reasigurătorul care cedează riscuri în reasigurare se denumeşte “retrocedent”, iar cel care îşi asumă aceste riscuri este denumit “retrocesionar”.


Reasigurarea este tranzacţia prin care reasigurătorul, în schimbul unei plăţi (prima de reasigurare) este de acord să despăgubească compania cedentă, parţial sau integral, pentru daunele pe care acesta din urmă le suportă pentru poliţa sau poliţele pe care le-a emis. 

6.2. Funcțiile  reasigurării


Reasigurarea poate fi înţeleasă analizând cele 5 funcţii pe care le poate îndeplini, şi anume: 

1. Creşterea capacităţii de asigurare

2. Menţinerea stabilităţii financiare

3. Protecţia împotriva catastrofei

4. Asistenţă în activitatea de subscriere

5. Facilitare retragerii dintr-o zonă geografică sau dintr-un domeniu de asigurări

Creşterea capacităţii de asigurare
Există două tipuri de capacităţi în cazul asigurării de bunuri şi de răspundere civilă: capacitate de asigurare per risc şi capacitate totală de a subscrie prime.

Capacitatea de asigurarea per risc se referă la capacitatea asigurătorului de a oferi limită de asigurare cât mai mare pentru un singur risc (în asigurarea de bunuri riscul reprezintă obiectul asigurării expus unui pericol. Fiecare asigurător îşi stabileşte propria definire a riscului).

Capacitatea totală de a subscrie prime se referă la volumul maxim de prime pe care le poate subscrie un asigurător. 

Cedând o parte din riscurile preluate prin asigurările directe, companiei de asigurări ii ramâne loc pentru a putea prelua alte riscuri din piaţă, chiar dacă nu-şi majorează capacitatea financiară.

Menţinerea stabilităţii financiare

Un asigurător care urmăreşte obţinerea de profit trebuie să aibă un flux constant al profiturilor pentru a putea atrage şi păstra capitalul necesar extinderii activităţii. În asigurări, despăgubirile fluctuează foarte mult uneori ca urmare a condiţiilor demografice, economice, sociale şi a acţiunii forţelor naturii prin urmare şi profiturile fluctuează foarte mult de la un an la altul. Pentru obţinerea unor profituri constante este necesară protecţia asigurătorilor prin reasigurare, adică cedarea acelor riscuri şi a acelor eventuale pierderi care dacă s-ar produce ar provoca pierderi uriaşe companiei de asigurări sau ar duce la falimentul asigurătorului.
Protecţia împotriva catastrofei

Asigurătorii de bunuri şi răspundere civilă sunt expuşi unor daune catastrofale importante, generate de cutremure, uragane, tornade, explozii industriale, accidente aviatice şi alte dezastre. Un singur eveniment de acest tip poate genera numeroase revendicări de pagube rezultate din asigurarea de bunuri şi de răspundere civilă emise de un singur asigurător. Cele mai mari revendicări de  daună din istoria asigurărilor au depăşit 48 miliarde de USD în cazul uraganelor Wilma, Rita şi Katrina.  Fără o protecţie prin reasigurare nu se pot subscrie riscuri de catastrofă de către companiile care subscriu asigurări directe.
Asistenţă în activitatea de subscriere

Reasigurătorul intră în contact cu o mare diversitate de asigurători. În consecinţă, reasigurătorul acumulează un mare volum de informaţii privind experienţa de daună a diverşilor asigurători, precum şi metodele de evaluare, subscriere şi soluţionare a diferitelor revendicări. Reasigurătorul poate consilia asigurătorul privind modul de subscriere a asigurărilor, de soluţionare a pagubelor rezultate, de instruire a personalului care subscrie asigurările, de management a companiei, etc 

Experienţa reasigurătorului poate facilita lansarea asigurătorului într-un nou domeniu de asigurări, în cazul asigurărilor mai mici.
Facilitarea retragerii dintr-o zonă geografică sau domeniu de asigurări
Uneori, un asigurător sau un reasigurător poate dori să se retragă dintr-o zonă geografică sau dintr-un domeniu de asigurări. Există două modalităţi de a realiza acest lucru. Asigurătorul poate pur şi simplu să rezilieze poliţele şi să restituie primele necuvenite. Acest proces este greoi, costisitor şi este posibil să creeze o imagine negativă în rândul deţinătorilor de poliţe, intermediarilor şi autorităţilor de supraveghere. O alternativ o constituie reasigurarea asigurărilor nedorite, adică cedarea tuturor riscurilor preluate de la asiguraţi către un alt asigurător (numit reasigurător) şi a primelor (încasate sub formă de prime de asigurare) sub forma primelor de reasigurare. Această metodă nu numai că evită imaginea negativă creată de reziliere dar poate fi mai puţin costisitoare decât restituirea primelor pentru poliţele reziliate.

6.3 Metode şi forme de reasigurări utilizate în practica internaţională

Alegerea metodei şi a formei de reasigurare reprezintă rezultatul mai multor criterii pe care asiguratul direct le are în vedere, printre care:     

a) tipurile de asigurări,

b) categoriile de riscuri,

c) obiectul asigurat,

d.)  interesul său privind gradul de protecţie pe care doreşte să-l obţină prin reasigurare
   6.3.1.Metode de reasigurare


Metodele prin care se încheie reasigurarările se împart în două categorii principale:

· Facultative

· Prin acord (tratat)

Atunci când un asigurător şi un reasigurător stabilesc să împartă daunele care afectează un singur risc, convenţia este denumită reasigurare facultativă. 

O convenţie de reasigurare facultativă se materializează sub forma unui certificat de reasigurare facultativă. În cazul reasigurării facultative trebuie să existe o ofertă şi o acceptare pentru fiecare risc individual, reasigurătorul având posibilitatea de a accepta sau respinge riscul propus pentru reasigurare. 

Dacă asigurătorul şi reasigurătorul stabilesc să împartă daunele aferente mai multor riscuri, de regulă aferente unei categorii, sau unui grup de asigurări, convenţia este denumită reasigurare prin acord. 

Cedarea riscurilor individuale, în cazul unei reasigurări prin acord, se realizează în mod automat şi nu necesită aprobarea reasigurătorului atâta timp cât riscul intră în categoria riscurilor acoperite prin contract.

O convenţie de reasigurare prin acord se materializează sub forma unui contract de reasigurare , clauzele lui fiind bine precizate şi stabilite la încheierea lui.

Datorită caracteristicilor lor distincte, reasigurările facultative diferă de reasigurările prin acord din punctul de vedere al metodelor de subscriere, al tehnicilor de stabilire a preţului reasigurării şi al redactării contractelor. În cazul reasigurărilor facultative, reasigurătorul subscrie şi evaluează un singur risc. În reasigurările prin acord, reasigurătorul subscrie un întreg portofoliu de riscuri.

Redactarea contractului trebuie să fie suficient de generală şi de flexibilă pentru a acoperi toate riscurile care intră într-o anumită categorie.

În cazul reasigurărilor facultative, flexibilitatea nu trebuie să fie la fel de mare deoarece certificatul de reasigurare acoperă un singur risc. Reasigurările facultative şi prin acord, deseori incluse în programul de reasigurare al unui asigurător, servesc, de regulă, unor scopuri diferite. Reasigurarea facultativă poate oferi capacitate de asigurare peste limitele unei reasigurări prin acord, în cazul unui risc mare sau al unui risc care nu este acoperit prin acord. Reasigurarea prin acord poate stabiliza rezultatele activităţii de subscriere pentru o categorie de asigurări şi poate proteja asigurătorul în cazul unei catastrofe. 

În cazul producerii unei daune acoperite printr-un contract de reasigurare, asigurătorul acordă o despăgubire conform prevederilor contractului de reasigurare. Valoarea recuperărilor de la reasigurător se stabileşte în funcţie de condiţiile contractului de reasigurare, încheiat între asigurător şi reasigurător. Un reasigurător poate acoperi fie un anumit procent din daună, fie sumele ce depăşesc un anumit nivel al daunei, fie valoarea ce se încadrează între reţinerea asigurătorului şi limita superioară prestabilită a daunei. 

Principalul avantaj al reasigurărilor facultative este flexibilitatea pe care o au ambele părţi în cadrul aranjamentului. De exemplu: cedentul nu are nici o obligaţie de a folosi un anumit reasigurător. Asigurătorul poate căuta mai mulţi reasigurători pentru a obţine cei mai buni temeni pentru fiecare risc individual. Similar, reasigurătorul nu are nici o obligaţie de a accepta riscurile . 

Reasigurările facultative prezintă următoarele dezavantaje pentru asigurător:

· plasarea riscurilor este costisitoare şi necesită timp

· nu există nici o certitudine că acoperirea solicitată va fi obţinută când este nevoie

· chiar dacă acoperirea necesară este obţinută, preţul şi termenii pot fi inacceptabili

· asigurătorul direct nu poate accepta un risc important până nu a găsit reasigurarea corespunzătoare. Aceasta înseamnă că asigurătorul nu poate accepta riscurile care i se propun, reducându-şi prin urmare partea din piaţă.

Această formă de reasigurare este prin urmare limitată la riscurile singulare mari sau pentru riscuri care sunt în afara acoperirii oricăror aranjamente prin tratate de reasigurări.

Reasigurări prin tratat

Plasarea în reasigurare a riscurilor individuale este, aşa cum a fost arătat mai sus, dificilă din punct de vedere administrativ. Prin urmare, asigurătorii direcţi insistă să stabilească tratate de reasigurare cu reasigurătorii. Aceste tratate permit asigurătorilor direcţi să plaseze automat riscurile în reasigurare.

Un tratat de reasigurare nu are dezavantajele menţionate mai sus. Asigurătorul direct cedează în reasigurare totalitatea riscurilor pe baza unui tratat de reasigurare. 

Reasigurările prin tratat de reasigurare sunt astfel alcătuite încât asigurătorul direct este obligat, în condiţiile termenilor tratatului, să cedeze o parte a riscului aşa cum este definit în tratat şi reasigurătorul este obligat să îl accepte. Un astfel de tratat de reasigurare este constituit pe baza obligatoriu/obligatoriu.

Ocazional, tratatele de reasigurare pot fi constituite pe baza facultativ/obligatoriu. Un astfel de tratat este de obicei asociat cu unele aranjamente reciproce prin care fiecare asigurător reasigură cu celălalt o parte a riscurilor. Prin acest aranjament, asigurătorul direct nu are obligaţia de a utiliza un anumit reasigurător, dar reasigurătorul trebuie să accepte riscul dacă îi este oferit, conform condiţiilor şi termenilor tratatului. În condiţiile unui tratat de reasigurare pe bază facultativ/obligatoriu există posibilitatea ca asigurătorul direct să utilizeze selecţia adversă împotriva reasigurătorului, deoarece asigurătorul direct poate alege ce riscuri să păstreze şi ce riscuri să cedeze în reasigurare. 

Caracteristicile tratatului de reasigurare sunt opuse caracteristicilor reasigurărilor pe bază facultativă:

· inflexibilitatea: odată ce tratatul este stabilit, ambele părţi trebuie să opereze în termenii şi condiţiile tratatului (părţile trebuie să fie de acord cu termenii tratatului înainte de semnarea acestuia);

· eficienţa: riscurile sunt reasigurate automat. Din punct de vedre administrativ este mai rapid şi mai ieftin;

· siguranţa: printr-un tratat de reasigurare, asigurătorul direct ştie că reasigurarea este posibilă (dacă riscul se înscrie în limitele tratatului) şi în ce condiţii;

6.3.2 Forme ale reasigurării

In practica curentă se întâlnesc două forme de reasigurare

a. reasigurări proporţionale

b. reasigurări neproporţionale

Reasigurările proporţionale, asigurătorul direct cedează reasigurătorului un procent din risc, plătind pentru aceasta acelaşi procent din primă iar reasigurătorul plăteşte acelaşi procent din daune. 

Reasigurările neproporţionale, asigurătorul direct plăteşte reasigurătorului prima stabilită, iar reasigurătorul plăteşte pentru daune care depăşesc o anumită limită.

În ambele cazuri plasarea riscurilor se face de obicei prin intermediul unui broker specializat, care va primi comision pentru plasarea riscului.







A. Reasigurări proporţionale

Reasigurătorul acceptă o răspundere stabilită ca o proporţie din suma asigurată iniţial prin contractul de asigurare directă, daunele înregistrate repartizându-se între compania cedentă şi reasigurători în mod direct, proporţional cu acoperirea acordată. Această formă de reasigurare este uşor de administrat şi se poate aplica tuturor asigurărilor şi riscurilor asigurabile,

Tipuri de contracte proporţionale:

· contract „cotă-parte”,

· contract „excedent de sumă”.

a) Contractul „cotă parte” este cea mai simplă formă de reasigurare prin care reasigurătorul consimte să preia în reasigurare o anumită proporţie din fiecare risc acceptat de compania cedentă prin contractul iniţial de asigurare, suportând proporţional toate daunele în schimbul aceleiaşi proporţii din toate primele directe, mai puţin comisionul de reasigurare,

Mărimea comisionului de reasigurare este în funcţie de clasa de asigurare care se cedează în reasigurare si de istoricul daunelor ei.

Caracteristicile contractului „cotă parte”

      1. presupune o identitate de interese a celor doi parteneri care-şi împart atât primele de asigurare cât şi daunele,


      2. compania cedentă are posibilitatea de a subscrie riscuri mai mari decât îi permite capitalul social, reţinând acea parte din risc pe care şi-o poate permite (pe care o poate suporta), diferenţa cedând-o în reasigurare uneia sau mai multor reasigurători,


      3. compania cedentă nu poate selecta pentru cedare în reasigurare din multitudinea de riscuri subscrise pe acelea care-i sunt defavorabile şi de aceea si comisionul solicitat este mai mare,


      4. modul de administrare este mai simplu şi cheltuielile sunt mai reduse,


      5. contractul se reînnoieşte în mod automat, fiind un contract de tip continuu, dacă nici una din părţi nu solicită rezilierea sa in timp util (3 sau 6 luni înainte),

      6. se pretează cel mai bine societăţilor cedente mici, sau celor care încep subscrierea unei noi categorii de riscuri.


Acest tip de contract de reasigurare este folosit de companiile noi, pentru reasigurarea unor clase noi de riscuri, sau pentru o zonă nouă geografică unde vor să promoveze relaţii de asigurare.

b) Contractul de reasigurare „surplus de sumă”
Este contractul prin care reasigurătorul consimte să preia o parte dintr-un risc peste o anumită limită denumită „plin” sau „linie” reţinută de compania cedentă pe contul său, primind în schimb echivalentul proporţional din prima brută (minus comisionul de reasigurare) şi angajându-se să suporte în aceiaşi proporţie si daunele apărute,

Este un contract proporţional pentru că prima de asigurare aferentă fiecărui risc este cedată reasigurătorului în aceiaşi proporţie în care  este cedata în reasigurare suma asigurată a riscului respectiv, iar daunele se recuperează de la asigurător pe baza aceluiaşi calcul procentual.


Caracteristicile contractului „ surplus de sumă”

1. este structurat în „plinuri”, capacitatea contractuală exprimându-se într-un multiplu de „ plinuri”  (nu „plin”) reprezintă suma maximă pe care compania cedentă acceptă să şi-o reţină pe cont propriu, 


2. compania cedentă are posibilitatea de a selecta riscurile, dezavantajând reasigurătorii, şi de aceea şi comisionul perceput de cedentă este mai mic decât în cazul reasigurării „cotă parte”,


3. modul de administrare este greoi, laborios, cheltuielile sunt mai mari atât pentru compania cedentă cât şi pentru reasigurători


4. asigurătorul direct beneficiază de toate avantajele protecţiei automate de reasigurare, răspunderea reasigurătorului începe automat şi simultan cu cea a companiei cedente imediat ce este depăşită limita „plinului”.
Particularitatea acestei forme de reasigurare constă în faptul că, compania cedentă reasigură numai acea parte din orice risc ce depăşeşte nivelul propriei reţineri, acesta depinzând de capacitatea companiei cedente, de gradul de risc, de calitatea si situaţia riscurilor subscrise, de componenţa portofoliului, de frecventa si intensitatea catastrofelor care se produc în zona în care este plasat obiectivul, de natura obiectului asigurat,

Un contract de reasigurare „surplus” este împărţit în mai multe „plinuri”, egale ca valoare, din care primul plin constituia reasigurarea proprie a companiei cedente, iar celelalte se reasigură.

Conform contractului „surpus de sumă”, compania cedentă îşi poate reţine pe cont propriu toate primele pentru riscurile subscrise aflate sub limita reţinerii. Prin cedarea sumelor ce depăşesc nivelul reţinerii, compania cedentă reduce gama daunelor posibile, ce o pot afecta, acestea transferându-se asupra reasigurătorilor.

Forma si conţinutul contractului de reasigurare proporţională

In practica internaţională nu există contracte standard pentru reasigurări datorită diferenţelor dintre formele de reasigurare, nevoile specifice fiecărui cedent sau datorită particularităţilor locale ale fiecărei companie cedentă.

Indiferent de tipul de contract, există anumite clauze obligatorii, şi anume:

· denumirea părţilor contractante,
· data începerii contractului ;
· denumirea formei de reasigurare , tipul de risc protejat, zona geografică pe care  ocupă riscul, limitele răspunderii,

- excluderile,

· nivelul global al primei sau modul de calcul al acesteia, baza de calcul inclusiv taxele sau alte cheltuieli ce vor fi recuperate de către cedentă de la reasigurător,

· comisionul, dacă e cazul ca participare la beneficiu se deduce. Comisionul reţinut ca parte din primele cuvenite reasigurătorului, proporţional cu cota de participare,

· despăgubirile, specificând şi condiţiile  şi  termenul privind avizarea daunelor către reasigurător şi plata acestora, 

· decontarea (pregătirea şi achitarea),

· arbitrajul, respectiv procedura ce se va urma în eventualitatea apariţiei unor litigii

· încheierea, respectiv nota de reziliere a contractului şi modul de derulare a răspunderii,

· dacă contractul cuprinde afaceri subscrise în două sau mai multe monede, este obligatorie înscrierea clauzei valutare, modul de plată (moneda de plată) a primelor, a daunelor si cursurile de schimb folosite pentru achitare.

B. Reasigurări neproporţionale

Denumirea formei de reasigurare îşi are originea în lipsa oricărei relaţii directe între volumul primelor subscrise de reasigurător şi cel cedat de asigurător, între mărimea daunelor suportate de cedentă şi mărimea despăgubirilor plătite de reasigurător.

Are la bază două principii prin care se deosebeşte de reasigurarea proporţională:

1. In cazul producerii daunelor, reasigurătorul nu are aceiaşi atitudine faţă de daună ca şi compania cedentă. Astfel pentru o daună mică reasigurătorul poate să nu participe deloc la despăgubire sau contribuţia sa poate fi foarte mică în comparaţie cu dimensiunea pierderilor. 

2. Spre deosebire de reasigurarea proporţională care se bazează pe împărţirea atât a sumelor asigurate cât si a primelor de asigurare şi a daunelor în proporţia stabilită iniţial, reasigurarea neproporţională se bazează pe partajarea rezultatelor, de cele mai multe ori foarte selective. 

Prin reasigurarea proporţională, reasigurătorul participă la acoperirea daunelor numai dacă acestea depăşesc o anumită limită monetară , stabilită în contractul de reasigurare.

Este o formă de reasigurare relativ recentă, uşor de administrat, cu costuri reduse, care în ultimul timp s-a extins considerabil.


Tipurile de contracte neproporţionale

Se clasifică în funcţie de modalitatea de exprimare a limitei monetare (ca o sumă absolută sau ca o cotă procentuală din volumul daunei):

a) contract de reasigurare „excedent de daună”
- contracte de acoperire a daunei pe bază de risc 




- contracte de acoperire a daunei pe bază de întâmplare

b) contract de reasigurare „excedent de rată a daunei” sau „oprire a daunei”
a) Contractul „excedent  de daună” (excess of loss, XOL sau X/L)


-se referă, în general, la daunele mari care pot apărea într-o companie de asigurări şi pot afecta capacitatea financiară a acesteia;


- după ce compania cedentă stabileşte sumele maxime pe care le poate suporta la fiecare daună în parte, se caută protecţia prin reasigurarea „excedent de daună”, sau pe scurt X/L;


- reasigurarea X/L se practică la formele de asigurare care subscriu riscuri de valori mari şi unde daunele care pot apărea au dimensiuni catastrofice (aviatice, maritim, incendiu, accidente, catastrofe naturale);


- în contract compania cedentă stabileşte o limită monetară în sumă absolută, prin care se creează o zonă de răspundere  ce reprezintă reţinerea sa proprie, denumită „prioritate” sau „layer” sau „franşiză”;


- reasigurarea se face pentru daune ce depăşesc valoarea maximă a reţinerii sale. De obicei se stabileşte şi o sumă maximă (tot în valoare absolută) care reprezintă limita superioară a răspunderii reasigurătorului.


Caracteristicile contractului:


- asigurătorul direct şi reasigurătorul nu au legătură cu sumele asigurate acceptate, ci cu mărimea daunelor suferite;


- reasigurătorul nu urmează soarta reasiguratului din punct de vedere al rezultatelor financiare rezultate;


-  reasiguratul cedează un volum mic din primele de asigurare subscrise putându-şi construi o protecţie proprie  substanţială;


- se realizează o protecţie a reasiguratului şi un mod de împărţire a riscurilor:


- în funcţie de dimensionarea priorităţilor stabilite, contractele X/L pot fi:

· cu limită pentru prioritate redusă – prin care reasigurătorul acceptă riscul ce implică o daunalitate regulată, iar reţinerea de bază a companiei cedente este astfel stabilită încât la apariţia unor daune să fie afectaţi şi reasigurătorii,

· cu limită pentru prioritate ridicată sau „acoperiri catastrofă” prin care compania cedentă se protejează de cumulul daunelor aflate înafara controlului normal al subscrierilor. Acoperirile catastrofă oferă protecţie reasiguratului împotriva unor daune catastrofale (cutremure, inundaţii, cicloane, tornade), apărute pe bază de întâmplare.


- costurile de administrare sunt reduse pentru ambii parteneri;


- contractul se structurează pe „layere”, protejând de regulă un cont de subscrieri;


- fluxul monetar este redus şi efectul de finanţare este modest;


- contractul de reasigurare se poate încheia:

· pe bază de risc – caz în care reasigurătorul suportă daunele pentru un risc individual sau în excesul unei sume predeterminate,

· pe bază de întâmplare când reasigurătorul plăteşte daunele la fiecare întâmplare ce depăşesc o reţinere predeterminată.

Contractul de reasigurare excedent de daună pe bază de risc


-  reasigurătorul va suporta toate daunele care rezultă dintr-un eveniment, calculate risc cu risc, şi nu daunele ce rezultă dintr-un incident mare care provoacă o acumulare de daune sau dintr-un număr de daune ce pot să survină într-un an financiar.

Contractul „excedent de daună” pe bază de întâmplare


- reasigurătorul plăteşte toate daunele ce rezultă dintr-un singur eveniment, indiferent de numărul de riscuri ce au creat daune,


- protecţia oferită este mai cuprinzătoare deoarece include acumulările de daune datorate unui singur incident.
b) Contractul „excedent de rată a daunei” (loss retro) sau „oprire de daună” (stop loss)


- contractul de reasigurare presupune limitarea răspunderii cedentului la un anumit nivel al ratei daunei, cedând în reasigurare ceea ce depăşeşte un anumit nivel procentual determinat din volumul de prime;


- reasigurătorul suportă daunele numai dacă pierderea totală a cedentei pentru un an depăşeşte o sumă prestabilită sau procentul veniturilor din primă;   


- limita reţinerii cedentei se stabileşte ca un procent din volumul  primelor nete încasate de cedentă (10%), iar diferenţa va fi suportată de reasigurător;


- el nu va răspunde pentru daunele a căror valoare este mai mică decât rata daunei pentru anul anterior, ci numai pentru daunele aflate până la limita răspunderii contractului;


- aceste contracte se încheie numai cu societăţi de asigurare de primă clasă, deoarece reasigurătorul se bazează pe buna credinţă a cedentei, deoarece cedenta poate profita uşor de reasigurător prin extinderea subscrierii, ştiind că plăteşte reasigurătorul;


- este extinsă  în  practica internaţională în special pentru riscul de grindină.

Caracteristicile contractului excedent de daună

- cedenta îşi limitează răspunderea la un anumit procent din primele încasate din riscurile respective;


- reasigurătorul nu este răspunzător de daunele întâmplate până când nu se atinge nivelul procentual de daunalitate limită prestabilit, nivel de la care începe răspunderea sa;


- se administrează şi funcţionează ca şi un contract excedent de daună                


   - baza de referinţă pentru determinarea franşizei este rezultatul anual al ratei daunei, respectiv raportul procentual dintre volumul daunelor apărute intr-o perioadă de timp şi volumul total al primelor de asigurare încasate în aceiaşi perioadă de timp.

Avantajele contractului:

        -  oferă o protecţie foarte bună pentru compania cedentă, pentru rezultatele anuale:

         -  gestionarea contractului este foarte simplă si nu implică cheltuieli mari si cantitate mare de muncă

Dezavantajele contractului:

         - este dificilă fixarea primei de asigurare;

         - nu poate garanta obţinerea de profit de către compania cedentă

Forma şi conţinutul  contractului de reasigurare neproporţională

- nu există o formă standard;

· contractul este propus şi înaintat reasigurătorului  de către compania cedentă în funcţie de programul de reasigurare şi de interesele lui;

· reasigurătorul se bazează pe experienţa în subscriere a cedentei, pe integritatea, experienţa si judecata companiei cedente;

· reasigurătorul nu este interesat de riscurile individuale subscrise de cedentă, doar de profitabilitatea întregului portofoliu reasigurat;

· încheierea contractului are la bază un grad de încredere ridicat între cei doi parteneri, în primul rând notificarea promtă a daunelor de către cedentă şi colaborarea pentru dimensionarea şi rezolvarea lor;

· înainte de încheierea acordului reasigurătorul va solicita un set de informaţii laborioase despre natura afacerilor cedentei, condiţiile de pasare a riscurilor ce vor influenta viitorul istoric al daunelor, politica de subscriere a cedentei, abilitatea şi experienţa personalului companiei;

· reasigurătorul trebuie să aibă certitudinea că în perioada de desfăşurare a contractului va fi informat in legătură cu toate modificările ce pot apărea si pot schimba rezultatele finale.

CAPITOLUL VII

  ASIGURĂRI DE PERSOANE
7.1. Conceptul  și caracteristicile  asigurărilor  de persoane

Încă din antichitate, oamenii s-au preocupat de protejarea vieţii, a sănătăţii şi a bunurilor.

Cele mai vechi forme ale asigurărilor de viaţă sunt îndemnizaţiile de deces, acordate în vederea acoperirii cheltuielilor de înmormântare şi asigurările de rentă viageră. Ambele au apărut în antichitate , fiind legate de asociaţii religioase.

Până la sfârşitul secolului XIX, cele două forme ale asigurărilor de viaţă au fost cele mai practicate forme de asigurare.

Tabelele de mortalitate şi introducerea calculelor actuariale au revoluţionat în întregime practica asigurărilor de viaţă.

De-a lungul timpului, nevoile care au determinat încheierea unei asigurări de persoane s-au schimbat destul de mult. Astăzi în afara grijilor legate de cheltuielile de înmormântare, se constată nevoia unor asigurări, printre care mai frecvente sunt următoarele:

· asigurarea unei protecţii financiare a familiei sau a celor dependenţi în caz de deces

· achitarea datoriilor unei persoane în caz de deces, caz în care asigurarea apare ca o garanţie pentru credite 

· alocaţia de urmaş

· alocaţia de bătrâneţe

· economisirea pentru eventualele datorii viitoare( studiile copiilor, zestre, etc.)

· cheltuieli de spitalizare, îngrijire medicală, compensarea veniturilor în caz de boală sau invaliditate temporară

· investiţiile, etc.

7.2  Clasificarea asigurărilor de persoane

Din punct de vedere al modului de preluare al riscului şi al administrării, asigurările de persoane se împart în:

· asigurări de viaţă cu acumulare de capital
· alte forme de asigurări de persoane 
· asigurări de accidente, 
· asigurări de sănătate, 
· asigurări de accidente pentru călătorie

7.2.1. Asigurările de viaţă cu acumulare de capital

Asigurarea de viaţă este o formă de protecţie financiară, a persoanei asigurate sau a altor persoane desemnate de către titularul contractului în cazul decesului asiguratului.

Din punct de vedere a societăţii de asigurare, asigurarea de viaţă reprezintă o modalitate de transfer al riscului financiar legat de pierderea vieţii sau sănătăţii unui individ asupra unui grup de indivizi, expuşi aceluiaşi risc.

Din perspectiva individului, asigurarea de viaţă poate fi definită ca o înţelegere prin care asiguratul plăteşte o anumită sumă de bani-prima de asigurare-în schimbul căreia asigurătorul va plăti o anumită sumă de bani-suma asigurată-în caz de deces sau de supravieţuire.

Se poate afirma că asigurarea de viaţă se bazează pe încheierea unui contract de asigurare-poliţă de asigurare-prin care asigurătorul se obligă să plătească” beneficiarului” asigurării, o ]anumită sumă la producerea riscului asigurat-suma asigurată-în schimbul plăţii de către contractantul asigurării a unei prime de asigurare, respectiv” preţul” protecţiei oferite asiguratului de către asigurător. Poliţa de asigurare de viaţă conferă protecţie beneficiarului poliţei.

Riscul în asigurare de viaţă este riscul de deces. Decesul este un eveniment sigur, cert, incertitudinea rezultă din momentul în care el se produce.

Primele de asigurare se stabilesc pe baza calculelor actuariale, avându-se în vedere criterii generale( statistici demografice, tabele de mortalitate) şi speciale( ce ţin de individ).Din primele de asigurare încasate se creează rezervele matematice care se valorifică prin investire, sporind fondul din care se vor plăti sumele asigurate.

Spre deosebire de asigurările generale, unde contractele de asigurare sunt contracte de despăgubire, în asigurările de viaţă acest lucru nu este valabil, deoarece nici viaţa, nici sănătatea sau integritatea nu pot fi evaluate în bani. Oricine are un interes asigurabil nelimitat în cea ce priveşte propria persoană, dar modul în care îşi determină suma asigurată depinde de puterea sa financiară şi de nivelul de protecţie de care are nevoie şi pe care îl poate susţine.

Şi în ţările cu tradiţie în asigurări, încheierea unei poliţe de asigurare este o decizie individuală pe bază voluntară, făcută din interes personal sau pentru a proteja familia sau pe cei dragi.

Pentru a fi eficiente pentru asigurat şi companie, asigurările de viaţă se încheie de regulă pe un număr cât mai mare de ani 10,15,20 ani. Sunt asigurări pe termen mediu şi lung( de la 5-25 ani sau chiar mai mare), spre deosebire de contractele de asigurare generală, a căror durată este redusă( un an, o lună, o călătorie). Dată fiind această caracteristică, asigurarea de viaţă obligă la o deosebită seriozitate a contractantului asigurării privind plata primelor sub aspectul regularităţii şi a perioadei de asigurare, plata primelor se poate face o singură dată ( întreaga  primă)sau în rate anuale, semiauale, trimestriale şi mai rar lunare. În terminologia uzuală a asigurărilor de viaţă se consideră că atunci când în baza contractului de asigurare, se acordă o îndemnizaţie într-o singură tranşă, asigurarea este de capital. Indemnizaţiile periodice se practică în sistemul asigurărilor de rentă(anuităţi).

La produsele „pure” se pot adăuga şi unele clauze adiţionale, în funcţie de nevoia fiecărui asigurat în parte, prin care se extinde gama riscurilor şi implicit a protecţiei prin asigurare.

Asigurările de viaţă clasice nu sunt întotdeauna tentante numai prin protecţia pentru riscul de deces, motiv pentru care societăţile de asigurare au elaborat noi tipuri de produse prin care alături de protecţie sunt oferite şi alte avantaje cum ar fi: economisirea, investiţi, pensie pe o perioadă determinată sau viageră, tratament medical, cheltuieli de înmormântare, etc. Deci asiguratul poate beneficia de sume importante pe durata vieţii, ceea ce înseamnă că asigurările pot fi şi asigurări de supravieţuire. Acestea poartă denumirea de asigurări mixte de viaţă.

Partea de protecţie constă în faptul că în caz de deces, beneficiarul poliţei va încasa suma asigurată, iar în caz de supravieţuire asiguratul încasează această sumă la expirarea contractului de asigurare, aşa după cum este stabilit în contract.

În cazul contractului cu capitalizare, dacă asiguratul, datorită incapacităţii de a continua plata primelor sau datorită unui alt motiv  doreşte să întrerupă contractul înainte de data expirării acestuia, are dreptul să i se ramburseze o anumită sumă denumită  valoare de răscumpărare.

Aceasta se calculează numai pentru contractele cu plata eşalonată, prin aplicarea unei cote procentuale asupra rezervei matematice. Aceasta cota este diferita în funcţie de momentul rezilierii contractului. Rezilierile din primii ani de existenţă a contractului se concretizează în valori de răscumpărare reduse, datorită nivelului ridicat al cheltuielilor efectuate de asigurător în această perioadă. Asiguratul are dreptul de a rezilia contractul în orice moment şi de aceea în calculul primelor de asigurare se ţine seama de procentul persoanelor care se aşteaptă să rezilieze poliţa de asigurare în fiecare an.

Dacă asiguratul nu mai poate sau decide să nu mai continue contractul de asigurare, asigurătorii acceptă ca el să rămână asigurat pe toată perioada iniţială însă pentru o sumă asigurată redusă, calculată în funcţie de valoarea de răscumpărare la momentul respectiv. Acea valoare poate reprezenta primele de asigurare pentru care se calculează  suma asigurată, aceasta fiind mai mică decât în cazul în care s-ar plăti primele conform condiţiilor convenite.

7.3.  Principalele tipuri de asigurări de viaţă 

În asigurările de viaţă se practică în prezent un număr mare de forme foarte diversificate, cele mai multe dintre ele reprezentând creaţia ultimelor decenii. Acest lucru a fost determinat de nevoile tot mai variate ale clienţilor, dar şi de satisfacerea lor, evident, pe pieţele noastre.

Unele dintre tipurile de asigurări de viaţă, deşi încadrate în această categorie nu mai păstrează toate caracteristicile.

În contiuare vom studia câteva dintre cele mai reprezentative şi mai frecvent întâlnite forme:

a)  Asigurarea de supravieţuire: - se caracterizează prin faptul că asigurătorul se angajează să plătească asiguratului, la expirarea contractului suma asigurată cu condiţia ca acesta să fie în viaţă. Suma asigurată cuvenită asiguratului la expirarea contractului se constiuie din primele de asigurare achitate de către asigurat, acumulate în decursul perioadei de asigurare şi fructificate prin diverse modalităţi de către asigurător.


Asiguratul beneficiază de suma asigurată numai în cazul în care, la expirarea contractului, este în viaţă. În caz contrar asigurătorul se consideră  eliberat de această prestaţie înscrisă în contractul de asigurare, neavând nici o obligaţie faţă de moştenitorii asiguratului. Deci suma acumulată de asigurat pe parcursul, valabilităţii contractului, rămâne de drept societăţii de asigurare după decesul prematur al asiguratului. 


În cazul asigurării de supravieţuire cu titlu de rentă, suma cuvenită asiguratului la expirarea contractului de asigurare se plăteşte acestuia treptat, prin plăţi periodice, sub formă de rentă. Plata primelor de asigurare de către asigurat, poate avea loc sub forma primei unice sau în rate ( anuale, semestriale, trimestriale sau lunare) în cadrul perioadei de valabilitate a contractului. Plata de către asigurător a rentei poate începe imediat după perfectarea contractului de asigurare sau la o dată ulterioară, precizată în contract( la împlinirea unui număr de ani) situaţia cea mai întâlnită  în practică. Pentru plata rentei condiţia esenţială este ca asiguratul să supravieţuiască duratei asigurării şi să fi achitat, conform contractului, primele de asigurare.


Asigurarea de supravieţuire nu este atractivă nici pentru asigurat, nici pentru beneficiarul de asigurare, deci nu stimulează spiritul de economisire.

b)Asigurarea de deces : - are în vedere protecţia asiguratului pentru riscul de deces, un risc viitor, sigur, dar incert ca moment.


O asigurare de deces încheiată pe termen limitat obligă societate de asigurare să plătească beneficiarului asigurării suma asigurată înscrisă în contract, dacă decesul asiguratului s-a produs în perioada de valabilitate a contractului. În schimb dacă la expirarea contractului de asigurare de deces, asiguratul supravieţuieşte, atunci,  asigurătorul este scutit de orice obligaţie faţă de asigurat. Asigurarea de deces este o asigurare de protecţie împotriva unui risc determinat şi nu o asigurare de economisire.

c)  Asigurarea mixtă de viaţă: - se caracterizează prin faptul că un sigur contract acordă protecţie împotriva celor două riscuri, de supravieţuire şi de deces. Cuprinderea într-un contract de asigurare a celor două riscuri alternative nu înlătură caracterul lor contradictoriu. Se creează impresia că asiguratul este protejat în ambele cazuri. De fapt în cazul decesului asiguratului beneficiarul asigurării intră în posesia sumei asigurate, iar în cazul supravieţuirii asiguratul beneficiază nemijlocit de suma asigurată. Dacă asiguratul este protejat pentru ambele riscuri, el suportă prima de asigurare aferentă ambelor riscuri, de supravieţuire şi de deces, în mod cumulat, fapt justificat de asigurător prin cerinţa realizării echilibrului dintre primele încasate şi indemnizaţiile asumate şi datorate.


Marele avantaj al acestei forme constă în faptul că sumele de bani plătite de asigurat( sau contractant) sub forma primelor de asigurare reprezintă o formă de economisire care poate fi valorificată la expirarea perioadei. Asiguratul are oricând acces la fondul constituit din plata primelor de asigurare, putând oricând renunţa la contract, suma pe care ar urma să o primească fiind valoarea de răscumpărare a poliţei.

B. Forme complexe ale asigurărilor de viata


După scopul asigurării, conform unui alt principiu asigurările se împart astfel :

1.Asigurarea de viaţă pe termen limitat : - se încheie pe o anumită perioadă  de timp şi acoperă numai riscul de deces. Asiguratul va plăti periodic o sumă de bani(prima de asigurare) în schimbul căreia o altă persoană, dinainte stabilită(beneficiarul), va încasa suma asigurată la decesul asiguratului, conform contractului.


Suma asigurată se plăteşte numai dacă decesul asiguratului se produce în perioada de valabilitate a asigurării.


Dacă mediul economic este inflaţionist, suma asigurată poate fi protejată printr-o clauză specială împotriva inflaţiei, ceea ce implică şi adaptarea primei de asigurare. 

2.Asigurarea de viaţă pe termen nelimitat : - acoperă riscul de deces pe o perioadă  mai lungă de timp, respectiv până la o vârstă înaintată a asiguratului (105 ani).Condiţia este ca asiguratul să plătească primele de asigurare până la o anumită vârstă( cea a pensionării).Riscul de deces este acoperit pe toată perioada cuprinsă între momentul încheierii asigurării şi atingerea vârstei respective. Dacă asiguratul ajunge la vârsta precizată în contract va primi suma asigurată actualizată. Deosebirea faţă de asigurarea de viaţă pe termen limitat constă în mărimea primei de asigurare şi în faptul că introduce un nou element şi anume rambursarea sumei la împlinirea vârstei determinate a asiguratului.

3.Asigurarea mixtă de viaţă
Asigurarea mixtă redusă : - se caracterizează prin aceea că la expirarea perioadei de asigurare ,dacă asiguratul, este în viaţă el beneficiază de suma asigurată, iar dacă el decedează asigurătorul va plăti suma primelor de asigurare înregistrate până la momentul decesului la care de regulă se adăugă cota corespunzătoare participării la profit pentru partea din rezervele matematice investite de asigurător, beneficiarului. Asiguratul îşi va alege nivelul sumei asigurate.

Asigurarea tip student : - are ca scop economisirea unor fonduri pentru perioada de studii a copiilor, chiar în condiţiile în care plătitorul nu ar mai supravieţui la momentul începerii acestora. Asiguratul poate fi părintele sau tutorele copilului, iar beneficiarul poliţei va fi copilul ajuns la vârsta studiilor universitare. Primele de asigurare vor fi plătite de asigurat, de obicei până la începerea studiilor urmând ca beneficiarul- copilul- să intre în posesia rentelor la vârsta specificată în contract. Durata de plată a rentelor poate fi de 4-5 ani după cum a ales asiguratul. La opţiunea sa suma asigurată se poate plăti şi integral, la începutul vârstei la care acesta îşi începe studiile, dar într-o proporţie mai mică de 100% (90-95%) din suma totală a rentelor, motivul fiind determinat de faptul că societatea nu mai poate capitaliza sumele respective pe perioada care ar fi trecut până la expirarea perioadei de 4 sau 5 ani în care ar fi plătit eşalonat. Societatea va plăti chiar dacă una dintre părţi (asigurat sau beneficiar) va deceda, asumându-şi obligaţiile de plată a rentelor în cazul decesului asiguratului pe parcursul perioadei de asigurare sau transformându-se într-o poliţa mixtă de viaţă în cazul în care beneficiarul decedează pe perioada de plată a primelor. Dacă decesul se produce pe perioada plăţii rentelor, ele vor fi încasate de asigurat ca o sumă forfetară sau în acelaşi mod, adică periodic.

O astfel de poliţă se poate încheia pe o perioadă minimă stabilită de societate de asigurare (minim 9-10ani) în funcţie de numărul de ani ales pentru plata rentelor(4 respectiv 5 ani), iar primele de asigurare trebuie plătite, indiferent de nivelul sumei asigurate, într-un interval de cel puţin 5 ani.

Asigurarea tip zestre : - este o asigurare prin care părinţii sau tutorii legali oferă o sumă de bani drept zestre în momentul în care copilul se căsătoreşte pentru a porni la întemeierea unei familii. Este o asigurare de viaţă prin care se oferă protecţia faţă de riscul de deces al persoanei asigurate ( părinte sau tutorele copilului), beneficiarul (copilul) primind suma asigurată în momentul căsătoriei sau la împlinirea unei anumite vârste. Este un produs asemănător celui pentru studii cu deosebirea că suma asigurată se plăteşte integral, nu eşalonat. În cazul decesului contractantului, copilul va beneficia de această sumă la termenul cuvenit, iar în cazul decesului beneficiarului, poliţa devine ca şi în cazul asigurării tip student, o poliţă de asigurare mixtă.

Asigurarea de tip unit-linked : - este o asigurare pa bază de investiţii, care oferă protecţia prin asigurare şi totodată posibilitatea investirii. Prima plătită de asigurat este investită în-unul sau mai multe fonduri de investiţii puse la dispoziţie de asigurător din care asiguratul primeşte apoi un anumit număr de unituri( o cotă parte).Asiguratul are dreptul de a opta pentru fondul şi structura în care se vor investi primele plătite de el, având posibilitatea, pe parcursul  derulării asigurării, de a schimba această structură, de a investi suplimentar, etc. Participarea la aceste fonduri de investiţii este condiţionată de cumpărarea unei asigurări de viaţă.
 
Asigurarea de tip unit linked (UL) a apărut ca răspuns la dorinţa de investire a asiguraţilor alături de nevoia de protecţie. Produsul are în structura sa două componente:

· componenta de protecţie

· componenta investiţională 
Componenta de protecţie : - este de fapt o asigurare  de viaţă pe termen nelimitata pentru care plata primelor de asigurare se face eşalonat până la împlinirea vârstei de pensionare. Pe perioada protecţiei suma asigurată aleasă de client este garantată de asigurător. În caz de deces, în cadrul perioadei de valabilitate a asigurării, beneficiarul va încasa maximul dintre valoarea sumei asigurate corespunzătoare asigurării de viaţă şi valoarea contului său la momentul respectiv. Nivelul sumei asigurate este stabilit de client între o limită minimă şi una maximă în funcţie de vârsta sa şi de prima plătită.

Contul contractantului reprezintă echivalentul valoric al unit-urilor deţinute în fondurile financiare ale asigurătorului.

Componenta investițională : constă în cumpărarea de unități de cont (unit-uri) în fondurile asigurătorului special constituite în acest scop. Ele sunt fonduri interne închise, reprezentând un portofoliu de diverse tipuri de active financiare, administrate de asigurător exclusiv în scopul asigurării. In mod normal, în funcție de legislație, piața de capital din țara respectivă și posibilitățile de investire, asigurătorul crează mai multe fonduri din care asiguratul are posibilitatea să aleagă. 

Contractantul asigurării va avea acces la aceste fonduri doar prin intermediul asigurărilor „unit linked”, iar prima de asigurare plătită va fi destinată în întregime achiziţionării de „unit-uri” în fondurile financiare.
Plata primei de asigurare se face anual, semestrial, trimestrial lunar dar şi în orice moment se doreşte pentru mărirea părţii investite. Contractantul poate alege procentul în care prima se va aloca între fondurile create. Mai mult în momentul plăţi viitoarelor prime, oricând pe durata de plată a primelor, clientul poate opta în mod gratuit pentru schimbarea procentului de alocare.
În cazul asigurării ”unit linked” în care, la expirarea contractului există posibilitatea transformării valorii contului. Există şi o a treia componentă, cea a rentelor, care constă în transformarea valorii contului contractantului asigurări la sfârşitul perioadei de plată a primelor în rente lunare, plătibile atâta timp cât asiguratul este în viaţă. Odată cu expirarea perioadei de plată a primelor(la vârsta de pensionare) va începe plata rentelor lunare viagere. Unele societăţi plătesc rentele pe o perioadă garantată indiferent dacă asiguratul decedează sau nu în acest interval. De exemplu dacă asiguratul decedează în primul an după începerea plăţii rentelor acestea vor continua să fie plătite beneficiarilor desemnaţi pe perioada rămasă.
Pentru asigurarea ”unit linked” cu componentă de pensie trebuie menţionat că nivelul ratelor depinde de performanţa fondurilor de investiţii, renta va fi stabilită în funcţie de numărul unit-urilor din contul contractantului la vârsta de pensionare.
Preţul de cumpărare reprezintă preţul la care clientul poate cumpăra unit-uri în fondurile financiare menţionate. Deci banii plătiţi de client sub forma primelor de asigurare sunt convertiţi în unit-uri pe baza preţului de cumpărare.
   Trăsături privind flexibilitatea produsului
a) prima de asigurare nu este fixă. Contractantul poate opta oricând, pe durata de plată a primelor, pentru mărirea sau micşorarea primei de asigurare

b) contractantul poate opta pentru orice valoare a sumei asigurate situată între o limită minimă şi una maximă. Limitele minime şi maxime ale sumei asigurate depind de vârsta asiguratului şi de primele de asigurare pe care le plăteşte. Suma asigurată se plăteşte între cele două limite şi este garantată de asigurător pe toată durata contractului. Oricând pe durata contractului, contractantul poate modifica nivelul sumei asigurate.

c) primele de asigurare vor fi eşalonate, existând posibilitatea schimbării frecvenţei de plată la fiecare aniversare a contractului. La fiecare aniversare a contractului, contractantul are posibilitatea de a-şi ajusta prima cu rata inflaţiei. Această ajustare implică modificarea corespunzătoare a sumei asigurate.

d) dacă asiguratul sau contractantul renunţă la plata primelor de asigurare, contractul „unit linked” se transformă în contract cu suma asigurată redusă, adică noua sumă asigurată va fi egală cu valoarea contractului la momentul încetării plăţii primelor.

e) contractantul are dreptul să retragă o cotă din unit-uri din contul său, cotă exprimată ca procent sau sumă fixă, oricând pe durata contractului.

f) în cazul unui contract cu suma asigurată redusă, contractantul are dreptul să facă retrageri periodice prin reducerea valorii contului său. Aceste retrageri pot fi exprimate sub forma unei cote procentuale sau sub forma unei sume fixe şi sunt posibile atâta timp cât valoarea contractului nu este nulă sau până la momentul în care contractantul dispune plata valorii restante a contului său.

g) contractantul asigurării are dreptul ca o dată pe an ( fără plata unui comision) să transfere unit-uri între fondurile financiare în care se află banii săi.

h) contractantul asigurării are dreptul să redirecţioneze primele viitoare, să mărească primele eşalonate şi să modifice suma asigurată.

i) contractantul asigurării are dreptul să transforme contractul într-unul cu suma asigurată redusă.          

Produsului „unit linked” ca şi celorlalte tipuri de asigurări de viaţă, li se pot adăuga clauze suplimentare, cu deosebirea că prima corespunzătoare clauzelor se va deduce lunar din contul contractantului prin reducerea numărului de unit-uri. 

Deosebiri dintre asigurarea tradiţională şi unit linkcd

Asigurarea unit linkcd este diferită faţă de asigurarea clasică în substanţa sa, în modul de administrare şi în flexibilitatea pentru contractant şi pentru asigurător.

1. Din punct de vedere al tehnicii investiţiilor. În cazul asigurării clasice, riscul investiţiei aparţine asigurătorului, iar răspunderea faţă de contractant este foarte mare. Deoarece asigurătorul a promis o anumită dobândă, va fi obligat să investească banii cu multă prudenţă, de obicei în depozite bancare şi obligaţiuni emise de stat care deşi nu duc la obţinerea unor beneficii mari sunt investiţii sigure.

În cazul asigurării unit linkcd , riscul  investiţional aparţine contractantului asigurării, asigurătorul care încheie acest contract evaluează capitalul în funcţie de unităţile de investiţie. Preţul sau cursul investiţiei este calculat în fiecare zi sau săptămână. Valoarea poliţei este întotdeauna rezultatul unui număr de unităţi înmulţit cu cursul zilei respective. Beneficiile obţinute din investiţii sunt stabilite în relaţie cu performanţa fondurilor de investiţii create şi puse la dispoziţie de asigurător.

2. Asigurarea clasică include o asigurare cu termen limită sau o dată scadentă pentru achitarea primelor de asigurare. În cazul asigurării unit linkcd, contractantul asigurării poate plăti suplimente de primă oricând doreşte, ca sume adiţionale pentru investire, sub formă de top-up. În acelaşi timp, asiguratul poate beneficia de controlarea investiţiei sale înainte de termen sau mai târziu de termenul fixat, nefiind obligat să respecte cu stricteţe termenele, ca şi în cazul asigurării clasice.

3. În ceea ce priveşte prima de asigurare, la asigurarea clasică ea este dată de suma costurilor primei de risc şi a primei de depunere, stabilite în prealabil. În cazul asigurării UL, asiguratul care încheie acest tip de contract dispune de un depozit, de unde sunt asigurate sumele pentru rambursarea sau compensarea cheltuielilor şi pentru primele de risc, investindu-se diferenţa. Prima de asigurare nu se mai stabileşte pe toată durata asigurării. Asigurătorul UL îşi extrage sumele de care are nevoie într-un anumit an sau într-o anumită lună, pentru acoperirea cheltuielilor şi riscurilor din valoarea fondurilor contractului respectiv.

Asigurarea UL nu cunoaşte fenomenul finanţării anticipate cu prima de asigurare, care presupune ca la începutul perioadei de asigurare, prima de asigurare plătită de asigurat să fie mai mare decât este nevoie în realitate. Apare astfel o rezervă care poate fi epuizată în cazul în care la expirarea perioadei asigurate, prima este prea mică pentru acoperirea riscului.

Banii care nu sunt folosiţi pentru acoperirea riscului sunt investiţi în favoarea asiguratului.

Asigurarea pentru ipotecă : - se încheie de obicei la cumpărarea unui imobil. Prin încheierea unei asigurări de viaţă creditorul( de obicei banca) se asigură că în caz de deces al debitorului va încasa sumele restant neplătite.

Există mai multe forme de asigurare de ipotecă în funcţie de modul de rambursare a creditului, cele mai întâlnite fiind:

a) Ipoteca liniară . – prin care debitorul şi creditorul stabilesc rambursarea creditului într-un anumit număr de ani, pe baza achitării anuale a unei sume fixe. Debitul global, care constă în rata la care se adaugă dobânda la suma împrumutată scade anual, deoarece pentru rata deja plătită nu se mai plăteşte dobândă. În aceste cazuri se încheie o asigurare de deces, care garantează achitarea restului sumei în cazul în care debitorul decedează înainte de rambursarea integrală a creditului. O asemenea asigurare de capital pentru caz de deces poate fi încheiată şi pentru două persoane. Dacă două persoane cumpără o casă împreună, în cazul decesului debitorului, respectiv a unuia dintre asiguraţi, îndemnizaţia acordată de această asigurare de risc poate fi folosită pentru achitarea părţii de credit neactualizate.

b) Ipoteca pe bază de anuitate(Anuitate) : - se caracterizează prin plata dobânzii şi a ratei printr-o sumă anuală fixă, denumită anuitate. Spre deosebire de ipoteca liniară, suma plătită periodic nu se micşorează.

· fiecare sumă plătită include suma calculată ca rată şi progresiv se reduce suma care reprezintă participarea la dobândă,

· rata anuală rămâne neschimbată, ponderea acelei părţi din suma plătită anual pe care o reprezintă rata propriu zisă înregistrează o creştere continuă

În primii ani, rata anuală este mai mică, în ultimii ani, suma plătită reprezintă aproape integral rata.

Asigurarea de rentă : - asigurătorul plăteşte o indemnizaţie periodică de la o dată bine stabilită în contract. În funcţie de perioada de plată a acesteia se disting:

Renta cu rată fixă : - caz în care indemnizaţia de asigurare se plăteşte indiferent dacă asiguratul mai trăieşte sau nu. În momentul în care începe plata acestei rate fixe, este important dacă asiguratul mai este sau nu în viaţă, ea se plăteşte pe o anumită perioadă(un număr de ani).

Renta viageră : - caz în care pentru primirea unei indemnizaţii de rentă viageră, asiguratul( sau în cazul în care avem de-a face cu mai mulţi asiguraţi, cel puţin unul dintre aceştia) trebuie să fie în viaţă. Asigurarea este încheiată pe viaţa asiguratului. O asigurare de rentă viageră poate fi încheiată şi în favoarea mai multor persoane. În astfel de situaţii, la moartea unuia dintre asiguraţi, renta viageră se transferă asupra viţii celuilalt.

Pensia de urmaş: - se acordă  sub forma unei indemnizaţi anuale până la expirarea termenului, chiar dacă asiguratul decedează înaintea acestei date.

Această formă de asigurare se încheie doar pentru un singur asigurat. Deoarece este vorba de o rentă fixă, pentru acordarea indemnizaţiilor nu este necesar ca asiguratul să fie în viaţă.
7.4. Opţiuni şi clauze adiţionale la asigurările de viaţă

Societatea de asigurare oferă posibilitatea unor avantaje şi protecţii suplimentare la fiecare dintre produsele de asigurare.

a) Protecţia împotriva inflaţiei. se practică ca o clauză adiţională, dată fiind rata mare a inflaţiei din România, este absolut necesară.

Deoarece asigurarea de viaţă este o asigurare pe termen lung, este necesară cel puţin menţinerea  valorii reale a sumei asigurate, ceea  ce implică  corectarea sumei asigurate şi a primelor de asigurare cu inflaţia a acesteia. Ea are ca scop protejarea sumei asigurate, păstrarea valorii reale a poliţei prin ajustarea permanentă cu rata inflaţiei. Prin această opţiune se poate menţine în viitor valoarea reală a sumei asigurate stabilită la încheierea poliţei şi se aplică numai poliţelor plătite în mod eşalonat. Acest lucru este însoţit de creşterea corespunzătoare a primei de asigurare.

Corectarea se face la fiecare aniversare a poliţei, respectiv atunci când se împlineşte un anumit număr de anji.Ca mod de funcţionare, suplimentul de primă de asigurare se va utiliza pentru adăugarea unei sume adiţionale, calculate pe baza vârstei asiguratului în anul respectiv şi a perioadei rămase până la expirarea poliţei.

b) Alte clauze adiţionale ale contractului de asigurare de viaţă:

Acestea se adaugă contractului de bază, având ca scop oferirea unor avantaje în plus asiguraţilor contra plăţii unor sume foarte mici. În general ele sunt valabile pentru oricare dintre asigurările de viaţă şi se adaugă contractului principal în aceleaşi condiţii, respectiv vârsta de intrare în asigurare şi durata de plată a primelor.

b1) Clauza de scutire de la plata primelor : - ea presupune posibilitatea de încetare a plăţii primelor de asigurare, având drept cauză o invaliditate sau un accident produs după durata începerii poliţei de asigurare. Clauza este acceptată numai dacă asiguratul nu mai poate munci pentru a obţine venituri din care să plătească primele de asigurare.

b2)  Clauza temporară flexibilă: - permite un maxim de flexibilitate în alegerea unei ajustări a beneficiilor de deces şi supravieţuire, fiind permisă creşterea sumei corespunzătoare în caz de deces, indiferent de modalitatea aleasă pentru plata primelor de asigurare(unică sau eşalonată).

În mod deosebit pentru această clauză perioada de asigurare poate fi mai scurtă sau egală cu cea corespunzătoare poliţei de bază. Suma asigurată va fi plătită beneficiarului poliţei dacă asiguratul va deceda pe perioada de valabilitate a clauzei. Această clauză poate fi ataşată celor mai multe tipuri de asigurare de viaţă.

b3). Clauza de creştere garantată a sumei asigurate : - permite ca la un anumit interval de timp la aniversarea contractului, asiguraţii care au optat pentru plata eşalonată a primelor să îşi poată creşte prima aferentă asigurării de bază şi cea corespunzătoare celorlalte clauze suplimentare cu un procent determinat, cu condiţia ca perioada rămasă până la expirarea asigurării să fie cel puţin un număr de ani stabilit de asigurător.

Din punct de vedere tehnic, suplimentul de primă plătit va fi folosit şi pentru achiziţionarea unei sume asigurate adiţionale ce are la bază rata de primă aferentă vârstei curente a asiguratului şi perioadei rămase până la expirarea asigurării.

b4). Asigurarea suplimentară de deces prin accident : - suma asigurată va fi plătită dacă decesul asiguratului va surveni ca urmare a unui accident întâmplat pe perioada de valabilitate a acesteia. Decesul trebuie să se producă nu mai târziu de un an de la data producerii accidentului. De regulă suma iniţială asigurată aferentă acestei clauze nu poate depăşi suma asigurată aferentă asigurării de bază.

b5) Asigurarea suplimentară de invaliditate permanentă din accident : - dacă un accident are ca urmare o invaliditate permanentă(aşa cum este definită în condiţiile poliţei, asigurătorul va achita o sumă forfetară, în funcţie de gradul de invaliditate. Suma iniţială asigurată corespunzătoare acestei clauze nu poate depăşi suma asigurată aferentă poliţei de bază, iar ca regulă durata de valabilitate a clauzei trebuie să fie egală cu cea a poliţei de bază.

b6)  Asigurarea suplimentară de invaliditate permanentă şi deces din accident : - reprezintă o combinaţie a celorlalte două clase prezentate. De aceea suma asigurată reprezintă însumarea sumelor asigurate pentru clasele anterioare.

7.5.  Asigurările de persoane altele decât cele de viaţă
Deşi sunt tot asigurări de persoane, ele fac parte din asigurările de non-viaţă deoarece principalele riscuri acoperite nu se referă la riscul de deces ci la riscuri ce creează suferinţe fizice sau de altă natură. Aici sunt incluse: asigurarea medicală, asigurarea de accidente, asigurarea de călătorie.

A. Asigurarea medicală 
Asigurarea medicală sau asigurarea de sănătate este o formă de asigurare destinată acoperirii totale sau parţiale a costurilor de spitalizare, dacă spitalizarea depăşeşte un anumit număr de zile consecutive( de obicei 3 sau 5), a costurilor unui tratament medical ca rezultat al unei boli sau vătămări corporale în perioada asigurată sau pur şi simplu acoperirea pentru boală sau compensarea veniturilor pe perioada de boală.

Riscul de deces nu este asigurat.

Primele de asigurare sunt diferite pentru bărbaţi şi pentru femei.Ca şi în alte tipuri de contracte de asigurare de sănătate se stabileşte o perioadă de aşteptare, numai după expirarea căreia acoperirea devine efectivă, aceasta poate fi de 3-6 luni.

Costurile acoperite pot fi:

· de spitalizare

· de convalescenţă

· de tratament la domiciliu după externare

· indemnizaţie pentru maternitate

· consultaţii la un medic generalist

· consultaţii, diagnostic şi/sau alte taxe la specialişti

· intervenţii chirurgicale

· servicii private de ambulanţă

· costuri de repatriere

· închirierea unui scaun cu rotile, etc.

Nivelul primelor de asigurare are în vedere şi categoriile ocupaţionale, datorită riscurilor diferite.

Sumele asigurate plătite pot îmbrăca următoarele forme:

· sume fixe, forfetare reprezentând o indemnizaţie pe zi de spitalizare sau sumă fixă pentru intervenţii chirurgicale

· compensarea cheltuielilor de spitalizare, sub forma unor indemnizaţii pentru servicii de spitalizare private, tratament medical, chirurgical.

B. Asigurarea de accidente
Asigurarea de accidente este un tip de asigurare de persoane diferit de cele de viaţă practicate. Ea poate fi impusă prin lege pentru anumite categorii de accidente, prin politica de protejare a angajaţilor unei firme a cărei activitate presupune riscuri semnificative( construcţii, industrie, minerit, etc) sau chiar prin condiţionarea acestor asigurări de către sindicate.

Ele sunt diferite de asigurările de viaţă şi de aceea se încadrează în categoria asigurărilor de persoane, altele decât cele de viaţă.

Deosebirile majore dintre cele două categorii sunt:

· asigurarea de accidente acoperă( ca risc principal) diverse riscuri de accidente şi nu riscul de deces

· se încheie pe termene mai scurte( de obicei un an, dar şi pe perioade mai mici) nefiind asigurare pe termen lung.

· sumele asigurate se plătesc asiguratului proporţional cu gradul de invaliditate   ( conform condiţiilor de asigurare) spre deosebire de asigurarea de viaţă la care sumele se plătesc beneficiarului în caz de deces al persoanei asigurate 

· asigurările de accident sunt mai simple, în timp ce asigurările de viaţă pot oferi produse mai complexe care, alături de protecţia oferită în cazul producerii riscului asigurat, combină şi elementul de economisire sau investire, de care asiguratul beneficiază la expirarea contractului în caz de supravieţuire. De cele mai multe ori, companiile din domeniile ale căror activităţi presupun riscuri oferă angajaţilor asigurarea de accidente.
Pentru a nu crea confuzii sau interpretări ulterioare, poliţa de asigurare de accidente conţine diferiţi termeni. Unii dintre ei se regăsesc în reglementările legale în vigoare, sunt preluaţi de acestea, fiind acceptaţi ca atare. Cei mai importanţi sunt:

· accidentul : - reprezintă un eveniment nedorit, datorat unei cauze exterioare violente, într-o conjunctură nedorită, produs independent de voinţa asiguratului, care nu este nici aşteptat şi care generează pagube, răniri, vătămare corporală sau decesul acestuia

· invaliditatea permanentă : -  reprezintă un prejudiciu corporal permanent ca urmare a unui accident care are drept consecinţă reducerea potenţialului fizic, psio-senzorial sau intelectual, ivită în decurs ce cel mult un an de la data accidentului şi ca urmare a acesteia, nesuspectibilă de ameliorări

· incapacitate temporară de muncă : - este considerată drept o prejudiciere corporală temporară ca urmare a unui accident care a determinat aceleaşi efecte de mai sus şi care îl împiedică pe asigurat să-şi îndeplinească sarcinile de serviciu pe o perioadă de timp limitată.

Asigurarea de accident poate fi încheiată ca asigurare individuală sau colectivă. Aceasta din urmă se poate încheia nominal sau pentru toţi angajaţii pe profesii, pentru toţi angajaţii de profesie sau pentru un număr mediu de angajaţi.  

Obiectul asigurării : îl reprezintă obligaţia asigurătorului de a plăti sumele asigurate în cazul producerii accidentului sau al decesului din accident al asiguratului şi/sau cheltuielile medicale necesare. De obicei societăţile de asigurare prevăd şi anumite sume asigurate limită până la care se pot încheia aceste poliţe.

Riscuri acoperite : - fiecare societate de asigurare îşi stabileşte anumite riscuri pe care le acoperă. În general sunt acoperite: accidentele de circulaţie, accidentele din practicarea sporturilor, funcţionarea maşinilor, aparatelor, uneltelor, instalaţii, degerări pe care asiguratul nu le-a putut evita datorită accidentului, asfixiere, înec, explozii, prăbuşiri de teren, fulger, trăsnet, electrocutare, lovire, înţepare, cădere, tăiere, arsuri, atac al unei alte persoane sau a unui animal, accidente produse ca urmare a acţiunii armelor.

Riscuri excluse: - sunt în general cele ce se produc datorită unei stări sau comportări anormale, ilegale sau înafara normelor de natură publică a asigurării care facilitează producerea lor, cum ar fi : accidente produse în stare de ebrietate a asiguratului, intoxicaţii ca urmare a abuzului de alcool, medicamente şi droguri, accidente produse ca urmare a acţiunilor de natură delictuală, imprudenţe sau neglijenţe grave, urmări ale operaţiilor chirurgicale sau tratamente care nu au legătură cu accidentul, urmări a bolilor profesionale, infecţioase sau psihice, accidente produse de orice formă de război, revoluţie, explozie chimică, contaminare din orice cauză, poluare, sinucidere sau tentativă de sinucidere, etc.

În funcţie de gravitatea efectelor accidentului, asiguratul primeşte o anumită sumă de bani, conform unei scheme propuse de asigurător şi acceptată de asigurat, conform contractului de asigurare. Plata sumei asigurate se face pe baza unor documente ( inclusiv medicale) şi a unor investigaţii pe care asigurătorul are dreptul de a le efectua. 

C. Asigurarea de călătorie 
Această asigurare, denumită asigurarea de accidente pentru călătorii în străinătate  este de fapt o combinație între asigurarea de accidente și asigurarea de sănătate pe o perioadă determinată și acoperă accidentele sau îmbolnăvirile ce pot să apară în perioada contractuală menţionată în poliţă pe parcursul unei călătorii determinate ( de obicei în străinătate). Unele societăţi acoperă şi riscul de deces în această perioadă.

Îmbolnăvirea: - este definită ca o schimbare importantă a stării de sănătate fizică a persoanei asigurate ceea ce este important în această situaţie este faptul că în contractul de asigurare îmbolnăvirea este acoperită numai dacă nu este legată de o manifestare preexistentă a unei boli cunoscute sau malformaţii pentru care s-au făcut tratamente prescrise de medic.

În cazul producerii unui accident sau a unei îmbolnăviri conform definiţiilor din contractul de asigurare, asigurătorul printr-un împuternicit ( de obicei o societate care prestează servicii de asistenţă în numele acesteia) va organiza şi va lua toate măsurile pentru acordarea ajutorului necesar în situaţia concretă.

Pe toată durata călătoriei asigurătorul va plăti pentru asigurat anumite sume ce reprezintă cheltuieli rezonabile şi normale pentru situaţia respectivă.

În situaţia în care asigurătorul nu este spitalizat şi va plăti direct sumele necesare acoperirii acestor cheltuieli, se poate solicita asigurătorului rambursarea cheltuielilor medicale pe baza unor documente solicitate de acesta din urmă.

Asiguratul va trebui să accepte şi exercitarea dreptului asigurătorului de a examina pe cheltuiala sa pe asigurat în ţara în care s-a încheiat asigurarea la o clinică impusă de obicei de acesta.

Ca regulă nu se rambursează cheltuielile care au fost făcute fără respectarea condiţiilor poliţei, care nu se încadrează în limitele geografice prevăzute sau care presupun anumite tratamente sau intervenţii pentru boli avute anterior călătoriei.

Aici se încadrează: sarcina şi complicaţiile ei, afecţiuni sau boli psihice, SIDA, infectarea cu HIV, chirurgie plastică, perioadele petrecute în centrele de recuperare, psihanaliză sau dezintoxicare, tratamente oftalmologice, aparate auditive, tratamente stomatologice proteice, vaccinări şi orice alte consultaţii medicale care nu au legătură cu unul din evenimentele asigurate.

Evenimentele excluse printre care: război de orice natură, consumul de droguri sau medicamente ca urmare a unui tratament ce nu a fost prescris de un medic autorizat, consumul de alcool, sinuciderea, tentativele de sinucidere şi consecinţele acesteia, participarea persoanei asigurate la competiţii sportive de orice fel, la demonstraţii, rebeliuni, acte care contravin legii.

Pentru asiguraţi se recomandă o atentă alegere a asigurării de sănătate ( călătorie), în funcţie de de condiţiile concrete şi evident al primei de asigurare.

CAPITOLUL  VIII

ASIGURĂRI DE BUNURI

8.1. Asigurarea clădirilor şi a conţinutului acestora
 Condiţii generale 

Asigurarea clădirilor este o asigurare cu caracter facultativ, inclusă în portofoliu tuturor societăţilor de asigurare, care îşi desfăşoară activitatea în România în cadrul ramurii de non-life.

Se poate încheia de persoane fizice şi juridice, în general cu sediul sau reşedinţa în România la societăţi de asigurări care practică asigurări non-life. Obiectul şi riscurile asigurate sunt în general aceleaşi la toate societăţile de asigurare, diferit fiind mecanismul de încheiere al asigurării.

 Obiectul asigurării : - potrivit asigurării de bunuri pot fi asigurate:

a) clădiri şi alte construcţii( inclusiv instalaţiile fixe aferente) care servesc pentru: locuinţe, birouri, construcţii, instalaţii industriale, magazine, depozite de mărfuri, ateliere, teatre, cinematografe, cluburi, muzee, expoziţii, dependenţe, etc. , construcţii în curs de execuţie, împrejurimile, etc.

b) maşinile, utilajele, instalaţiile, motoarele, uneltele, inventarul gospodăresc şi alte mijloace fixe.

c) mărfurile, materii prime şi auxiliare, materiale, semifabricatele, produse finite şi alte mijloace circulante materiale.

Nu se asigură potrivit regulamentului asigurărilor de bunuri, următoarele:

a) banii, hârtiile de valoare, documentele, registrele, titlurile de valoare, actele, manuscrisele, pietrele scumpe, obiectele din material preţios, mărcile poştale şi altele cu excepţia obiectelor de muzeu sau expoziţie

b) bunuri din gospodăriile persoanelor fizice, animale, culturi agricole, autovehicule şi alte vehicule cu tracţiune mecanică, navele şi alte bunuri care comportă asigurare în baza altor condiţii speciale de asigurare

c) salarii, alte construcţii speciale.
Riscuri asigurate: în asigurarea clădirilor, altor construcţii şi a conţinutului lor se iau în considerare următoarele riscuri generale: incendiu, trăsnet, explozie, ploaie torenţială inclusiv efectele indirecte ale acesteia, grindină, inundaţie, furtună, uragan, cutremur de pământ, prăbuşire sau alunecare de teren, greutatea stratului de zăpadă pe clădiri şi construcţii, avalanşe de zăpadă, căderea pe clădiri a unor corpuri, apă de conductă, etc.

Se mai acordă despăgubiri şi pentru:

a) cazurile de demolare sau dărâmare a unor clădiri sau construcţii, de demontarea şi mutarea unor mijloace fixe ca urmare a ameninţării generate de producerea şi extinderea riscului de bază asigurat( incendiu, inundaţie, cutremur de pământ, prăbuşiri sau alunecări de teren, etc.)

b) cazurile de izbire a clădirilor şi altor construcţii de către un vehicul

c) cheltuieli de curăţare a locului în care s-a produs cazul asigurat propriu-zis

d) carbonizarea sau topirea unor obiecte de natura mijloacelor fixe sau a mijloacelor circulante ca urmare a cazurilor de incendiu şi alte calamităţi produse la clădiri şi alte construcţii

e) avarii accidentale produse la instalaţiile de apă, gaze, canalizare, încălzire centrală, etc.

f) pierderea sau dispariţia unor bunuri asigurate cauzate direct de riscurile asigurate.

Riscurile excluse : distrugeri la bunurile asigurabile menţionate datorate unor surse normale de căldură sau prin oxidare, fermentare, căldură, afumare, etc; distrugeri provenind din acţiunea curentului electric neurmate de incendiu; riscuri provenind din prelucrarea bunurilor la căldură sau foc deschis. 

Asigurarea de bunuri se încheie pe două tipuri de poliţă:
-  standard ( incendiu, explozie, căderi de corpuri) 
- extinsă( celelalte riscuri asigurabile – la fiecare risc corespunzându-i cota de primă).
Mecanismul asigurării : - comportă anumite aspecte caracteristice referitoare la : modul de încheiere al asigurării, suma asigurată, prima de asigurare, obligaţiile părţilor contractante.

Asigurarea clădirilor şi construcţiilor se încheie la solicitarea persoanei fizice şi juridice, pe baza declaraţiei de asigurare, respectiv a contractului de asigurare. Durata asigurării este de un an, dar la cerere asigurarea poate fi încheiată şi pe perioade mai reduse de timp( cel puţin 3 luni), sau mai mari de timp( cel mult 5 ani).

Suma asigurată : - se stabileşte prin negociere între asigurat şi societatea de asigurare, în baza declaraţiei de asigurare, dar ţinând seama de valoarea din nou a bunului asigurat( valoarea de înlocuire diminuată cu uzura) în momentul asigurării.

Suma asigurată se poate stabili astfel :

a) pentru clădiri şi construcţii, separat pentru fiecare clădire sau construcţie în parte, precum şi pentru fiecare obiect de muzeu sau expoziţie, lucrare de artă, etc.

b) pentru bunurile ce reprezintă conţinutul clădirilor şi construcţiilor( mijloace fixe şi circulante) global, pentru toate bunurile din aceeaşi grupă prevăzute în tariful de prime sau separat pentru fiecare bun ori pentru unele bunuri din aceeaşi grupă prevăzute în tariful de prime

În cazul asigurării unor platforme industriale, combinate, uzine, etc. Pentru stabilirea sumei asigurate se impune efectuarea unei inspecţii de risc de către organele de specialitate.

Prin inspecţia de risc pot fi identificate informaţii referitoare la: natura şi structura bunului asigurat, la argumentarea sumei asigurate, distincte pentru clădiri şi construcţii respectiv pentru conţinutul acestora, la obiectul de activitate, natura riscurilor, date statistice cu privire la rata daunei într-o anumită perioadă de timp. 
Prima de asigurare : - se calculează potrivit sistemului  de cote tarifare de asigurare diferenţiate pe categorii de bunuri, de clădiri şi construcţii, se calculează la fel şi pentru celelalte bunuri aflate în acestea.

Se mai diferenţiază cotele de primă şi în funcţie de destinaţia clădirilor sau construcţiilor ( locuinţe, clădiri industriale, comerciale, agricole, depozite, clădiri cu scop cultural, etc.).În cadrul asigurării aceluiaşi bun se ţine seama de riscurile asigurate şi de modul de amplasare a clădirii sau bunului respectiv.

Cele mai multe societăţi de asigurare practică un sistem de cote tarifare diferenţiat pentru clădiri şi pentru bunurile care se găsesc în acestea.

Plata primelor de asigurare se face anticipat şi integral, în numerar sau cu ordin de plată, direct la societatea de asigurare care încheie asigurarea. La asigurările încheiate pe un an, la cererea asiguratului plata primelor de asigurare se poate face şi eşalonat, în rate subanuale, iar la asigurările încheiate pe mai mulţi ani plata primelor de asigurare se poate face anual corespunzător cu actualizarea sumei asigurate proporţional cu rata inflaţiei.
Obligaţiile părţilor : - sunt stabilite în contractul de asigurare astfel încât să stimuleze aportul acestora în derularea asigurării.

· obligaţiile asigurătorului : - protecţia prin asigurare începe de regulă după 24 de ore de la expirarea zilei în care s-au achitat primele de asigurare şi s-a semnat contractul de asigurare, ea încetează la ora 24 a ultimei zile din perioada de valabilitate a asigurării. Asigurătorul are obligaţia de a plăti suma asigurată sau o parte egală cu valoarea reparaţiilor sau a înlocuirilor, la apariţia evenimentului asigurat.

· obligaţiile asiguratului : - constă în întreţinerea bunurilor asigurate (clădirilor, construcţiilor sau alte bunuri) în condiţii corespunzătoare destinaţiei acestora pentru a preveni producerea unor pagube. La producerea evenimentului asigurat, asiguratul trebuie să ia toate măsurile posibile de limitare a pagubelor, pe seama asigurătorului şi în limita sumei asigurate, de păstrare a bunurilor calamitate, să înştiinţeze în scris societatea de asigurare asupra producerii evenimentului asigurat într-un termen bine precizat prin contractul de asigurare, să înştiinţeze în caz de incendiu sau explozie organele de poliţie sau pompieri cele mai apropiate.

Dacă prin nerespectarea acestor obligaţii de către asigurat s-ar putea produce pagube la bunul asigurat, sau paguba existentă s-ar putea mării, societatea de asigurare poate denunţa contractul de asigurare chiar fără restituirea primelor de asigurare achitate sau poate refuza despăgubirea ca urmarea a producerii pagubei.

 Despăgubirea de asigurare : 
Se face ca urmare a producerii evenimentului asigurat, dacă bunurile sau clădirile fac obiectul unei asigurări.

Cu această ocazie se impun succesiv următoarele operaţii: înştiinţarea, constatarea pagubei, evaluarea pagubei, calculul şi plata despăgubirilor.

Înştiinţarea cu privire la producerea evenimentului asigurat se face în scris de către asigurat la societatea de asigurare, cu care se află în relaţii de colaborare, în cadrul unui termen limită stabilit prin lege sau prin contractul de asigurare.

Constatarea pagubei se face în general de către specialiştii societăţi de asigurare, care a fost înştiinţată în prealabil. La constatare participă asiguratul, persoana fizică sau un membru major al familiei acestuia, respectiv un reprezentant al conducerii persoanei juridice asigurate şi/sau organe ale poliţiei şi unităţilor de pompieri, etc.

Rezultatele se înscriu în procesul verbal de constatare.

Evaluarea pagubei : se ţine seama de faptul că urmare a producerii a evenimentului asigurat se poate înregistra o pagubă totală sau pagubă parţială, în ambele cazuri cu recuperări sau fără.

Paguba totală – ca urmare a producerii evenimentului asigurat( incendiu, calamităţi naturale) clădirea a fost distrusă în întregime fără a putea fi identificate resturi care s-ar mai putea întrebuinţa sau valorifica.

· fără recuperări – în urma căreia nu se pot recupera nici un fel de materiale sau elemente de construcţii

· cu recuperări – în urma căreia pot fi recuperate materiale şi părţi componente ale clădirilor ( cărămizi, uşi, lemnărie)

Paguba parţială – semnifică faptul că, clădirea sau construcţia a suferit distrugeri mici care nu au afectat structura de rezistenţă, ci au afectat superficial unele părţi ale clădirii, dar în urma unor reparaţii clădirea poate fi folosită mai departe.

Evaluarea pagubei ţine seama de caracterul acesteia. Paguba reflectă valoarea reală a clădirii sau părţii distruse a clădirii la data producerii evenimentului asigurat, din care s-au scăzut eventualele recuperări.

Valoarea reală a clădirii( sau a părţii din clădire) avariate se stabileşte în funcţie de valoarea de înlocuire( din nou) a clădirii(sau a părţii din clădire) din care se scade uzura.

Valoarea de înlocuire( din nou) a unei clădiri la data producerii evenimentului asigurat se stabileşte pa baza devizului de lucrări, de reparaţii sau refaceri. Evaluarea valorii de înlocuire a clădirii pe baza devizului de lucrări are loc după normele generale de întocmire a devizului de lucrări pe obiect sau pe părţi de obiect.

În cazul unei pagube totale se poate folosi în acest scop evaluarea globală. Pentru evaluarea globală se impune încadrarea clădirilor în anumite grupe de calitate a acestora în funcţie de elementele constitutive., materialele de construcţii folosite pentru realizarea acestor elemente, precum şi de calificarea forţei de muncă utilizate.

În funcţie de tipul, categoria clădirii şi încadrare în una din grupele de calitate se stabileşte valoarea din nou pe metru pătrat de suprafaţa construită a clădirii sau construcţiei. 

Metoda evaluării globale a clădirilor şi construcţiilor, practicată în asigurări, are avantajul că este operativă şi simplă, permiţând stabilirea valorii din nou a acestora,  pentru cerinţele evaluării pagubei, a valorii reale a clădirii sau construcţiei.

Valoarea reală a clădirii sau construcţiei se stabileşte prin corectarea valorii din nou cu gradul de uzură al clădirii sau construcţiei. Gradul de uzură depinde de vechimea şi starea de întreţinere a clădirii sau construcţiei .În practică s-au elaborat tabele cu coeficienţii valorii rămase.

Vechimea clădirii influenţează gradul de uzură şi se stabileşte în funcţie de : anul construcţiei înscris în evidenţe, data autorizaţiei de construire, etc.

Starea de întreţinere a clădirii se apreciază cu unul din calificativele : bună, mediocră, rea.
Calculul despăgubirii: - în asigurarea clădirilor şi construcţiilor despăgubirea se bazează pe modul în care a fost încheiată asigurarea ( adică pe unul din cele trei principii de despăgubire: despăgubire la primul risc, despăgubire proporţională, despăgubire cu franşiză).

În calculul despăgubirii se iau în considerare: valoarea pagubei, valoarea reală a clădirii sau construcţiei din momentul producerii evenimentului asigurat şi suma asigurată.

Suma asigurată  a fost stabilită fie prin calcul, fie prin negociere cu asiguratul.

Despăgubirea se calculează global, se impune luarea în considerare a unor coeficienţi de corecţie a valorii clădirilor şi construcţiilor faţă de momentul de referinţă.

Despăgubirea nu poate depăşi valoarea clădirii din momentul producerii evenimentului asigurat, cuantumul pagubei şi nici suma asigurată. Sumele reprezentând despăgubiri se reţin asiguratului într-o singură tranşă ori ca avans, cu reglare ulterioară.

Deducerea despăgubirii, pentru pagubă produsă din riscuri asigurate, asigurătorul procedează la reducerea sumei asigurate pentru restul perioadei de asigurare, cu suma achitată asiguratului drept despăgubire.

Societate de asigurare poate refuza plata despăgubirii, în anumite cazuri, cum ar fi: paguba a fost produsă cu intenţie de către asigurat, beneficiar sau de către persoane fizice majore care gospodăresc împreună cu asiguratul, respectiv cu beneficiarul sau un membru din conducerea unităţii asigurate sau de către propuşii acestora, sau din culpa persoanelor menţionate anterior.

Nu se mai acordă despăgubiri pentru:

· pagube indirecte ( generate de reducerea valorii bunurilor asigurate după reparaţii, scăderea preţurilor etc.)

· pagube generate de întreruperea folosinţei sau exploatării clădirii , construcţiei, etc.

· pagube produse de operaţiuni militare în timp de război

· cheltuieli care reflectă transformarea şi îmbunătăţirea calităţii clădirilor şi construcţiilor faţă de starea lor înainte de producerea evenimentului asigurat 

· pentru riscuri necuprinse în asigurare.

Paguba totală la mijloace fixe, este în funcţie de valoarea de inventar sau valoarea din nou a acestora, din care se scade uzura şi eventualele recuperări. Paguba totală se estimează în funcţie de evaluările din devizul de reparaţii.

Paguba datorată unor evenimente asigurate la mijloace circulante se estimează în funcţie de volumul bunurilor prejudiciate, avariate, distruse şi preţul de evaluare a lor. 

8.2. Asigurarea maşinilor, instalaţiilor, utilajelor pentru cazurile de avarii accidentale

Pe lângă riscurile asigurate (clasice) de incendiu şi alte calamităţi naturale, instalaţiile şi utilajele care se găsesc în clădirile asigurate sunt supuse unor riscuri specifice care poartă denumirea de avarii accidentale.

Avariile accidentale la maşini şi utilaje sunt generate de o serie de riscuri, între care:

a) ruperi sau deformări în timpul funcţionării, ciocniri, loviri sau izbiri cu alte corpuri, explozie, efecte chimice, calorice şi electrice asupra instalaţiilor, trăznet, cutremur de pământ, furtună, uragane, ploaie torenţială, îngheţ, alunecare de teren, căderea pe utilaje a unor corpuri, etc.

b) defecte de construcţie, de material, de turnare sau montare, cu unele excepţii.Ca de pildă riscurile de producere a unor pagube la unelte şi piese fixate numai temporar la maşini, utilaje şi instalaţii( ca burghie, cuţite, prize, site ,curele de transmisie, cabluri, lanţuri, garnituri, etc.) se iau în asigurare prin asimilare cu condiţia ca acestea să fi fost montate în ansamblu tehnic în momentul producerii avariei.

Mecanismul asigurării nu comportă elemente specifice. Asigurarea se încheie pe baza declaraţiei de asigurare, urmată de acceptarea şi încheierea contractului de asigurare.

Perioada de asigurare este de regulă un an, iar răspunderea societăţii de asigurare este bine precizată prin contract.

Suma asigurată se stabileşte la cererea asiguratului, după caz prin negociere, separat pentru fiecare maşină, utilaj sau instalaţie în parte ţinând seama de valoarea declarată, valoarea din nou sau valoarea reală a fiecărui bun asigurat.

Un alt element important în stabilirea sumei asigurate este mărimea daunei maxime posibile.

Primele de asigurare se stabilesc potrivit tarifului de prime de asigurare, în funcţie de categoria în care se încadrează fiecare maşină, utilaj în parte în raport cu frecvenţa riscurilor. Se remarcă diversitatea primelor de asigurare în cadrul a două categorii de maşini, utilaje şi instalaţii, respectiv după felul activităţii şi indiferent de felul activităţii ca de altfel şi în cadrul acestor categorii.

Asiguraţii au obligaţia să manifeste grijă pentru păstrarea integrităţii maşinilor, utilajelor, instalaţiilor asigurate, să evite amplasarea acestora în încăperi cu surse de incendiu, de explozie, în clădiri periclitate de prăbuşiri, alunecări de teren, etc.

Constatarea pagubelor are loc conform normelor generale de asigurare a bunurilor. Evaluarea pagubelor ţine seama de caracterul acestora, totale sau parţiale, precum şi de existenţa eventualelor cheltuieli suplimentare de salvare a bunurilor ori de limitare a pagubelor ca şi de a eventualelor recuperări.

Despăgubirea se estimează în funcţie de mărimea pagubei, fără a depăşi suma asigurată.
8.3. Asigurarea lucrărilor de construcţii-montaj

Lucrările de construcţie montaj au un conţinut complex. Ele reflectă cadrul specific al realizării lucrărilor de investiţii ale diferiţilor investitori prin aportul şi implicarea firmelor specializate de antrepriză în construcţie-montaj.

În cadrul raporturilor contractuale dintre firmele de antrepriză şi diverşi investitori, unităţile de construcţie-montaj pot executa în ţară şi străinătate lucrări variate( de construcţii propriu-zise, energetice, petrochimice, sisteme de irigaţii, locuinţe, etc.), ocazie cu care se pun în operă valori materiale importante care se află sub incidenţa unor riscuri variate. Odată cu asigurare de construcţie-montaj se mai încheie şi asigurarea de răspundere a constructorului faţă de terţi.

Pentru perioada de construcţie ca şi pentru perioada de garanţie se încheie o asigurare cu caracter facultativ. Mecanismul asigurării se încadrează în coordonatele unei asigurări facultative de bunuri şi de răspundere civilă.

Obiectul asigurării îl constituie bunuri şi cheltuielile aferente lucrărilor de construcţie-montaj între care:

a) bunuri materiale încorporate definitiv sau temporar în obiectivul de construcţie-montaj aflat în curs de execuţie

b) materiale de construcţii aflate în stoc, pe şantier destinate de a fi încorporate în operă

c) utilaje, instalaţii şi echipamente de construcţii

d) maşini de construcţii

e) cheltuieli impuse de curăţarea terenului şi de înlăturarea molozului şi resturilor, după şi ca urmare a producerii unor pagube cuprinse în asigurare.

Se asimilează şi se cuprind în obiectul asigurării : cheltuieli aferente transportului bunurilor cuprinse în această asigurare ( maşini, utilaje, echipamente, materiale) de la furnizori la şantierul de construcţie-montaj, în măsura în care nu au fost incluse în asigurarea de transport, diferenţe de tarif pentru transporturi speciale(aerian sau expres) ale unor materiale sau alte bunuri, diverse taxe legale( vamale, de timbru, etc.), cheltuieli pentru manoperă în condiţii speciale ( muncă suplimentară, sporuri de noapte, sărbători legale, sporuri salariale survenite faţă de tarifele de manoperă din deviz, alte chelt.).

 Suma asigurată reprezintă valoarea totală a contractului aferent lucrărilor de construcţie-montaj, la care se adaugă valoarea maşinilor, utilajelor, instalaţiilor, materialelor sau altor bunuri şi cheltuieli necesare executării lucrărilor.

Primele de asigurare sunt stabilite pe baza cotelor tarifare exprimate procentual la 1000 de lei suma asigurată, iar plata acestora are loc, de regulă, eşalonat în cadrul perioadei de asigurare.

Durata asigurării se stabileşte astfel încât să se suprapună duratei de executare a lucrărilor de construcţie-montaj inclusiv perioada de recepţie şi de garanţie a lucrărilor. În caz de prelungire a perioadei de execuţie a lucrărilor, asigurătorul percepe prime de asigurare suplimentare, iar în caz de scurtare a perioadei de execuţie, o parte din primele de asigurare încasate se restituie asiguratului.

Răspunderea asigurătorului şi obligaţiile asiguratului sunt încadrate în regimul comun al asigurărilor de bunuri.

Despăgubirea este stabilită în corelaţie cu mărimea pagubei şi sumei asigurate. Se acoperă pagubele produse bunurilor asigurate menţionate anterior, ca obiect al asigurării în perioada de valabilitate a contractului, pagube cauzate de riscuri asigurate.

În principiu în această asigurare se despăgubesc: cheltuieli făcute de asigurat pentru salvarea şi conservarea bunurilor, micşorarea pagubelor, prevenirea extinderii sinistrului, evaluarea pagubelor produse, cheltuieli cu demontarea şi montarea unor bunuri ca urmare a pagubelor cuprinse în asigurare, alte cheltuieli.

Societatea de asigurare nu acordă despăgubiri pentru:

· pagube având o valoare sub nivelul franşizei prevăzute în contract

· pagube indirecte

· penalizări şi pagube rezultate din nerealizarea obiectivelor contractului de lucrări de construcţie-montaj

· pierderi datorate unor vicii sau greşeli de proiectare

· acoperirea costului refacerii unor lucrări executate necorespunzător

· pagube generate de riscuri neasigurabile( uzură, coroziune, oxidare, deteriorare)

· avarii mecanice, electrice, etc.

· pierderi sau avarii la autovehicule care fiind folosite în şantier circulă pe drumurile publice

· pierderea sau distrugerea documentelor, proiectelor şi altor valori sau titluri.

În raport cu condiţiile generale de asigurare, societatea de asigurare nu acordă despăgubiri nici pentru pagube indirecte şi directe cauzate de : război, revoluţie, război civil şi de alte riscuri politice, efecte ale radiaţiei şi reacţiilor nucleare, acţiunea voită, neglijenţa asiguratului sau reprezentanţilor săi manifestate intenţionat, încetarea parţială sau totală a lucrului.

Asigurarea de răspundere civilă a constructorului
Se încheie de obicei împreună( în acelaşi contract) cu asigurarea de bunuri aparţinând constructorului, formând un tot unitar, dar are ca obiect răspunderea civilă a constructorului pentru pagube materiale şi vătămări corporale produse terţilor. 

Suma asigurată se stabileşte prin convenţia părţilor în corelaţie cu natura lucrărilor de construcţie-montaj la care se referă contractul de asigurare, numărul personalului angajat, numărul şi caracteristicile maşinilor şi utilajelor folosite, legislatura şi uzanţele în materie din ţara în care se execută lucrarea de construcţie-montaj.

Alte mecanisme cu privire la mecanismul acestei asigurări de răspundere civilă a constructorului se suprapun ori se asimilează celor care răspund asigurării lucrărilor de construcţie-montaj.

Despăgubirea în asigurare de răspundere civilă a constructorului  are loc în limitele prevăzute în contract pentru prejudicii sau vătămări corporale provocate terţilor după cum urmează: vătămarea corporală accidentală sau îmbolnăvirea, urmate după caz de incapacitate de muncă sau decesul persoanelor respective, pierderea sau avarierea accidentală a bunurilor aparţinând terţilor, în legătură cu construcţia asigurată, pe şantier sau în vecinătatea imediată a acestuia.

Asigurătorul nu acordă despăgubiri pentru:

a) răspunderea pentru deteriorarea unor bunuri, terenuri, clădiri, stabilirea bazei de sprijin a clădirilor şi vătămarea corporală a persoanelor ca o consecinţă a riscurilor enunţate mai înainte

b) răspunderea pentru vătămarea corporală sau îmbolnăvirea salariaţilor constructorului, beneficiarului sau altor firme şi membrilor de familie ale acestora, în legătură cu lucrările de construcţie-montaj asigurate

c) răspunderea decurgând din pierderea sau avarierea unor bunuri aparţinând sau aflate în grija, custodia sau controlul constructorului, beneficiarului sau altor firme care lucrează pentru aceştia

d) răspunderea pentru accidente provocate de autovehicule autorizate să circule pe drumurile publice, nave sau aeronave.

Asigurarea lucrărilor de construcţie-montaj şi a răspunderii constructorului s-a practicat până la un moment dat pentru lucrări de construcţie-montaj realizate în străinătate, dar în actualele condiţii problema a devenit oportună şi pentru lucrările de construcţie-montaj realizate în ţară.  

8.4.Asigurarea locuinţelor

Pentru persoane fizice este necesară protecţia bunurilor dobândite ca urmare a multor ani de muncă şi eforturi. Există, în acest sens, suficiente forme de acoperire care au menirea de a proteja locuinţele aflate în proprietate personală, sau care sunt închiriate, precum şi a conţinutului lor.

La asigurarea clădirilor aparţinând persoanelor fizice ca şi în asigurarea pentru pagubele produse apartamentelor sau locuinţelor închiriate, obiectul asigurării îl reprezintă clădirile, respectiv apartamentele închiriate de asigurat( pentru pagubele produse acestuia şi pentru care asiguratul este răspunzător faţă de proprietar).

Riscurile acoperite în mod obişnuit de asigurători prin condiţiile cele mai complexe sunt:

a) incendiu, trăznet, explozie, chiar dacă explozia nu a fost urmată de incendiu, în caz de incendiu se acordă despăgubiri şi pentru pagubele produse prin afumarea, pătarea sau crăparea pereţilor, spargerea geamurilor sau diverse alte pagube cauzate de căldură sau fum, ca urmare a incendiului.

b) cutremur, inundaţie, furtună, grindină, greve, tulburări civile, acţiuni ale unor grupuri rău voitoare, vandalism, terorism, prăbuşire sau alunecare de teren, ploaie torenţială, uragan, greutatea zăpezii sau a gheţii, avalanşe, urmări ale spargerii conductelor, izbirea de către vehicule( altele decât ale asiguratului).

c) spargerea sau deteriorarea cu prilejul furtului prin efracţie sau tentativei de furt prin efracţie a pereţilor, acoperişului, tavanelor, uşilor, ferestrelor şi duşumelelor.

d) distrugeri sau stricăciuni pricinuite de măsurile de salvare în timpul producerii evenimentelor asigurate.

Printre excluderi sunt:

a) riscuri cauzate de război, explozie atomică, radiaţii, poluare

b) confiscarea, exproprierea, naţionalizarea, rechiziţionarea, sechestrarea, distrugerea din ordinul autorităţilor

c) uzura, fermentarea, oxidarea, coroziunea, căldura, precum şi afumarea, pătarea sau pârlirea provenite dintr-o sursă normală de căldură

d) cheltuielile legate de îmbunătăţirea constructivă a clădirilor faţă de starea acestora dinainte de producerea evenimentului asigurat

e) cheltuieli pentru repararea unor avarii accidentale produse de cauze necuprinse în asigurare sau cele pentru reparaţii, recondiţionări sau restaurări nereuşite

f) cheltuieli pricinuite ca urmare a pagubelor cauzate de îngheţarea apei în rezervoare, conducte, vase din încăperi sau clădiri neâncălzite datorită neglijenţei asiguratului

g) pagube produse instalaţiilor electrice numai prin acţiunea curentului electric dacă aceasta nu este  urmată de incendii

Nu se acordă despăgubiri, în cazul în care se constată şi se dovedeşte că pagubele au fost produse de situaţii precum:

a) prăbuşirea clădirilor ca urmare a defectelor de construcţie, a proastei întreţineri, a vechimii sau stării lor de degradare, fără legătură cu vreunul dintre riscurile asigurate

b) tasarea terenului de fundaţie, crăpături în terenul fundaţiei, datorită variaţiei de volum a terenului

c) inundaţii produse în timpul formării unor lacuri de acumulare sau în timpul schimbării artificiale a cursurilor de apă

d) ape subterane, care fără a ieşi la suprafaţă, pătrund sau se infiltrează în interiorul clădirii, producând umezirea pardoselilor şi a pereţilor

e) apa din ploi sau din zăpada topită care se infiltrează prin sol în interiorul clădirii

f) lucrări edilitare de orice fel în jurul clădirii care pot să afecteze locuinţa asigurată

g) lucrări de prospecţiuni, explorări sau exploatări de orice fel, la suprafaţă sau în profunzime.

În cazul asigurării bunurilor aflate în locuinţa închiriată, obiectul asigurării îl reprezintă bunurile asiguratului sau aflate în custodia sa.

În cazul asigurării de bunuri, asigurătorul acordă despăgubiri şi ca urmare a unor pagube produse acestora de aceleaşi riscuri cuprinse în asigurarea de clădire.

Potrivit asigurării de bunuri se mai acordă despăgubiri şi ca urmare a unor pagube produse de următoarele riscuri:

a) pagube produse ca urmare a carbonizării totale sau parţiale ori a topirii chiar şi fără flacără

b) avarii accidentale( spargeri, deteriorări întâmplătoare) produse la instalaţiile de gaze, apă, canal sau încălzire centrală

c) pagube produse ca urmare a dărâmării, demolării sau mutării în alt loc a clădirilor sau a altor construcţii învechite, dacă aceasta se face pentru a opri întinderea unui incendiu sau la o ameninţare bruscă de inundaţie sau alunecare de teren

d) pagube produse ca urmare a avarierii sau distrugerii de către un risc asigurat, a clădirilor sau a altor construcţii în care se află bunuri asigurate

e) pagube produse ca urmare a căderii unor corpuri pe clădiri sau alte construcţii în care se aflau bunuri asigurate, ori a prăbuşirii clădirilor sau construcţiilor respective, precum şi a izbirii lor de către un vehicul

f) pagube produse ca urmare a infiltrării apei provenite dintr-o inundaţie produsă într-un apartament învecinat, situat la acelaşi etaj sau la un etaj superior

g) pagube produse bunurilor prin furtul prin efracţie, cu condiţia ca uşile şi ferestrele exterioare ale apartamentului(locuinţei) închiriat să fie încuiate cu dispozitive de închidere( broaşte cu chei, lacăte exterioare, etc.).Prin furt prin efracţie se  înţelege acel furt în urma căruia rămân urme, iar făptuitorii care l-au săvârşit pătrund în locuinţa asigurată prin spargerea pereţilor, acoperişului, tavanelor, uşilor, ferestrelor, duşumelelor sau prin stricarea sau forţarea dispozitivelor de închidere prevăzute.

h) dacă încăperile în care se aflau bunurile asigurate constituie numai o parte dintr-un apartament, se consideră furt prin efracţie numai cazul în care s-a spart un perete, acoperişul, tavanul, duşumeaua, o uşă sau o fereastră dintre cele exterioare ale apartamentului respectiv, s-au s-a stricat sau forţat dispozitivele lor de închidere, nu şi cele interioare care dau spre partea din apartament unde se aflau bunurile asigurate

i) se acordă despăgubiri şi pentru pagubele produse bunurilor prin spargere sau deteriorare cu prilejul furtului sau tentativei de furt prin efracţie

j) nu sunt asigurate pentru riscul de furt prin efracţie bunurile aflate pe balcoane sau terase deschise, sub şoproane sau cerul liber, precum şi cele aflate în spălătorii, uscătorii, călcătorii, pivniţe, poduri, magazii sau alte încăperi care nu se află în interiorul apartamentului propriu-zis.

În general nu se acordă despăgubiri pentru pagubele cauzate de furt simplu sau de furt cu întrebuinţare de chei potrivite sau originale, cu excepţia cazului în care au fost obţinute prin tâlhărie Nu se acordă despăgubiri nici pentru pagube provocate de cazurile în care la comiterea furtului prin efracţie au luat parte persoane din serviciul asiguratului.

De cele mai multe ori, contractul de asigurare a locuinţei închiriate prevede şi o secţiune pentru asigurarea pentru răspundere civilă legală a asiguratului în legătură cu folosirea în calitate de chiriaş a acesteia.

Evenimentele ce pot determina o răspundere a asiguratului pot fi : vătămarea corporală sau decesul oricărei persoane, produse în perioada de valabilitate a contractului, cu excepţia celor decurgând dintr-un contract în vigoare de prestări servicii sau contract de muncă sau ucenicie încheiat cu asiguratul, avarierea sau distrugerea de bunuri, care nu aparţin asiguratului sau unui prepus al său sau care nu sunt în sarcina sau sub controlul asiguratului sau unui prepus al acestuia, produse în perioada de valabilitate a contractului de asigurare.

Obiectul asigurării îl reprezintă răspunderea civilă legală a asiguratului, prin asigurare fiind acoperite:

· prejudiciile de care asiguratul răspunde în baza legii faţă de terţe persoane, pentru care trebuie să plătească sume cu titlu de dezdăunare şi cheltuieli de judecată ca urmare a vătămării corporale sau decesului şi avarierii sau distrugerii unor bunuri, urmare directă a producerii riscurilor asigurate. Prin termenul „terţ” se înţelege orice persoană fizică sau juridică alta decât asiguratul.

· cheltuieli făcute de asigurat în procesul civil cu acordul scris al asigurătorului, dacă a fost obligat la dezdăunare.  

În general asigurătorul nu acordă despăgubiri pentru:

· pagube indirecte, ca de exemplu: reducerea valorii bunurilor după reparaţii, scăderea preţurilor bunurilor, etc. chiar ca urmare a unor cauze cuprinse în asigurare

· pagube produse prin întreruperea activităţii, chiar ca urmare a unor cauze cuprinse în asigurare

· pagube produse prin operaţiuni militare în timp de război sau cauzate de urmări de război civil, revoluţie, acte de terorism, greve de orice fel, tulburări civile, acţiuni duşmănoase

· cheltuieli pentru transformarea sau îmbunătăţirea stării bunurilor în comparaţie cu cea existentă înainte de producerea daunei, reparaţii sau recondiţionări nereuşite.

8.5. Asigurarea banilor şi a valorilor
Societatea de asigurare oferă protecţie banilor şi altor valori atât în perioada cât aceştia sunt depozitaţi în seifuri, dulapuri, etc. cât şi în timpul transportului ( chiar dacă este un transport combinat, respectiv mai multe mijloace sau modalităţi de transport, inclusiv în timpul tranzbordării).Asigurarea este valabilă pe un anumit teritoriu geografic specificat în contract.  

Se asigură prin această formă de asigurare banii în numerar sau alte valori reprezentând : valută, pietre preţioase, obiecte sau lingouri din metale preţioase, hârtii de valoare, timbre, titluri de valoare, etc.

Riscurile acoperite : - cuprind de regulă, orice evenimente ce cauzează o pierdere pe perioada de asigurare, cu condiţia ca seifurile sau cutiile de siguranţă în care se păstrează valorile să fie încuiate, iar cheile să fie păstrate de o anumită persoană desemnată de asigurat. Pentru a plăti despăgubirea asigurătorul impune anumite condiţii care trebuie respectate de către asigurat( condiţiile sunt de management al riscului şi sunt menite să diminueze riscul sau pierderea): încărcare/descărcare valorilor din mijlocul de transport să se efectueze sub pază, trebuie să se efectueze numai cu mijloace de transport destinate şi omologate pentru acest scop sau cu respectarea normelor de siguranţă adecvate.

Excluderi : pentru a nu se înţelege că asigurătorii despăgubesc chiar orice pierdere, ca şi în alte tipuri de asigurări, şi aici se includ anumite excepţii cum ar fi: frauda, lipsa de onestitate a asiguraţilor, reprezentanţilor asiguratului sau a companiilor angajate în transportul şi securitatea valorilor, război, invazie, ocupaţie militară, greve, mişcări civile, acte de terorism sau sabotaj, confiscare, naţionalizare, lipsuri datorate omisiunilor sau erorilor, pierderea banilor în localul asiguratului sau în alte încăperi care nu sunt destinate şi amenajate pentru efectuarea de plăţi, radiaţii ionizate sau contaminare prin radioactivitate, pierderea valorilor din vehicule nepăzite sau fără respectarea normelor de securitate, pierderi acoperite prin poliţe de fidelitate. Unele dintre aceste riscuri pot fi asigurate separat contra unei prime de asigurare suplimentare.

Mecanismul de subscriere al asigurării : asigurarea se încheie la valorile declarate de asigurat şi agreate de asigurător şi care reprezintă limitele răspunderii acestuia din urmă. Există totuşi o flexibilitate în modificarea acestei răspunderi pe perioada derulării contractului de asigurare, determinată de faptul că asiguratul poate manevra sume mai mari sau mai mici de la o perioadă la alta, fapt ce determină şi modificarea corespunzătoare a primelor plătite de asigurat.

Deoarece o asemenea asigurare implică o mare răspundere a asigurătorului, în cererea de asigurare se solicită informaţii diverse pentru a putea evalua corect riscul şi implicit a stabili corect prima de asigurare.  Printre acestea sunt informaţii cu caracter general, altele cu caracter special.

Din prima categorie fac parte: obiectul principal de activitate al asiguratului, perioada pentru care se solicită asigurarea, conţinutul transportului, numărul de transporturi în perioada asigurată, valoarea maximă pe transport şi pe perioada de asigurare, punctele de încărcare şi descărcare, persoanele( fizice şi juridice) care efectuează transportul, însoţitorii, descrierea procedurii de încărcare, descărcare şi transport, echipamentele folosite ca măsuri de securitate, protecţia suplimentară a poliţiei, armatei, pazei private şi orice alte date care ar prezenta interes şi care ar ajuta la o evaluare cât mai corectă a riscului.

În mod particular sunt cerute şi date ca: ruta( fixă sau aleatoare), orele la care se efectuează transportul.

În cazul asigurării valorilor pe timpul depozitării se cer informaţii legate de locul depozitării, clădirea în care se află valorile ( numărul etajelor, tipul construcţiei, numărul încăperilor, ferestrele, tipul încuietorilor), date privind seifurile şi tezaurul( tip, construcţie, etc.), descrierea uşilor, sisteme de blocare şi de alarmă, poziţionarea detectoarelor, localizarea unităţii de control. Deseori alături de descrierile de acest gen, sunt cerute şi schiţe care însoţesc declaraţiile asiguratului.

Asigurătorul nu acordă despăgubiri pentru:

a) orice pierdere produsă datorită fraudei sau lipsei de onestitate a reprezentanţilor, angajaţilor sau prepuşilor asiguratului ori a companiilor angajate în transportul şi securitatea valorilor

b) război, război civil sau operaţiuni de război, invazie, ocupaţie militară, tulburări civile, revolte, greve, acte de terorism sau sabotaj, dictatură militară sau uzurpare de putere, conspiraţie, confiscare, naţionalizare, expropiere,  rechiziţionare, distrugere sau avarie din ordinul oricărui guvern de drept sau de fapt sau oricărei autorităţi publice

c) lipsuri datorate erorilor sau omisiunilor

d) pierderea banilor întâmplată în localul asiguratului sau în alte incinte care nu sunt special amenajate pentru efectuarea de plăţi sau încasări în numerar, cu excepţia cazului în care banii se aflau încuiaţi în seifuri

e) pierderea sau avarierea cauzată, produsă sau agravată de :

· radiaţii ionizante sau contaminarea prin radioactivitate de la orice combustibil nuclear sau deşeuri nucleare

· influenţe ale substanţelor radioactive, toxice, explozie sau alte asemenea, provenite de la instalaţiile nucleare sau de la un component nuclear al acestora

f) pierderea valorilor din vehicule nepăzite

g) pierderi acoperite prin poliţe de fidelitate

Asiguratul poartă întreaga răspundere pentru declaraţiile făcute şi pentru eventualele omisiuni sau erori în furnizarea acestor informaţii, acest lucru este foarte important, mai ales în cazul în care se produce un eveniment generator de pierderi. În cazul în care se constată una dintre neregulile de mai sus, asigurătorul este absorbit de orice răspundere.

8.6. Asigurarea de pierdere a profitului
Asigurarea de pierdere a profitului( loss of profit) sau asigurarea de întrerupere a activităţii( business interruption) se încheie numai împreună cu o asigurare de bunuri, respectiv de cădiri, inclusiv de instalaţii şi accesorii, utilaje, stocuri de materiale, mărfuri. Ea nu poate fi solicitată de asigurat înafara existenţei unei asigurări de bunuri, deoarece are sens numai în situaţia în care producerea unei daune la asigurarea de bunuri asigurate determină o întrerupere a activităţii cauzatoare de pierdere de profit pentru aceasta.

Aşadar, în cazul în care activitatea desfăşurată de asigurat în legătură cu clădirea se întrerupe sau intervine ca o consecinţă a unui eveniment asigurat, asigurătorul va plăti asiguratului suma pierderii rezultate din această întrerupere sau intervenite în concordanţă cu prevederile condiţiilor de asigurare.

Prăbuşirea, incendierea, explozia sau orice alt eveniment care cauzează o pierdere nu reprezintă numai o pagubă materială ci antrenează odată cu ea şi o reducere a posibilităţii de câştig în viitor sau chiar falimentul.

Ca regulă generală, asigurarea este limitată la pierderea profitului brut datorită pe de o parte, a reducerii cifrei de afaceri şi pe de altă parte, datorită creşterii costului activităţii. În aceste condiţii, suma plătită ca despăgubire va fi calculată conform acestor date, pe baza unei metodologii stabilite în condiţiile de asigurare.

În practica celor mai multe ţări, prin asigurare contabile sau orice alte informaţii sau evidenţe ce pot fi cerute de asigurător. ”loss of profit” se pot obţin sume care acoperă:

· orice pierdere de profit net

· toate cheltuielile care trebuie efectuate în perioada de nefuncţionare( salarii, chirii, sporuri, etc.)

· orice cheltuieli suplimentare efectuate în scopul minimizării pierderilor( ajutor suplimentar pentru rescrierea documentelor, închirierea temporară a unor spaţii, etc.)

· toate cheltuielile rezonabile plătite de asigurat colaboratorilor săi profesionişti pentru elaborarea oricăror situaţii amănunţite sau detalii conţinute în registrele

De reţinut este faptul că sumele ce se vor plăti în baza acestor prevederi nu vor putea depăşi, în nici un caz, suma asigurată sau altă limită a răspunderii.

Contractul de asigurare, în condiţiile şi specificaţiile lui, explică modul de calcul al profitului brut asigurat în concordanţă cu metodele contabile legale ale asiguratului.

În cazul în care asigurătorul plăteşte o sumă corespunzătoare pierderii profitului la un anumit moment în intervalul perioadei de asigurare, suma asigurată se poate stabili automat. Acest lucru presupune că asiguratul trebuie să notifice asigurătorului, care îi va calcula o primă de asigurare suplimentară pentru această repunere automată în vigoare a acoperirii.

De reţinut este faptul că dacă în perioada de despăgubire se vor utiliza alte clădiri pentru fabricarea sau vânzarea produselor sau pentru prestarea serviciilor asiguratului în beneficiul activităţii fie de asigurat, fie de către alţii în numele său, banii plătiţi în legătură cu aceste vânzări sau servicii vor fi luaţi în considerare în calculul cifrei de afaceri în perioada de despăgubire, intrând astfel în calculul despăgubirii.    

Pe întreaga perioadă de derulare a contractului de asigurare, asiguratul are obligaţia de a pune la dispoziţia asigurătorului toate documentele contabile şi orice alte acte necesare în scopul investigării sau verificării oricăror pretenţii.

Asigurarea de întrerupere a activităţii poate fi extinsă şi asupra proprietăţii din vecinătatea clădirilor, dacă dauna respectivă va împiedica folosirea clădirilor sau a accesului spre acestea indiferent dacă clădirile sau proprietatea asiguratului vor fi pierdute, distruse sau avariate.

8.7.  Asigurarea riscului de catastrofă
Spre deosebire de multe alte evenimente, calamităţile naturale au un potenţial foarte ridicat de a produce mari pagube materiale şi pierderi de vieţi omeneşti.

Expunerea la aceste riscuri este din ce în ce mai mare. Creşterea populaţiei, înfiinţarea unor localităţi în zone anterior nelocuite, dezvoltarea economică în regiunile mai expuse, creşterea numărului de construcţii de locuinţe şi unităţi economice, dezvoltarea tehnicii de mare valoare, apariţia de noi aglomerări urbane, densitatea mare a valorilor în oraşe şi zone industriale cresc în mod vădit potenţialul de catastrofă şi preocupă tot mai mult întreaga comunitate. Astfel apare fireasca nevoie de documentare detaliată asupra tipurilor şi forţei catastrofelor naturale, ca un ajutor pentru factorii de decizie economică şi politică.

La toate acestea se adaugă schimbările mediului datorită activităţii oamenilor, modificarea climei cu implicaţii asupra creşterii nivelului mării, modificarea vegetaţiei, creşterea volumului precipitaţiilor şi reaşezarea zonelor precipitaţiilor foarte ridicate sau foarte scăzute. Toate acestea au crescut substanţial pericolul de catastrofă.

În ultima perioadă se constată creşterea interesului pentru elaborarea unor studii privind riscurile de catastrofă şi potenţiale efecte ale producerii lor.

Pagubele materiale, pierderile de vieţi omeneşti, şocul psihologic puternic suferit de populaţie, precum şi efectele pe termen lung ale producerii acestora obligă la o studiere atentă a fenomenului şi sub aspectul asigurării care ar putea, prin rolul ei, să facă mai puţin simţite pagubele materiale şi să repună pe cei afectaţi în situaţia patrimonială existentă înainte de producerea dezastrului.

Datorită mediatizării, populaţia devine tot mai conştientă de pierderile materiale şi de vieţi omeneşti cauzate de catastrofele naturale. asigurătorilor este necesară o analiză şi o documentaţie care să prezinte concis tipurile, 

Deoarece riscurile de catastrofă sunt în general asigurabile, din punct de vedere al asigurătorilor este necesară o analiză şi o documentaţie care să prezinte concis tipurile dimensiunea şi intensitatea lor şi implicaţiile pe care le presupun, în vederea adoptării deciziilor optime.

Unul dintre riscurile care produce cele mai mari catastrofe naturale este cutremurul. Cutremurul reprezintă zguduirea suprafeţei Pământului printr-o mişcare a crustei sale. Unii asigurători leagă riscul de cutremur de o anumită intensitate a acestuia la care se produc pagube ( ex: 6 grade pe scara Mercalli).Cutremurul se măsoară cu ajutorul a doi indicatori şi scări.

Magnitudinea unui cutremur măsoară cantitatea de energie eliberată în timpul producerii acestuia şi se măsoară în grade Richter, folosindu-se scara Richter 1956 care este o scară logaritmică. Ea se determină cu ajutorul seismografelor, având astfel o determinare obiectivă.

Intensitatea unui cutremur măsoară efectele producerii acestuia într-un anumit punct la suprafaţa pământului, integrând un număr de parametrii: acceleraţia gravitaţională, durata cutremurului. Ea se bazează pe efectele observate pe plan local şi are un puternic element de subiectivitate. Se măsoară cu ajutorul scării Marcalli, modificată în 1956( are 12 grade de la I-XII).

Ex: - printre cutremurele cele mai devastatoare pot fi numărate cel din California (Northridge) din 17 ianuarie 1994 cu magnitudine de 6,7 grade Richter şi a cărui durată a fost de 6-8 secunde, simţit pe o arie de 45Km*32 şi care a produs pagube materiale de 44 miliarde USD

 
La 26 decembrie 2004 în sud-vestul Asiei s-a produs un cutremur cu o magnitudine 9,1 grade pe scara Richter care a produs o undă de şoc şi care a generat valuri tsunami şi care produs peste 260.000 de victime omeneşti

           Cutremurul din 17 ianuarie 1995 în Kobe (Japonia) a produs pagube care au depăşit 100 miliarde USD.

Alte riscuri de catastrofă sunt:

· erupţiile vulcanice: sunt considerate riscuri din care decurg şi alte evenimente apreciate ca riscuri asociate: căderi şi nori de cenuşă, maree, scurgeri de lavă şi noroi, cutremure vulcanice, etc.

· valurile seismice: reprezintă catastrofă naturală care afectează în special coastele Asiei. Ele apar după producerea cutremurelor sau ca urmare a unor alunecări de teren ale fundului mării, deseori induse de cutremure sau erupţii vulcanice în mare sau pe uscat

· inundaţiile sunt definite ca o acoperire temporară continuă a uscatului ca rezultat al ieşirii din matcă a apelor curgătoare sau a revărsării apelor stătătoare sau ca urmare a precipitaţiilor puternice şi care rămâne sau curge în amplasamentul asigurat.

Sunt riscuri cu cea mai mare frecvenţă de apariţie şi afectează aproape toate ţările lumii.

Ţara cu cele mai frecvente inundaţii şi cu cele mai mari pierderi datorită inundaţiilor este China.

· ploile torenţiale: precipitaţiile medii anuale se situează în jurul valorii de 1000 l/m2 în India de nord-est există o zonă în care precipitaţiile depăşesc 10000 l/m2/an.

· furtunile: reprezintă efectul dinamic al unei mase de aer care se deplasează cu o viteză de cel puţin 20 m/sec. Dacă această viteză nu poate fi verificată la locul daunei, contractantul asigurării trebuie să demonstreze că mişcarea aerului a cauzat pagubele la clădirea asigurată, la cele din jur aflate în stare bună de construcţie.

· tornadele: sunt vânturi puternice, strict delimitate pe suprafeţe foarte mici dar foarte intense care provoacă distrugeri foarte mari în zonele în care se produc. Tornadele au formă cilindrică sau conică cu un diametru al conului de circa 100 m, care se deplasează pe distanţe de mai mulţi km. Viteza maximă la capătul tornadei poate atinge 500 km/h. Pagubele directe sunt mari datorită scăderii presiunii atmosferice cu 10% sau mai mult în mijlocul conului, fapt care duce la unele pagube mai ciudate cum ar fi explozia clădirilor cu ferestre sigilate dotate cu instalaţii cu aer condiţionat.

· furtuni regionale(musonii): se formează pe versantul munţilor dacă vântul dinspre munte este mai rece decât cel de la baza sa. Aerul rece, mai greu   coboară pe poalele muntelui. Cu cât diferenţa de temperatură şi de înălţime este mai mare cu atât viteza creşte ajungând până la 200 km/h. Musonii determină apariţia unor mari cantităţi de precipitaţii de cele mai multe ori însoţite de inundaţii. Alte vânturi puternice pot duce la mari pierderi datorită vitezei acestora.

· fulgerul şi trăsnetul : reprezintă cauza multor pagube materiale şi pierderi de vieţi omeneşti. Pot provoca incendii pădurilor sau arderea echipamentelor electrice şi electronice, a transformatoarelor de înaltă tensiune şi a releelor de transmisie. Traficul aerian este supus acestui risc, motiv pentru care evită traversarea acestor regiuni( Europa Centrală şi de Est şi Florida).

· El Nino: este numele unui fenomen de încălzire a climei în zona Pacificului ecuatorial cu 1 până la 5 grade Celsius în numai câteva săptămâni. Încălzirea maximă are loc în perioada Crăciunului, de unde îi şi vine numele(copilul).Nivelul mării creşte cu circa 0,5 m în partea vestică a oceanului, iar în partea estică apa rămâne mai rece.  Diferenţa de temperatură la suprafaţă şi decalajul de presiune determină crearea unor curenţi de aer spre zonele de presiune scăzută. Efectele sale se pot resimţi luni sau chiar ani.

· grindina este un alt risc de catastrofă care produce mari pagube agriculturii, clădirilor, vehiculelor. Grindina este un fenomen atmosferic care constă în formarea unor bucăţi de gheaţă de formă, dimensiune, greutate şi densitate diferite, care pot cădea pe obiectul asigurat, avariindu-l sau chiar distrugându-l.

· alunecările de teren sunt de cele mai multe ori cauzate de alte riscuri ploi torenţiale, inundaţii, cutremure. Ele reprezintă mişcarea în jos a terenului, pietrelor avându-şi originea în mişcarea de gravitate şi provoacă mai distrugeri clădirilor, construcţiilor industriale. Sunt des întâlnite în Noua Zeelandă.

· alunecările sau căderile de avalanşe: reprezintă cantitatea de zăpadă sau gheaţă care se mişcă brusc pe pante şi se prăbuşesc la vale. Provoacă mari distrugeri zonelor turistice, construcţiilor din zonele montane.

Pentru asigurători este forate important să se urmărească evoluţia acestor fenomene cu puternic potenţial distructiv în scopul adoptării unor măsuri adecvate pentru o evaluare corectă a riscurilor.Ca urmare a schimbării climei este posibilă existenţa valorilor extreme pentru un număr mare de parametrii care sunt relevanţi pentru asigurare în aproape toate regiunile lumii. 

În evaluarea şi stabilirea primei de asigurare pentru riscurile de catastrofă nu pot fi utilizate metode uzuale datorită frecvenţei rare din punct de vedere statistic, de apariţie a acestora. În ciuda pagubelor imense care pot să survină şi la care asigurătorii se expun prin asigurare, ele sunt considerate riscuri asigurabile.

Se disting trei etape în acest proces:

· determinarea frecvenţei evenimentului, pe baza datelor disponibile, a măsurătorilor sau descrierilor istorice ale evenimentelor de acest tip; acest lucru face posibilă o estimare a probabilităţii de asigurare a riscurilor

· evaluarea localizării riscurilor, care are o influenţă mare asupra ratelor de primă

· posibilitatea de apariţie a daunelor. În mod deosebit este vorba de catastrofele mari de la mijlocul anilor 80: cutremurele din Chile şi Mexic din 1985, Northridge 1994, Kobe în 1995, Turcia în 2000, furtunile din Europa anilor 90, taifunurile Mireille din 1990, uraganul Andrew din 1992, etc.  

8.8.Riscul de catastrofă în România
Pentru România, cel mai distructiv dintre catastrofele naturale este cutremurul. După acelaşi criteriu, locul doi îl ocupă inundaţiile, urmate de fenomenele atmosferice de mare amploare, dar care au importanţă locală ( grindina, furtună, ploaie torenţială, etc.).Scopul studiilor efectuate în ultima vreme a fost multiplu: conştientizarea unui asemenea pericol pentru populaţie şi pentru factorii de decizie care ar putea acţiona şi sprijini financiar consolidarea clădirilor aflate într-o stare avansată de degradare datorită vechimii şi/sau faptului că au suferit urmările altor cutremure, precum şi educarea populaţiei. 

Periodicitatea cutremurelor puternice în ţara noastră cu epicentrul în zona Vrancea este de circa 30-40 ani. Jumătate din teritoriul României unde există un potenţial economic ridicat şi unde sunt concentrate mari aglomerări urbane( Bucureşti, Ploieşti, Brăila, Focşani) se află în zonă seismică. O analiză a sectorului asigurărilor din România ar fi interesantă pentru a vedea dacă şi în ce măsură societăţile de asigurare ar putea susţine un asemenea risc.

Există documente care atestă producerea unor cutremure mari în România încă din 1471,1620,1738,1802,1838,1868,1908,10.XI 1940,4 III 1977, toate având origine tectonică.

Cutremurul din 1977 a înregistrat 1570 pierderi de vieţi omeneşti, 11300 de răniţi şi pagube imense de circa 2 mild USD.

Inundaţiile se plasează pe locul doi din punct de vedere al potenţialului de catastrofă în România. Aproape în fiecare an au loc inundaţii, în special primăvara odată cu topirea zăpezii. Zonele expuse sunt văile, depresiunile, dealurile şi câmpiile din Moldova, din sud şi din zona centrală şi vestică. 

Pentru că în România, gradul de cuprindere în asigurare a clădirilor şi construcţiilor de tip locuinţă este foarte mic, la o eventuală catastrofă naturală( în special la cutremur) implicarea financiară a statului ar trebui să fie substanţială. 

La ora actuală există două variante pentru asigurarea locuinţelor /clădirilor. Una propusă de stat(Guvern) care constă din înfiinţarea unei societăţi de asigurare împreună cu o bancă a cărui capital majoritar este deţinut de către stat(CEC) şi la care vor fi obligaţi să se asigure toţi proprietarii de locuinţe până la o anumită sumă asigurată maximă şi unde vor plăti o primă de asigurare, variabilă în funcţie de zona în care se găseşte locuinţa şi de gradul de expunere la catastrofă.

Peste suma asigurată maximă garantată de către stat proprietarul îşi va putea asigura locuinţa la o altă societate de asigurare , pe care o doreşte.

Soluţia încalcă în primul rând regulile economiei de piaţă şi are o serie de neajunsuri.

Una din întrebările care se pune este dacă locuinţa este avariată de un alt risc decât cel de catastrofă (incendiu) şi paguba este cuprinsă în zona sumei asigurate garantate de societatea de asigurare a statului.

Asiguratul va avea dublă asigurare ştiut fiind faptul că atunci când îţi asiguri un risc prima este sensibil mai mică decât atunci când în asigurare sunt cuprinse mai multe riscuri.

O altă soluţie ar fi cea propusă de asigurători, şi constă în stabilirea unui parteneriat al statului cu piaţa comercială de asigurări, lucru realizabil fără a impune o formulă rigidă centralizată.

Punctul nostru de vedere este că proiectarea riguroasă şi aplicarea consecutivă în practică a unui mecanism de tip pool poate garanta o protecţie adecvată în cazul producerii dezastrelor naturale majore, evitându-se neajunsurile unei asigurări obligatorii pentru catastrofe.  

Cheia succesului acestei soluţii este parteneriatul între piaţa de asigurări şi stat, bazat pe o formulă acoperitoare de reasigurare şi folosirea unor informaţii de calitate cu privire la expuneri.

Un pool de acest fel este gândit ca o structură operaţională foarte eficientă fiind administrat de câteva persoane cu foarte bune cunoştinţe de reasigurare şi de administrare a bazelor de date, care beneficiază de o dotare tehnică adecvată. Această organizaţie va avea ca prim rol administrarea unui fond de asigurare constituit prin acumularea primelor de asigurare corespunzătoare componentei de catastrofă din toate poliţele de asigurări de clădiri/locuinţe emise în România.

Va exista un prim nivel de reţinere a riscului în cadrul pool-ului care va fi calculat pe criterii tehnice şi va fi format din fondurile acumulate din prime şi un fond garantat de către stat. Nu vor fi făcute alocări efective de fonduri din partea statului pentru această reţinere, ci se va garanta că în caz de dezastru, un anumit nivel iniţial de despăgubire să fie acordat din fondurile statului. Peste acel nivel de reţinere şi până la limita maximă de acoperire negociată prin reasigurare, despăgubirile se vor acorda din fondul reasigurătorilor. În timp , pe măsură ce se acumulează fond în cardul acestui pool, nivelul garanţiei solicitate urmează a se reduce. În acest fel, statul îţi va putea planifica, în fiecare etapă, care este nivelul maxim efectiv de despăgubiri, pentru situaţiile de catastrofe naturale şi va conta pe o finanţare externă nerambursabilă pentru pierderi, din partea reasigurătorilor. Fără a constrânge pe nimeni să se asigure, interesul populaţiei de a-şi cumpăra asigurări va fi stimulat, existând prin acest pool de catastrofă un cumul de garanţii privind despăgubirile în caz de dezastru: calitatea acoperirii, supravegherea din partea CSA, garanţia statului şi a unor reasigurători privind fondurile pentru reconstrucţie şi acoperirea pierderilor.

8.9  Asigurarea de transport rutier

Asigurările auto a apărut pentru prima dată la începutul secolului XX, fiind incluse în categoria accidente. În a doua jumătate a secolului odată cu dezvoltarea transporturilor rutiere, cu creşterea numărului de maşini şi cu diversificarea acestora, asigurările de auto s-au desprins din grupa asigurărilor de accidente devenind o categorie de asigurări de sine stătătoare şi foarte vastă.

Deşi la început asigurările auto propuneau acordarea protecţiei numai pentru vătămări corporale şi pagube materiale produse terţilor odată cu trecerea timpului au apărut noi tipuri de protecţie.

Din punct de vedere al utilizării autovehiculelor, asigurările ce pot fi încheiate cuprind mai multe tipuri:

1. asigurarea mărfurilor pe timpul transportului

2. asigurarea răspunderii transportatorului

3. asigurarea autovehiculului

4. asigurarea de răspundere civilă

5. asigurarea pasagerilor, asigurarea de accident a persoanelor legal transportate în autovehicul
Prin toate aceste asigurări se acoperă o gamă diversă de riscuri.Ca şi în celelalte tipuri de asigurare există anumite practici comune tuturor asigurătorilor, dar fiecare dintre ele are anumite particularităţi privind tipurile de riscuri- asigurabile şi excluse- subscriere, etc.

A)  Asigurarea mărfurilor pe timpul transportului rutier

Se poate face pentru riscuri generale şi pentru riscuri speciale, ceea ce înseamnă că există condiţii generale de asigurare şi condiţii speciale.

În asigurarea mărfurilor, suma asigurată este dată de valoarea mărfii inclusă în contractul de asigurare şi deci agreată de asigurător. Ea este formată din:

a) valoarea mărfii potrivit facturii originale sau în cazul în care nu există valoarea comercială se poate accepta valoarea de piaţă la locul expedierii în momentul încheierii asigurării

b) costul transportului, costul asigurării, dacă acestea nu sunt incluse în valoarea facturii

c) cheltuieli, taxe, comisioane vamale şi orice alte costuri ocazionate de transportul mărfii

d) o supraasigurare de 10% din valoarea bunului, dacă nu s-a convenit altfel pentru acoperirea cheltuielilor care nu pot fi prevăzute la încheierea asigurării( excepţie fac amenzile, penalizările şi altele asemenea).

Asigurarea intră în vigoare la data solicitată de asigurat sau în momentul în care marfa respectivă părăseşte depozitul sau locul de depozitare indicat în contractul de asigurare în vederea transportării, dar nu înainte de încheierea contractului de asigurare.

Asigurarea încetează în una din următoarele situaţii care survine mai întâi:

a) când bunul nu este livrat la depozitul destinatarului sau la destinaţia menţionată în poliţă

b) când bunul este livrat la alt depozit sau alt loc de depozitare diferit de destinaţia finală prevăzută în contractul de asigurare sau înainte de aceasta, pe care asiguratul decide să-l folosească pentru depozitare, alocare sau distribuire

c) când datorită unor împrejurări care sunt înafara controlului asiguratului, contractul de transport se termină într-un alt loc decât destinaţia specificată în contractul de asigurare sau transportul se termină în alt fel, înainte de livrarea bunului la depozitul destinatarului

d) la expirarea unui anumit termen de la terminarea descărcării bunului de pe autovehicul.

A.1 Condiţii generale de asigurare a mărfii pe parcursul transportului rutier

Riscurile pentru care se acordă protecţie de către asigurător pentru mărfurile transportate se împart în două categorii: riscuri generale şi riscuri speciale. Fiecare se regăsesc în condiţiile de asigurare generale, respectiv speciale. 

Potrivit condiţiilor generale asigurătorul acordă despăgubiri în conformitate cu condiţiile de asigurare în care se încheie contractul de asigurare. 

Ca şi în asigurarea maritimă, se practică cele trei condiţii de asigurare şi anume A,B,C.

Condiţia A – este cea mai cuprinzătoare, fiind acoperite toate riscurile de pierdere şi/sau avariere la care sunt supuse bunurile în timpul transportului, cu excepţia celor prevăzute separat drept excluderi. De aceea condiţia de asigurare A este şi cea mai costisitoare.

Condiţia B – acoperă un număr mai mic de riscuri menţionate în mod expres în conţinutul condiţiei, respectiv pierderile şi avariile produse bunurilor în timpul transportului, cauzate de:

a) incendiu sau explozie 

b) răsturnarea, deraierea, prăbuşirea mijlocului de transport

c) coliziunea mijlocului de transport cu un obiect exterior, altul decât apa.

d) cutremur de pământ, erupţie vulcanică sau trăsnet

e) intrarea apei de mare, râu sau lac în mijlocul de transport, container sau loc de depozitare

f) dauna totală a unui colet pierdut sau căzut în timpul încărcării sau descărcării, pe şi de pe  mijlocul de transport

Prima de asigurare este mai mică decât în cazul condiţiei A.

Unii asigurători includ riscuri cum ar fi:

a) prăbuşirea podurilor, clădirilor sau tunelurilor

b) căderi de arbori, ruperi de diguri, baraje şi conducte de apă

c) avalanşe, trăsnete, inundaţii, cicloane, erupţii vulcanice, cutremure.

Condiţia C – acoperă pierderile şi avariile produse bunurilor în timpul transportului, cauzate de mai puţine riscuri decât cele incluse în condiţiile anterioare:

a) incendiu sau explozie

b)  răsturnarea, deraierea sau prăbuşirea mijlocului de transport

c) coliziunea mijlocului de transport cu un obiect exterior, altul decât apa.

Asigurarea încheiată prin condiţiile A, B, C de mai sus acoperă şi alte categorii de cheltuieli, şi anume:

a) cheltuieli făcute de asigurat în scopul salvării încărcăturii, pentru prevenirea unui pericol iminent sau pentru reducerea la minim a pierderilor şi a avariilor efective, dacă dauna este produsă dintr-o cauză cuprinsă în asigurare

b) cheltuieli de constatare a pierderilor şi a avariilor făcute de asigurat, dacă dauna este produsă de o cauză cuprinsă în asigurare

c) cheltuielile şi contribuţiile la avaria generală( comună) şi a cheltuielilor de salvare, plătite de asigurat, stabilite conform prevederilor contractului de transport şi/sau legii aplicabile, dacă acestea au fost făcute pentru sau în legătură cu înlăturarea unei pierderi cauzate de orice eveniment( clauza de avarie comună)

d) cheltuieli făcute de asigurat, ce reprezintă proporţie răspunderii stabilite potrivit clauzei ”culpă comună în caz de coliziune” dacă această clauză este prevăzută în contractul de navlosire.

Oricare din condiţiile de mai sus poate fi extinsă, în schimbul plăţii unei prime suplimentare, pentru a acoperii şi riscul de pierdere şi avariere la bunul asigurat, cauzate de riscuri speciale ( furt, jaf şi nelivrare, riscuri ce ţin de natura mărfii).

 Riscuri excluse 

De regulă pentru a evita orice fel de confuzii( în special în cazul condiţiilor A) o parte a condiţiilor de asigurare o reprezintă riscurile excluse, pentru care asigurătorul nu acordă protecţie.

Se exclud din asigurare pierderile, avariile şi cheltuielile rezultând din sau provocate de:

a) comportarea necorespunzătoare voită a asiguratului sau a împuterniciţilor acestuia, inclusiv consecinţele penale sau administrative( amenzi, confiscări, puneri sub sechestru, etc.) ale acesteia

b) pierderi indirecte legate de întârzierea în expediere sau primirea mărfii, pierderea profitului scontat, daune morale

c) pierderi rezultate din operaţiuni comerciale(diferenţe de curs valutar, pierderi datorate întârzierii livrării, chiar dacă întârzierea s-a datorat unui risc asigurat)

d) scurgerea ordinară, pierderea uzuală în greutate sau volum prin evaporare, uscare, scurgere sau uzura morală a bunurilor asigurate

e) influenţa temperaturii atmosferice asupra cantităţii sau calităţii mărfurilor transportate

f) ambalarea şi/sau pregătirea insuficientă sau necorespunzătoare a bunurilor asigurate( termenul de ambalare se consideră că include stivuire într-un container, numai dacă este efectuată fie înainte de intrarea în vigoare a asigurării, fie de către asigurat sau prepuşii acestuia).  

g) viciul propriu sau natura bunurilor asigurate, taxe sau cheltuieli privind măsuri sanitare de dezinfecţie, de carantină sau hibernare, influenţa temperaturii, alterarea lichidelor în butoaie sau cisterne.

h) daune produse de către bunul asigurat altor bunuri sau persoane

i) infracţiuni la reglementările vamale sau comerciale

j) amenzi, confiscări, puneri sub sechestru, contrabandă, comerţ prohibit sau clandestin

k) prohibirea exportului sau importului de către autorităţi

l) insolvabilitatea sau neîndeplinirea obligaţiilor financiare de către proprietari, administratori sau operatorii mijloacelor de transport

m) utilizarea oricărei arme de război care foloseşte fiziunea şi fisiunea atomică, nucleară sau altă reacţie asemănătoare ori altă forţă sau obiect radioactiv

n) contaminarea radioactivă

o) actul intenţionat al oricărei persoane asupra bunului sau a unei părţi a acestuia.

În mod special, se poate menţiona o clauză de excludere referitoare la starea de inadecvare a mijlocului de transport sau a containerului pentru transportul mărfii asiguratului în bune condiţii, dacă asiguratul sau reprezentanţii acestuia au cunoştinţă de această situaţie în momentul încărcării mărfii asiguratului. 

Asigurătorul nu va accepta în nici un caz transportul la destinaţie al bunurilor cu mijloace de transport necorespunzătoare, decât dacă asiguratul sau împuterniciţii săi nu au avut cunoştinţă de acest lucru.

Nici unul din aceste riscuri nu poate fi asigurat suplimentar fiind incluse în categoria riscurilor neasigurabile.
Din condiţiile generale de asigurare sunt excluse şi riscul de război şi greve care pot face obiectul unei asigurări speciale, a unei condiţii separate în schimbul plăţii unei prime de asigurare suplimentare.

Pentru anumite tipuri de riscuri speciale, se încheie asigurarea care ţine cont de natura volumul, greutatea sau valoarea acestora. Ele nu reprezintă obiectul asigurării mărfurilor, în general, ci al unor condiţii aparte. Este vorba de :

a) transportul de bilete de bancă, cupoane, titluri, valori, bancnote şi monede, colecţii de numismatică, metale preţioase, perle, pietre preţioase, bijuterie fină, argintărie

b) opere de artă

c) mărfuri periculoase

d) colete poştale, chiar şi de valoare declarată

e) mărfuri perisabile, congelate

f) seruri, vaccinuri, sânge

g) animale vii, etc.

Condiţia „riscuri de depozitare”

Aceasta poate să aibă legătură cu transportul rutier, mai ales atunci când este vorba de un transport combinat sau unul în tranzit.

Această condiţie acoperă pierderile şi avariile la bunurile asigurate, cauzate de :

· incendiu, trăsnet, explozie, chiar dacă trăsnetul sau explozia nu au fost urmate de incendiu

· ploaie torenţială, inclusiv efectele indirecte ale acesteia, respectiv grindină, inundaţie, furtună

· uragan, cutremur, prăbuşire sau alunecare de teren

· greutatea stratului de zăpadă sau gheaţă

· avalanşe de zăpadă şi cădere pe clădiri sau alte construcţii a unor corpuri şi furt prin efracţie.

Excluderile rămân valabile şi pentru această condiţie.

A.2  Condiţii speciale de asigurare a mărfii pe parcursul transportului rutier:

Condiţiile speciale sunt o completare a condiţiilor de asigurare generale, prin care asiguratul solicită protecţie suplimentară pentru anumite riscuri. Printre cele mai frecvente condiţii speciale sunt: riscuri de război, riscuri de furt, jaf şi nelivrare, riscuri tipice naturii mărfurilor( alterare, încingere, spargere, risipire).

Excluderile generale prezentate anterior sunt valabile şi pentru toate condiţiile speciale de mai jos, în cazul în care nu se menţionează altfel în mod expres.

A. 2.1. Condiţia-riscuri de război :
Prin această condiţie sunt acoperite pierderile şi avariile la bunurile asigurate cauzate din:

a) război, război civil, revoluţie, rebeliune, insurecţie sau conflicte civile, rezultând din acestea sau orice act ostil al, în numele sau împotriva unei puteri beligerante

b) capturare, sechestrare, arestare, reţinere sau detenţie ( cu excepţia pirateriei), tentativa de a le face şi consecinţele acestora

c) mine, torpile, bombe sau alte arme de război abandonate

d) cheltuielile şi contribuţiile la avaria comună şi/sau cheltuieli de salvare.

Asigurarea este valabilă numai pe perioada în care bunul asigurat se află în mijlocul de transport, însă cel mult până la expirarea unui număr de zile ( de obicei 10 sau 15) de la ora 24 a zilei în care acestea sosesc la locul intermediar sau final de descărcare.

A.2.2.  Condiţia- riscuri de grevă :

Conform acestei condiţii, sunt acoperite pierderile şi avariile la bunurile asigurate, cauzate de:

a) grevişti, muncitori în lock-out sau persoane luând parte la tulburări, revolte sau mişcări civile

b) greve, lock-out, tulburări, revolte sau mişcări civile

c) terorişti sau persoane acţionând din raţiuni politice

d) cheltuieli şi contribuţii la avaria comună şi cheltuieli de salvare.

În mod obişnuit nu este acoperită pierderea, avaria sau cheltuiala provenită din absenţa, lipsa sau încetarea muncii de orice fel, rezultată din grevă, lock-out, tulburări, revolte sau mişcări civile.

A. 2.3. Condiţia – riscuri de furt, jaf şi nelivrare :

Prin aceasta sunt acoperite pierderile şi avariile la bunurile asigurate, cauzate de furt, jaf şi nelivrarea unui colet întreg.

Pentru stabilirea indemnizaţiei ce va fi plătită pentru oricare dintre condiţiile prevăzute, asigurătorul porneşte de la suma asigurată. La suma respectivă se adaugă cheltuielile făcute de asigurat în contul companiei de asigurare ( pentru limitarea pagubei, recondiţionarea mărfii şi valorificarea acesteia, etc.) şi se efectuează eventualele reduceri pentru:

1. declarare inexactă a riscului, fără rea voinţă din partea asiguratului

2. prejudiciul cauzate societăţii de asigurare prin neconservarea dreptului de recurs împotriva vinovaţilor

3. compensarea eventuală cu primele rămase de plătit

4. contravaloarea franşizei, etc.

Suma astfel rezultată reprezintă indemnizaţia finală.

B.Asigurarea de răspundere a transportatorului pentru mărfurile transportate (CMR)

În cursul activităţii de transport, transportatorul este implicat în unele activităţi care îi antrenează răspunderea faţă de proprietarul mărfii ce face obiectul contractului de transport.

În aceste condiţii, pentru a evita plata unor despăgubiri ca urmare a apariţiei unor pagube privind marfa, transportatorul poate încheia o asigurare de răspundere.

Prin această formă de asigurare, asigurătorul acoperă răspunderea transportatorului (persoană fizică sau juridică) care efectuează transportul de mărfuri cu autovehiculele aflate în proprietatea sa, închiriate sau luate în locaţie de gestiune, pentru pagubele la mărfurile transportate, potrivit convenţiei referitoare la contractul de transport internaţional de mărfuri pe şosele.

Asigurarea este valabilă pe un anumit teritoriu, pe o anumită perioadă de timp sau pe o anumită călătorie.

În asigurare sunt cuprinse toate autovehiculele aparţinând transportatorului, inclusiv cele primite în custodie de la alţi transportatori care efectuează transport internaţional de mărfuri. Asigurarea acoperă răspunderea transportatorului, în calitate de cărăuş, pentru pagubele la mărfurile transportate în conformitate cu art.17 şi 23 din „Convenţia referitoare la contractul de transport internaţional de mărfuri pe şosele”(CMR-1956).Ea este valabilă pe teritoriul României şi înafara acestuia, pe parcursul terestru şi maritim al transportului, dacă au loc traversări cu linii Ro-Ro, fery-boat sau combinat pe calea ferată, pe parcursul transportului executat de la punctele de expediere sau la punctele de destinaţie situate pe teritoriul satelor care nu sunt semnatare ale convenţiei CMR.

Există şi o situaţie aparte, în care transportatorul este scutit de această răspundere şi anume atunci când pierderea mărfii, vătămarea acesteia sau depăşirea termenului de livrare s-au produs din vina persoanei prevăzute în contract din cauza unui ordin dat de acesta, nefiind provocată din vina transportatorului, de un viciu propriu al mărfii sau de împrejurări pe care transportatorul nu le-ar fi putut evita sau ale căror urmări nu ar fi putut să le anticipeze.

Conform prevederilor CMR transportatorul răspunde pentru pierderea totală sau parţială a mărfii sau pentru vătămarea produselor în intervalul de timp scurs de la primirea mărfii la transport până la predarea acesteia, precum şi pentru depăşirea termenului de livrare.

Transportatorul este scutit de răspundere atunci când pierderea sau vătămarea mărfii apare ca o consecinţă a unui risc special, legat de una sau mai multe din următoarele situaţii:

a) utilizarea auto descoperite şi fără prelată dacă acest mod de utilizare a fost convenit în mod expres în contract şi menţionat în scrisoarea de trăsură

b) lipsa sau defecţiunea ambalajului, pentru mărfurile expuse prin natura lor la stricăciuni sau vătămări, atunci când nu sunt ambalate sau sunt prost ambalate

c) deplasarea, încărcarea, amplasarea sau descărcarea mărfii de către expeditor sau destinatar ori de persoane care au acţionat în numele acestora

d) natura unor mărfuri expuse unor cauze inerente chiar a acestei naturi, fie primirii complete sau parţiale, vătămării din cauza ruperii, ruginirii, descompunerii spontane, uscării, scurgerii normale sau acţiunii paraziţilor şi rozătoarelor

e) încărcarea necorespunzătoare, numerotarea ineficientă sau nesatisfăcătoare a coletelor

f) transportul animalelor vii.

Dacă transportatorul răspunde pentru pierderea totală sau parţială a mărfii, mărimea sumei ce urmează să fie plătită drept despăgubire se determină pe baza costului mărfii în locul  şi în momentul primirii acesteia pentru transport. Cuantumul despăgubirii nu poate depăşi limita maximă prevăzută de CMR ( art.23).

Alături de aceasta, se restituie taxa de transport, taxele vamale şi celelalte cheltuieli aferente transportului mărfii, complet – în caz de pierdere totală şi proporţional- în caz de pierdere proporţională.

În cazul depăşirii termenului de livrare şi dacă persoana prevăzută în contractul de transport va dovedi că depăşirea termenului a provocat daune, transportatorul este obligat să plătească despăgubiri pentru aceste prejudicii la un  nivel maxim egal cu nivelul taxelor de transport.

Prin această formă de asigurare nu sunt acoperite:

a) pagubele indirecte, ca de exemplu: scăderea preţurilor mărfurilor sau altele asemănătoare

b) pagubele produse de operaţiuni militare în timp de război sau datorate unor măsuri de război, greve, tulburări civile, acţiuni duşmănoase

c) cheltuieli făcute pentru transformarea sau îmbunătăţirea bunurilor în comparaţie cu starea lor dinaintea producerii evenimentului asigurat , cele pentru repararea unor avarii sau distrugeri produse de cauze necuprinse în asigurare şi nici cele pentru reparaţii, recondiţionări sau restaurări nereuşite.

Societăţile comerciale care au în obiectul lor de activitate transporturile internaţionale de mărfuri pot beneficia din partea asigurătorilor de un pachet de asigurare în care sunt incluse mai multe tipuri de asigurare:

a) asigurarea facultativă pentru cazurile de avarii şi de furt ale autovehiculelor

b) asigurarea de răspundere civilă auto

c) asigurarea de răspundere a transportatorului în calitate de cărăuş, pentru mărfurile transportate

În funcţie de numărul autovehiculelor asigurate, există posibilitatea negocierii unor prime mai avantajoase.

Constatarea producerii riscurilor asigurate, precum şi evaluarea pagubelor se fac de către asigurător sau prin împuterniciţii săi

8.9   ASIGURAREA AUTOVEHICULELOR

Pentru această formă de asigurare este important de definit categoria de autovehicule. Prin acest termen se înţeleg nu numai autovehiculele, ci şi remorcile trase de autovehiculele asigurate, autovehiculul propulsat, suspendat pe roţi, şenile, tălpi de alunecare folosite pentru transportul mărfurilor sau persoanelor.

În practica internaţională, clasificarea riscurilor asigurabile în asigurarea de autovehicule ţine seama de tipurile de vehicule ce se asigură, datorită varietăţii mari a acestora.

Clasele mai întâlnite sunt următoarele:

a) autovehicule proprietate privată,

b) motociclete,

c) autovehicule comerciale – pentru transportul mărfurilor şi pasagerilor,

d) vehicule agricole şi forestiere,

e) auto speciale, construite sau adaptate pentru o anume utilizare, ex: macarale, tractoare, ambulanţe, excavatoare, echipamente pentru extracţii şi transport minier, auto speciale pentru transport autovehicule, etc.

Asigurarea auto este cea mai frecvent întâlnită în asigurările non-viaţă. Ea se contractează cel mai uşor dintre toate asigurările facultative şi este asigurarea cu cea mai mare rată a daunei.

În practica societăţilor de asigurare, pentru stabilirea primei de asigurare se au în vedere mai mulţi factori şi anume:

a) statistici privind accidentele de circulaţie, furturi,

b) tipul autovehiculului şi marca,

c) valoarea autovehiculului,

d) riscurile asigurate,

e) capacitatea cilindrică,

f) performanţele tehnice,

g) uşurinţa reparaţiilor, disponibilitatea şi accesibilitatea pieselor de schimb,

h) costul reparaţiilor,

i) atracţia pentru hoţi,

j) vârsta şi experienţa conducătorului auto,

k) vechimea maşinii,

l) istoricul daunelor solicitantului,

m) starea drumurilor, sisteme de semnalizare rutiere în ţara în care circulă cel mai mult autovehiculul.

Ca măsuri de management al riscurilor cu care se confruntă în general asigurarea auto, o modalitate foarte mult utilizată în practicile naţionale constă în participarea societăţii de asigurare la finanţarea unor lucrări de îmbunătăţire a drumurilor publice. 

A. Asigurarea de avarii a autovehiculelor

Riscurile pentru care se oferă protecţie sunt diferite de la o societate la alta, deoarece fiecare îşi stabileşte singură politica de subscriere. Există totuşi anumite riscuri pe care le întâlnim la majoritatea societăţilor de asigurare, cum ar fi:

a) avarii produse ca urmare a ciocnirii, lovirii sau izbirii cu alte vehicule sau cu orice alte corpuri mobile sau imobile aflate în afara ori în interiorul autovehiculului asigurat, răsturnări, derapări, zgârieturi, căderi( cădere în prăpastie, cădere în apă cu ocazia transbordării, căderi pe autovehicul a unor corpuri cum ar fi: copaci, blocuri de gheaţă sau de zăpadă, etc.),

b) incendiu, precum şi pagubele produse din această cauză, cum ar fi: afumare, pătare, carbonizare sau alte distrugeri,
c) trăsnet, explozie şi pagubele produse când acestea au avut loc la distanţă de autovehiculul respectiv,
d) ploaie torenţială, grindină, inundaţie, apă rămasă pe sol, furtună, uragan, cutremur de pământ,
e) prăbuşire sau alunecare de teren,
f) greutatea stratului de zăpadă sau gheaţă,
g) avalanşe de zăpadă, căderea unor corpuri pe construcţia în care se află autovehiculul.
La fel ca la alte tipuri de asigurări, sunt acoperite şi avariile apărute ca urmare a unor măsuri luate în timpul producerii evenimentului asigurat pentru salvare autovehiculului sau a construcţiei în care se află acesta.

În cazul riscurilor cu caracter natural (trăsnet, furtună, uragan, etc.) se acordă despăgubiri şi pentru pagubele produse autovehiculului prin efectele indirecte ale acestor fenomene, cum ar fi: prăbuşirea unui copac lovit de trăsnet peste autovehiculul asigurat.

In cazul în care în asigurare sunt incluse şi pagube la părţile componente precum aparatele de radio, casetofoane, TV., aparate de aer condiţionat special construite pentru auto, acestea se despăgubesc numai dacă erau montate la autovehicul şi dacă avariile s-au produs odată cu cele produse din orice cauză cuprinsă în asigurare.

Pagubele produse anvelopelor ori camerelor autovehiculului ( inclusiv a celor de rezervă) sculelor, trusei medicale de prim ajutor se despăgubesc numai dacă acestea erau montate ori se aflau în autovehicul şi dacă avariile s-au produs dintr-un risc asigurat.

De obicei în cadrul asigurării de auto se mai despăgubesc şi alte cheltuieli cum ar fi:

a) cheltuieli cu transportul autovehiculului la atelierul de reparaţii cel mai apropiat de locul accidentului şi care poate executa reparaţia( acestea numai dacă autovehiculul nu poate fi deplasat prin forţă proprie),

b) pagubele produse autovehiculului asigurat – avarii sau distrugeri prilejuite de măsurile luate în timpul producerii evenimentului asigurat pentru salvarea autovehiculului sau a construcţiei în care se află acesta,
c) cheltuieli efectuate în vederea limitării pagubelor produse din cauze cuprinse în asigurare.
Condiţiile de asigurare prevăd în mod expres riscurile excluse din asigurare, pentru care nu se acordă despăgubiri, cum ar fi:

1.daunele autovehiculului asigurat, ale părţilor şi accesoriilor sale care rezultă:

a) direct sau indirect din operaţiuni de război civil, militare sau paramilitare, greve, demonstraţii, orice mişcări populare, acţiuni teroriste, vandalism sau sabotaj,

b) din competiţii sportive sau antrenamente pentru competiţiile sportive,
c) din influenţa directă a exploziei atomice, a materialelor sau produselor radioactive sau din măsurile luate cu scopul de a elimina efectul nociv al radiaţiilor care fac obiectul asigurării practicate de poolul nuclear;
2. daune rezultând din incendii sau explozie la autoturism transformat fără permisiunea autorităţilor sau a constructorului, ca rezultat a unei asemenea transformări;

3. pagube cauzate de incendiu, explozie în eventualitatea în care au fost încălcate grav reglementările de prevenire a incendiilor;

4. părţile componente ale autovehiculului, accesoriile, piesele de schimb ţinute separat de autovehicul( garaj, casă, atelier);

5. daune rezultate din suprâncărcarea sau suprasolicitarea autovehiculului;

6. cheltuieli făcute pentru îmbunătăţirea sau transformarea autovehiculului în comparaţie cu starea lui dinaintea producerii evenimentului asigurat, cele pentru repararea unor avarii sau distrugeri care au fost produse din cauze necuprinse în asigurare, precum şi cele pentru reparaţii nereuşite;

7. pagube indirecte cum ar fi : reducerea valorii autovehiculului după reparaţii sau cele produse prin întreruperea utilizării autovehiculului chiar ca urmare a unei cauze cuprinse în asigurare, cheltuieli ocazionate de deplasare la locul evenimentului asigurat, costul îngrijirilor medicale de care beneficiază conducătorul auto în cazul evenimentului asigurat;

8. pagube produse părţilor componente sau pieselor de rezervă, huselor, prelatelor, combustibililor, echipamentului suplimentar sau oricăror altor bunuri existente în autovehicul.

Asigurătorul este exonerat de răspundere şi pentru pagubele cauzate de:

a) întrebuinţarea, funcţionare, uzarea pieselor şi subansamblelor, defecte de fabricaţie ale materialului sau de execuţie a părţilor componente sau pieselor,

b) influenţa temperaturii asupra motorului autovehiculului( avarieri la blocul motor, chiulasă sau la sistemul de aprindere sau răcire) şi cele produse cutiei de viteze sau diferenţialului ca urmare a lipsei sau insuficienţei ungeri sau supraîncălzirii din orice alte cauze decât cele cuprinse în asigurare,

c) pagube indirecte ( reducerea valorii autovehiculului în timpul mersului, pagube produse de acţiunea curentului electric asupra instalaţiei electrice precum şi pagube produse prin acţiunea acizilor sau a oricăror substanţe chimice),

d) pagube produse părţilor componente de rezervă, huselor, prelatelor, combustibililor, echipamentului suplimentar, păturilor sau altor bunuri din autovehicul,

e) cheltuieli efectuate pentru transformare sau îmbunătăţirea autovehiculului în comparaţie cu starea lui dinaintea producerii evenimentului asigurat, cele pentru repararea unor avariei sau distrugeri în urma unor cauze necuprinse în asigurare şi cheltuieli pentru reparaţiile nereuşite,

f) pagube produse autovehiculului de operaţiuni militare în timp de război, greve

g) influenţa directă a trepidaţiilor autovehiculului în timpul mersului, acţiunii curentului electric asupra instalaţiei electrice, etc.,

h) arsurile simple care nu sunt urmate de incendiu ;i cele provocate de fenomenele electrice produse în orice fel la instalaţia electrică, cu excepţia celor cu flacără.

Contractul de asigurare prevede şi clauze referitoare la întinderea teritorială a acoperirii, perioada de acoperire ( şase luni, un an), momentul intrării în vigoare a asigurării, franşiza, reducerea primelor de asigurare prin acordarea unui bonus în situaţiile în care în perioada anterioară ( de obicei în anul anterior de asigurare) nu s-au înregistrat pagube. Este o practică încetăţenită în societăţile de asigurare din România ca la reînnoirea unui contract de asigurare de avarii auto să se acorde un bonus la prima de asigurare dacă în anul anterior de asigurare, asiguratul nu a făcut cerere de despăgubire. Bonusurile care se acordă sunt de 15%, 25,35,40% dacă asiguratul nu a înregistrat daune după 1,2,3,4,5 sau mai mulţi ani de asigurare.    

Suma asigurată – are în vedere valoarea reală a autovehiculului la data încheierii contractului, această valoare se obţine ca diferenţă între valoarea din nou a acesteia şi uzura calculată în funcţie de vechime. În societăţile de asigurare din România valoarea din nou se calculează diferit în funcţie de provenienţa vehiculelor ( străine sau româneşti).

Toate drepturile şi obligaţiile părţilor contractante sunt aceleaşi ca şi în cazul altor tipuri de contracte de asigurare.

Printre obligaţiile asiguratului se menţionează întreţinerea autovehiculului asigurat şi a eventualelor instalaţii speciale ale acestora în bune condiţii, în scopul prevenirii producerii evenimentului asigurat. Asigurătorul are dreptul de a verifica modul în care sunt întreţinute autovehiculele asigurate.

În cazul în care evenimentul asigurat se produce, asiguratul pentru a putea solicita încasarea contravalorii despăgubirii, este obligat să prezinte asigurătorului documente care să ateste producerea evenimentului, precum şi a cauzelor şi circumstanţelor în care s-a produs.

În acest scop, succesiunea faptelor pe care trebuie să le îndeplinească asiguratul este următoarea:

a) să înştiinţeze imediat organele poliţiei sau alte organe de cercetare mai apropiate de locul producerii evenimentului, cerând întocmirea de acte cu privire la cauzele şi împrejurările producerii accidentului şi la pagubele produse,

b) să ia, pe seama companiei de asigurări şi în cadrul sumei asigurate, potrivit cu împrejurările, măsuri pentru limitarea pagubei,

c) să ia măsuri pentru salvarea bunurilor asigurate, pentru păstrarea şi paza bunurilor rămase şi pentru prevenirea degradării ulterioare,

d) să pună la dispoziţia societăţii de asigurare toate actele şi evidenţele necesare pentru verificarea existenţei şi valorii autovehiculului asigurat, precum şi pentru constatarea şi evaluarea pagubelor şi pentru stabilirea drepturilor la despăgubiri,

e) să pună la dispoziţia societăţii de asigurare documentaţia privind evenimentul asigurat, cuantumul despăgubirii se determină pe baza acestei documentaţii, în funcţie de costul reparaţiilor, al părţilor componente sau de costul de înlocuire al acestora, incluzându-se cheltuielile pentru materiale, demontare şi montare corespunzătoare reparaţiilor şi înlocuirilor, necesare ca urmare a pagubelor produse de cauze cuprinse în condiţiile de asigurare.

De cele mai multe ori, dat fiind faptul că asiguraţii solicită şi alte acoperiri suplimentare care nu sunt incluse în condiţiile generale de asigurare, societatea de asigurare oferă şi astfel de protecţii, în schimbul unei prime adiţionale. În această categorie poate intra de exemplu riscul de furt.

Dat fiind procesul inflaţionist în condiţiile economiei româneşti, este posibilă şi actualizarea sumei asigurate în raport cu inflaţia, dar şi datorită creşterii valorii reale a autovehiculului ca urmare a creşterii valorii de comercializare sau ca urmare a creşterii cursului de referinţă. Această clauză va presupune plata unei prime de asigurare suplimentare corespunzătoare sumei asigurate suplimentare şi perioadei rămase până la expirarea contractului de asigurare.

B. Asigurarea auto pentru riscuri speciale (FURT)
Asigurarea pentru riscul de furt la auto reprezintă o formă de asigurare specială care acoperă riscul de furt al întregului autovehicul şi de cele mai multe ori al unor părţi componente şi accesorii.

Riscurile asigurate în baza acestei condiţii sunt:

a) însuşirea arbitrară a autovehiculului de către terţe persoane,

b) furtul autovehiculului sau al unor componente şi accesorii din dotarea acestuia, prin efracţie sau prin acte de violenţă,

c) pagubele produse autovehiculelor ca urmare a furtului sau a tentativei de furt.

Excluderile pentru această condiţie sunt:

a) dacă organele poliţiei nu confirmă furtul sau tentativa de furt, ori dacă la acestea nu s-a înregistrat o reclamaţie în legătură cu furtul sau tentativa de furt,

b) dacă, după comiterea furtului sau a tentativei de furt, paguba s-a mărit prin neluarea intenţionată de către asigurat a măsurilor pentru limitarea ei, pentru partea de pagubă care s-a mărit, în cazul în care aceste fapte rezultă din actele încheiate de organele de drept ( poliţie sau alte organe de cercetare),

c) dacă la comiterea furtului sau a tentativei de furt au luat parte persoane din familia asiguratului sau din serviciul acestuia, în cazul în care aceste fapte rezultă din actele încheiate de organele de drept (poliţie), 

d) dacă în timpul cât autovehiculul nu era folosit, iar conducătorul auto l-a părăsit, nu i s-a scos cheia din contact şi nu i s-au încuiat uşile cu excepţia cazurilor când autovehiculul se afla într-o încăpere încuiată,

e) dacă în momentul furtului sau al tentativei de furt, autovehiculul era desfăcut în părţile sale componente, cu excepţia cazurilor în care furtul sau tentativa de furt s-au produs prin efracţie în încăperea în care se afla autovehiculul desfăcut în părţile sale componente,

f) pentru furtul integral al autovehiculului închiriat pe baza unei licenţe oficiale sau a cărui închiriere a fost menţionată expres printre modurile de utilizare ale acestuia, în cazul în care furtul a avut loc în timpul perioadei de închiriere,

g) pentru bunurile din autovehicul, altele decât cele din dotarea acestuia, dacă nu au fost cuprinse în asigurare, în mod expres, prin acordul părţilor.

Suma asigurată este determinată pe baza valorii reale a autovehiculului sau a părţilor componente în momentul furtului. Contractul de asigurare prevede şi întinderea teritorială pentru care se oferă protecţie.

În cazul în care evenimentul produs este furtul sau tentativa de furt asiguratul este obligat:

· ia toate măsurile posibile pentru păstrarea şi paza obiectelor rămase să ia măsurile necesare pentru ca toate urmele furtului sau tentativei de furt să rămână neatinse până la cercetarea faptului de către organele locale şi să ia potrivit cu împrejurările măsuri pentru limitarea pagubei,

· înştiinţeze în scris imediat, organele poliţiei sau alte organe de cercetare în raza cărora s-a produs evenimentul asigurat sau îşi are reşedinţa,

· comunice organelor de poliţie sau altor organe de cercetare orice informaţii care ar putea duce la găsirea autovehiculului, a părţilor componente sau a pieselor acestuia, să facă toate demersurile necesare pentru redobândirea acestora, chiar după ce a primit despăgubirea,

· comunice imediat societăţii de asigurare găsirea autovehiculului, a părţilor componente sau a pieselor acestuia care au fost furate.

În caz de neîndeplinire a obligaţiilor asiguratului, societatea de asigurare are dreptul să refuze plata despăgubirii dacă din acest motiv nu a putut determina cauza producerii evenimentului asigurat şi întinderea pagubei.  

C. Asigurarea de răspundere civilă auto a deţinătorilor de autovehicule(RCA)
Prin asigurare de răspundere civilă auto se acoperă prejudiciile create de asigurat unor terţe persoane pentru care acesta este răspunzător conform legii.

În fiecare ţară există reglementări specifice pentru asigurarea auto, dar în mod deosebit pentru asigurarea de răspundere faţă de terţi. Acest lucru este determinat de puternica implicare socială, datorită pagubelor materiale şi suferinţelor cauzate de accidentele de circulaţie unor terţi nevinovaţi.

În România, în conformitate cu Legea 136/1995 privind asigurarea şi reasigurarea în România, art.4 asigurarea de răspundere civilă pentru pagube produse din accidente de autovehicule este singura formă de asigurare obligatorie 
Prin această asigurare asigurătorul se obligă să plătească o despăgubire pentru prejudiciul de care asiguratul răspunde în faţa legii faţă de terţele persoane păgubite şi pentru cheltuielile făcute de asigurat în procesul civil (art.41).Datorită caracterului obligatoriu, unicităţii condiţiilor de asigurare şi primei de asigurare practicate pentru această asigurare nu se încheie contract de asigurare, ci se eliberează numai un certificat prin care se confirmă plata primei de asigurare şi perioada asigurată. Asigurarea de răspundere civilă se practică numai de asigurători autorizaţi de C.S.A.

În asigurarea prin efectul legii de răspundere civilă auto pentru pagubele produse prin accidentele de autovehicule sunt cuprinse toate persoanele fizice şi juridice deţinătoare de autovehicule supuse înmatriculării şi folosite pe drumuri publice. Sunt incluse în asigurare şi persoanele dintr-o anumită ţară posesoare de autovehicule folosite pe teritoriul altei ţări, dacă nu posedă documente internaţionale de asigurare valabile şi pe teritoriul acelei ţări.

În Legea 136/1995 se alocă două capitole, respectiv 3 şi 4 pentru asigurarea obligatorie de răspundere civilă auto pentru pagube produse prin accidente de circulaţie şi pentru fondurile de protecţie. Din aceste prevederi rezultă clar înţelegerea rolului de protecţie socială a acestui tip de asigurare, precum şi necesitatea ca în orice caz, cei prejudiciaţi sau vătămaţi să poată beneficia de o anumită indemnizaţie.

Art.48, specifică obligativitatea persoanelor fizice şi a celor juridice care deţin autovehicule supuse înmatriculării în România, de a la asigura pentru cazurile de răspundere civilă ca urmare a pagubelor produse prin accidente de autovehicule pe teritoriul României.

Acelaşi articol face referire şi la persoanele care intră pe teritoriul României cu autovehiculele înmatriculate în străinătate, care au obligaţia de a avea o astfel de asigurare valabilă. Acestea se consideră asigurate, în condiţiile prezentei legi, dacă îndeplinesc una din următoarele condiţii:

a) posedă documente internaţionale de asigurare, valabile pe teritoriul României,

b) numărul de înmatriculare atestă existenţa asigurării potrivit convenţiei bilaterale încheiate între B.A.A.R. şi Biroul asigurării de autovehicule din ţara de origine.

Fac excepţie de la dispoziţiile prezentului articol persoanele fizice şi juridice pe timpul utilizării autovehiculelor pentru cursele de întreceri raliuri sau antrenamente, care nu se pot asigura decât facultativ pentru astfel de riscuri.     

Despăgubirile se plătesc indiferent de locul în care au fost produse accidentele de auto, atât în timpul mersului cât şi în timpul staţionării şi se plătesc şi pentru pagubele produse de existenţa sau funcţionarea instalaţiilor montate pe autovehicule sau produse de remorci sau ataşe.

Conform art.50, despăgubirea se acordă pentru sumele pe care asiguratul este obligat să le plătească cu titlu de dezdăunare şi cheltuielile de judecată persoanelor păgubite prin vătămare corporală sau deces, precum şi avarierea sau distrugerea de bunuri. În caz de vătămare corporală sau deces, despăgubirea se acordă pentru persoanele aflate în afara autovehiculului, numai dacă acestea nu erau transportate în baza unui raport contractual existent cu deţinătorul autovehiculului respectiv. Pentru avariile sau distrugerile unor bunuri, despăgubirea se acordă pentru bunurile aflate în afara autovehiculului care a produs accidentul, iar pentru bunurile aflate în acel autovehicul, numai dacă acestea nu erau transportate în baza unui raport contractual existent cu conducătorul autovehiculului respectiv, precum şi dacă nu aparţineau deţinătorului sau conducătorului autovehiculului răspunzător de producerea accidentului.

Despăgubirile se plătesc şi în cazul în care conducătorul auto răspunzător de producerea accidentului este o altă persoană decât asiguratul, precum şi atunci când persoanele păgubite nu au domiciliul, reşedinţa sau sediul în România.

În caz de vătămare corporală sau deces al unei persoane ori de avariere de bunuri, se acordă despăgubiri dacă autovehiculul care a produs accidentul este identificat de asigurat chiar dacă autorul accidentului rămâne neidentificat.

Dacă un deţinător de autovehicul are la data unui eveniment asigurat mai multe asigurări, despăgubirea se suportă de toţi asigurătorii în părţi egale.

Despăgubirile se stabilesc pe baza convenţiei dintre asigurat, persoana păgubită şi asigurător, ori în cazul în care nu s-a realizat înţelegerea, prin hotărâre judecătorească pronunţată în România. Ea se plăteşte de către asigurător nemijlocit persoanelor fizice sau juridice păgubite în măsura în care acestea nu au fost despăgubite de asigurat. Despăgubirile nu pot fi urmărite de creditorii asiguratului şi se plătesc asiguratului dacă acesta dovedeşte că a despăgubit pe cei păgubiţi.

Asigurătorul poate să recupereze sumele plătite drept despăgubiri de la persoana răspunzătoare de producerea pagubei în următoarele cazuri :

a) accidentul a fost produs cu intenţie,

b) accidentul a fost produs în timpul comiterii unor fapte incriminate de dispoziţiile legale privind circulaţia pe drumurile publice ca infracţiuni săvârşite cu intenţie, chiar dacă aceste fapte nu s-au produs pe astfel de drumuri, sau în timpul comiterii altor infracţiuni săvârşite cu intenţie,

c) accidentul a fost produs în timpul când autorul infracţiunii săvârşite cu intenţie încerca să se sustragă de la urmărire,

d) persoana răspunzătoare de producerea pagubei a condus autovehiculului fără consimţământul asiguratului.

Există şi situaţii în care nu se acordă despăgubire pentru pagube produse prin accidente de autovehicul. Spre exemplu: în cazul în care accidentul a fost produs dintr-un caz de forţă majoră (trăsnet, inundaţie etc.), din culpa exclusivă a persoanei păgubite, a unei terţe persoane sau pentru avarierea ori distrugerea bunurilor, produse într-un accident de autovehicul al cărui autor a rămas neidentificat. 

Nivelul primei de asigurare, limita maximă a despăgubirilor, termenele de plată, sancţiunile şi alte elemente cu privire la aplicarea asigurării se stabilesc prin norme şi Ordine emise de Comisia de Supraveghere a Asigurărilor. Primele de asigurare astfel stabilite sunt practicate la acelaşi nivel de toate societăţile care încheie această asigurare.

Pentru anul 2010  asigurarea se poate încheia anual sau semestrial, primul semestru asigurat încheindu-se la sfârşitul lunii iunie, iar al doilea începe de la 01.07.2010 – 31.12.2010.

Despăgubirea maximă acordată este de 500.000 euro pentru bunuri cu o franşiză simplă de 100 euro şi 2.500.000 euro pentru vătămări corporale, nu mai mult de 5 persoane accidentate. Pentru anul 2011 limitele sunt 
D. Asigurarea internaţională de răspundere civilă auto „carte verde”
Din aceleaşi motive arătate pentru asigurarea de răspundere civilă auto pe teritoriul naţional, a apărut ca o necesitate protecţia similară a persoanelor fizice şi a bunurilor pe plan internaţional. Alături de acestea, pentru înlăturarea inconvenientelor determinate de diversitatea reglementărilor referitoare la compensarea pagubelor produse unui terţ de un posesor de autovehicul prin accident. Comisia Economică pentru Europa de pe lângă ONU a propus ca asigurarea încheiată în ţara de origine a asigurătorului să fie recunoscută în ţara în care s-a produs prejudiciul. Primele reglementări au apărut în 1947, astfel în ţara vizitată este valabilă asigurarea încheiată la asigurătorul din ţara de origine, asigurarea valabilă în baza legii de asigurare obligatorie din ţara vizitată.

Astfel în fiecare ţară participantă s-a înfiinţat un birou al asigurătorului de autovehicule ca organism special desemnat al societăţii de asigurare din ţara respectivă, care are dreptul de a elibera asiguratului un certificat de asigurare în mod direct sau printr-una dintre societăţile de asigurare membre, document cunoscut sub denumirea de „carte verde”.

Documentul „carte verde” constituie dovada că proprietarul autovehiculului a încheiat contractul de asigurare pentru răspundere civilă. El acoperă răspunderea ce i-ar putea reveni asiguratului în termenii prevăzuţi de legea asigurării obligatorii a autovehiculelor din ţara vizitată unde s-a produs accidentul, biroul gestionar din această ţară având rolul de a constata, evalua şi lichida daunele faţă de terţul păgubit, despăgubirile plătite urmează a le recupera de la biroul emitent, la care se adaugă şi o sumă de bani pentru serviciile prestate.

Convenţia are în vedere şi situaţia în care, în ţara vizitată, asigurarea de răspundere civilă auto nu este obligatorie, prevăzând pentru această ipoteză că biroul de asigurare din acea ţară, numit birou de servire, după o consultare prealabilă cu biroul emitent, lichidează daunele produse terţilor de către asigurat prin accident, recuperându-le apoi de la asigurător.

În anul 1949, birourile naţionale ale asigurătorilor de autovehicule au creat o organizaţie internaţională sub denumirea de „Consiliul Birourilor Asigurătorilor de Autovehicule” cu sediul la Londra. Principalele sale realizări au fost elaborarea unei convenţii inter-birouri denumite ”Uniform Agrement” şi stabilirea formei unice a documentului de asigurare „carte verde”. Convenţia a intrat în vigoare la 01.01.1953.

Atribuţiile Consiliului Birourilor sunt:

a) de a lua toate măsurile sau iniţiativele necesare pentru a asigura îndeplinirea integrală a recomandărilor adoptate de Grupul principal de lucru în anul 1949 şi a oricăror altor recomandări sau rezoluţii care s-au modificat ulterior,

b) de a menţine o strânsă legătură cu Grupul principal de lucru sau cu oricare alt organism referitor la problemele sau iniţiativele care ar putea avea tangenţă cu funcţionarea sistemului „carte verde” şi de a trata problemele ridicate de acele organisme.

c) de a se asigura că membrii se conformează întru totul convenţiei tip interbirouri.

Biroul unei ţări aflate în Europa în sistemul „carte verde” are statut de membru cu drepturi depline, în timp ce biroul unei ţări situate în afara teritoriului european al sistemului „carte verde” are statut de membru afiliat. 

Obligaţia fiecărui membru este de a se supune tuturor prevederilor convenţiei tip interbirouri pe care a semnat-o cu ceilalţi membri şi tuturor deciziilor luate conform statutului, de a susţine poziţia şi interesele sistemului „carte verde”.

8.10. Asigurări  maritime
A.Noţiuni introductive

Asigurarea maritimă este o ramură a asigurărilor de bunuri. Ea oferă protecţie navelor maritime şi fluviale , altor feluri de ambarcaţiuni, instalaţii şi utilaje care deservesc navele şi sunt folosite în porturi, precum şi a încărcăturii acestora, împotriva unui complex de riscuri.


Riscurile maritime produc daune cu o probabilitate mare de apariţie, în nici un caz certe. Asigurarea maritimă este destinată acoperirii pagubelor posibile, nu a celor inevitabile. Ex.: evaporarea lichidelor, uscarea cerealelor, moartea naturală a vietăţilor sunt rezultatul unor procese fizico-chimice interne, care ţin de natura bunurilor, sunt proprii acestora şi din acest motiv nu sunt riscuri asigurabile. Dacă armatorul (proprietarul navei) nu respectă normele tehnice obligatorii, care asigură transportul în bune condiţii al mărfurilor, atunci dauna, chiar dacă a apărut ca urmare a riscurilor fizico-chimice a mărfurilor, va fi pusă în sarcina armatorului şi va face obiectul acoperirii prin asigurare pentru proprietarul mărfii, deoarece ea putea fi evitată. 


Un alt risc în asigurarea maritimă este expedierea navei în stare de nenavigabilitate. Practica internaţională a consacrat în această privinţă principiul potrivit căruia  asigurătorul este eliberat de orice răspundere numai atunci când starea de  nenavigabilitate a navei a fost determinată de defecte ascunse. În cazul în care starea de nenavigabilitate era cunoscută armatorului şi el a expediat nava în voiaj, atunci daunele produse nu sunt acoperite prin asigurare. Starea de nenavigabilitate a navei pune în pericol atât nava cât şi marfa aflată la bordul său. Uzanţele internaţionale au consacrat regula potrivit căreia asigurătorul este eliberat de orice răspundere pentru acoperirea daunelor generate de starea de nenavigabilitate , doar în cazul contractul de asigurare a navei şi nu se extinde asupra contractului de asigurare a mărfurilor. Dacă asiguratul (proprietarul mărfii) a favorizat culpa armatorului vinovat de starea de nenavigabilitate a navei (ex.: cunoscând starea de nenavigabilitate a navei nu a comunicat acest fapt asigurătorului), asigurătorul va fi eliberat de obligaţia despăgubirii.


Un alt capitol de riscuri este cel produs de fisiunea şi fuziunea nucleară, a căror efecte pot fi extrem de distrugătoare. Toate aceste riscuri sunt excluse atât din contractul de asigurare a navelor, cât şi din contractul de asigurare a mărfurilor aflate la bordul acestora.


Nu se acoperă prin asigurare nici daunele produse navei de transportul materialelor radioactive şi nici daunele produse mărfurilor transportate de nave propulsate cu ajutorul energiei atomice.


O altă categorie de riscuri excluse din asigurarea maritimă sunt riscurile de război.


Asigurarea protejează patrimoniul asiguratului, dar nu îl eliberează pe acesta de obligaţia de a manifesta grija necesară pentru păstrarea bunului asigurat. Tocmai de aceea asigurătorul nu  răspunde pentru daunele care au apărut ca urmare a actului intenţionat sau a gravei imprudenţe a asiguratului.


Ca o concluzie, asigurătorul se eliberează de răspundere pentru acoperirea daunelor generate de cauze a căror manifestare este certă sau se apropie de certitudine, cum ar fi:

· însuşirile naturale ale bunului asigurat,

· încărcarea fără ştirea asiguratului a unor obiecte sau substanţe periculoase, etc.,

· proprietăţile dăunătoare ale energiei atomice,

· acţiunile şi măsurile cu caracter militar,

· acţiunea premeditată a asiguratului, expeditorului, primitorului şi reprezentaţilor acestora, 

· arestul navei.

Aceste limitări de răspundere se extind atât asupra contractelor de asigurarea a navei cât şi asupra contractelor de asigurare a mărfurilor.

În plus legat de asigurarea navelor, asigurătorul se eliberează de răspunderea pentru daunele care au apărut ca urmare a stării de nenavigabilitate a navei sau a firţării gheţurilor (cu excepţia spărgătoarelor de gheaţă).

Limitări suplimentare ale răspunderii asigurătorului, la asigurarea mărfurilor sunt:

· ambalarea sau împachetarea necorespunzătoare a mărfii,

· expedierea mărfii în stare deteriorată,

· vătămarea mărfii prin acţiunea viermilor, rozătoarelor, insectelor, etc..

De remarcat este faptul că asemenea limitări nu au un caracter absolut. Asigurătorul poate lua asupra sa răspunderea pentru unele riscuri excluse cum este riscul de război. De aceea regulile privind eliberarea asigurătorului de răspunderea pentru daunele  pricinuite de anumite riscuri trebuie înţelese în sensul că riscurile respective nu sunt acoperite în condiţii obişnuite de asigurare. Totuşi aceste riscuri pot fi acoperite în condiţii speciale, în schimbul unor prime de asigurare deosebite şi prin forme de asigurare specifice.

Se poate spune că din punct de vedere al condiţiilor de asigurare, riscurile pot fi asigurabile şi neasigurabile. La rândul lor, riscurile asigurabile pot fi  generale şi speciale. Riscurile generale sunt acoperite prin condiţii obişnuite de asigurare, în timp ce riscurile specifice se tratează diferit de la caz la caz şi în forme specifice de asigurare.

În urma producerii unui risc asigurat, se înregistrează anumite pagube, denumite în practica asigurărilor maritime, avarii. 

Avaria reprezintă o pagubă materială sau degradarea unui obiect indiferent de mărimea sau de cauza acesteia. Pierderea obiectului asigurat poate fi totală (scufundarea navei) sau parţială (deteriorarea mărfurilor transportate).

Din punct de vedere al asigurărilor se face distincţia între avaria particulară şi avaria comună.

Avaria particulară se caracterizează prin faptul că paguba materială adusă unor bunuri este consecinţa directă a forţei majore (furtună, incendiu), a unei greşeli de navigare (abordaj, coliziune, etc.) sau a viciilor proprii bunurilor respective. Pagubele rezultate din avaria particulară privesc interesul uneia din părţile participante la expediţia maritimă. Avaria particulară are un caracter accidental şi este efectul unor riscuri produse în afara voinţei oamenilor.

Avaria comună  reprezintă cheltuiala extraordinară sau sacrificiul realizat în mod intenţionat şi raţional pentru salvarea de la pericolul care ameninţă interesele tuturor celor care participă la expediţia maritimă.

Pentru ca o pagubă să fie  acceptată ca avarie comună trebuie să îndeplinească cumulativ următoarele condiţii:

a) să fie intenţionată şi raţională,

b) acţiunea să aibă ca scop salvarea de la o primejdie comună a navei, a încărcăturii acesteia, precum şi  a navlului; acest sacrificiu să fie neapărat necesar,

c) sacrificiul să fie real (să nu  fie aruncate peste bord obiecte considerate fără valoare),

d) acţiunea să aibă loc în condiţii excepţionale şi nu în condiţii normale de navigabilitate,

e) sacrificarea voluntară a unei părţi din averea aflată în pericol, cheltuieli de salvare, ca şi toate cheltuielile ce intră în avaria comună, se suportă atât din bunurile salvate, cât şi de cele sacrificate în mod  proporţional cu valoare lor netă, la data şi la locul unde expediţia maritimă s-a încheiat.

În luarea măsurilor ce determină avaria comună trebuie să se facă dovada că acestea sunt în interesul navei, încărcăturii sau navlului. Dacă s-au efectuat cheltuieli de avarie comună înainte ca marfa să fie încărcată pe navă, acestea vor fi decontate ca avarie particulară , deoarece ele nu au fost efectuate în interesul comun al participanţilor  la expediţia maritimă, ci numai în interesul navei.
Stabilirea caracterului avariei este foarte important deoarece  regimul de decontare a pagubelor diferă în funcţie de natura avariei. În cazul avariilor particulare, paguba se suportă fie de navă, fie de încărcătură, în funcţie de bunul care a fost supus avariei sau pentru care s-au făcut cheltuielile de salvare.
În cazul avariei comune, paguba suferită în urma măsurilor luate în mod conştient şi raţional se repartizează între cele trei interese, adică între navă încărcătură şi navlu.

Cheltuielile extraordinare pe care le-ar ocaziona armatorul în legătură cu avaria comună pot fi asigurate. Printre aceste cheltuieli se numără:

a) cheltuieli portuare efectuate în portul de refugiu

b) reparaţiile la navă efectuate în portul de refugiu
c) salariile şi retribuţia aferentă orelor suplimentare cuvenite echipajului navei
d) întreţinerea echipajului şi combustibilul consumat
e) remorcarea până la al doilea port de refugiu sau până la destinaţie 
f) închirierea pompelor pentru voiaj
g) cheltuieli de dispaşă
h) costul asigurării
Nu pot fi asigurate cu titlu de cheltuieli ce intră în avaria comună:

a) pretenţiile pentru sacrificii şi daune la cargo şi navlul aferent

b) orice altă cheltuială suportată la destinaţie
c) întreţinerea echipajului şi combustibilul consumat care nu a fost înlocuit în timpul voiajului
d) comisioane şi dobânzi     
Pagubele şi cheltuielile ocazionate de avaria comună sunt estimate şi repartizate de către specialişti denumiţi dispaşori. Documentul de lichidare al avariei comune poartă numele de dispaşă.

În asigurarea maritimă, pierderea vizează atât nava  cât si încărcătura şi poate să fie totală sau parţială.  

Dauna parţială reprezintă o pagubă produsă de un risc asigurat la navă sau la încărcătură, care nu este atât de mare încât bunul asigurat să fie considerat pierdere totală. Pierderea totală poate să fie reală sau prezumată. O navă este considerată pierdere totală reală atunci când este total avariată sau atât de avariată încât nu mai poate fi reparată sau când costul reparaţiei necesare ar depăşi valoarea comercială a navei. Pierderea totală reală a unei nave poate fi provocată de scufundarea, distrugerea sau dispariţia fără urme în mare.

În ceea ce priveşte încărcătura, se consideră pierdere totală reală a acesteia 

dispariţia mărfii în urma scufundării navei ori a incendiului, deteriorarea completă a acesteia sau într-o asemenea măsură încât din punct de vedere comercial ea nu mai poate fi valorificată, nefiind recondiţionabilă. 

Pierderea totală prezumată se caracterizează prin aceea că nava există şi poate fi salvată şi reparată, dar ea este atât de grav avariată încât operaţiile de salvare şi reparare, dacă s-ar efectua, ar reclama cheltuieli extrem de mari care ar depăşi valoarea asigurată a navei.

În practica asigurărilor pierderea totală prezumată este determinată în funcţie de următoarele criterii:

a) când nava este abandonată în mod deliberat din cauză că pierderea ei totală reală apare ca inevitabilă,

b) când nava nu poate fi salvată de la o pierdere totală reală fără o cheltuială care ar depăşi valoarea ei comercială, 

c) când nava este atât de avariată încât costul reparaţiilor ar depăşi valoarea pe care ar avea-o după reparaţie sau valoarea asigurată. 

În practică, se foloseşte o clauză care prevede dreptul asiguratului de a considera nava pierdere totală prezumată, atunci când valoarea reparaţiilor depăşeşte trei pătrimi din valoarea reală sau din valoarea de asigurare a navei.

Asiguratul are posibilitatea să opteze pentru una din următoarele soluţii:

a) să considere paguba drept avarie parţială  şi să păstreze nava, primind de la asigurător cu titlu de despăgubire, o sumă egală cu valoarea estimată a pagubei,

b) să abandoneze nava asigurătorului, ca şi cum ea ar fi o pierdere totală reală şi să primească, drept despăgubire, valoarea asigurată.

B.Asigurarea bunurilor transportate cu nave maritime

Obiectul asigurării. In practica asigurărilor acest tip de asigurare se mai numeşte şi cargo; ea cuprinde bunurile care fac obiectul transportului internaţional de mărfuri. Asigurarea se încheie la valoarea de transport a acestora, inclusiv cheltuielile de transport, taxele vamale şi alte cheltuieli asemănătoare.

In practica internaţională a asigurărilor, sunt consacrate trei condiţii de asigurare stabilite în funcţie de riscurile acoperite, cunoscute sub denumirea de A, B şi C. Aceste condiţii se deosebesc între ele după sfera de cuprindere a riscurilor în asigurare.

Condiţia A este cea mai cuprinzătoare, în baza ei sunt acoperite toate riscurile de pierdere sau avariere a bunului asigurat cu excepţia unor riscuri prezentate separat.

Condiţia B acoperă, cu aceleaşi excepţii ca şi la Condiţia A, pierderea şi avaria bunului asigurat cauzate de:

a) incendiu sau explozie;

b) eşuarea, scufundarea sau răsturnarea navei sau ambarcaţiunii;

c) coliziunea sau contactul navei cu un obiect exterior, altul decât apa;

d) descărcarea mărfii într-un loc de refugiu;

e) cutremur de pământ, erupţie vulcanică sau trăznet;

f) sacrificiul în avaria comună;

g) aruncarea peste bord sau luarea de valuri;

h) intrarea apei de mare, de lac sau de râu în navă, ambarcaţiune, cală, container, etc.

i) dauna totală a unui colet pierdut peste bord sau căzut în timpul încărcării sau descărcării pe şi de pe navă.

Condiţia C acoperă pierderea şi avaria  bunului asigurat, cauzate de riscurile menţionate la 

condiţia B, cu următoarele excepţii:

1) cutremurul de pământ, erupţia vulcanică sau trăznetul;

2) luarea de valuri;

3) intrarea apei de mare în navă;

4) dauna totală a unui cplet pierdut peste bord sau căzut în timpul încărcării sau descărcării pe şi de pe navă.

Asigurările încheiate în condiţiile A,B şi C mai acoperă:

a) cheltuielile şi contribuţia la avaria comună şi/sau cheltuielile de salvare, plătite de asigurat, stabilite conform contractului de navlosire şi legii aplicabile, dacă acestea au fost făcute pentru înlăturarea unei pierderi cauzate de orice eveniment;

b) suma ce reprezintă proporţia răspunderii stabilite conform clauzei culpă comună în caz de coliziune ,  dacă această clauză este prevăzută în contractul de navlosire.
Pierderea şi avaria bunului asigurat ca urmare a unui furt, jaf şi nelivrare a unui colet întreg pot fi acoperite prin asigurare în măsura în care contractul de asigurare cargo prevede o condiţie specială în acest sens.

In baza condiţiei riscuri de depozitare  se acoperă pierderea şi avaria bunului asigurat cauzat de riscurile generale, precum şi de furt prin efrecţie.

Riscurile excluse în cazul condiţiilor A,B şi C, precum şi în condiţiile riscuri de furt, jaf şi nelivrare şi riscuri de depozitare, sunt:

A. Pierderea, avaria şi cheltuiala rezultând din:

a) comportarea necorespunzătoare voită a asiguratului

b) scurgerea ordinară, pierderea uzuală în greutate sau volum ori uzura normală a bunului asigurat

c) ambalarea pregătirea insuficientă sau necorespunzătoare a bunului asigurat

d) viciul propriu sau natura bunului asigurat

e) întârzierea directă a navei, chiar dacă aceasta este determinată de un risc asigurat

f) pierderea voiajului sau a călătorieiinsolvabilitatea sau neândeplinirea obligaţiilor financiare de către proprietarii, administratorii, navlositorii sao operatorii navei

g) utilizarea oricărei arme de război care foloseşte fisiunea sau fuziunea atomică, nucleară sau o reacţie asemănătoare

h) contaminarea radioactivă

i) starea de nenavigabilitate a navei

B. Pierderea, avaria sau cheltuiala provocate de:

a) război, război civil, revoluţie, rebeliune, insurecţie sau conflicte civile rezultând din acestea sau orice act ostil împotriva unei puteri beligerante;

b) capturare, sechestrare, arestare, reţinere sau detenţie(cu excepţia pirateriei), tentativa de a le face şi consecinţele acestora;

c) mine, torpile, bombe sau alte arme abandonate.

C. Pierderea, avaria şi cheltuiala provocate de:

a) grevişti, persoane care participă la tulburări, revoluţie sau mişcări civileŞ

b) greve, tulburări, revolte sau mişcări civile;

c) orice terorist sau orice persoană care acţionează din raţiuni politice.

Contractul de asigurare cargo se poate încheia şi în condiţia riscuri de război sau riscuri de greve  care acoperă riscurile de la litera b respectiv c de mai sus, percum şi cheltuielile şi contribuţia la avaria comună sau cheltuielile de salvare.

Suma asigurată. Intr-un contract de asigurare maritimă, suma asigurată poate fi formată din:

1) valoarea bunului potrivit facturii sau în lipsa acesteia valoarea de piaţă a bunului la locul de expediere al mărfii în momentul încheierii asigurării;

2) costul transportului, al asigurării, precum şi alte costuri legate de transportul bunurilor şi necuprinse în valoarea facturii;

3) cheltuieli şi taxe vamale;

4) supraasigurare de 10% din valoarea bunului pentru acoperirea acelor cheltuieli care nu pot fi prevăzute la încheierea asigurării

 Durata asigurării. În contractele de asigurare a mărfurilor în timpul transportului maritim, nu există o limită de timp bine precizată ca durată a asigurării, ci potrivit practicii internaţionale se aplică principiul duratei transportului de la depozit la depozit. Acest lucru presupune că mărfurile sunt asigurate din momentul în care au părăsit depozitul sau magazia din localitatea de expediţie, menţionată în contract, şi continuă pe toată durata transportului, inclusiv a transbordărilor obişnuite, până când au fost descărcate de pe navă în portul de destinaţie.

De asemenea, asigurarea continuă în cursul obişnuit al transportului, al întârzierii care este în afara controlului asiguratului, al devierii, descărcării forţate, depozitării, reexpedierii sau transbordării, precum şi în cursul schimbării voiajului, intervenite din exercitarea unui drept acordat armatorilor sau navlositorilor în cadrul contractului de navlosire.

Răspunderea asigurătorului. Răspunderea asigurătorului începe în momentul în care bunul asigurat părăseşte depozitul indicat în contractul de asigurare şi încetează în una din următoarele situaţii:

1. când bunul asigurat este livrat la depozitul  destinatarului;

2. când bunul este livrat la alt depozit sau loc de depozitare, pe care asiguratul se decide să-l folosească pentru depozitare, alocare sau distribuţie;

3. când contractul de transport se termină în alt port sau loc decât destinaţia specificată  în contractul de asigurare, sau transportul se termină în alt fel, înainte de livrarea bunului la depozitul destinatarului;

4. la expirarea a 60 de zile de la terminarea descărcării bunului de pe mijlocul de transport maritim în portul final, intermediar sau de refugiu.

Principiul existenţei acoperirii prin asigurare pe tot parcursul transportului este justificat de faptul că, de regulă, vânzătorul predă marfa spre expediere transportatorului care se îngrijeşte de manipulările sau eventualele transbordări şi reexpedieri, astfel încât, în toată perioada, proprietarii mărfurilor să aibă siguranţa continuităţii asigurării. Pe acelaşi principiu este acoperit şi eventualul voiaj de deviere în caz de forţă majoră sau alte cauze, stabilit de comandantul navei, precum şi descărcarea forţată într-un alt loc pe parcurs, până la destinaţie.

Locul asigurării. La asigurările de transport, locul asigurării este oriunde se află bunul asigurat în timpul perioadei de asigurare (în timpul transportului).

Asiguratul are obligaţia să anunţe pe asigurător ori de câte ori intervin elemente noi, necunoscute de asigurător în momentul încheierii asigurării, cum ar fi: schimbarea rutei, a locului de transbordare sau de destinaţie, întârzieri în expedierea încărcăturii, încărcarea unor mărfuri pe puntea navei, în loc de hambare, etc.. Atunci când asiguratul ascunde asigurătorului o serie de elemente, pe care dacă le-ar fi cunoscut acesta nu ar fi acceptat primirea în asigurare a mărfurilor, contractul este lovit de nulitate.

Despăgubirea.  Pentru compensarea pagubelor materiale cauzate mărfurilor prin producerea unui risc asigurat, asigurătorul plăteşte o despăgubire care însumează atât prejudiciul direct cauzat prin distrugerea sau avarierea bunurilor, cât şi cheltuielile judicios făcute pentru salvarea bunurilor, păstrarea resturilor rămase după eveniment, precum şi cheltuielile în vederea recondiţionării bunului avariat.

Mărimea daunei se determină în funcţie de următoarele elemente care, după caz, se adună:
1. valoarea bunurilor distruse în întregime;

2. volumul cheltuielilor ocazionate de recondiţionarea bunurilor avariate parţial;

3. volumul cheltuielilor pentru salvarea bunurilor şi păstrarea celor rămase;

se scad:
1. valoarea recuperărilor care mai prezintă o valoare şi pot fi valorificate;

2. franşiza, potrivit condiţiilor de asigurare.

Asigurarea mărfurilor în timpul transportului se încheie pe principiul proporţionalităţii care presupune că, atunci când mărfurile au fost asigurate la o valoare mai mică decât cea reală (subasigurare), despăgubirea acordată va fi mai mică decât dauna, fiind calculată proporţional cu raportul dintre valoarea asigurată şi valoarea reală a mărfurilor.

Pentru acordarea despăgubirii, asigurătorul desemnează un reprezentant numit comisar de avarie care va constata, stabili valoarea daunei şi va lua toate măsurile necesare pentru limitarea pagubei. Comisarul de avarie va întocmi un raport de expertiză denumit certificat de avarie în care sunt descrise atât detaliile transportului, cât şi cauza şi mărimea daunei. Pretenţiile de despăgubire se justifică prin documentul de constatare a daunei, iar dreptul de încasare a despăgubirii se dovedeşte prin prezentarea documentului de transport, factura furnizorului şi poliţa de asigurare.

Drepturile şi obligaţiile din poliţa de asigurare pot fi transmise altei persoane prin andosare.

C . Asigurarea navelor maritime şi fluviale

Obiectul asigurării. In practică asigurarea navelor maritime şi fluviale este denumită asigurare casco şi cuprinde navele comerciale, navele de pescuit şi alte ambarcaţiuni, instalaţii şi utilaje plutitoare asimilate navelor, şalupele, şlepurile, etc.

Asigurarea cargo se poate încheia în una din următoarele condiţii:

a) pierdere totală,avarii şi răspundere pentru coliziuni – oferă cea mai largă protecţie asiguratului, acoperind pierderea totală, pierderile şi avariile la navă, contribuţia la avaria comună, răspunderea pentru coliziunea navei asigurate cu alte nave, obiecte plutitoare şi alte obiecte fixe ori plutitoare şi cheltuielile decurgând din acestea,

b) pierdere totală, avarie comună şi răspundere pentru coliziuni-oferă o acoperire mai limitată decât clauza anterioară, nefiind acoperite pierderile şi avariile la navă;

c) pierdere totală-acoperă pierderea totală a navei, cheltuielile de salvare şi alte cheltuieli ce decurg din acestea;

d) pierdere totală şi avarii- acoperă pierderea totală, pierderile şi avariile la navă, precum şi contribuţia la avaria comună;

e) pierdere totală şi avarie comună – acoperă pierdere totală a navei,precum şi contribuţia la avaria comună şi cheltuielile de salvare;

f) asigurarea navelor aflate în construcţie in şantierele navale.

In baza condiţiilor de mai sus asigurătorul acordă despăgubiri pentru:

A) Riscuri care produc pagube navelor

· pericole ale mărilor, fluviilor, lacurilor sau altor căi navigabile;

· incandiu, explozie;

· furt comis de către persoane din afara navei;

· aruncare peste bord şi luare de valuri;

· piraterie;

· coliziune cu navă, avion sau alte obiecte care cad din acestea, mijloc de transport, echipamente sau instalaţii de doc sau portuare;

· coliziune cu cheu, doc uscat sau de alt fel, cală de construcţie, cală de lansare, suport de carenaj, ponton, mol, dig, platformă, geamandură, cablu telegrafic sau orice alt obiect fix sau plutitor, inclusic gheaţă plutitoare;

· cutremur de pământ, erupţie vulcanică sau trăznet;

· accidente la încărcarea, descărcarea sau mişcarea încărcăturii ori a combustibilului;

· spargerea căldărilor sau a instalaţiilor şi orice avarie provocată de un defect la maşini sau la corpul navei;

· măsuri de salvare a navei,

· măsuri luate de autorităţi pentru prevenirea şi micşorarea pericolului de poluare sau al ameninţării cu poluarea rezultând direct din avaria la navă;

· eroare de navigaţie;

· neglijenţa comandantului, a ofiţerilor, a echipajului sau a piloţilor;

· neglijenţa reparatorilor sau a navlositorilor, cu condiţia să nu fie asiguratul;

· barateria comandantului, a ofiţerilor sau a echipajului cu condiţia ca paguba să nu fie rezultatul lipsei de diligenţă a asiguratului, a armatorului sau a administratorului navei;

B) Cheltuielile necesare şi economicoase pentru prevenirea pagubei, micşorarea pagubei produse, stabilirea împrejurărilor, cauzelor, efectelor, realităţii daunei şi întinderea acesteia,

C) Retribuţiile de salvare sau asistenţa acordată navei, inclusiv cheltuielile cu experţii, avocaţii de judecată sau de arbitraj şi altele asemănătoare pentru stabilirea acesteia;

D) Cheltuieli reprezentând contribuţia la avaria comună, inclusiv cele cu experţii, avocaţii de judecată sau de arbitraj pentru stabilirea contribuţiei la avaria comună, inclusiv cele cu experţii, avocaţii de judecată sau de arbitraj pentru stabilirea contribuţiei;

E) Sumele care cad în sarcina asiguratului când, ca urmare a coliziunii navei asigurate cu alte nave, instalaţii portuare, alte obiecte fixe sau plutitoare, acesta este răspunzător pentru:

· pierdere sau avariere la altă navă sau bun de pe aceasta, instalaţie portuară sau orice obiect fix sau plutitor;

· întârzierea sau pierderea de folosinţă aaltei nave sau bun de pe acesta instalaţie portuară sau orice obiect fix sau plutitor;

· avarie comună, remorcaj sau salvare în baza unui contract, a altei nave sau bun de pe aceasta instalaţie portuară sau orice obiect fix sau plutitor.

In cazul asigurării   încheiate în condiţia Pierdere totală asigurătorul nu despăgubeşte cheltuielile de la literele D şi E.

Asigurătorul nu acordă despăgubiri pentru:

a) uzura normală, deteriorarea treptată şi defectele ascunse ale corpului navei, ale maşinilor sau ale celorlalte părţi componente ale navei, precum şi defectarea sau încetarea funcţionării părţilor electrice sau mecanice aleacesteia;

b) pagubele produse de forţarea gheţii, cu excepţia navelor care au destinaţia de spărgătoare de gheaţă;

c) scoaterea şi îndepărtarea epavei;

d) pierderi şi avarii la încărcătura transportată în baza unui contract sa la bunuri personale, cu excepţia celor de pe altă navă, cu care nava asigurată intră în coliziune;

e) salariile, retribuţiile şi întreţinerea comandantului, a ofiţerilor şi a echipajului, cu excepţia cazurilor de avarie comună;

f) pierderi de vieţi omeneşti, daune corporale sau îmbolnăviri;

g) pagube indirecte ca: pierderea venitului, despăgubiri datorate pentru întârzierea transportului, chiar dacă sunt ca urmare a unui risc cuprins în asigurare;

h) pierderi şi avarii la inventarul mijloacelor fixe şi al mijloacelor circulante materiale aflate la bordul navei, inclusiv buncărul, librifianţi şi plasele de pescuit;

i) pierdei şi avarii la încărcătura aflată la bordul navei, proprietatea asiguratului, inclusiv producţia de peşte;

j) pagube produse navei de riscurile de război;

k) neâncasarea navlului, a contribuţiei la avaria comună şi a altor sume în legătură cu exploatarea navei.

Suma asigurată – Nava se asigură pentru suma declarată de asigurat şi agreată de asigurător şi nu trebuie să fie inferioară valorii de înlocuire sau să depăşească valoarea din nou a unei nave similare la data încheierii asigurării.


Suplimentar, la suma asigurată a navei se poate asigura până la 25% din valoarea navei pentru:

a) cazul de pierdere totală;

b) acoperirea diferenţelor ce ar putea rezulta din aplicarea raportului dintre suma asigurată şi valoarea navei, stabilită pentru cazurile de salvare sau contribuţia la avaria comună.

In baza acestei asigurări suplimentare şi ţinând cont că asigurarea se încheie pe principiul proporţionalităţii, dacă în momentul producerii daunei valoarea navei depăşeşte suma asigurată, nu se va  aplica proporţia le stabilirea contribuţiei la avaria comună şi la cheltuielile de salvare, în limita sumei asigurate; de asemenea, se va plăti valoarea majorată a navei, în limita asigurării suplimentare, în caz de pierdere totală.

Durata asigurării. Asigurarea casco se poate încheia pentru o singură călătorie sau pentru călătoriile pe care nava urmează să le efectueze într-o anumită perioadă de timp

Răspunderea asigurătorului. Răspunderea asigurătorului pentru orice daună la navă se limitează la suma asigurată.

In caz de pierdere totală se plăteşte suma asigurată şi suma asigurată suplimentar. Este considerată pierdere totală constructivă a navei atunci când costul repunerii sale în folosinţă depăşeşte ¾ din suma asigurată. Nava se consideră dispărută, în situaţia în care timp de 180 de zile de la data ultimei ştiri primite de la aceasta, nu s-a mai reuşit a se obţine o informaţie cu privire la existenţa ei.

In caz de avarie, asigurătorul plăteşte cuantumul pagubei, fără scăderea uzurii. Cuantumul despăgubirii este egal cu costul reparaţiilor părţilor sau al pieselor avariate ori cu costul de înlocuire al acestora, din care se scade valoarea eventualelor piese recuperate.

Avariile provocate de uzura normală, deteriorarea treptată şi defectele ascunse ale corpului navei, ale maşinilor sau ale celorlalte componente ale navei ori de defectarea sau încetarea funcţionării părţii electrice sau mecanice se despăgubesc, cu excepţia valorii de înlocuire sau a cheltuielilor de reparare a pieselor sau a altor părţi componente, defecte sau uzate, care au provocat avaria.

Franşiza nu se aplică în cazurile de avarie comună şi de coliziune cu alte nave, instalaţii portuare ori alte obiecte fixe sau plutitoare.

Pentru pagubele produse de nava asigurată altor nave, instalaţii portuare ori alte obiecte fixe sau plutitoare, răspunderea asigurătorului se limitează la ¾ din suma asigurată pe eveniment.
Asigurarea de protecţie şi indemnizare

In asigurările maritime există două forme distincte de asigurare:

5) forma contractuală, care are la bază contractul de asigurare încheiat între asigurat şi asigurător, reprezentat prin poliţa de asigurare;

6) forma asigurării reciproce sau mutuale, prin care asiguraţii(armatorii) constituie un fond comun din cotizaţiile pe care le plătesc în calitate de membrii ai unei asociaţii de asigurare mutuală, numită pe scurt Club P&I,  fond din care se acoperă daunele suferite de membrii asociaţiei respective.

    8.11.   Asigurarea  de  aviație
A. Noţiuni introductive

Asigurarea de aviaţie reprezintă o categorie de asigurări de bunuri, facultative, specializată care se tranzacţionează cu preponderenţă pe pieţele internaţionale de asigurare. Acest lucru este determinat de faptul că aviaţia este un domeniu cu un pregnant caracter internaţional mult mai accentuat decât orice altă modalitate de transport. Reglementările cărora se supun transportul şi asigurarea de aviaţie au reprezentat obiectul unor ample dezbateri ale guvernelor şi ale unor organisme specializate, constituite în acest scop. Istoric vorbind, asigurarea de aviaţie ca şi transporturile aeriene, reprezintă un fenomen al secolului XX, iar odată cu ele a apărut nevoia de reglementare, care a început să fie simţită încă din anii de început ai aviaţiei. De aceea transporturile şi asigurarea de aviaţie fac obiectul unor tratate internaţionale multilaterale în care sunt abordate probleme de navigaţie, siguranţă aeriană şi răspundere a operatorilor aerieni faţă de terţi.

In domeniul asigurărilor de aviaţie au existat preocupări pentru crearea unor organisme menite să uniformizeze practica asigurărilor de aviaţie, să colaboreze în domeniul statisticilor privind accidentele aviatice, al evaluării daunelor şi al răspunderilor precum şi al altor probleme apărute.

Uniunea Internatională a Asigurătorilor de Aviaţie – a luat fiinţă la 4 iunie 1934, în urma acordului semnat de mai multe organisme care guvernează asigurările de aviaţie din diferite ţări. Sediul său este la Londra.

Obiectivele sale au fost legate de crearea unui punct de vedere comun privind interesele asigurătorilor internaţionali în legătură cu asigurarea şi reasigurarea de aviaţie şi riscuri spaţiale, de reprezentarea unui punct central pentru circulaţia informaţiilor între membrii, de sprijinirea şi oferirea unei mai bune înţelegeri şi abordări a asigurării de aviaţie internaţională şi în general de efortul de a întreprinde orice activităţi benefice pentru dezvoltarea şi conduita acestor categorii de asigurători.

 Evenimentul cel mai frecvent întâlnit în asigurarea de aviaţie îl reprezintă catastrofa sau pierderea totală. Sumele ce vor fi plătite drept despăgubire pot depăşi sumele pe care asigurătorii şi-ar dori să le plătească într-un accident şi se pot ridica la peste 125 milioane $ pentru aeronavă. Dacă avionul este plin cu pasageri, despăgubirile plătite pot depăşi 500 milioane $. Pentru riscuri mai mari, tranzacţiile de asigurare fie se împart cu alţi asigurători în contracte de coasigurare fie se încheie de societăţi de asigurare care de regulă le cedează în reasigurare.

Cele mai mari pierderi din istoria aviaţiei au fost cele din 11.09.2001 când patru avioane pline cu pasageri s-au prăbuşit. Despăgubirile plătite s-au ridicat la 2,7 miliarde $ numai pentru avioane.

Piaţa asigurărilor de aviaţie este influenţată de:

· progresul rapid intervenit în tehnologie,

· îmbunătăţirea performanţelor tehnice şi comerciale,

· producerea unor aparate de zbor din ce în ce mai performante şi mai mari,

· creşterea volumului aeronavelor şi a răspunderii,

·  creşterea capacităţii de transport.

Nivelul daunelor este în creştere afectând prima de asigurare, ceea ce face ca producătorii să renunţe la asigurarea tradiţională şi să se gândească la alte forme de protecţie cum ar fi asigurarea la propriile companii captive şi reasigurarea pe pieţele specializate.

Piaţa este împărţită în cinci categorii distincte:

1. Asigurarea pentru transportatorii aerieni

2. Asigurarea pentru producători

3. Asigurarea pentru aeroporturi

4. Asigurări generale de aviaţie

5. Asigurarea pentru riscul de război 

Companiile româneşti de asigurări care oferă produse de asigurare de aviaţie sunt: OMNIASIG, ASTRA- UNIQE,  ARDAF, ASIROM, ALLIANTZ-ŢIRIAC.

Sub aspect calitativ, practica românească a asigurărilor de aviaţie a fost puternic influenţată de uzanţele internaţionale şi cerinţele impuse asigurătorilor români de către reasigurătorii  internaţionali. In acelaşi timp, o influenţă mare au avut-o cerinţele datorate înăspririi condiţiilor de siguranţă a zborurilor impuse de operatorii şi organizaţiile internaţionale la care România este parte.

Principalele tipuri de asigurări oferite de asigurătorii români, sunt:

1. Asigurarea aeronavei pentru pierdere totală,

2. Asigurarea de răspundere faţă de terţi, inclusiv sau exclusiv pentru pasageri, mărfuri şi poştă,

3. Asigurarea de răspundere faţă de pasageri, mărfuri şi poştă,

4. Asigurarea aeronavei pentru riscul de război,

5. Asigurarea de accidente persoane, 

6. Avarii la motorul aeronavei,

7. Asigurarea de răspundere a aeroportului, companiilor de aprovizionare cu combustibil şi trafic aerian.

Concurenţa pe piaţa asigurărilor de aviaţie a fost destul de redusă în comparaţie cu alte clase de asigurări. Datorită răspunderii foarte mari reasigurarea a primit un puternic caracter internaţional şi o mare parte din aceste tranzacţii se încheie pe piaţa Londrei.

Riscurile acoperite  în asigurarea de aviaţie se cuprind în asigurare:

a) riscurile pentru pierderea sau avarierea accidentală a aeronavei;

b) riscurile de răspundere pentru deces, vătămare corporală, pagube materiale produse terţilor ( alţii decât pasagerii ). Clienţii care solicită această acoperire sunt compania de transporturi aeriene şi aeroporturile;

c) riscul de răspundere pentru deces, vătămare corporală, pagube materiale produse pasagerilor.

d) asigurarea mărfii, de obicei în condiţia A,

e) asigurarea de grup pentru accidente – încheiată separat pentru echipajul aeronavei şi separat pentru pasageri;

f) asigurarea de răspundere a producătorului sau reparatorului aeronavei, acoperind răspunderea ce rezultă din proiectarea sau producerea defectuoasă a aeronavei,

g) asigurarea de pierdere a licenţei pentru personalul aeronavei.

Cumpărătorii acestor asigurări sunt companiile de transport aerian, proprietarii unor avioane- companii sau persoane fizice, cluburi aeronautice.

De regulă o poliţă completă – contract complet – cuprinde acoperirea aeronavei însăşi (corpul aeronavei –hull ), răspunderea faţă de terţi.

B. Asigurarea aeronavei

Obiectul asigurării. Sunt asigurate navele aeriene aparţinând companiilor aeriene de transport şi asociaţiilor sportive, pentru:

· pierderea sau avarierea aeronavei;

· răspunderea faţă de pasageri şi pentru bagajele acestora, precum şi pentru mărfurile transportate;

· răspunderea civilă legală faţă de terţi.

Riscuri asigurate. În baza contractului de asigurare pentru pierderea sau avarierea aeronavei, se acordă despăgubiri pentru:

· pierderea fizică directă sau pierderea totală constructivă, ori avarierea aeronavei, în timpul zborului, rulării la sol şi al staţionării la sol;

· dispariţia aeronavei;

· avariile pricinuite aeronavei de măsurile de salvare;

· cheltuieli făcute pentru salvarea şi conservarea aeronavei;

· cheltuielile de judecată, arbitraj, etc., făcute de asigurat, cu  acordul asigurătorului, în scopul formulării pretenţiilor faţă de terţi.

Pierderea fizică directă reprezintă distrugerea completă a aeronavei, fiind imposibilă repunerea ei în stare de folosinţă.

Pierderea totală constructivă reprezintă avarierea gravă a aeronavei, astfel încât cheltuielile implicate de operaţiunile de salvare, de măsurile de limitare a pagubei, de transport, reparaţie şi repunere în stare de folosinţă depăşesc 75% din suma asigurată.

În baza asigurării aeronavelor pentru răspunderea legală faţă de terţi, asigurătorul acordă despăgubiri pentru sumele pe care asiguratul este obligat să le plătească cu titlu de despăgubiri şi cheltuieli de judecată pentru:

· vătămarea corporală sau decesul pasagerilor ca urmare a accidentării acestora la bordul aeronavei sau în cursul operaţiunilor de îmbarcare sau de debarcare;

· pierderea, avarierea sau distrugerea bagajelor şi a bunurilor aflate asupra pasagerilor;

· pierderea, avarierea sau distrugerea mărfurilor transportate;

· vătămarea corporală sau decesul persoanelor ori avarierea sau distrugerea bunurilor din afara aeronavei, cu condiţia ca acestea  să fi fost cauzate în mod direct de aeronavă sau de obiecte desprinse ori căzute din acesta.

Excluderi. La asigurarea aeronavelor nu sunt acoperite următoarele situaţii:

· pierderea suferită ca urmare a folosirii pistelor şi a terenurilor de aterizare neautorizate, cu excepţia cazurilor de forţă majoră;

· pierderile provocate de transportul de pasageri şi mărfuri peste numărul de locuri şi greutatea admisă de capacitatea de transport a aeronavei;

· pierderile provocate de acţiunea intenţionată sau de culpa gravă a asiguratului sau a reprezentanţilor săi;

· pierderea suferită în perioada în care aeronava este folosită în scop ilegal sau este utilizată în alt mod decât cel conform termenilor din certificatul de aeronavigabilitate;

· pierderea suferită ca urmare a folosirii aeronavei în alt scop decât transportul de pasageri şi de mărfuri;

· pierderea ca urmare a transferului de interese al asiguratului în legătură cu aeronava, fără existenţa consimţământului scris al asigurătorului;

· pierderile provocate de război, piraterie aeriană, greve şi alte pericole asemănătoare;

· pierderile produse din cauza zgomotului, poluării şi a altor pericole similare.

Asiguratul nu are răspundere civilă legală dacă accidentul a fost produs:

· dintr-un caz de forţă majoră;

· din culpa exclusivă a persoanei păgubite;

· din culpa exclusivă a unei terţe persoane.

Franşiza  - este în general diferenţiată. De regulă ea reprezintă 1% din valoarea aeronavei 

noi şi se aplică fiecărei daune produse în timpul zborului sau evoluţiei la sol, respectiv sub 1% dacă dauna apare pe durata în care aeronava este garată. Franşizele sunt mai mari pentru aeronavele vechi şi elicoptere, caz în care franşiza este de 5-10% pe fiecare eveniment, deoarece avariile parţiale pot fi mari chiar ca urmare a unor accidente minore.

Suma asigurată. Aeronavele se asigură la sumele declarate de asigurat şi agreate de asigurător şi care nu trebuie să depăşească valoarea de înlocuire a aeronavei la data încheierii asigurării.

Răspunderile se asigură la sumele declarate de asigurat pentru pasageri, bagaje şi pentru mărfurile transportate, precum şi pentru terţi, în limitele prevăzute de legislaţia din România, în convenţiile internaţionale la care ţara noastră este parte sau în acordurile încheiate de asigurat cu partenerii externi.

Despăgubirile. În caz de pierdere fizică directă sau de dispariţie, asiguratul este despăgubit cu suma asigurată.

În caz de pierdere totală constructivă, despăgubirile se acordă în felul următor:

· dacă aeronava poate fi reparată, despăgubirea este reprezentată de costul reparaţiilor necesare, din care se scade valoarea reperelor ce se mai pot întrebuinţa sau valorifica;

· dacă aeronava nu mai poate fi reparată sau dacă efectuarea reparaţiei nu este justificată, despăgubirea este reprezentată de suma asigurată, din care se scade valoarea reperelor ce se mai pot întrebuinţa sau valorifica.

Perioada asigurată. Asigurarea aeronavelor se poate încheia fie pentru o perioadă de timp, fie pentru o călătorie determinată.

Excluderi generale – In condiţiile de asigurare practicate pe piaţa Londrei, piaţa de referinţă în asigurarea de aviaţie, sunt menţionate drept excluderi de la acoperirile practicate, următoarele categorii de riscuri:

1) clauza de excludere pentru riscuri nucleare,

2) clauza de excludere a riscurilor de zgomot şi poluare;

3) clauza de excludere a riscului de război şi răpire.

Răspunderea asigurătorului. În asigurarea pentru pierderea sau avarierea aeronavei, la asigurările încheiate pentru o perioadă de timp, răspunderea asigurătorului începe şi încetează la datele prevăzute în poliţa de asigurare.

La asigurările încheiate pentru o călătorie determinată, răspunderea asigurătorului începe:

· în momentul începerii operaţiunilor de îmbarcare sau încărcare pe aeroportul de plecare;

· în momentul pornirii motoarelor (în cazul unei călătorii fără pasageri sau mărfuri);

şi încetează:

· în momentul terminării operaţiunilor de debarcare sau descărcare pe aeroportul de destinaţie;

· în momentul opririi motoarelor (în cazul unei călătorii fără pasageri sau mărfurilor )
C. Asigurări de răspundere faţă de terţi practicate în asigurarea de aviaţie
 Acestea se pot practica la sumele declarate de asigurat pentru pasageri, bagaje şi pentru mărfurile transportate, precum şi pentru terţi în limitele prevăzute de convenţiile internaţionale, legislaţiile naţionale şi acordurile încheiate de asigurat cu partenerii săi. Este important de menţionat faptul că limitele privind asigurarea de răspundere şi condiţiile de asigurare cunosc unele diferenţe de la un stat la altul în afara convenţiilor internaţionale care reglementează aceste aspecte.
Prin această asigurare, care de regulă apare ca o secţiune distinctă în poliţa de asigurare se garantează indemnizarea terţilor pentru pagubele materiale, decesele sau vătămările corporale create de asigurat.

In categoria terţi sunt incluse persoanele aflate la sol, ocupanţii altei aeronave cu care a interferat aeronava asigurată, pasagerii, bagajele acestora, marfă şi poştă. Din categoria terţi sunt excluşi angajaţii asiguratului şi ai subcontractanţilor aflaţi în exercitarea atribuţiilor de serviciu, pasagerii şi echipajul aeronavei asigurate, daunele produse bunurilor aflate în proprietatea asiguratului în grija sau custodia sa.



Unele asigurări acoperă pagubele produse direct de aeronavă, precum şi de obiectele şi persoanele care au căzut din aceasta.



Limita răspunderii se stabileşte ca o sumă absolută, care reprezintă despăgubirea maximă pe fiecare eveniment, în cazul în care în poliţă sunt incluse mai multe aeronave, limita se stabileşte pe fiecare navă în parte


Răspunderea civilă a companiilor de navigaţie aeriană este reglementată pe plan internaţional prin:
· Convenţia de la Varşovia (1929), completată cu protocolul de la Haga (1955) – se aplică transporturilor internaţionale de persoane, bagaje sau mărfuri;

· Convenţia de la Tokyo (1963) – se aplică infracţiunilor penale sau actelor care pot compromite  securitatea aeronavei, a persoanelor sau a bunurilor aflate în aeronavă;

· Convenţia de la Roma (1953) – se aplică în cazul daunelor provocate terţilor din afara aeronavei.

8.12  Asigurări  agricole 

8.12.1. Asigurarea facultativă a animalelor

Asigurarea facultativă a animalelor a fost şi este una din formele de asigurare agreate de asiguraţii din toate sectoarele economice, datorită riscurilor care planează asupra animalelor pe care aceştia le deţin în gospodării sau crescătorii. 

Aceasta este o asigurare agreată cu atât mai mult azi cu cât asigurarea prin efectul legii a fost eliminată din sistemul asigurărilor.

Persoanele fizice sau juridice care au sediul sau reşedinţa în România îşi pot asigura facultativ animalele domestice atât cele care sunt proprietatea lor, cât şi pe cele primite în îngrijire ori pentru creştere şi îngrăşare, pe bază de contracte.

Categorii de animale asigurate : 

Se cuprind în asigurarea facultativă următoarele categorii de animale : bovine, cabaline, catâri, ovine şi caprine, porcine. Cuprinderea în asigurare a animalelor este condiţionată în general de atingerea unei anumite vârste : 6 luni pentru porcine şi bovine, 1 an pentru cabaline, catâri, ovine şi caprine. Pentru porcine din îngrăşătorii, condiţia cuprinderii în asigurare este plafonul minim de greutate vie ( 30-40 kg.) pe cap de animal.

Animalele pentru care se solicită asigurarea trebuie să fie sănătoase şi să nu fie în carantină.

Prin urmare nu sunt primite în asigurare :

a) animalele deţinute pe persoane fizice sau juridice pentru care nu se respectă condiţiile de furajare şi întreţinere, de hrănire şi îngrijire prevăzute de normele zoo-igienice şi sanitar-veterinare, fapt pentru care acestea se află în pericol de îmbolnăvire şi pieire,

b) animale bolnave, schiloade, oarbe, istovite, cele care au suferit anterior accidente şi care vor duce la moartea lor, cele aflate în carantină, precum şi cele care au înregistrat reacţia pozitivă la examinarea pentru tuberculoză, burceloză sau leucoză bovină,

c) animale aparţinând persoanelor fizice din localităţile situate în Delta Dunării.

Riscurile asigurate, sunt :

a) pieirea animalelor, cauzată de boli sau accidente,

b) pagube produse ca urmare a sacrificării animalelor dispusă de organele sanitar-veterinare     ( în vederea aplicării unor măsuri de prevenire sau combatere a epizoatiilor, unor boli incurabile care exclud posibilitatea folosirii în continuare a animalului, unor accidente sau boli care, în mod cert, conduc la moartea animalului, etc.),

c) pagube datorate scoaterii animalului din gospodărie pentru combaterea anemiei infecţioase.

Se consideră accidente, care pot genera pieirea ori sacrificarea animalului:

· incendiul, explozia, trăznetul, acţiunea curentului electric, cutremurul de pământ, prăbuşirea sau alunecarea de teren, inundaţia, furtuna, grindina, uraganul, viscol, avalanşe de zăpadă, îngheţ, etc.,

· înecul, insolaţia, asfixierea, căderea animalelor inclusiv căderea pe animale a unor corpuri, loviri răni subite, leziuni interne datorate înghiţirii unor obiecte, castrarea efectuată de organele veterinare, etc.,

· atacul din partea altor animale sau al animalelor sălbatice, muşcătura şerpilor, înţepături din partea insectelor veninoase, intoxicaţia cu ierburi, cu substanţe toxice ori medicamente, etc..

Se asimilează accidentelor şi cazurile de îmbolnăvire a animalelor, care au dus la pierderea lor, dacă îmbolnăvirea s-a datorat accidentelor suferite în cadrul perioadei asigurate.

În asigurarea animalelor, aprecierea caracterului riscului ( asigurabil, neasigurabil) este dificilă. De exemplu, în cazurile de pieire sau de sacrificare a animalelor ca urmare a bătrâneţii, asociată diferitelor boli, caracterul asigurabil al riscului este agreat de asigurător numai dacă boala şi nu bătrâneţea a constituit cauza esenţială a pieirii, respectiv a sacrificării animalului.   

În consecinţă nu sunt considerate asigurabile ( nu se despăgubesc) riscuri precum cele precizate în continuare :

a) pieirea animalelor din cauza bătrâneţii ori sacrificarea animalelor din motive de ordin gospodăresc, din cauza productivităţii scăzute, a scăderii capacităţii de muncă sau de reproducere,

b) sacrificarea animalului din iniţiativa asiguratului, nemotivată de accident sau semne de boală şi fără să fi existat o dispoziţie de sacrificare dată de organele sanitar-veterinare,

c) sacrificarea animalelor în baza dispoziţiei sanitar-veterinare, dată în urma unor constatări superficiale ocazionale, neurmate de analiza semnelor chimice evolutive care ar pune în pericol iminent viaţa animalelor,

d) pieirea animalelor din lipsă totală de furaje, furajare insuficientă sau incorectă indiferent de cauzele reale,

e) pieirea animalelor datorată operaţiunilor militare în timp de război,

f) pierderea animalelor neurmată de probe ( cadavrele animalelor sau resturile acestora au fost distruse ori îngropate înainte de examinarea lor de către comisia de lichidare a daunelor).

Suma asigurată : 

În mod normal, asigurarea fiind facultativă, suma asigurată are la bază valoarea declarată de asigurat. În raport cu aceasta suma asigurată reprezintă un cuantum variabil ce nu depăşeşte valoarea animalului şi nici plafoanele maxime de sume asigurate pe specii de animale şi pe categorii de vârstă, stabilite de societatea de asigurare profilată pe asigurarea de animale. Se urmăreşte astfel cointeresarea asiguratului în ceea ce priveşte grija pentru animalele asigurate, pentru a se evita producerea unor pagube.

În evaluare se ţine seama de preţul animalului pe piaţa locală, zonală, la data asigurării.

Prin urmare dacă asiguraţii au ca bază  de promovare a asigurării, valoarea animalelor, societatea de asigurare operează în limita anumitor plafoane de sume asigurate, fundamentate prin informaţii şi elemente cu caracter dinamic.

În general societăţile de asigurare practică un sistem al sumelor asigurate şi cote de prime de asigurare a animalelor diferenţiate pe categorii de asiguraţi.

Pentru asigurarea aparţinând persoanelor fizice, nivelul sumei asigurate este mai mic şi a cotelor tarifare este mai ridicat, asigurându-se un număr mic de animale, de o greutate relativ mai mică, deci sumă asigurată mai mică, pe când animalele aparţinând persoanelor juridice: sumele asigurate sunt mai ridicate, animalele fiind îngrijite mai bine, primele de asigurare sau cotele de primă fiind mai mici, cuprinzându-se odată un număr mare de animale de aceeaşi specie şi categorie de vârstă.

Aspectele menţionate anterior nu exclud posibilitatea folosirii altor procedee în vederea stabilirii sumei asigurate. Dacă în asigurare au fost cuprinse mai multe animale din aceeaşi categorie de vârstă şi specie, atunci suma asigurată se consideră egală pe cap de animal, deoarece evaluarea individuală nu s-ar justifica din punct de vedere practic.

Primele de asigurare :

Sunt anuale şi se stabilesc de fiecare societate de asigurare în parte pe baza cotelor tarifare faţă de suma asigurată, diferenţiat pe specii, rase şi grupe de vârstă. Diferenţierea cotelor tarifare de prime de asigurare nu operează pe plan teritorial, chiar dacă evoluţia mortalităţii pe judeţe este variată în timp, acest fapt datorându-se comunităţii de risc.

Primele de asigurare sunt stabilite şi se înscriu în contractul de asigurare. Se achită de asigurat anticipat şi integral, în numerar sau prin virament în contul societăţii de asigurare cu care s-a încheiat asigurarea. La cererea asiguratului prima de asigurare se poate achita şi în rate sub anuale, care se achită şi la scadenţele prevăzute în contractul de asigurare.
Perioada de asigurare :

Asigurarea se încheie de regulă pe o perioadă de 1 an. Asigurarea se poate încheia şi pentru perioade mai mici plătindu-se o primă de asigurare aferentă perioadei asigurate.

Răspunderea societăţii de asigurare : 

Începe diferenţiat după cum urmează:

a) în caz de accident, după 5 zile de la expirarea zilei în care s-a întocmit contractul de asigurare şi s-au achitat primele de asigurare,

b) în caz de boală, dacă pieirea, sacrificarea sau scoaterea animalului din gospodărie pentru a stopa extinderea anumitor boli, are loc după 26 de zile de la expirarea zilei în care s-a perfectat contractul şi au fost achitate primele de asigurare negociate.

În cazul în care evenimentul asigurat s-a produs după perfectarea contractului de asigurare, dar în cadrul perioadei în care răspunderea asigurătorului este decalată, contractul de asigurare se reziliează, iar primele de asigurare se restituie integral.

La reînnoirea asigurării, pentru o nouă perioadă, cu respectarea termenelor prevăzute, dacă primele de asigurare au fost achitate înainte de expirarea asigurării în curs, răspunderea societăţii de asigurare continuă fără întrerupere pentru animalele care au fost asigurate în perioada anterioară şi care rămân cuprinse în asigurare în perioada următoare evident la suma asigurată anterioară.

Răspunderea societăţii încetează la ora 24 a ultimei zile din perioada pentru care s-a încheiat asigurarea.

Obligaţiile asiguraţilor :

Asiguraţii au obligaţia de a întreţine animalele în bune condiţii, cu respectarea regulilor zoo-igienice şi sanitar veterinare de îngrijire, hrănire, întreţinere şi folosire a animalelor. Aceştia trebuie să anunţe circumscripţia veterinară cu privire la declanşarea bolii sau accidentului animalului şi să respecte prescripţiile impuse de organele sanitar-veterinare.

Asiguraţii au obligaţia să înştiinţeze în scris pieirea sau accidentarea animalelor, la primării în mediul rural, respectiv la societăţile de asigurare în mediul urban, în termenul limită prevăzut prin contractul de asigurare. Totodată sunt obligaţi să păstreze cadavrele animalelor pierite, în vederea examinării acestora şi întocmirii de către organele în drept, a procesului verbal. În cazul în care cadavrele acestora nu pot fi păstrate, fiind îngropate, incinerate sau predate unităţilor de ecarisaj, se vor aduce dovezi în acest sens. Este posibilă, după caz, proba cu martori( la pieirea animalelor prin incendiu, înec, răpire, cădere în prăpastie, etc.).

Asiguraţii sunt obligaţi să pună la dispoziţia societăţii de asigurare toate actele doveditoare privind existenţa animalelor asigurate, pentru constatarea producerii evenimentului asigurat, evaluarea pagubei şi pentru stabilirea dreptului la despăgubire.

8.12.2. Asigurarea culturilor agricole

Odată cu lichidarea unităţilor cooperatiste acoperirea pagubelor la culturile agricole nu mai poate avea loc din fonduri constituite la nivel departamental, deoarece unităţile agricole create funcţionează în regim comercial. La fel persoanele fizice care au dobândit dreptul de proprietate asupra pământului îşi asumă riscurile care se pot ivi la culturile agricole şi rodul viilor, prin urmare singura soluţie o constituie asigurarea culturilor agricole prin intermediul unor societăţi specializate de asigurări. Cele mai cunoscute societăţi care încheie asigurări de culturi agricole şi animale sunt : ASIROM, ALLIANTZ-ŢIRIAC, AGRAS, OMNIASIG, AGI, ARDAF, etc.

În sfera asigurărilor culturilor agricole pot fi cuprinse persoane fizice, asociaţii ale proprietarilor de terenuri agricole, societăţi comerciale cu profil agricol, alte unităţi deţinătoare de culturi agricole.

Obiectul asigurării :

Îl constituie culturile agricole şi rodul viilor care pot fi afectate de calamităţi ale naturii şi alte pericole.

În practica asigurării culturilor agricole au fost excluse de la asigurare:

a) fâneţele naturale, plantele protectoare, ierburi însămânţate pentru fertilizare sau pentru păşunat, plantele decorative, livezile de pomi fructiferi, arborii şi arbuştii fructiferi, butucii de vie, plantaţiile de căpşuni, de zmeură şi alte fructe, plantaţiile de păduri, pepinierele de orice fel, culturile din sere şi răsadurile,

b) culturile agricole pe suprafeţe de până la 10 ari.

Societatea de asigurare prin câştigarea experienţei în acest domeniu îşi extinde portofoliu prin preluarea în asigurare şi a unora din aceste excluderi (cultura de pomi fructiferi, etc.).

Riscuri asigurate: sunt agreate în asigurare riscurile de distrugere sau vătămare a culturilor agricole, altor culturi şi a rodului viilor cum sunt : ploaia torenţială inclusiv efectele indirecte ale acesteia, grindina, furtuna, uraganul, incendiu, prăbuşirea sau alunecarea de teren, etc.            

Unele din riscurile menţionate au efecte directe şi indirecte asupra culturilor agricole, fiind cazul ploilor torenţiale.

· efecte directe ale ploilor torenţiale generează pagube prin spălarea solului în jurul tulpinei plantei, spălarea seminţelor îngropate în sol, dezgolirea rădăcinilor, mâlirea plantelor din cauza şuvoaielor de apă, ruperea florilor, tulpinilor, rădăcinilor, spălarea polenului, culcarea la pământ a plantelor, scuturarea boabelor, etc.,

· efecte indirecte ale ploilor torenţiale constau în băltiri, revărsări de ape care afectează culturile respective, prăbuşiri, surpări şi alunecări ale terenurilor agricole cu implicaţii asupra culturilor agricole.

 În cazul grindinii, se are în vedere riscul distrugerii ori vătămării plantelor, ca urmare a efectelor mecanice ale grindinii sau prin stratul de grindină format la baza tulpinei plantei.

În caz de furtună, uragan, riscul asupra culturii constă în dezgolirea din sol a rădăcinilor, spulberarea pe plante a pământului antrenat, smulgerea plantelor, ruperea tulpinilor, a rădăcinilor sau florilor, îndoirea tulpinii plantelor fapt care împiedică ciclul de maturizare, scuturarea seminţelor, a ciorchinilor, etc.

Riscuri generatoare de pagube care nu sunt agreate în asigurare :

a) calamităţi necuprinse în asigurare : ploile de lungă durată, umiditatea excesivă inundativă – cu excepţia inundaţiilor datorate ploilor torenţiale, asfixiere, îngheţul, dezgheţul, bruma, variaţiile de temperatură care blochează dezvoltarea plantelor, polenizarea , uscarea prematură a frunzelor, ceaţa, seceta, vânturile calde şi uscate, agenţii fitopatogeni, dăunătorii agricoli, etc.,

b) nerespectarea regulilor agrotehnice, cu efecte asupra producţiei,

c) acumulări, băltiri sau revărsări de ape provenite din topirea zăpezilor, din ploi de durată, din infiltraţia apelor ori datorită ridicării nivelului apelor freatice,

d) revărsarea apelor Dunării,

e) operaţiuni militare şi de război.

Societăţile de asigurare preiau riscurile asigurabile, la culturile agricole, în raport cu produsul de bază sau produsul principal : la păioase – pierderile de boabe, la sfecla de zahăr – pierderile de rădăcini sau de sămânţă în funcţie de scopul culturii, obţinerea de zahăr sau de seminţe, la in şi cânepă în mod similar.

Riscul priveşte pierderea cantitativă de produse la cultura respectivă. Există excepţii, la tutun riscul priveşte şi aspectele de ordin calitativ.

Evaluarea riscului pentru culturile agricole constituie o problemă complexă şi prezintă interes pentru fundamentarea deciziilor de prevenire a consecinţelor negative generate între altele de nerealizări succesive ale producţiei potenţiale la unele culturi, datorită unor factori variaţi, inclusiv amplasarea culturii.

Perioada de asigurare :

Asigurarea culturilor agricole având caracter facultativ se poate încheia oricând în cursul anului, fiind valabilă pentru anul în curs.

Există posibilitatea încheierii asigurării şi pe mai mulţi ani (3) cu câteva condiţii :

a) deţinătorul culturilor trebuie să aducă în asigurare toate suprafeţele aferente culturilor respective,

b) culturile pentru care se încheie asigurarea să nu fi suferit, în anul în curs, pagube datorate riscurilor pentru care încheie asigurarea.

Asigurarea se consideră încheiată prin plata primelor de asigurare şi emiterea de către asigurător a contractului de asigurare.
Suma asigurată :

La stabilirea ei se ţine seama că obiectul asigurării îl constituie recolta ca rezultat al vegetaţiei complete. Deci suma asigurată se stabileşte pe „ha „ de cultură agricolă, potrivit cererii asiguratului , fără a putea depăşi suma ce rezultă din înmulţirea producţiei medii la „ha” obţinută la cultura respectivă, în ultimii trei ani, cu producţii normale de către cultivatorii din zona respectivă, cu suma asigurată maximă pe „kg” de produse la cultura respectivă (Smax/ha) şi cu numărul de hectare de cultură (Sha), conform relaţiei:

Sa = Pm/ha  * Smax/ha *Sha 

Suma asigurată maximă pe unitate de măsură a produsului culturii este fundamentată ştiinţific pe baze statistice ( privind producţia, preţurile de evaluare, evoluţia şi intensitatea pagubelor) de către fiecare societate de asigurare care are în portofoliu său asigurarea culturilor agricole. 

Prima de asigurare :

Pentru stabilirea tarifului de asigurare, judeţele ţării sunt împărţite după frecvenţa calamităţilor în 4-6 categorii sau zone. Tariful de prime este mai scăzut pentru categoria I şi creşte în funcţie de frecvenţa riscurilor în categoriile următoare. Prin urmare tariful de prime este diferenţiat în funcţie de sensibilitatea plantelor la diferite calamităţi cuprinse în asigurare şi de frecvenţa acestora pe zone ale ţării.

Primele de asigurare se stabilesc prin încadrarea culturilor într-o categorie sau alta , în funcţie de sensibilitatea la calamităţi şi ţinând seama de zona în care este situată cultura, identificându-se cota tarifară respectivă care se aplică la suma asigurată.

Prima de asigurare se achită integral şi anticipat la sediul sau în contul societăţii de asigurare.

Răspunderea societăţii de asigurare :

Se reflectă sub două accepţiuni: intrarea în vigoare şi începerea răspunderii.

Intrarea în vigoare a asigurării are loc după un anumit număr de ore sau zile socotite din momentul expirării zilei în care s-a încheiat contractul şi s-au plătit primele de asigurare, variat de la o societate la alta.

Începerea răspunderii societăţii de asigurare are loc astfel:

· pentru culturile agricole însămânţate, îndată ce plantele au răsărit ( pentru pagubele pricinuite de grindină, uragan, foc) respectiv din momentul însămânţării( pentru pagubele pricinuite prin efectele directe sau indirecte ale ploilor torenţiale, prăbuşire sau alunecare de teren),

· pentru culturile agricole răsădite, răspunderea începe din momentul răsădirii lor, pentru toate cazurile de pagube cuprinse în asigurare,

· pentru rodul viilor şi culturile de hamei, răspunderea societăţii de asigurare începe, pentru toate riscurile cuprinse în asigurare din momentul înfloririi sau după caz din momentul inflorescenţei.

Răspunderea societăţii de asigurare încetează din momentul recoltării, iar la culturile care se treieră, pentru riscul de incendiu – după terminarea treierişului.

Obligaţiile asiguraţilor :

Sunt precizate în condiţiile de asigurare ale contractului de asigurare şi se referă la :

a) întreţinerea culturilor în bune condiţii conform cerinţelor agrotehnice, luarea măsurilor de prevenire a distrugerii ori vătămării culturilor agricole şi rodului viilor, precum şi pentru limitarea pagubelor şi salvarea culturilor rămase după producerea cazului asigurat,

b) înştiinţarea în scris a societăţii de asigurare cu privire la distrugerea ori vătămarea culturilor agricole, cel mai târziu în termen de 5 zile de la data producerii evenimentului asigurat,

c) prezentarea tuturor actelor şi evidenţelor necesare prin care se probează evoluţia şi nivelul producţiei la culturile agricole, în localitatea sau zona calamitată; facilitarea constatării evenimentului asigurat, pentru evaluarea pagubelor şi despăgubirii.
Constatarea pagubelor, stabilirea şi plata despăgubirilor

1. Pentru animale :

Înştiinţarea :  în cazul asigurării animalelor frecvenţa producerii riscurilor asigurate şi deci a pagubelor este relativ mare. Înştiinţarea se face de către asiguraţi în termenul limită prevăzut prin contract la subunităţile societăţii de asigurare care a încheiat contractul de asigurare.

Constatarea pagubelor şi întocmirea procesului verbal are loc într-un termen propus de fiecare societate de asigurare ( 48 de ore de la înştiinţare).Din comisia de constatare fac parte delegatul societăţii de asigurare, medicul sau tehnicianul veterinar, asiguratul(dăunat) sau reprezentantul său.

Din actul de constatare trebuie să rezulte date privind : realitatea pagubei, cauzele şi împrejurările în care s-a produs evenimentul asigurat, culpa, valoarea reală a animalului pierit, accidentat ori sacrificat, valoarea recuperărilor din sacrificarea animalului, alte informaţii referitoare la producerea evenimentului şi efectele sale.

Stabilirea pagubei : dosarul de daună prin piesele componente constituie ansamblul informaţional aferent stabilirii pagubei şi despăgubirii. În acest scop este supus prelucrării, verificării şi după caz completării cu cercetări şi investigaţii pe teren.

Paguba în asigurarea animalelor reflectă valoarea animalului pierit ori sacrificat datorită riscului asigurat, din care se scade valoarea recuperărilor.

Prin valoarea animalului ce se despăgubeşte se înţelege :

a) valoarea la data producerii evenimentului asigurat, pe piaţa locală sau zonală, a unui animal sănătos de aceeaşi specie, rasă, sex, vârstă, stare de întreţinere şi productivitate, pentru toate animalele pierite sau sacrificate,

b) valoarea cu care animalele care au pierit ori au fost sacrificate, datorită unor riscuri asigurate, sunt sau pot fi preluate de unităţile de industrializare a cărnii, ţinând seama de greutatea brută a animalului şi de preţurile de preluare ( negociate, de contractare, etc.),

c) valoarea stabilită în funcţie de greutatea brută a animalului (viu) şi de preţul de achiziţie, în cazul cabalinelor, de măcelărie clasate pentru sacrificarea dintr-o cauză necuprinsă în asigurare.

Paguba (dauna) în asigurarea animalelor poate fi stabilită: 

a) fără recuperări,

b) cu recuperări.

a) Paguba fără recuperări este egală cu valoarea reală a animalului pierit, adică valoarea din ziua producerii evenimentului, pe piaţa locală a unui animal sănătos de aceeaşi specie, rasă, vârstă, sex, stare de întreţinere şi productivitate.

b) Paguba cu recuperări este egală cu valoarea reală a animalului, aşa cum s-a precizat anterior, din care s-a scăzut valoarea recuperărilor din : carne, piele, organe, coarne, capete, păr, lână, etc.

Calculul şi plata despăgubirii : se realizează distinct în asigurarea animalelor pentru fiecare formă de asigurare facultativă în ideea reflectării reale a rentabilităţii fiecărei forme de asigurare, precum şi pentru regularizarea ratelor scadente la primele de asigurare.

Societatea de asigurare nu acordă despăgubiri în cazurile în care paguba s-a produs ori s-a mărit :

a) din culpa unui membru reprezentant al persoanei juridice, care lucrează în această calitate sau a oricărui alt prepus al asiguratului,

b) din culpa asiguratului ori a oricărei persoane fizice majore care locuieşte şi gospodăreşte împreună cu asiguratul.

Culpa în producerea pagubelor este marcată de următoarele fapte :

1) uciderea sau maltratarea intenţionată a animalului,

2) păşunatul animalului pe locuri interzise din punct de vedere sanitar-veterinar, furajarea animalelor rumegătoare cu trifoi, lucernă, măzăriche în stare verde sau insuficient uscate, furajarea animalului cu vreji de cartofi , cu furaje, cu rezidiuri mucegăite sau alterate, furajarea cabalinelor exclusiv cu paie, pleavă, coceni,

3) neprezentarea animalelor la vaccinări şi tratamente dispuse de organele veterinare, în vederea prevenirii sau combaterii bolilor infecţioase, contagioase sau parazitare,

4) nerespectarea restricţiilor de carantină, stabilite pe o anumită localitate sau zonă, dispuse de organele în drept, pentru prevenirea sau combaterea bolilor infecţioase, contagioase sau parazitare,

5) neefectuarea la timp a înştiinţării organelor veterinare cu privire la accidentarea sau îmbolnăvirea unor animale din gospodărie sau din unitate,

6)  efectuarea unor tratamente cu caracter empiric la animalul accidentat sau bolnav.

Se reţine caracterul de culpă în mărirea pagubei cu privire la pieirea ori sacrificarea animalului asigurat faptul că o parte sau întreaga cantitate de carne şi subproduse a devenit neconsumabilă, în situaţii precum:

· neanunţarea la timp a organelor veterinare cu privire la îmbolnăvirea animalului,

· neexecutarea la timp a dispoziţiei de sacrificare din necesitate,

· neeviscerarea la timp şi în mod corespunzător a animalelor sacrificate,

· neluarea condiţiilor ce se impun pentru păstrarea corespunzătoare a produselor rezultate din sacrificare,

· dezinteresul cu privire la găsirea modalităţilor de valorificare a produselor rezultate din sacrificarea animalului.

Dacă în urma efectuării plăţii despăgubirilor cuvenite asigurării este demonstrată culpa unor terţi în legătură cu producerea pagubei, societatea de asigurare poate intenta acţiune de regres împotriva vinovaţilor.

2.  Pentru culturi agricole :

Înştiinţarea : se face în scris de către asigurat şi se înregistrează la subunitatea societăţii de asigurare care a încheiat contractul de asigurare, în termenul limită prevăzut în condiţiile de asigurare ataşate contractului de asigurare, de regulă 3-5 zile de la data producerii evenimentului asigurat.

Din cuprinsul înştiinţării trebuie să rezulte suprafaţa culturilor distruse ori vătămate, pe feluri de culturi, deţinute de fiecare asigurat în parte.

Constatarea şi evaluarea pagubelor : se realizează în două etape prin:

a) stabilirea suprafeţei culturilor distruse ori vătămate şi constatarea preliminară a pagubelor,

b) constatarea definitivă şi evaluarea pagubelor.

Referitor la lucrările menţionate anterior pot fi remarcate câteva aspecte:

· calamităţile naturale la culturile agricole se dezlănţuie pe suprafeţe întinse afectând culturile mai multor asiguraţi. Acest fapt a impus stabilirea unui termen de 5 zile în cadrul căruia să se poată întocmi şi înregistra înştiinţările cu privire la producerea evenimentului asigurat, termenul mai este necesar şi  pentru faptul că în acest interval uneori culturile îşi revin şi se refac dacă condiţiile devin favorabile,

· constatările se fac pentru fiecare caz de producere a calamităţilor în parte deoarece pe parcursul ciclului de vegetaţie a unei culturi pot surveni mai multe calamităţi sau unele se pot repeta,

· pagubele pot fi totale atunci când plantele calamitate îşi încetează ciclul de vegetaţie şi parţiale atunci când plantele îşi diminuează vegetaţia asigurând totuşi o recoltă, dar sub nivelul celei normale,

· culturile agricole şi rodul viilor pot fi afectate nu numai de riscuri asigurabile ci şi de unele riscuri necuprinse în asigurare ( dăunători, nerespectarea regulilor agrotehnice referitoare la calitatea şi perioada optimă a lucrărilor de însămânţare, recoltare, etc.),

· prezintă interes momentul producerii calamităţilor la culturile agricole dacă acestea s-au produs mai devreme în cadrul ciclului de vegetaţie al plantelor există posibilitatea refacerii culturilor prin reînsămânţare sau replantare. Dacă s-a produs mai târziu, o asemenea posibilitate se exclude. Cele două situaţii impun tratarea specifică în tehnica asigurată.

Constatarea preliminară are menirea de a stabili dacă până la data producerii calamităţii cultura a fost sub incidenţa altor riscuri necuprinse în asigurare pentru ca apoi în faza de maturitate a culturii să se poată delimita influenţa riscurilor cuprinse în asigurare de efectul riscurilor necuprinse în asigurare.

Identificarea pe teren a suprafeţelor distruse ori vătămate are loc prin măsurătoare şi se exprimă în „ha” ori „ari”. Datele se confruntă cu cele cunoscute prin înştiinţările făcute anterior, în termenul legal stabilit, şi cu datele din registrul agricol ori din evidenţa culturilor, acolo unde există.   

Lichidatorul de daune al societăţii de asigurare are obligaţia de a stabili :

· realitatea pagubei prin cercetarea resturilor de plante din cultura calamitată,

· împrejurările în care s-a produs paguba şi cauzele ei,

· starea de vegetaţie a culturilor în momentul producerii evenimentului asigurat,

· numărul mediu de plante pe m2 sau pe „m” liniar, distruse sau vătămate de riscurile asigurate de cauze necuprinse în asigurare şi numărul de plante rămase nevătămate, stabilite prin numărarea plantelor pe cel puţin 10 parcele sau rânduri de probă,

· măsurile luate de asigurat pentru salvarea culturilor rămase după producerea evenimentului asigurat.

Cu această ocazie nu se stabilesc operaţiile de distrugere. Datele rezultate se înscriu în procesul verbal preliminar sau în procesul verbal colectiv.

Dacă pagubele produse culturilor agricole nu se datorează unor riscuri cuprinse în asigurare, inspectorul de daune întocmeşte un referat dar nu mai este oportună stabilirea suprafeţei calamitate şi nu se mai face constatarea preliminară a pagubelor.

Dacă paguba s-a produs într-o perioadă de vegetaţie a culturilor apropiată recoltării, ori culturile nu se mai pot regenera, constatarea preliminară şi măsurarea suprafeţei cu culturi vătămate sau distruse are loc concomitent cu constatarea definitivă.

Constatarea definitivă şi evaluarea pagubelor are loc în perioada când culturile ajung la maturitate.

La culturile care ajung la maturitate şi se recoltează dintr-o singură dată ( grâu, orz, ovăz, porumb, rodul viilor, hamei, etc.)constatarea definitivă are loc în preajma recoltării prin evaluarea în lan a producţiei pe terenurile cu culturile distruse ori vătămate.

La culturile de plante tehnice ( in, cânepă, sfeclă de zahăr, sorg, tutun, ardei, pătlăgele, castraveţi) la  care de regulă recoltarea se face în mai multe culesuri, constatarea definitivă are loc pe baza evaluărilor în lan sau tarla, în perioada ultimului cules. Deoarece o parte a producţiei s-a recoltat în culturile anterioare, comisia de constatare are latitudinea de a estima producţia recoltată anterior şi de a stabilii producţia totală precum şi paguba definitivă.

Cu ocazia constatării definitive se stabilesc :

a) cauzele şi împrejurările în care s-a produs paguba,

b) elementele şi datele necesare pentru evaluarea pagubei şi calculul despăgubirii, respectiv:

· suprafaţa culturilor agricole distruse ori vătămate,

· producţia medie la „ha” realizată în ultimii trei ani cu producţii normale pentru cultura respectivă în localitatea sau zona de referinţă,

· producţia la „ha” obişnuită pe terenul cu cultura care a fost distrusă ori vătămată,

· gradul de distrugere, separat din riscuri asigurate şi separat din cauze necuprinse în asigurare.

Datele obţinute prin lucrările de constatare definitivă în lan, se înscriu în procesul verbal definitiv.

În funcţie de rezultatele prevederii preliminare şi a celor definitive, se concluzionează dacă în urma producerii calamităţii rezultă sau nu un minus de producţie (stabilit prin diferenţa între producţia medie realizată în ultimii trei ani în condiţii normale şi producţia reală) deci o pagubă şi dacă această pagubă are şi cauze necuprinse în asigurare.

Dacă cultura a fost dăunată numai din riscuri asigurate, gradul de distrugere din aceste cauze este în acelaşi timp şi grad de distrugere total.

În situaţia inversă din gradul de distrugere total se scade gradul de distrugere din cauze necuprinse în asigurare, obţinându-se gradul de distrugere pe baza căruia poate fi evaluată paguba şi despăgubirea.
Gradul de distrugere al culturii poate fi stabilit prin luarea în considerare a uneia din următoarele două ipoteze:

1. cultura respectivă poate fi refăcută prin reînsămânţare sau replantare,

2. cultura respectivă nu poate fi refăcută prin reînsămânţare sau replantare.

Stabilirea şi plata despăgubirii :

Despăgubirea este suma ce urmează a fi plătită de societatea de asigurare asiguratului pentru paguba suferită.

Pentru stabilirea despăgubirii, gradul de distrugere a culturii se aplică la suma asigurată pe „ha” de cultură, iar rezultatul se ponderează cu suprafaţa culturii în hectare. Acest calcul este corect doar în ipoteza în care cultura calamitată nu a fost refăcută ( prin reînsămânţare sau replantare).

În ipoteza refacerii culturii, suma asigurată la „ha” de cultură cultivată va trebui recalculată în sensul micşorării ei ( deoarece asiguratul nu va mai efectua integral set de lucrări la cultura respectivă, tocmai pentru că a fost calamitată).Dealtfel suma pe „ha” în baza căreia se calculează despăgubirea nu poate depăşi suma totală asigurată pe „ha” şi nici valoarea producţiei probabile pe „ha”. 

CAPITOLUL    IX   
 ASIGURARI     DE    RASPUNDERE     CIVILA

9.1. Noţiuni  introductive

Asigurările de răspundere civilă au ca obiect acoperirea prejudiciului produs de asigurat unor terţe persoane, în condiţiile în care asiguratul este răspunzător din punct de vedere legal.

Răspunderea civilă legală reprezintă temeiul în baza căreia o persoană poate acţiona în judecată o altă persoană sau organizaţie, care se presupune a fi vinovată de producerea unor pagube, prin nerespectarea legislaţiei în vigoare. 
Răspunderea civilă legală presupune îndeplinirea cumulativă a următoarelor condiţii:

a) săvârşirea de către asigurat a unei fapte ilicite;

b) dovada existenţei unui prejudiciu.

c) existenţa unui raport de cauzalitate între fapta ilicită a asiguratului şi prejudiciul adus terţei persoane;

d) constatarea culpei asiguratului care a săvârşit fapta ilicită.
Conceptul de răspundere civilă legală, este foarte important pentru că societăţile de asigurări care încheie asigurări de răspundere civilă sunt obligate să despăgubească în numele asiguratului numai dacă acesta este răspunzător legal să plătească daune unei terţe părţi.

In consecinţă, răspunderea civilă legală poate apărea doar în urma producerii unor prejudicii sancţionate prin lege.

Riscuri asigurate.  Prin încheierea contractului de asigurare se acordă despăgubiri pentru sumele pe care asiguratul este obligat să le plătească cu titlu de desdăunare pentru prejudicii de care răspunde în faţa legii şi pentru cheltuielile de judecată la care este obligat în procesul civil.

In cazul în care prejudiciul este provocat cu intenţie sau din neglijenţă gravă, societatea de asigurări nu va acorda despăgubiri. De asemenea, există numeroase alte riscuri care nu sunt acoperite prin poliţele de asigurare de răspundere civilă.

Suma asigurată. Suma asigurată se stabileşte la valoarea solicitată de asigurat şi agreată de societatea de asigurare, separat pentru daune materiale şi separat pentru vătămări corporale sau deces.

In cazul persoanelor juridice, cuantumul acestei sume se determină în funcţie de cifra de afaceri anuală, estimată la încheierea contractului. In cazul persoanelor fizice aceasta se poate determina în funcţie de averea personală prezentă şi viitoare sau în funcţie de estimarea sentinţei judecătoreşti maxime pentru vătămare corporală şi deces.

O caracteristică a asigurărilor de răspundere civilă constă în stabilirea unei sume asigurate pe perioadă şi a unei sume asigurate pe eveniment.

 Evenimentul desemnează orice acţiune sau faptă a asiguratului care antrenează răspunderea civilă a acestuia şi care este acoperită prin poliţa de asigurare. Indiferent de valoarea prejudiciului generat de asigurat, societatea de asigurări nu va plăti despăgubiri mai mari decât valoarea sumei asigurate pe eveniment. De asemenea, indiferent de numărul evenimentelor produse în perioada asigurată, asigurătorul nu va acorda despăgubiri mai mari decât suma asigurată pe perioadă.

9.2. Produse de asigurare de răspundere civilă  

Cea mai cunoscută asigurare de răspundere civilă din ţara noastră, singura asigurare obligatorie din piaţa de asigurări românească este asigurarea de răspundere civilă a conducătorilor de autovehicule. Clauzele contractului de asigurare, inclusiv valoarea maximă a despăgubirilor precum şi nivelul primelor de asigurare, pe categorii de autovehicule în funcţie de capacitatea cilindrică a lor, sunt stabilite prin Ordin şi norme emise de Comisia De Supraveghere a Asigurărilor din România.


In asigurarea obligatorie de răspundere civilă pentru pagubele produse prin accidente de  autovehicule sunt cuprinse toate persoanele fizice şi juridice deţinătoare de autovehicule supuse înmatriculării şi folosite pe drumurile publice. De asemenea, sunt obligate să se asigura persoanele străine posesoare de autovehicule pe care le folosesc pe teritoriul României, dacă nu posedă documente internaţionale de asigurare valabile şi pe teritoriul României.

In ceea ce priveşte despăgubirile, acestea au stabilită o limită minimă şi una maximă în cazul pagubelor produse prin avarierea sau distrugerea unor bunuri. Astfel, în anul 2009 pentru pagubele produse la bunuri, în unul şi acelaşi accident auto, se acordă despăgubiri pentru daune materiale de peste 100 euro şi până la 300.000 euro. In caz de vătămare corporală sau deces, inclusiv pentru prejudicii fără caracter patrimonial, despăgubirea poate fi de până la 150.000 euro pentru fiecare persoană accidentată, nu mai mult de 5 persoane accidentate într-un singur accident.

Asigurătorul plăteşte din fondul constituit din primele de asigurare realizate în contul asigurării de răspundere civilă auto, despăgubirile pe care asiguraţii le datorează conform legii, terţilor păgubiţi în urma accidentelor de autovehicule, prin avarierea sau distrugerea bunurilor şi prin vătămarea corporală ori decesul unor persoane. De menţionat că se plătesc despăgubiri tuturor persoanelor păgubite ca urmare a unui accident  de autovehicul iar acestea se acordă şi în cazul în care conducătorul autovehiculului, răspunzător de producerea accidentului este o altă persoană decât asiguratul. In despăgubirile pe care le plăteşte asigurătorul se includ şi cheltuielile făcute de asiguraţi în procesul civil.

In cazul în care se produce un accident de autovehicul, de a cărui producere se fac vinovate în aceeaşi măsură două persoane cuprinse în asigurarea de răspundere civilă auto, despăgubirea cuvenită fiecăruia dintre cei doi asiguraţi va reprezenta jumătate din paguba înregistrată cu prilejul producerii accidentului respectiv.

Există şi cazuri când nu se acordă despăgubiri pentru pagubele produse prin accidente de autovehicule. De exemplu nu se acordă despăgubiri în cazul în care accidentul a fost produs dintr-un caz de forţă majoră sau din culpa exclusivă a persoanei păgubite ori din culpa exclusivă a unei terţe persoane.

Asigurarea de răspundere civilă auto este singura asigurare obligatorie din România. Contractul de asigurare este un contract de adeziune, asiguraţii fiind nevoiţi să accepte condiţiile de asigurare şi primele de asigurare impuse de legiuitor.

O altă categorie de asigurări de răspundere foarte importantă sunt asigurările de răspundere civilă profesională. Acestea au rolul de a proteja asiguratul, persoană fizică sau juridică, împotriva prejudiciilor ( corporale, materiale, financiare, etc) pe care acesta le poate provoca unor terţe persoane. In România, legislaţia în domeniu asigurărilor, ca şi în multe alte domenii de activitate se situează mult standardele europene, singurele profesii a căror practicare este condiţionată de încheierea unei asigurări de răspundere civilă profesională sunt cele de experţi contabili, contabili autorizaţi, evaluatori, experţi tehnici, medici.

Asigurările de răspundere profesională practicate pe piaţa românească se adresează următoarelor categorii de profesii: constructori, medici, contabili, evaluatori, experţi tehnici, consultanţi, manageri, avocaţi. Se observă că în general, aceste poliţe de asigurare se adresează celor care prestează o muncă de răspundere. Prin activitatea desfăşurată, aceste categorii profesionale pot, prin eroare, greşeală, neglijenţă, omisiune sau orice culpă proprie să aducă prejudicii persoanelor pentru care lucrează sau unor terţi. Prin asigurarea de răspundere profesională se garantează plata acestor prejudicii, în condiţiile în care ele se încadrează în categoria riscurilor asigurate. Sunt despăgubite, astfel pretenţiile emise împotriva asiguratului pentru prejudicii provocate de acesta în timpul perioadei de valabilitate a contractului de asigurare.
 Ele se referă la orice răspundere civilă în legătură directă cu activitatea profesională a asiguratului, activitate executată de către şi în numele asiguratului sau de către persoane de care asiguratul răspunde potrivit legii.


In general, despăgubirile se acordă pentru:

a) daune materiale produse din culpa asiguratului, persoană fizică sau juridică, precum şi din culpa altor persoane pentru care asiguratul răspunde potrivit legii;

b) cheltuieli de judecată la plata cărora este obligat asiguratul prin hotărâre judecătorească;

c) despăgubiri la care este obligat asiguratul ca urmare a pierderii, distrugerii sau deteriorării unor documente, etc. 

Ca în orice contract de asigurare, şi în cazul acestor poliţe, există anumite situaţii excluse în mod expres din asigurare, cum ar fi, de exemplu:

a) prejudiciile cauzate de activităţile desfăşurate de asigurat în afara unui contract încheiat cu clientul său;

b) pagubele produse cu intenţie de asigurat;

c) pretenţiile referitoare la răspunderea asiguratului pentru pagube produse hârtiilor de valoare, documentelor, registrelor sau titlurilor, actelor, manuscriselor, pietrelor scumpe, obiectelor de valoare artistică, etc.

d) pretenţiile referitoare la pagube provocate de război, invazie, acţiunea unui duşman extern, dictatură militară, confiscare, expropriere, rechiziţionare, sechestrare, distrugere sau avariere din ordinul oricărei autorităţi de drept sau de fapt.
Alături de asigurările de răspundere civilă profesională, piaţa românească mai oferă câteva tipuri de produse de asigurare de răspundere civilă, respectiv:

· asigurarea de răspundere a transportatorului în calitate de cărăuş pentru mărfurile transportate,

·  asigurarea de răspundere civilă a producătorului,

·  asigurarea de răspundere pentru riscuri comerciale şi industriale,

· asigurarea de răspundere a angajatorului,

· asigurarea de răspundere a proprietarului sau a chiriaşului,

· asigurarea de răspundere a proprietarilor de magazine,

· asigurarea de răspundere a autorităţilor publice,

· asigurarea de răspundere a persoanelor fizice private,

· asigurarea de răspundere pentru folosirea de ambarcaţiuni,

· asigurarea de răspundere civilă auto cu valabilitate în afara teritoriului României

· asigurarea de răspundere a directorilor şi a funcţionarilor.

Ca o caracteristică a acestor tipuri de asigurări, în ceea ce priveşte suma asigurată există două categorii de limitări: o limită de sumă pe perioada asigurată şi o limită de sumă pe fiecare eveniment produs în perioada de valabilitate a contractului  de asigurare. Despăgubirile acordate pe fiecare dosar de daună nu vor putea depăşi suma maximă asigurată pe eveniment.

CAPITOLUL  X

  ASIGURAREA DE RISC FINANCIAR

10.1 Concept, caracteristici, tipuri de asigurări de risc financiar
Activitatea comercială este supusă unor riscuri variate. În fiecare an zeci sau sute de mii de companii din toată lumea dau faliment rămânând cu mari datorii faţă de parteneri. Nu de puţine ori motivul îl reprezintă insolvabilitatea cumpărătorilor lor, care face imposibilă recuperarea sumelor respective şi prin urmare, seria problemelor continuă şi se revarsă şi asupra altora. Majoritatea comercianţilor încheie şi derulează tranzacţii comerciale fără să se protejeze în faţa acestui pericol real: de a nu încasa de la cumpărători contravaloarea mărfii vândute sau a serviciilor prestate. În perioada actuală în care mai mult decât oricând vorbind despre pieţele internaţionale, ne referim la „pieţe globale”, incertitudinea capătă noi valenţe şi forme de manifestare. În mediul de afaceri puternic concurenţial, succesul este în mare măsură condiţionat de solvabilitatea clienţilor, în mod deosebit în perioadele de recesiune, chiar supravieţuire este determinată de aceeaşi cauză.


Pe de altă parte, dacă în trecut se putea vorbi de afaceri iniţiate sau derulate pe banii proprii, azi acest lucru este de neconceput. În lumea modernă s-a trecut de la sloganul „cumpără acum şi plăteşte acum” la „cumpără acum şi plăteşte mai târziu”; s-a trecut de la „nu cumpăra până nu îţi permiţi” la „cumpără acum dacă crezi că poţi plăti în viitor”, astfel încât obţinerea unor venituri în viitor contează mai mult decât siguranţa financiară prezentă. Persoanele fizice, companiile şi chiar ţările apelează la credite derulând tranzacţii sau investiţii folosind credite, fapt ce explică în mare măsură chiar dezvoltarea economică însăşi.


Deşi creditul înseamnă în primul rând încredere, este totuşi necesară o protecţie a creditorilor pentru riscul de a nu recupera sumele date cu împrumut. Aceasta se face printr-o formă de asigurare a pierderilor financiare. Asigurările legate de activitatea comercială influenţată de conjunctura economică şi de posibilitatea cumpărătorului de a-şi achita obligaţiile de plată la scadenţă, sunt cunoscute sub denumirea de asigurare ale riscurilor financiare şi politice. Denumirea provine de la faptul că sunt acoperite pierderile de bani şi nu daunele materiale sau răspunderea. Datorită caracteristicilor riscurilor şi metodelor specifice de evaluare, aceste tipuri de asigurări nu fac parte de obicei din obiectul de activitate al societăţii de asigurare obişnuite, ci sunt practicate de societăţi de specialitate.

10.2 Asigurarea riscurilor financiare
Asigurarea financiară reprezintă o formă relativ nouă de asigurare apărută ca o consecinţă a procesului de îngustare a distincţiei dintre instituţiile financiare şi cele de asigurări.

     
Este un concept nou prin care asiguratul elimină riscurile de pierderi financiare ce pot să apară în activitatea sa transferându-le unui asigurător.


Creditul comercial reprezintă atât valoarea transferată cumpărătorului de către un vânzător pe încredere, cât şi intervalul de timp de dinainte de rambursarea de către cumpărător a valorii sub forma plăţii.


Asigurările financiare sunt diferite de garanţiile bancare. Prin asigurarea financiară se preiau riscurile numai în anumite condiţii, în timp ce garanţiile bancare implică asumarea necondiţionată a tuturor obligaţiilor.


Garanţiile comerciale- care provin din nevoia persoanelor răspunzătoare pentru a oferii garanţii împotriva neplăţii, au început să fie folosite cu mii de ani în urmă. O astfel de garanţie a fost oferită prin intermediul uneia sau mai multor garanţii private care îşi asumau răspunderea pentru riscul de neplată.

Asigurarea de credit : - protejează comercianţii şi producătorii în faţa riscului de neplată de către consumatorii care cumpără sau închiriază bunuri sau beneficiază de facilităţi de credit similare.


Ea a apărut ca o necesitate izvorâtă din faptul că marea majoritate a contractelor de comerţ se încheie în condiţiile în care plata se face parţial sau total după livrarea bunurilor sau prestarea serviciilor ce fac obiectul contractului, deci cu plata amânată, respectiv vânzarea pe credit. Astfel asigurarea de credit vine să elimine temerea vânzătorului privind neplata de către cumpărător a sumelor ce i se cuvin oferind protecţie pentru riscul de neplată. Motivul îl poate reprezenta situaţia financiară a cumpărătorului sau în cazul în care vânzarea are loc într-o altă ţară decât cea în care se află vânzătorul, cauzele legate de situaţia ţării importatorului (reglementări, război, etc.).De aceea asigurarea de credite apare ca o protecţie directă a vânzătorilor faţă de riscul de neîncasare şi în acelaşi timp, ca o garanţie în faţa băncii, constituind şi o posibilitate de acces la finanţare.


Asigurarea se poate face pe un singur credit sau pe cifra de afaceri.


Cu alte cuvinte scopul asigurării de credite este de a proteja împotriva pierderilor financiare rezultate din neplata, incapacitatea de plată sau insolvabilitatea cumpărătorilor ce au achiziţionat bunuri pe credit sau din insolvabilitatea beneficiarilor de credit.


Prin contractul de asigurare de credite sunt protejate substanţial încasările din activitatea comercială în condiţiile transferării riscurilor de neîncasare asupra asigurătorului şi drept consecinţă se poate creşte cifra de afaceri.


Asigurarea creditelor este considerată o asigurare de lux, ea fiind caracteristică şi funcţionând în condiţii optime în cadrul economiei de piaţă cu un sistem de credite stabil şi bine dezvoltate. La nivel global, cele mai multe asigurări de credite se practică în ţările dezvoltate.


Investigarea creditelor începe din momentul cotării riscului şi presupune cunoaşterea statutului debitorului, verificarea periodică a acestuia, a capacităţii de plată. Acest lucru este făcut de underwriter. Supravegherea are loc după emiterea poliţei, prin sprijinirea asiguratului, în vederea recuperării şi administrării sumelor întârziate la plată, chiar şi pentru iniţierea procedurilor legale necesare recuperării, dacă este cazul. În această privinţă, există o apreciabilă solidaritate profesională prin Uniunea de la Berna şi de la Credit Aliace. Necesitatea existenţei acesteia poate fi considerată ca o măsură de management a riscului, întrucât se limitează repetarea unor situaţii asemănătoare altor asiguraţi pentru aceeaşi clienţi.


Deşi asigurările împotriva acestor riscuri sunt disponibile pe pieţele naţionale şi internaţionale de asigurări, numai un număr relativ redus de comercianţi apelează la ele în întreaga lume.


Este important de remarcat că, indiferent de dimensiunea riscurilor, se disting trei cerinţe pentru asiguraţi:

1) prevenirea, prin colectarea şi interpretarea informaţiilor despre clienţi, în vederea minimizării riscului de neplată;

2) colectarea datoriilor, respectiv abilitatea de a recupera debitele oriunde în lume, indiferent de deosebirile privind limba, cultura sau sistemul legislativ;

3) asigurarea, respectiv plata despăgubirii în caz de neplată a debitorului asiguratului.

Riscurile asigurabile pot fi grupate în două categorii:

1. Riscurile comerciale, care sunt legate de situaţia financiară a cumpărătorului şi se referă la:

a) neplata datorată insolvabilităţii cumpărătorului;

Insolvabilitatea poate fi determinată de diverse cauze precum: faliment; orice măsură de executare silită asupra proprietăţii debitorului care nu a condus la plata integrală în favoarea asiguratului a sumelor facturate; executarea unei hotărâri judecătoreşti de omologare a concordatului încheiat între debitor şi creditorii săi, concordat fără procedură judiciară cu toţi creditorii sau cu majoritatea acestora; suspendarea sau moratoriul oferind asupra plăţilor datorate de debitor sau orice măsuri asemănătoare conform legislaţiei din ţara debitorului.

b) imposibilitatea temporară sau definitivă a cumpărătorului de a plăti bunurile cumpărate sau serviciile prestate;

c) refuzul cumpărătorului de a accepta mărfurile contractate din motive independente de vânzător.

2. Riscul politic, care reprezintă o categorie aparte, dar foarte importantă pentru evaluarea corectă a posibilităţii de returnare a creditului şi implicit a riscului de neplată.

Acest risc intervine numai la asigurarea creditelor de export. El poate fi determinat, în principal, de „elemente subiective” existente în ţara importatorului. Prin producerea unuia dintre riscurile aferente ţării respective, întreaga relaţie contractuală dintre parteneri poate fi deteriorată.

Riscul politic se poate concretiza în:

a) dificultăţi şi întârzieri (mai mari de un anumit număr de zile, de regulă 180) în procesul de transfer al bunurilor din ţara cumpărătorului, ca urmare a unui moratoriu general, privitor la datoria externă, declarat de guvernul din ţara cumpărătorului sau de guvernul unei terţe ţări, prin intermediul căreia se efectuează plata;

b) imposibilitatea transferului sumelor respective din ţara importatorului în ţara exportatorului ca urmare a unor acţiuni guvernamentale din ţara respectivă (a cumpărătorului) ce implică îndeplinirea contractului de export sau determină întârzieri în transferul banilor;

c) introducerea unor reglementări privind licenţele de export sau import în ţara cumpărătorului, retragerea sau nereînoirea licenţei de export sau impunerea unor restricţii comerciale, după data intrării în risc;

d) război, război civil şi alte evenimente similare, în afara ţării exportatorului, ce fac imposibilă îndeplinirea contractului de export, dacă paguba nu este asigurabilă ca risc comercial;

e) riscurile privind cumpărătorii publici; prin cumpărători publici se înţeleg acele entităţi ce nu pot fi declarate în faliment;

f) pierderile rezultând din imposibilitatea de a institui proceduri legale în ţara cumpărătorului datorită lipsei sau proastei funcţionări a sistemului legal în ţara în cauză.

În mod deosebit pentru asigurarea creditelor de export, riscurile asigurabile reprezintă pericolele rezultate din vânzarea de bunuri sau prestarea de servicii pe credit, în afara ţării.

Neplata prelungită reprezintă un risc ce poate afecta situaţia financiară a asiguratului. Se consideră caz de întârziere de plată atunci când debitorul sau garantul nu a plătit partea din datorie o anumită perioadă agreată, de regulă 6 luni de la scadenţa stabilită prin contract. Cazurile de forţă majoră, dificultăţile în transferul banilor sau alte cauze politice, dezastrele naturale, epidemiile sau oricare formă de violenţă în societate sunt, în principiu, exceptate.

Alături de protecţie necesară exportatorilor pentru riscurile ce pot afecta tranzacţiile pe termen mediu şi lung, contractul de asigurare facilitează accesul la finanţare, constituindu-se într-o garanţie pentru banca finanţatoare şi eliminând o parte din riscuri.

Riscurile excluse:

· reclamaţii pentru livrări de bunuri sau prestări de servicii necorespunzătoare;

· penalizări sau orice alte pierderi în legătură cu neexecutarea obligaţiilor contractuale conform contractului de vânzare-cumpărare încheiat de vânzător (asigurat) cu cumpărătorul;

· pierderile rezultate din diferenţele de curs valutar;

· despăgubiri ca urmare a riscurilor politice (hotărâri sau dispoziţii ale organelor conducătoare de stat, civile sau militare, care au împiedicat pe cumpărător să adopte măsuri generale pentru respectarea obligaţiilor prevăzute în contract, neefectuând, astfel, plata în străinătate); 

· despăgubiri ca urmare a unui război declarat sau nedeclarat, război civil, revoluţie, răscoală, rebeliune, sabotaj sau alte evenimente asemănătoare;

· despăgubiri ca urmare unor calamităţi naturale (ciclon, inundaţii, cutremur, erupţii vulcanice, revărsarea mării, uragan, tornade sau alte evenimente asemănătoare).

Acest tip de asigurare cuprinde, următoarele tipuri:

A) asigurarea de credite, respectiv asigurarea creditelor interne, asigurarea creditelor de export, asigurarea ratelor de credit şi asigurarea creditelor de investiţii ;

B)asigurarea de fidelitate.

A. Asigurarea de credite elimină într-o măsură substanţială riscul de pierdere financiară, mai ales atunci când este vorba de tranzacţii de valori mari sau numărul partenerilor de afaceri este relativ redus; acest lucru poate determina apariţia unei situaţii dificile în cazul în care unul sau mai mulţi debitori nu îşi achită obligaţiile de plată. Totuşi nu întotdeauna asigurările de credite sunt profitabile, în special în situaţia în care creditele individuale sunt reduse, iar riscurile sunt dispersate pe o cifră de afaceri mare.

Asigurarea de credit este o asigurare de indemnizare, deoarece presupune despăgubirea plătită asiguratului pentru pierderea suferită ca urmare a insolvabilităţii sau incapacităţii de plată a clientului asiguratului, şi nu producerea unui eveniment „fizic” cum este cazul celorlalte asigurări. De aceea este vorba de o asigurare pecuniară, de pierdere financiară şi nu materială.

Deosebirile dintre asigurarea obişnuită, de despăgubire şi asigurarea de credit provin din natura riscului şi a părţilor interesate, şi anume:

1. În asigurarea de credit sunt implicate trei părţi, fiecare fiind conştientă de existenţa celorlalte.

2. Răspunderea privind rambursarea creditului revine debitorului, iar răspunderea garantului (asigurătorului) este pe planul doi, fiind răspunzător numai dacă primul nu-şi îndeplineşte obligaţia de plată din motive incluse în contractul de asigurare.

3. Asigurătorul nu are nici un interes în contract, decât cel de garantor pentru cumpărător.



A.1. Asigurarea creditelor interne:

Prin asigurarea creditelor interne, asiguratul se protejează împotriva riscurilor de neplată prelungită de către cumpărător sau a insolvabilităţii sale pe durata cuprinsă între producţie şi distribuţie, de regulă înainte de vânzarea finală către cumpărător.

Pot exista mai multe tipuri de contracte:

· pentru o singură tranzacţie;

· pentru o anumită durată pe baza cifrei de afaceri – administrarea acestor asigurări, este costisitoare şi necesită un volum mare de muncă, de aceea se foloseşte pentru tranzacţii de valori mari;

· pentru un număr limitat de tranzacţii;

· pentru unul sau mai mulţi cumpărători, asiguratul având libertatea de a decide asupra acestora. Ea se încheie pe o perioadă determinată -12 luni-;

· pe cifra de afaceri pe credit – cea mai utilizată, asigură toate afacerile vânzătorului cu unul sau mai mulţi cumpărători, pe o durată determinată;

· pentru mai multe conturi ale unui asigurat, atunci când acoperirea este limitată la acei clienţi care depăşesc un anumit nivel determinat al datoriilor şi a căror neplată prelungită va avea un impact mare asupra disponibilităţilor în contul de numerar al asiguratului.

Aceste tipuri de asigurări presupun costuri reduse de administrare; asigurătorul poate evita antiselecţia deoarece clienţii vor solicita asigurări pentru toate contractele pe credit, nu numai pentru cele cu un risc mare şi va exista posibilitatea de verificare a solvabilităţii şi bonităţii clienţilor săi prin intermediul evaluărilor riscului şi al asigurătorului.

A.2. Asigurarea creditelor de export :
Forma cea mai cunoscută este poliţa generală pe cifra de afaceri cu deosebirea că se referă la importatorii care cumpără pe credit. Principala diferenţă faţă de asigurarea creditelor interne constă în faptul că în cazul exporturilor pe credit, importatorul asiguratului îşi desfăşoară activitatea într-o altă ţară, motiv pentru care evaluarea riscului trebuie să aibă în vedere mulţi factori exteriori cumpărătorului, respectiv factori legaţi de ţara sa. Acest lucru se referă la riscul de ţară, care se evaluează printr-o analiză a factorilor economici şi a celor politici, la care adaugă reglementările legale, factorii de risc, uzanţele ţării cumpărătorului. 

Această analiză este foarte importantă pentru că, deşi scopul asigurării de credit este identic pentru comercianţii din orice ţară, definirea insolvabilităţii, a  poliţelor de asigurare şi a procedurilor necesare plăţilor sumelor asigurate pot fi diferite.

A.3. Asigurarea ratelor de credit :
Ca o variantă a asigurării de credite, s-a dezvoltat asigurarea ratelor de credite care se utilizează în prezent pentru creditele ce se rambursează în plăţi eşalonate pe o perioadă determinată. Acest tip de asigurare presupune o participare a asiguratului de aproximativ 25% din valoarea creditului. Asiguratul este vânzătorul pe credit, respectiv producătorul sau comerciantul. În general se încheie se încheie asigurare pe cifra de afaceri a asiguratului pentru a evita ca acesta să asigure mai multe credite, deci pentru a evita antiselecţie.

A.4. Asigurarea creditelor de investiţii :
Asigurarea creditelor pentru investiţii presupune asigurarea contului de debitori pe termen mediu şi lung, practicându-se asigurarea prin contract de asigurare general pe cifra de afaceri pe credit. Aceasta nu exclude încheierea unor contracte individuale. Ea se foloseşte pentru exportul de bunuri de investiţii, împrumuturi, etc. în paralel cu asigurarea în tranzacţiile de leasing.

B. Asigurarea de fidelitate
Reprezintă asigurarea drepturilor sau intereselor patrimoniale şi de aceea sunt încadrate în categoria asigurărilor patrimoniale. Aceste asigurări au ca scop acordarea protecţiei unei societăţi în calitate de asigurat împotriva unor prejudicii produse activelor sale ca urmare a actelor necinstite sau frauduloase ale personalului său care administrează o parte a acestora, indiferent dacă ei au acţionat singuri sau împreună cu alte persoane.

Există diferite tipuri de asigurări:

· garanţia de fidelitate are ca scop compensarea unui angajator pentru pierderile cauzate de necinstea angajaţilor ( ex: casierul care poate fura banii societăţii, vânzătorii din magazine).Se despăgubesc sumele de bani furate sau mărfurile distruse sau deteriorate de angajaţii asiguratului

Prin aceasta asigurare se despăgubesc numai daunele propriu-zise, nu şi pierderile de consecinţă sau costurile efectuate de asigurat pentru determinarea nivelului pierderii propriu-zise. 

Aceste contracte se pot emite individual, pentru fiecare persoană în parte, pentru anumite posturi sau pot fi generale, adică pentru toţi angajaţii unei societăţi, de obicei cu sumele până la care se asigură fiecare dintre ei. În  acest ultim caz, schimbarea unuia dintre angajaţii incluşi în contract trebuie imediat notificată asigurătorului.

Pentru încheierea asigurării, angajaţii complectează cererea de asigurare, la care vor ataşa şi o cerere specială individuală, în care se solicită date personale de stare civilă, proprietăţile în posesie, salariul, locul de muncă anterior, situaţia financiari (datorii, falimente, asigurări de viaţă).

Din partea angajatorului mai sunt necesare detalii privind modul de recrutare şi selecţie a personalului, referinţe folosite pentru recrutare şi verificarea acestora.

Poliţele generale sunt des folosite pentru asigurarea instituţiilor financiare (bănci comerciale, intermediari, uniuni de credit etc.) dar şi pentru companii din alte domenii care ar putea fi prejudiciate în acest mod. În unele instituţii financiare, garanţiile de fidelitate sunt obligatorii pentru asigurarea împotriva riscurilor de fraudă şi necinstea angajaţilor, furtului în timpul transportului, înşelăciunii, bancnotelor false chiar răpirilor.

În ultimii ani daunele cele mai mari plătite de asigurătorii de fidelitate, a fost determinate de fraude la sistemele electronice, furtul prin computere şi Internet.

10.3.  Asigurarea riscurilor politice:
Se face numai pentru creditele de export şi include numai riscurile pure la care sunt expuşi exportatorii sau investitorii în străinătate (confiscare, expropiere, naţionalizare) se asigură în mod frecvent unele evenimente cu caracter special, care pot fi afectate de situaţia politică a altei ţări, precum: rezilierea inaugurării unor expoziţii, răpiri şi răscumpărări, forţă majoră şi altele.

Această formă de asigurare cunoaşte o dezvoltare puternică în ultimele decenii ca urmare a complexităţii activităţii economice, a comerţului şi investiţiilor internaţionale, modificării reglementărilor naţionale, instabilităţii climatului politic general. De aceea, riscul politic este mult mai dificil de evaluat şi cunoaşte diferenţe foarte mari de la o ţară la alta. Acest lucru este determinat şi de lipsa unor statistici în domeniu, de modificările rapide de la o perioadă la alta într-o singură ţară, precum şi de varietatea sistemelor sociale sau politice. Toate acestea, alături de complexitatea evaluării riscului şi relativa noutate pe piaţa asigurărilor duc la un nivel relativ ridicat al primelor de asigurare cu aceleaşi mari diferenţe de la o ţară la alta.

10.4.   Încheierea şi derularea contractului de asigurare de credit
În asigurarea de credit, percepţia asigurătorului este diferită, faţă de alte categorii de riscuri. Acest lucru este influenţat de cinci factori:

1. natura business-ului, influenţează datorită diferenţelor înregistrate pe diferite tipuri de activităţi sau ramuri;

2. cumpărătorul, respectiv solvabilitatea şi bonitatea sa, reputaţia de care se bucură pe piaţă, declararea anterioară a stării de faliment, de incapacitate de plată sau amânări repetate faţă de alţi clienţi, seriozitate etc.;

3. numărul şi dimensiunea conturilor;

4. istoricul daunelor;

5. politica de credit şi practica în domeniul creditelor.

3.1 Caracteristicile contractului de asigurare de credite 
Perioada de creditare reprezintă intervalul de timp dintre livrarea de bunuri sau prestarea de servicii şi momentul plăţii. Răspunderea asigurătorului începe în general de la data intrării în vigoare a contractului dintre asigurat şi cumpărător şi expiră la rambursarea integrală a creditului, la apariţia unei daune sau dacă asiguratul nu-şi îndeplineşte obligaţiile asumate prin contractul de asigurare. Este necesară definirea unor termeni cu care se operează în cazul creditelor de export.  

Perioada de prelivrare: intervalul cuprins între momentul livrării produselor şi  primirii plăţii de către asigurat.

Limita de credit: reprezintă limita sumelor neachitate de către debitor şi asigurate într-un anumit moment. Livrările care depăşesc această limită stabilită în contractul de asigurare sunt excluse de la acoperire.

Procentul asigurării: reprezintă partea din risc preluată de asigurător conform prevederilor contractului de asigurare, pe baza căreia se face şi despăgubirea calculată din pierderea suferită de asigurat. Contractul este valabil pe perioada stabilită, în funcţie de obiectul tranzacţiei comerciale-livrare de mărfuri sau prestare de servicii.

Momentul intrării în risc, poate fi: în cazul asigurării creanţelor rezultate din livrări de bunuri, la data care, potrivit prevederilor contractului de livrare, s-a efectuat prima livrare şi drepturile de proprietate s-au transferat de la vânzător la cumpărătorul extern; în cazul asigurării creanţelor rezultate din prestări de servicii, la data care a început prestarea, conform contractului de prestări de servicii.

Evaluarea riscului de neplată, se face pe baza analizei unei game variate de informaţii legate de mediul de afaceri şi de cumpărător, cum ar fi: istoricul firme, solvabilitatea, bonitatea sa, situaţia financiară, informaţii privind relaţiile de afaceri cu diverşi parteneri, gradul de control al creditorului, procedurile de credit ale vânzătorului şi altele. Pe baza acestora se va decide acceptarea sau respingerea riscului, a limitelor de credit pentru care se acordă acoperire, a riscurilor asigurate şi a celor excluse, şi a franşizei.

Evaluarea riscului este mai complexă decât în cazul altor tipuri de asigurări, datorită varietăţii elementelor ce se au în vedere şi particularităţilor riscului. Se analizează activitatea cumpărătorului, a calităţii, profesionalismului şi competenţei managementului acestuia. Rolul său în ramura din care face parte, poziţia pe piaţă şi performanţele, relaţiile ce furnizorii, beneficiarii, băncile, experienţa anterioară în domeniul creditului, preponderent al rambursării creditelor integral şi la termenele scadente, capacitatea de plată, urmărirea îndeaproape a scopului pentru care se acordă creditul, achiziţionarea de active noi, investiţii şi dacă toate acestea sunt în concordanţă cu situaţia sa financiară, determinând capacitatea societăţii şi toate caracteristicile necesare pentru încadrarea într-un anumit tip de debitor. Analiza financiară completează imaginea despre cumpărător şi se bazează pe bilanţ, situaţia contului de profit şi pierdere, sursele şi utilizarea numerarului (fluxul de numerar - cash flow).

Expirarea răspunderii asigurătorului poate avea loc în condiţiile normale de încetare a răspunderii:

· la data ultimei scadenţe a creditului acordat, dacă el a fost rambursat integral;

· în cazul nerambursării creditului acordat, ca urmare a unei cauze excluse din contractul de asigurare (forţă majoră);

· odată cu plata despăgubirii de către asigurător;

· în cazul neplăţii prelungite, la expirarea perioadei de aşteptare (la creditele pe termen scurt - 180 zile) sau odată cu plata despăgubirii de către asigurător;

· în cazul denunţării sau rezilierii contractului de asigurare.

Nivelul sumei asigurate reprezintă cel mult valoarea livrării de bunuri sau a prestării de servicii la care, la cererea asiguratului, se pot include şi dobânzile aferente creditului acordat.

Franşiza, respectiv partea din despăgubire care se suportă de asigurat, în cazul acestor asigurări, poate avea valori cuprinse între 10-50%, în funcţie de aceleaşi elemente care stau la baza evaluării riscului: bonitatea şi solvabilitatea cumpărătorului, ramura economică, ţara în care se face exportul, durata contractului şi altele.

Acest lucru este fundamentat pe două argumente: pe o parte se elimină posibilitatea de a asigura profitul (asigurătorul răspunde numai pentru sumele facturate de asigurat cumpărătorului) şi pe de altă parte, asigurătorii vor, din partea asiguratului, ca interesul său în recuperarea bunurilor să fie cât mai mare prin participarea la acoperirea pierderii.

Nivelul cotelor de primă este diferenţiat, fiind determinat în mod individual, în funcţie de ramura economică a debitorului şi a vânzătorului, pe structura clienţilor asiguratului, de termenele de plată.

Prima se calculează pe baza cifrei de afaceri sau în funcţie de nivelul creditelor neachitate lunar, avându-se în vedere şi ţara cumpărătorului, perioada, ramura economică. Ea se achită ,de regulă, anticipat, dar pentru asigurările încheiate pe o durată ce depăşeşte un an se poate plăti şi eşalonat, în rate trimestriale, semestriale sau anuale, plătibile la începutul perioadei. Dacă asiguratul acordă debitorului extern un termen de rambursare a creditului sau a unei rate exigibile, asigurătorul poate accepta prelungirea perioadei de asigurare, în schimbul unei prime suplimentare pentru perioada solicitată.

În perioada dinaintea încheierii contractului, obligaţiile asiguratului sunt legate de furnizarea tuturor informaţiilor necesare pentru evaluarea corectă a riscului. Înainte de încheierea contractului de livrare de bunuri sau de prestare de servicii, el trebuie să obţină şi să furnizeze asigurătorului toate datele necesare şi cunoscute referitoare la solvabilitatea, bonitatea cumpărătorilor.

Pe durata asigurării, asiguratul este obligat să-l informeze pe asigurător imediat ce are cunoştinţă despre situaţia de insolvabilitate a debitorului sau despre iminenţa acesteia şi în acelaşi timp să adopte toate măsurile posibile pentru încasarea datoriilor de la cumpărător sau pentru reducerea pe cât posibil a pagubei. După producerea pierderii el este obligat să pună la dispoziţia asigurătorului toate documentele pe care le posedă pentru dovedirea stării de insolvabilitate a debitorului, precum şi pentru diminuarea pierderii.

4. Încheierea contractului de asigurare

Contractul de asigurare se încheie pe baza declaraţiei de asigurare, completată şi semnată de asigurat, care reprezintă şi o dovadă a exactităţii datelor, precum şi a informării asupra tuturor acestora considerate necesare pentru evaluarea riscului. Declaraţia conţine informaţii referitoare la vânzător sau prestator (asigurat), cumpărător (debitor), precum şi unele date privind contractul comercial, cum ar fi:

· denumirea şi adresa completă a asiguratului şi a cumpărătorului;

· perioada ţi termenul de executare a contractului de livrare de bunuri sau prestare de servicii;

· valoarea, condiţiile şi termenele de rambursare a creditului;

· modul de garantare a creditului;

· date referitoare la bonitatea şi solvabilitatea debitorului;

· modul de calcul al dobânzii şi creditul acordat, dacă se solicită includerea acesteia în asigurare;
· orice alte informaţii relevante pentru evaluarea corectă a riscului.

Pe baza analizării acestor date, asigurătorul decide suma asigurată, riscurile pentru care este dispus să acorde protecţie, nivelul franşizei şi al primei de asigurare. 

5. Constatarea şi stabilirea pierderilor, plata despăgubirilor 
Prin procesul de constatare a pagubelor, stabilire şi plată a despăgubirilor care se fac de către asigurător sau împuterniciţii acestuia, asiguratul va trebuii să prezinte toate actele şi documentele doveditoare ale insolvabilităţii debitorului şi cuantumul creditului neachitat şi va colabora cu asigurătorul pentru recuperarea pagubei.

În comparaţie cu celelalte tipuri de asigurări, în asigurarea de credite, pentru stabilirea despăgubirilor, se scad din creditul asigurat dar nerambursat, următoarele sume:

· plăţile pe care cumpărătorul le-a făcut până la declanşarea insolvabilităţii, inclusiv cele neprimite încă de asigurat, dar a căror încasare este posibilă;

· plăţile în contul datoriei, efectuate în alt mod decât cel prevăzut în contractul de vânzare de bunuri sau prestare de servicii, depunerile în cont în ţara cumpărătorului, neîncasate de asigurat, dar a căror încasare este posibilă;

· sumele obţinute din vânzarea bunurilor care fac obiectul vânzării pe credit sau cele obţinute prin valorificarea sau gajarea acestor bunuri, sau prin încasarea unor cambii ori despăgubiri de asigurări, după scăderea datoriilor;

· bonificaţiile, reducerile şi serviciile care pot fi incluse în contul acoperirii creanţei;

· sumele obţinute din realizarea drepturilor de orice fel (garanţii, cauţiuni, etc.);

· franşiza;

· primele de asigurare datorate până la sfârşitul perioadei de asigurare şi neachitate până în momentul solicitării şi încasării despăgubirii.

În limitele despăgubirii plătite, asigurătorul se subrogă în toate drepturile asiguratului contra celor răspunzători de producerea pagubei pentru a încerca recuperarea parţială sau integrală a sumelor plătite asiguratului, având şi dreptul de regres asupra celor vinovaţi de producerea pagubei.       

Plata despăgubirii : se face pe baza documentelor stabilite în contractul de asigurare şi a celor solicitate de asigurător, conform prevederilor legale şi uzanţelor în vigoare din ţara debitorului, a insolvabilităţii acestuia sau neplăţii din motive comerciale.

Despăgubirile se plătesc după :

· expirarea perioadei de aşteptare;

· dovedirea neplăţii prelungite;

· expirarea procedurii falimentului;

· începerea acţiunii de înţelegere extrajudiciară între toţi creditorii;

· deschiderea acţiunii judiciare pentru înţelegere;

· executarea silită în scopul încasării creanţelor, fără a se fi realizat încasarea;

· încheierea de către debitor a unei înţelegeri cu toţi creditorii în faţa unei acţiuni judiciare;

· intrarea sub incidenţa prevederilor referitoare la instituţii mari.

Nivelul despăgubirii va fi calculat pentru întreaga sumă neîncasată afectată de insolvabilitate din care se deduc sumele prezentate anterior.

CAPITOLUL  XI

  INDICATORI  DE  EVALUARE  A ACTIVITĂŢII  DE  ASIGURĂRI

11.1. Conceptul de eficienţă economico-socială în asigurări

Orice activitate economică, socială, financiară, inclusiv activitatea de asigurare şi reasigurare trebuie evaluată atât din prisma eficienţei, a rezultatelor economico-financiare, cât şi din punct de vedere al necesităţii şi al utilităţii sociale.


Asigurările de persoane, bunuri şi răspundere civilă constituie un element important al complexului mecanism al economiei de piaţă, deoarece ele corespund unor cerinţe concrete ale societăţii, unor nevoi reale ale cetăţenilor şi ale agenţilor economici.


Eficienţa economico-socială a asigurărilor exprimă raportul dintre efectul obţinut şi efortul depus pentru această activitate, dintre rezultatele optime obţinute şi cheltuielile determinate de refacerea bunurilor distruse şi de plata sumelor de asigurare.


Efortul necesar desfăşurării activităţii de asigurare este depus atât de asiguraţi, care plătesc primele de asigurare, cât şi de asigurător, responsabil cu realizarea efectivă a asigurărilor de diferite tipuri. Prin urmare, eficienţa activităţii de asigurare trebuie privită din două unghiuri, atât al asiguratului, cât şi al asigurătorului.


Din punctul de vedere al asigurătorului, activitatea de asigurare este cu atât mai eficientă cu cât plata despăgubirilor, a sumelor asigurate şi cheltuielile administrativ-gospodăreşti sunt mai mici.


Din punctul de vedere al asiguratului, eficienţa economică şi socială a asigurărilor este cu atât mai ridicată cu cât despăgubirile şi, respectiv, sumele asigurate pe care le primesc sunt de un nivel mai apropiat de valoarea reală a bunului avariat sau distrus şi cu cât asiguraţii primesc într-un timp mai scurt aceste sume asigurate.


De asemenea, eficienţa asigurărilor se poate aprecia şi prin raportul dintre cuantumul pagubelor totale şi volumul despăgubirilor încasate de asiguraţi.


Eficienţa economico-socială a asigurărilor se apreciază prin gradul de satisfacere atât a cerinţelor generale ale societăţii, cât şi al fiecărui asigurat.


La analiza eficienţei activităţii de asigurări este necesar să se ţină seama de caracterul aleatoriu al fenomenelor generatoare de daune. Din acest motiv, pentru o bună analiză a eficienţei economico-sociale trebuie luată în calcul o perioadă de timp cât mai îndelungată (peste cinci ani). Extinderea cât mai mult a activităţii de asigurări, cuprinderea a cât mai multor persoane şi bunuri în asigurări, constituie o premisă a obţinerii unei eficienţe ridicate.


Se poate spune că asigurările realizează funcţia de eficienţă, deoarece societăţile de asigurări urmăresc realizarea unui profit. Dacă  înregistrează pierderi, societatea de asigurări poate ajunge în situaţia de faliment.

10. 2. Indicatori ai eficienţei asigurărilor

Eficienţa economico-socială a asigurărilor se analizează şi se exprimă cu ajutorul mai multor indicatori, dintre care unii sunt specifici anumitor feluri de asigurări.


Alegerea indicatorilor se face pe baza unor criterii, cum sunt:

· obiectivele concrete care se urmăresc,

· nivelul macro sau micro la care urmează să fie făcută aprecierea,

· modul de reglementare juridică a asigurărilor care se practică,

· ramura de asigurare despre care este vorba.

În domeniul obiectivelor concrete se înscriu: stabilirea rezultatelor financiare obţinute de asigurător, nivelul de dezvoltare a asigurărilor facultative, cantitatea şi calitatea activităţii desfăşurate de personalul care se ocupă cu încheierea de asigurări, rezultatele obţinute de asiguraţi, etc. cei mai utilizaţi indicatori sunt prezentaţi în continuare.

a) Rata daunei este unul dintre cei mai importanţi indicatori utilizaţi în aprecierea activităţii unei societăţi de asigurare. Se exprimă ca raport între daune plătite plus rezerve de daune şi primele încasate diminuate cu comisioanele plătite. Formula de calcul este următoarea:


Acest indicator se poate determina pe fiecare fel de asigurare, precum şi pe principalele categorii de asigurări, prezentând o importanţă deosebită în aprecierea rezultatelor economico-financiare ale societăţii de asigurări.

Cu cât acest indicator înregistrează valori mai mici decât 100, cu atât situaţia financiară este mai favorabilă pentru asigurător.

b) Costul relativ al activităţii  de asigurare  se obţine ca raport între totalul cheltuielilor ocazionate de activitatea de asigurare şi totalul încasărilor obţinute din primele de asigurare sau din alte surse. Acest indicator se calculează cu scopul de a cuprinde în evaluare şi alte cheltuieli efectuate de asigurător în afara celor cu plata sumelor de asigurare şi a despăgubirilor. Formula de calcul este următoarea:


unde:  Ca – reprezintă costul relativ al activităţii de asigurare;

           C  - totalul cheltuielilor efectuate de asigurător (plăţi de despăgubiri, de sume asigurate şi cheltuieli privind constituirea şi administrarea fondului de asigurare);

           P  - totalul primelor de asigurare şi al altor venituri încasate de asigurător.

În general, Ca este mai mic decât 100%, însă, pot apărea şi cazuri când este mai mare. În acest caz, înseamnă că, în perioada respectivă, asigurătorul nu şi-a acoperit cheltuielile totale din veniturile realizate pe seama încasărilor din prime şi din alte venituri.

c) Rata venitului net este un alt indicator des utilizat în aprecierea eficienţei unei societăţi de asigurare. Acest indicator se calculează ca raport între diferenţa dintre totalul veniturilor şi totalul cheltuielilor înregistrate într-o anumită perioadă (de regulă, un an) la totalul veniturilor. Formula de calcul este: 


unde Rvn – rata venitului net

         P – totalul veniturilor

         C – totalul cheltuielilor.

Rata venitului net arată, în procente, cât îi rămâne asigurătorului din fiecare 100 u.m. prime încasate.

d) Cheltuieli la 1 u.m. venit net  este un indicator utilizat pentru aprecierea rezultatelor financiare finale. Acesta se calculează ca raport între diferenţa dintre totalul cheltuielilor şi totalul despăgubirilor (sumelor asigurate) plătite de asigurător pe parcursul unui an şi diferenţa dintre totalul veniturilor şi totalul cheltuielilor. Formula de calcul este: 


unde C (1 u.m.) – cheltuieli la 1 u.m. venit net

         D – totalul despăgubirilor.

Cu cât acest indicator are o valoare mai mică, cu atât situaţia este mai favorabilă pentru asigurător.

e) Gradul de cuprindere în asigurare este un indicator care permite unei societăţi de asigurare să analizeze performanţa diferitelor sucursale ale sale şi cauzele care duc la scăderea eficienţei. Se calculează ca raport între totalul bunurilor (persoanelor) asigurate şi totalul bunurilor (persoanelor) asigurabile. Formula de calcul este următoarea:


în care: Gc – gradul de cuprindere în asigurare,


 n – numărul bunurilor (persoanelor) asigurate,


 N – numărul bunurilor (persoanelor) asigurabile.

Acest indicator arată cât din numărul bunurilor (persoanelor) este asigurat. Cu cât acest indicator înregistrează valori mai apropiate de 100, cu atât înseamnă că asigurarea respectivă este mai dezvoltată. Gradul de cuprindere în asigurare este un indicator relevant pentru asigurările facultative.

In ceea ce priveşte aprecierea eficienţei personalului care se ocupă cu încheierea asigurărilor, există un set de indicatori care pot oferi o imagine cantitativă şi calitativă a muncii prestate de agenţii unui asigurător. Aceştia pot fi calculaţi atât la nivelul unei succursale, cât şi la nivelul societăţii de asigurări. Dintre aceşti indicatori fac parte : numărul mediu de asigurări contractate de un agent de asigurare, suma medie asigurată, productivitatea muncii unui agent de asigurare.

f) Numărul mediu de asigurări contractate de un agent de asigurare este calculat ca un raport între numărul total de asigurări facultative contractate într-o anumită perioadă de timp şi numărul lucrătorilor care se ocupă cu încheierea de asigurări.

Formula de calcul este :


unde: Nac – numărul mediu de asigurări contractate de un lucrător,

          Ac – numărul asigurărilor contractate într-o anumită perioadă,

          Lc – numărul lucrătorilor care se ocupă cu încheierea de asigurări.

g) Suma medie asigurată se calculează ca un raport între totalul sumelor asigurate şi numărul total al contractelor de asigurare încheiate.


unde: Sma – suma medie asigurată,

          Sa – totalul sumelor asigurate,

          Nc – numărul total al contractelor de asigurare încheiate.

Suma medie asigurată se utilizează ca indicator pentru aprecierea rezultatelor numai la categoriile de asigurări facultative de viaţă. În cazul în care se constată că la asigurările de viaţă sumele asigurate sunt mai mari, acest lucru înseamnă că personalul care se ocupă de contractări a desfăşurat o activitate de calitate superioară.

h) Prima medie încasată pe contract este un alt indicator utilizat în analiza eficienţei şi se obţine raportând totalul încasărilor din prime la numărul de contracte de asigurare încheiate. Formula de calcul este prezentată mai jos:


în care: Pm – prima medie încasată pe contract,


P – totalul încasărilor din prime,


Nc – numărul total al contractelor de asigurare încheiate.

Acest indicator se poate calcula atât în cazul asigurărilor de bunuri cât şi în cazul asigurărilor de persoane sau de răspundere civilă. Acesta are, însă, o eficienţă aparte în cazul asigurărilor de viaţă care se încheie pe o perioadă mai îndelungată, arătând gradul de atragere de numerar de la populaţie.

i) Productivitatea muncii unui lucrător din asigurări se obţine raportând încasările din primele de asigurare la numărul total de lucrători. Formula este: 


unde: W – productivitatea medie a muncii pe un lucrător,

          P – încasări din prime,

          Ls – numărul total de lucrători.

Acest indicator se poate calcula atât la nivelul unui trimestru, cât şi anual.

În ceea ce priveşte eficienţa din punctul de vedere al asiguraţilor, aceasta poate fi apreciată pe baza unor indicatori cum sunt: durata medie de lichidare a daunelor, gradul de acoperire prin asigurare, gradul de acoperire a daunei.


J)  Durata medie de lichidare a daunelor  se calculează ca un raport între numărul de zile trecute de la avizarea daunei până la plata despăgubirilor  şi numărul daunelor soluţionate. Formula de calcul se prezintă astfel: 
unde: Dm – reprezintă durata medie de lichidare a daunelor,

           t – numărul zilelor de la avizarea daunelor până la soluţionarea,

           N – numărul daunelor soluţionate.

În cazul în care se înregistrează o durată medie de lichidare a daunelor mai mică, asiguraţii au posibilitatea de a intra mai rapid în posesia despăgubirilor, putând reface sau înlocui bunul avariat sau distrus.

K)Gradul de acoperire prin asigurare arată în ce raport se află suma asigurată faţă de valoarea reală a bunului asigurat. Formula de calcul este următoarea:



Unde: Gaa – gradul de acoperire prin asigurare,


           S – suma asigurată,


           V – valoarea reală a bunului în momentul încheierii asigurării.


Gradul de acoperire prin asigurare se calculează pentru fiecare bun cuprins în asigurare.

l) Gradul de acoperire a daunei arată, în procente, în ce raport se află despăgubirea faţă de valoarea pagubei produse. Formula de calcul este următoarea:



Unde: Gad – gradul de acoperire a daunei,


           D – despăgubirea acordată asiguratului,


           P – valoarea pagubei produse la bunul asigurat.


Gradul de acoperire al daunei se poate urmări separat, pe feluri de bunuri cuprinse în asigurare.  De menţionat că nivelul acestui indicator diferă în funcţie de principiul de răspundere (de acoperire), care se aplică la categoria respectivă de bunuri.


10.3 Falimentul societăţilor de asigurare şi reasigurare

Fiecare societate de asigurări urmăreşte să realizeze un profit cât mai mare, dar experienţa demonstrează că şi activitatea de asigurări şi reasigurări înregistrează creşteri, diminuări de profit şi uneori chiar pierderi. Ca urmare, capitalul, fondurile societăţii de asigurări şi de reasigurări cunosc în timp creşteri sau diminuări. Creşterea capitalului, a fondurilor de asigurare se înregistrează când se încasează primele de asigurare, iar diminuările au loc când se plătesc despăgubirile şi sumele asigurate.


Starea de faliment apare atunci când cheltuielile efectuate cu plata despăgubirilor şi a sumelor asigurate depăşesc încasările din primele de asigurare, fondul de asigurare, de rezervă şi capitalul societăţii de asigurare, respectiv de reasigurare.


Falimentul este starea de insolvabilitate a societăţii de asigurări sau de reasigurări recunoscută de instanţa judecătorească teritorială competentă. Falimentul cuprinde de fapt procedura judiciară de executare silită aplicabilă pentru lichidarea (vânzarea) avutului societăţii de asigurări şi de reasigurări, în situaţia în care ajunge în stare de insolvabilitate şi reparaţia între creditori, precum şi lichidarea pasivelor (creanţe, ipoteci, gajuri, etc.).


Cauzele falimentului pot fi: insolvabilitatea, creditele bancare pe care nu le pot restitui, inflaţia, concurenţa, etc., însă nu este de neglijat analiza celei mai rapide cauze a falimentului, şi anume: un sinistru de mari proporţii (incendiu, trăsnet, inundaţie, cutremur de pământ şi multe alte calamităţi), un furt prin efracţie sau acte de tâlhărie, etc.. Toate acestea sunt nedorite, dar posibile oricând şi oricui şi pot fi acoperite printr-un contract de asigurare-reasigurare.


Analiza societăţilor de asigurări a dus la identificarea unui număr de factori care duc la insolvabilitate, cei mai importanţi fiind:

· deficienţe în activităţile de subscriere, constituire de rezerve şi soluţionare de cereri de despăgubire,

· situaţia financiară a reasigurătorului,

· controlul necorespunzător al cheltuielilor,

· strategia de investiţii îndoielnică,

· management de rea credinţă,

· tranzacţii incorecte cu agenţii, brokerii sau reasigurătorii,

· comisioane şi onorarii excesive pentru conducere.


Falimentul poate fi voluntar sau involuntar.


Falimentul voluntar constă  în faptul că societatea de asigurări (de reasigurări) în cauză îşi recunoaşte starea de faliment în faţa instanţei judecătoreşti şi lasă la latitudinea acesteia rezolvarea situaţiei create.


Falimentul involuntar are loc când unul sau mai mulţi creditori prezintă instanţei judecătoreşti o plângere privind neonorarea  la termen de către societatea de asigurări (de reasigurări) a obligaţiilor de plată.


Procedura falimentului este reglementată de Codul Civil Român, de Codul Comercial Român, de legea insolvabilităţii comerciale etc.


Pe plan internaţional, actualele legi şi reglementări împiedică organele competente să întreprindă măsuri corective atunci când o companie se află într-o situaţie foarte dificilă. Împotrivirea juriştilor şi a altor consultanţi poate împiedica  organele competente să intervină până când capitalul companiei a ajuns sub minimul legal. Astfel de întârzieri pot duce la diminuarea şi chiar dispariţia şanselor de redresare a companiei până  în momentul în care organele de supraveghere au dreptul să intervină. Intervenţia lor ar da posibilitatea luării din timp a unor măsuri corective, prevenind astfel insolvabilitatea şi crescând şansele de succes pentru relansarea companiei. Conform reglementărilor, fiecare asigurător trebuie să-şi calculeze capitalul necesar pentru a face faţă riscului total al societăţii.

Reasigurarea neproporţională


Pentru o primă stabilită reasigurătorul acceptă răspunderea pentru pierderile suportate de reasigurat peste o sumă agreată până la o limită superioară a acesteia





Reasigurarea proporţională


Reasigurătorul primeşte o cotă agreată din prima de asigurare (minus comisioane) şi plăteşte aceeaşi cotă din pierderile  suferite de asigurător.











Excedent de daună





Pe bază de întâmplare


Reasigurătorul plăteşte când pierderea din fiecare întâmplare depăşeşte reţinerea predeterminată





Oprire de daună


Reasigurătorul plăteşte numai dacă pierderea netă totală a reasiguratului depăşeşte o sumă predeterminată sau proporţia veniturilor din primă





Pe bază de risc


Reasigurătorul plăteşte orice daună pentru un risc individual sau în excesul unei sume predeterminate





Cota parte


O cotă parte din toate riscurile acceptate de asigurătorul original se cedează reasigurătorului





Surplus de sumă


se cedează în reasigurare numai sumele acceptate de asigurător peste reţinerea sa

